****

**КУМИТАИ РУШДИ САЙЁҲИИ НАЗДИ ҲУКУМАТИ ҶУМҲУРИИ ТОҶИКИСТОН**

МАҶМӮИ САНАДҲОИ МЕЪЁРӢ-ҲУҚУҚӢ ДАР РУШДИ САЙЁҲИ

**ДУШАНБЕ**

**2023**

# **Мундариҷа**

|  |  |  |
| --- | --- | --- |
| **1** | Қонуни Ҷумҳурии Точикистон “Дар бораи сайёҳӣ” | **3** |
| **2** | Қарори Ҳукумати Ҷумҳурии Тоҷикистон “Дар бораи таъсиси Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон” | **19** |
| **3** | Низомномаи Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон | **20** |
| **4** | Қарори Ҳукумати Ҷумҳурии Тоҷикистон “ Дар бораи тасдиқи ҳайати Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон” | **25** |
| **5** | Қарори Ҳукумати Ҷумҳурии Тоҷикистон “Дар бораи Кумитаи рушди сайёҳии назди Ҳукумати Ҷумҳурии Тоҷикистон” | **27** |
| **6** | Низомномаи Кумитаи рушди сайёҳии назди Ҳукумати Ҷумҳурии Тоҷикистон | **29** |
| **7** | Қарори Ҳукумати Ҷумҳурии Тоҷикистон дар бораи таъсиси корхонаи воҳиди давлатии "Маркази иттилоотии хизматрасониҳои сайёҳӣ" | **35** |
| **8** | Стратегияи рушди сайёҳӣ дар Ҷумҳурии Тоҷикистон барои давраи то соли 2030 | **36** |
| **9** | Қарори Ҳукумати Ҷумҳурии Тоҷикистон ва Нақшаи чорабиниҳои амалисозии Стратегияи рушди сайёҳӣ барои солҳои 2023-2026 | **71** |
| **10** | Фармони Президенти Ҷумҳурии Тоҷикистон дар хусуси ҳамроҳшавӣ ба Конвенсия | **86** |
| **11** | Конвенсияи қолабӣ оид ба одоби сайёҳӣ | **87** |
| **12** | Қарори Ҳукумати Ҷумҳурии Тоҷикиситон дар бораи “Тартиби пешбурди Феҳристи давлатии субъектҳои хизматрасонии сайёҳии Ҷумҳурии Тоҷикистон” | **104** |
| **13** | Қарори Ҳукумати Ҷумҳурии Тоҷикистон дар бораи “Тартиби пешбурди кадастри давлатии захираҳои сайёҳии Ҷумҳурии Тоҷикистон” | **106** |
| **14** | Қарори Ҳукумати Ҷумҳурии Тоҷикистон дар бораи “Тартиби истифодаи захираҳои сайёҳии Ҷумҳурии Тоҷикистон | **110** |
| **15** | Қарори Ҳукумати Ҷумҳурии Тоҷикистон “Дар бораи тартиби сертификатсияи маҳсулоти сайёҳӣ, мол ва хизматрасонии фаъолияти субъектони сайёҳӣ” | **112** |
| **16** | Қарори Ҳукумати Ҷумҳурии Тоҷикистон “Дар бораи рўйхати иншооти сайёҳие, ки барои бунёди онҳо воридоти таҷҳизоту техника ва маводи сохтмонӣ аз андоз аз арзиши иловашуда ва боҷи гумрукӣ озод карда мешавад” | **123** |
|  |  |  |

#### ҚОНУНИ ҶУМҲУРИИ ТОҶИКИСТОН

#### “ДАР БОРАИ САЙЁҲӢ”

*Бо* [*қарори*](vfp:///rgn=137070) *Маҷлиси намояндагони*

*Маҷлиси Олии Ҷумҳурии Тоҷикистон*

*24 июни соли 2020, № 148*

*қабул карда шуд*

*Бо* [*қарори*](vfp:///rgn=137071) *Маҷлиси миллии*

*Маҷлиси Олии Ҷумҳурии Тоҷикистон*

*5 августи соли 2020, № 63*

*ҷонибдорӣ карда шуд.*

Қонуни мазкур муносибатҳои ҷамъиятиро дар соҳаи сайёҳӣ танзим намуда, асосҳои ташкилӣ, ҳуқуқӣ, иқтисодӣ, иҷтимоӣ, фарҳангии рушд ва ташаккули соҳаи мазкурро муайян менамояд.

#### БОБИ 1. МУҚАРРАРОТИ УМУМӢ

###### Моддаи 1. Мафҳумҳои асосӣ

Дар Қонуни мазкур мафҳумҳои асосии зерин истифода мешаванд:

**- сайёҳӣ** - саёҳати гуногунҷанбаи шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд, инчунин шуғле, ки бо мақсади солимгардонӣ, шиносоӣ, зиёрат, тиҷорат, варзиш, касбию хизматӣ ва мақсадҳои дигар (ба истиснои ба кори музднок ҷалб шудан) ва будубоши муваққатии берун аз ҳудуди ҷойи истиқомати доимӣ анҷом дода мешавад;

**- сайёҳ** - шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд, ки аз ҷойи истиқомати доимӣ ба макони дигари будубоши муваққатӣ бо мақсади солимгардонӣ, шиносоӣ, зиёрат, тиҷорат, варзиш ва мақсадҳои дигари вобаста ба саёҳат сафар мекунанд;

**- саёҳат** - рафтуомади одамон дар байни маконҳои ҷуғрофӣ;

**- сайёҳии байналмилалӣ** - яке аз шаклҳои сайёҳие, ки дар раванди он шаҳрвандони хориҷӣ ва шахсони бешаҳрванд бо мақсади саёҳат ба Ҷумҳурии Тоҷикистон ва шаҳрвандони Ҷумҳурии Тоҷикистон ба хориҷи мамлакат сафар мекунанд;

**- сайёҳии дохилӣ** - яке аз шаклҳои сайёҳие, ки шаҳрвандони Ҷумҳурии Тоҷикистон дар ҳудуди мамлакат анҷом медиҳанд ва дар раванди он хизматрасонии муносиб ташкил карда мешавад;

**- хизматрасонии сайёҳӣ** - фаъолияти мақсадноке, ки дар шакли хизматрасонӣ, иҷрои кор ва пешниҳоди маҳсулоти сайёҳӣ тавассути субъектҳои хизматрасонии сайёҳӣ барои қонеъгардонии дархост, талабот ва манфиатҳои маънавӣ, зеҳнӣ ва ҷисмонии сайёҳон ва ё шаҳрвандони майли сайру саёҳатдошта дар дохили мамлакат амалӣ гардонда мешавад;

- **субъектҳои хизматрасонии сайёҳӣ** - шахсони воқеию ҳуқуқӣ ва соҳибкорони инфиродие, ки бо тартиби муқаррарнамудаи қонунгузории Ҷумҳурии Тоҷикистон дар дохили мамлакат ба хизматрасонии сайёҳӣ машғул мебошанд;

**- маҳсулоти сайёҳӣ** - маҷмӯи мол, кор ва хизматрасоние, ки барои қонеъгардонии дархост, талабот ва манфиатҳои сайёҳон омода ва бо арзиши муайян амалӣ гардонда мешаванд;

**- роҳбаладӣ** - намуди хизматрасоние, ки аз ҷониби шахси дорои малакаи касбӣ ва ё тахассуси дахлдор дар шакли роҳнамоӣ, иттилоотонӣ ва фаҳмондадиҳии сайёҳон нисбат ба объекти муайян ба амал бароварда мешавад;

**- захираҳои сайёҳӣ** - маҷмӯи захираҳо ва падидаҳои табиии иқлимӣ, истироҳатӣ, маърифатӣ, маишӣ, техногенӣ, объектҳои табиию солимгардонӣ, мероси фарҳангию таърихӣ ва зиёратӣ дар ҳудуди Ҷумҳурии Тоҷикистон, ки таваҷҷуҳи сайёҳонро ҷалб менамоянд;

**- сайёҳии варзишию кӯҳгардӣ** - намуди сайёҳие, ки ба ташкили хатсайрҳои пиёдагардӣ дар шароити кӯҳсор алоқаманд аст;

**- шикор ва моҳигирӣ** - намуди сайёҳие, ки бо ҷалби (иштироки) шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд аз ҷониби субъектҳои хизматрасонии сайёҳӣ бо тартиби муқаррарнамудаи қонунгузории Ҷумҳурии Тоҷикистон ташкил карда мешавад;

**- сайёҳии транзитӣ** - намуди сайёҳие, ки саёҳат тавассути ҳудуди кишвари мобайнӣ барои расидан ба кишвари (маҳалли) таъингардида ё баргаштан ба ҷойи истиқомати доимӣ амалӣ мегардад;

**-сайёҳии экологӣ** - намуди сайёҳие, ки дар муҳити табиат сурат гирифта, мақсади он тамошои манзараҳои табиӣ, дастгирии ҳифзи муҳити зист ва халалдор насохтани ягонагии системаҳои экологӣ мебошад;

**- сайёҳии кӯҳнавардӣ** - намуди саёҳати саргузаштдор, ки бо баромадан ба қуллаҳои баланди кӯҳӣ ва фатҳи он алоқаманд аст;

**- сайёҳии тиҷоратӣ** - намуди саёҳате, ки бо мақсади ба даст овардани манфиатҳои соҳибкорӣ ва тиҷоратӣ амалӣ мегардад;

**- сайёҳии таълимию омӯзишӣ** - намуди сайёҳии муташаккил, ки бо мақсади шиносоӣ бо таърих, фарҳанг, тамаддун, урфу одат ва арзишҳои дигари миллӣ, ҳамчунин омӯхтани забонҳои хориҷӣ, касбу ҳунар, такмили ихтисос ва таҷрибаомӯзӣ ба роҳ монда мешавад;

**- сайёҳии фароғатию табобатӣ** - намуди саёҳие, ки бо мақсади истироҳат, роҳатафзоӣ, табобат, барқароркунии ҷисмонӣ ва рӯҳӣ дар объектҳои табиию солимгардонӣ ва фарҳангию фароғатӣ амалӣ мегардад;

**-сайёҳии оилавӣ** - саёҳати муваққатии оила (бо кӯдакон ё бе кӯдакон) ё гурӯҳӣ иборат аз якчанд оила аз макони истиқомат ба ҷойи дигар, ки дар вақта холӣ ба амал бароварда мешавад;

**- сайёҳии таърихию зиёратӣ** - намуди сайёҳие, ки бо мақсади зиёрати ҷойҳои (мавзеъҳои) муқаддаси таърихӣ, динӣ, иттилоотнокӣ ва анҷом додани амали хайр ба роҳ монда мешавад;

**- сайёҳии астрономӣ** - намуди сайёҳие, ки бо мақсади сафари гурӯҳи ситорашиносон, дӯстдорони манзараҳои табиӣ ва экологӣ таҳти роҳбарии мутахассиси соҳаи сайёҳӣ амалӣ мегардад;

**- сайёҳии корӣ** - сайёҳие, ки бо мақсадҳои хизматӣ ҷиҳати иштирок дар чорабиниҳои муайян, такмили дониш, ташаккули робитаҳои ҳамкорӣ ва иҷрои ухдадориҳои дигари хизматӣ ба роҳ монда мешавад;

**- сайёҳии варзишӣ** - сайёҳие, ки бо мақсади ташаккули тарзи ҳаёти солим, тамринҳои варзишӣ ва иштирок дар чорабиниҳои варзишии сатҳи гуногун амалӣ мегардад;

**- сайёҳии саргузаштдор** - сайёҳие, ки хусусияти хотирмонӣ дошта, дар шакли фаромадан бо қаиқ, парашут, аспсаворӣ, дучархаронӣ, нақлиёти заминӣ, парвоз бо нақлиёти ҳавоӣ, лижаронӣ ва шаклҳои дигари шуғл ба роҳ монда мешавад;

**- сайёҳии намоишӣ** - сайёҳие, ки бо мақсади намоиш ва муаррифии дастовардҳо, имкониятҳо, захираҳо ва барои истифода пешниҳод намудани онҳо амалӣ мегардад;

**- сайёҳии гурӯҳӣ** - саёҳати муташаккилонаи ду ва зиёда сайёҳон, ки бо маҷмӯи ягонаи хизматрасонии гурӯҳӣ дар як вақт ва бо як хатсайр амалӣ мегардад;

**- сайёҳии деҳотӣ** - саёҳат ба деҳот бо мақсади шиносоӣ бо вазъ ва тарзи зиндагӣ, ҳамчунин урфу одат ва анъанаҳои миллӣ дар маҳал мебошад;

**- сайёҳии кишоварзӣ** - саёҳате, ки бо мақсади истироҳат дар муҳити табиии ҳаёти деҳот, иштирок дар фаъолияти хоҷагидорӣ, ҷамъоварии маҳсулоти аз ҷиҳати экологӣ тоза ва истеъмоли он, коркарди маҳсулоти кишоварзӣ, дарки табиат ва истифодаи оқилонаи он ба роҳ монда мешавад;

**- сайёҳии гастрономӣ (хондорӣ)** - саёҳате, ки бо мақсади шиносоӣ аз таомҳои миллӣ, тарзу усули пухтупаз ва истеъмоли онҳо амалӣ мегардад;

**- сайёҳии иҷтимоӣ** - намудҳои гуногуни сайёҳие, ки ба дастрасӣ ва васеъ гардондани имкониятҳои субъектҳои навташкили хизматрасонии сайёҳӣ равона гардида, аз ҷониби давлат дар шакли муқаррар намудани имтиёзҳои андозбандӣ, кумаки молиявӣ ва маъмурӣ дар доираи маблағҳои буҷетии барои эҳтиёҷоти иҷтимоӣ ҷудогардида дастгирӣ карда мешаванд;

**- сайёҳии илмию маърифатӣ** - саёҳате, ки бо мақсади шиносоӣ бо захираҳои табиӣ, ёдгориҳои таърихию фарҳангӣ ва дастовардҳои муосири илму техника амалӣ мегардад;

**- Феҳристи давлатии субъектҳои хизматрасонии сайёҳӣ** - махзани ягонаи давлатии маълумот, ки фарогири иттилоот оид ба субъектҳои хизматрасонии сайёҳӣ ва фаъолияти онҳо мебошад;

**- Кадастри давлатии захираҳои сайёҳии Ҷумҳурии Тоҷикистон** - номгӯйи объектҳои табиӣ, арзишҳои илмӣ ва таърихию фарҳангӣ, ки дастоварди миллии Ҷумҳурии Тоҷикистон мебошанд.

###### Моддаи 2. Қонунгузории Ҷумҳурии Тоҷикистон дар бораи сайёҳӣ

Қонунгузории Ҷумҳурии Тоҷикистон дар бораи сайёҳӣ ба Конститутсияи Ҷумҳурии Тоҷикистон асос ёфта, аз Қонуни мазкур, дигар санадҳои меъёрии ҳуқуқии Ҷумҳурии Тоҷикистон, инчунин санадҳои ҳуқуқии байналмилалие, ки Тоҷикистон онҳоро эътироф намудааст, иборат мебошад.

###### Моддаи 3. Вазифаҳои Қонуни мазкур

Вазифаҳои Қонуни мазкур иборатанд аз:

- таъмини ҳуқуқи шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд ба саёҳат;

- муайян намудани принсипҳои фаъолият дар соҳаи сайёҳӣ;

- фароҳам овардани шароити баробар ва рақобатпазир ба субъектҳои фаъолият дар соҳаи сайёҳӣ;

- ташаккули низоми сайёҳӣ;

- андешидани тадбирҳо оид ба рушди соҳаи сайёҳӣ;

- ташаккули намудҳои хизматрасонӣ дар соҳаи сайёҳӣ;

- ташкили ҳавасмандгардонӣ дар соҳаи сайёҳӣ;

- рушди робитаҳои байналмилалӣ дар соҳаи сайёҳӣ;

- истифодаи оқилонаи захираҳои сайёҳӣ ва ҳифзи онҳо;

- ҳифзи муҳити зист ҳангоми фаъолияти сайёҳӣ;

- таъмини амнияти сайёҳон.

###### Моддаи 4. Сиёсати давлатӣ дар соҳаи сайёҳӣ

1. Давлат ташкил ва рушди соҳаи сайёҳиро дастгирӣ намуда, таъмини шароити баробар ва рақобатпазирро дар фаъолияти субъектҳои хизматрасонии сайёҳӣ, таъмини ҳифзи ҳуқуқу озодиҳои субъектҳои хизматрасонии сайёҳӣ ва дастрасии онҳоро ба захираҳои сайёҳӣ кафолат медиҳад.

2. Сиёсати давлатӣ дар соҳаи сайёҳӣ тавассути таҳия ва амалӣ намудани консепсияҳо, стратегияҳо ва барномаҳои давлатӣ ба роҳ монда мешавад.

###### Моддаи 5. Принсипҳои фаъолият дар соҳаи сайёҳӣ

Принсипҳои фаъолият дар соҳаи сайёҳиро ташкил медиҳанд:

- таъмини шароити мусоид барои рушди соҳаи сайёҳӣ;

- эътирофи сайёҳӣ ҳамчун яке аз соҳаҳои афзалиятноки рушди иқтисодиёти мамлакат;

- кафолати фаъолияти озоди иқтисодӣ ва иҷтимоию фарҳангии субъектҳои хизматрасонии сайёҳӣ;

- дастгирӣ ва ҳавасмандгардонии ташаббускорӣ дар соҳаи сайёҳӣ;

- муаррифии Ҷумҳурии Тоҷикистон ҳамчун кишвари мусоид барои саёҳат ва ба мамлакати рақобатпазири сайёҳӣ табдил додани он;

- ҳифзи ҳуқуқу озодиҳои субъектҳои фаъолият дар соҳаи сайёҳӣ;

- таъмини рушди маърифати сайёҳи;

- таъмини истифодаи оммавии захираҳои сайёҳӣ.

#### БОБИ 2. ШАКЛ ВА НАМУДҲОИ САЙЁҲӢ

###### Моддаи 6. Шаклҳо ва намудҳои сайёҳӣ

1. Дар Ҷумҳурии Тоҷикистон шаклҳои зерини сайёҳӣ мавҷуданд:

- дохилӣ;

- байналмилалӣ.

2. Дар Ҷумҳурии Тоҷикистон намудҳои зерини сайёҳӣ мавҷуданд:

- варзишию кӯҳгардӣ;

- шикор ва моҳигирӣ;

- транзитӣ;

-экологӣ;

- кӯҳнавардӣ;

- тиҷоратӣ;

- таълимию омӯзишӣ;

-фароғатию табобатӣ;

- оилавӣ;

- таърихию зиёратӣ;

- астрономӣ;

- корӣ;

- варзишӣ;

- саргузаштдор;

- намоишӣ;

-гурӯҳӣ;

- деҳотӣ;

- кишоварзӣ;

- гастрономӣ (хондорӣ);

- иҷтимоӣ;

- илмию маърифатӣ.

3. Бо тартиби муқаррарнамудаи санадҳои меъёрии ҳуқуқии Ҷумҳурии Тоҷикистон намудҳои дигари сайёҳӣ низ мавҷуд буда метавонанд.

#### БОБИ 3. САЛОҲИЯТ ВА ВАКОЛАТИ МАҚОМОТИ ҲОКИМИЯТИ ДАВЛАТӢ ДАР СОҲАИ САЙЁҲӢ

###### Моддаи 7. Салоҳияти Ҳукумати Ҷумҳурии Тоҷикистон дар соҳаи сайёҳӣ

Ба салоҳияти Ҳукумати Ҷумҳурии Тоҷикистон дар соҳаи сайёҳӣ мансубанд:

- таъмини пешбурди сиёсати давлатӣ дар соҳаи сайёҳӣ;

- муқаррар намудани шаклҳои дастгирии давлатӣ дар соҳаи сайёҳӣ;

- тасдиқи консепсияҳо, стратегияҳо ва барномаҳои давлатии рушди соҳаи сайёҳӣ;

- муайян намудани мақоми ваколатдори давлатӣ дар соҳаи сайёҳӣ;

- тасдиқи тартиби пешбурди Феҳристи давлатии субъектҳои хизматрасонии сайёҳӣ;

- тасдиқи тартиби пешбурди Кадастри давлатии захираҳои сайёҳӣ;

- муайян намудани тартиби сертификатсияи маҳсулоти сайёҳӣ, мол ва хизматрасонии фаъолияти субъектони сайёҳӣ;

- таъсиси шӯрои ҳамоҳангсозии миллӣ оид ба рушди соҳаи сайёҳӣ ва тасдиқи низомномаи он;

- таъсиси ҷоизаҳо дар соҳаи сайёҳӣ;

- муайян намудани тартиби истифодаи захираҳои сайёҳӣ;

- фароҳам овардани шароити мусоид барои ҷалби сармоя ба соҳаи сайёҳӣ;

- таъсиси минтақаҳои сайёҳӣ;

- таъсиси маркази хизматрасонии сайёҳӣ;

- амалӣ намудани салоҳияти дигаре, ки қонунгузории Ҷумҳурии Тоҷикистон пешбинӣ намудааст.

###### Моддаи 8. Ваколатҳои мақоми ваколатдори давлатӣ дар соҳаи сайёҳӣ

Ба ваколатҳои мақоми ваколатдори давлатӣ дар соҳаи сайёҳӣ дохил мешаванд:

- амалӣ намудани сиёсати давлатӣ дар соҳаи сайёҳӣ;

- таҳлил, баррасӣ ва пешниҳоди масъалаҳо ба Ҳукумати Ҷумҳурии Тоҷикистон оид ба рушди соҳаи сайёҳӣ;

- таҳия ва барои тасдиқ ба Ҳукумати Ҷумҳурии Тоҷикистон пешниҳод намудани лоиҳаи консепсияҳо, стратегияҳо ва барномаҳои давлатии рушди соҳаи сайёҳӣ;

-муайян намудани талабот ба хатсайрҳои сайёҳӣ;

- мониторинги фаъолияти субъектҳои хизматрасонии сайёҳӣ;

- пешбурди Феҳристи давлатии субъектҳои хизматрасонии сайёҳӣ;

- пешбурди Кадастри давлатии захираҳои сайёҳӣ;

- гузаронидани мониторинг дар соҳаи сайёҳӣ;

- пешниҳоди таклифҳо ба Ҳукумати Ҷумҳурии Тоҷикистон оид ба таъсиси ҷоизаҳо дар соҳаи сайёҳӣ;

- иштирок дар ҷалби сармоя барои рушди соҳаи сайёҳӣ;

- муайян намудани талаботи умумӣ барои тайёркунӣ ва бозомӯзии кадрҳо дар соҳаи сайёҳӣ;

- якҷоя бо мақомоти ваколатдори давлатӣ оид ба стандартизатсия ва сертификатсия танзим намудани фаъолиятҳо вобаста ба стандартизатсия ва сертификатсияи фаъолияти сайёҳӣ, меҳмонхонадорӣ, осоишгоҳҳо, истироҳатгоҳҳо ва иншооти дигари сайёҳӣ ва инфросохтори онҳо;

- ҳамоҳанг намудани фаъолияти субъектҳои хизматрасонии сайёҳӣ;

- рушди ҳамкории байналмилалӣ дар соҳаи сайёҳӣ;

- тасдиқи қоидаҳои пешниҳоди хизматрасонии сайёҳӣ;

- амалӣ намудани ваколатҳои дигари пешбининамудаи қонунгузории Ҷумҳурии Тоҷикистон.

###### Моддаи 9. Ваколатҳои мақомоти маҳаллии ҳокимияти давлатӣ дар соҳаи сайёҳӣ

Ба ваколатҳои мақомоти маҳаллии ҳокимияти давлатӣ дар соҳаи сайёҳӣ дохил мешаванд:

- татбиқи сиёсати давлатӣ дар соҳаи сайёҳӣ дар маҳал;

- тасдиқи барномаҳои маҳаллии рушди соҳаи сайёҳӣ;

- тадқиқ, таҳлил, мониторинг ва таҳкими равандҳои ташкили сайёҳӣ дар маҳал;

- таҳлил ва муайян намудани хатсайрҳои маҳаллии сайёҳии дохилӣ дар мувофиқа бо мақомоти маҳаллии соҳаи сайёҳӣ;

- таъсиси шӯрои ҳамоҳангсозии маҳаллии рушди сайёҳӣ ва тасдиқи низомномаи он;

- таъсиси ҷоизаҳо дар соҳаи сайёҳӣ дар маҳал;

- ҳамоҳангсозии раванди фаъолияти субъектҳои хизматрасонии сайёҳӣ дар соҳаи истифодаи самараноки захираҳои маҳаллии сайёҳӣ;

- амалӣ намудани ваколатҳои дигари пешбининамудаи қонунгузории Ҷумҳурии Тоҷикистон.

###### Моддаи 10. Ваколатҳои мақомоти маҳаллии соҳаи сайёҳӣ

Ба ваколатҳои мақомоти маҳаллии соҳаи сайёҳӣ дохил мешаванд:

- ҳамоҳанг намудани фаъолияти субъектҳои хизматрасонии сайёҳӣ;

- таҳлили вазъият, баррасӣ ва пешниҳоди масъалаҳо ба мақомоти иҷроияи маҳаллии ҳокимияти давлатӣ оид ба татбиқи самараноки сиёсати давлатӣ дар соҳаи сайёҳӣ;

- таҳлил ва муайян намудани хатсайрҳои маҳаллии сайёҳии дохилӣ дар мувофиқа бо мақомоти маҳаллии ҳокимияти давлатӣ;

- мониторинг ва арзёбии раванди фаъолияти субъектҳои маҳаллии хизматрасонии сайёҳӣ;

- амалӣ намудани ваколатҳои дигари пешбининамудаи қонунгузории Ҷумҳурии Тоҷикистон.

###### Моддаи 11. Ваколатҳои мақомоти худидоракунии шаҳрак ва деҳот дар соҳаи сайёҳӣ

Ба ваколатҳои мақомоти худидоракунии шаҳрак ва деҳот дар соҳаи сайёҳӣ дохил мешаванд:

- татбиқи барномаҳои маҳаллии рушди соҳаи сайёҳӣ;

- назорати раванди фаъолияти субъектҳои хизматрасонии сайёҳӣ дар самти истифодаи самараноки захираҳои сайёҳӣ дар ҳудуди шаҳрак ва деҳот;

- амалӣ намудани ваколатҳои дигари пешбининамудаи қонунгузории Ҷумҳурии Тоҷикистон.

#### БОБИ 4. ТАНЗИМИ ДАВЛАТӢ ДАР СОҲАИ САЙЁҲӢ

###### Моддаи 12. Танзими низоми хизматрасонӣ дар соҳаи сайёҳӣ

1. Барои танзими низоми хизматрасонӣ дар соҳаи сайёҳӣ Феҳристи давлатии субъектҳои хизматрасонии сайёҳӣ (минбаъд - Феҳристи давлатӣ) ташкил карда мешавад.

2. Пешбурди Феҳристи давлатӣ дар шакли чопӣ ва электронӣ (тариқи шабакаи Интернет) амалӣ мегардад.

3. Тартиби баҳисобгирӣ дар Феҳристи давлатӣ тибқи муқаррароти Қонуни мазкур аз ҷониби мақоми ваколатдори давлатӣ муайян карда мешавад.

4. Раванди фаъолияти субъектҳои хизматрасонии сайёҳӣ аз ҷониби субъектҳои дахлдор назорат ва арзёбӣ карда мешавад.

###### Моддаи 13. Шӯроҳои ҳамоҳангсозии миллӣ ва маҳаллии рушди соҳаи сайёҳӣ

Шӯроҳои ҳамоҳангсозии миллӣ ва маҳаллии рушди соҳаи сайёҳӣ дар назди Ҳукумати Ҷумҳурии Тоҷикистон, мақомоти иҷроияи маҳаллии ҳокимияти давлатӣ, мақомоти худидоракунии шаҳрак ва деҳот барои ҳамоҳангсозии фаъолият, ҳамгироии имкониятҳо ва баррасӣ намудани масъалаҳои марбут ба рушди соҳаи сайёҳӣ дар асоси ҷамъиятӣ таъсис дода мешаванд.

###### Моддаи 14. Иҷозатномадиҳӣ ба фаъолияти сайёҳӣ

Иҷозатномадиҳӣ ба фаъолияти сайёҳӣ мувофиқи Қонуни Ҷумҳурии Тоҷикистон "Дар бораи иҷозатномадиҳӣ ба баъзе намудҳои фаъолият" амалӣ карда мешавад.

###### Моддаи 15. Маркази хизматрасонии сайёҳӣ

1. Маркази хизматрасонии сайёҳӣ дар назди мақоми ваколатдори давлатӣ б о тартиби муқаррарнамудаи қонунгузории Ҷумҳурии Тоҷикистон ба сифати шахси ҳуқуқии худмаблағгузор таъсис дода мешавад.

2.Вазифаҳои маркази хизматрасонии сайёҳӣ иборатанд аз:

- ташкили чорабиниҳо дар самти сайёҳӣ;

- хизматрасонии машваратӣ, роҳбаладӣ, нақлиётӣ, гузарондани омӯзишҳо, таҳияи лоиҳаҳои сармоягузорӣ дар самти сайёҳӣ, омода намудани маводи тарғиботӣ;

- паҳн намудани иттилоот оид ба раванди татбиқи хизматрасонӣ дар соҳаи сайёҳӣ;

- таъмини иҷрои вазифаҳои дигаре, ки аз ҷониби мақоми ваколатдори давлатӣ дар соҳаи сайёҳӣ муайян карда мешаванд.

###### Моддаи 16. Инфрасохтори сайёҳӣ

1. Инфрасохтори сайёҳиро маҷмӯи муассисаҳо, корхонаҳо, меҳмонхонаҳо, меҳмонхона барои сайёҳон дар манзилҳои (хонаҳои) истиқоматӣхизматрасонии хонагӣ (хонаист), осоишгоҳҳои табобатӣ, истироҳатгоҳҳо, фароғатгоҳҳо, марказҳои хизматрасонӣ (сарироҳӣ, боғҳои фарҳангию фароғатӣ, мавзеъҳои фарҳангию таърихӣ ва динӣ, инфрасохтори моҳигирӣ ва шикор, тарабхонаҳо, ошхонаҳо, чойхонаҳо, қаҳвахонаҳо, марказҳои истеҳсол ва фурӯши маҳсулоти ҳунармандӣ, пойгоҳҳои мутобиқгардонии минтақаҳои баландкӯҳ барои сайёҳон, маҷмааҳои лижаронӣ, марказҳои омӯзишӣ барои кӯҳнавардӣ, лижаронӣ ва роҳбаладӣ), ки яке аз самтҳои фаъолияти онҳо ба соҳаи сайёҳӣ алоқамандӣ дорад, ташкил медиҳад.

2. Ҳангоми аз ҷониби мақомоти дахлдори давлатӣ банақшагирии иншооти калонҳаҷми ҷамъиятӣ, таҳияи нақшаҳои генералии маҳалҳои аҳолинишин ва истифодаи қитъаҳои замин ташкили инфрасохтори сайёҳӣ дар онҳо ба инобат гирифта мешавад.

###### Моддаи 17. Дастрасии иттилоот дар соҳаи сайёҳӣ

1.Бо мақсади тарғиби мунтазами соҳаи сайёҳӣ дар ҳамоҳангӣ бо мақоми ваколатдори давлатӣ шабакаҳои соҳавии телевизионӣ, радиоӣ, рӯзнома, маҷаллаи даврӣ ва сомонаи миллии интернетӣ ташкил карда мешаванд.

2.Субъектҳои хизматрасонии сайёҳӣ вобаста ба фаъолияти худ сомонаи интернетӣ ва воситаҳои дигари иттилоотӣ ташкил менамоянд.

3. Шабакаҳои радио ва телевизиони давлатӣ барномаҳои доимоамалкунандаи махсуси марбут ба рушди соҳаи сайёҳӣ ташкил менамоянд ва эълони (таблиғи) сайёҳии иҷтимоиро ройгон ба роҳ мемонанд.

###### Моддаи 18. Мониторинг ва арзёбии хизматрасонии сайёҳӣ

Хизматрасонии сайёҳӣ аз ҷониби мақоми ваколатдори давлатӣ дар соҳаи сайёҳӣ бо тартиби муқаррарнамудаи қонунгузории Ҷумҳурии Тоҷикистон мавриди мониторинг ва арзёбӣ қарор дода мешавад.

###### Моддаи 19. Захираҳои сайёҳӣ

1. Захираҳои сайёҳӣ тибқи Кадастри давлатии захираҳои сайёҳӣ ба ҳисоб гирифта шуда, тартиби истифода, ҳифз, нигоҳдорӣ ва танзими фаъолияти онҳо аз ҷониби мақомоти ваколатдори давлатии соҳавӣ якҷоя бо мақомоти иҷроияи маҳаллии ҳокимияти давлатӣ муайян карда мешаванд.

2.Ҳангоми саёҳат барои шахсони воқеию ҳуқуқӣ истифода ва ё тамошои захираҳои сайёҳӣ маҳдуд карда намешаванд, ба истиснои ҳолатҳое, ки ин амалҳо боиси вайроншавӣ, кӯҳнашавӣ, хӯрдашавӣ, сармозанӣ, нобудшавӣ, ғоратшавӣ, суиистеъмолшавӣ ва поймолшавии онҳо мегарданд.

3. Захираҳои сайёҳӣ, ки аҳамияти миллӣ ва байналмилалӣ доранд, дастовардҳои миллии Ҷумҳурии Тоҷикистон ба ҳисоб мераванд. Барои бақайдгирӣ ва истифодаи онҳо Кадастри давлатии захираҳои сайёҳӣ аз ҷониби мақоми ваколатдори давлатӣ дар соҳаи сайёҳӣ таҳия карда мешавад.

###### Моддаи 20. Иштирок ва ҷалби сармоягузорон дар рушди соҳаи сайёҳӣ

1.Сармоягузорони ватанию хориҷӣ, ки дар амалӣ гардондани тадбирҳо оид ба рушди соҳаи сайёҳӣ саҳм мегиранд, дар доираи имтиёзҳои муқаррарнамудаи Қонуни мазкур ва дигар санадҳои меъёрии ҳуқуқии Ҷумҳурии Тоҷикистон дастгирӣ карда мешаванд.

2. Барои ҷалб ва иштироки фаъоли сармоягузорон дар амалӣ гардондани тадбирҳо оид ба рушди соҳаи сайёҳӣ шароити муносиб фароҳам оварда мешавад.

3. Ташаббусҳои сармоягузорон барои ташкил ва бунёди инфрасохтори сайёҳӣ, маблағгузории барномаҳо ва лоиҳаҳои марбут ба рушди соҳаи сайёҳӣ аз ҷониби мақомоти давлатӣ дастгирӣ ва ҳавасманд карда мешаванд.

###### Моддаи 21. Суғуртаи фаъолияти сайёҳӣ

1. Дар ҳолате, ки қонунгузории кишвари будубоши муваққатӣ талаботи кафолати пардохти ёрии тиббиро ба шахсе, ки дар ҳудуди он муваққатан истиқомат дорад, мукаррар намуда бошад, агенти сайёҳӣ вазифадор аст чунин кафолатҳоро пешниҳод намояд. Суғуртаи сайёҳӣ дар мавриди бемории тасодуфӣ ва ҳодисаҳои нохуш шакли асосии пешниҳоди чунин кафолатҳо мебошад.

2. Бо талаби сайёҳ агенти сайёҳӣ барои пешниҳоди хизматрасонӣ оид ба суғуртаи хатарҳои дигари ба саёҳат вобастабуда мусоидат менамояд.

3. Суғуртаи хатарҳо ҳангоми сайёҳӣ, ки бо хавфи зиёд ба ҳаёту саломатии сайёҳон алоқаманд буда, хароҷоти зиёдро барои наҷотдиҳӣ талаб мекунад, аз тарафи субъектҳои фаъолияти сайёҳӣ бо ризоияти сайёҳон амалӣ мегардад.

4. Суғуртаи хатарҳои дигар ихтиёрӣ буда, аз ҷониби сайёҳ ба таври мустақилона ё тавассути субъектҳои фаъолияти сайёҳӣ амалӣ карда мешавад.

5. Сайёҳи дохилӣ ва хориҷие, ки ба намудҳои сайёҳии хатарзо машғул мешавад, бояд дорои полиси суғуртавии дарраҷаи байналмилалӣ бошад.

###### Моддаи 22. Шартнома оид ба амалисозии хизматрасонии сайёҳӣ

1. Барои ҷалби шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд ба саёҳат байни субъекти хизматрасонии сайёҳӣ ва сайёҳ шартнома баста мешавад.

2. Шакли шартномаи намунавии соҳаи сайёҳӣ аз ҷониби мақоми ваколатдори давлатӣ дар соҳаи сайёҳӣ муайян карда мешавад.

###### Моддаи 23. Хатсайри сайёҳӣ

Хатсайри сайёҳӣ ҷузъи асосии маҳсулоти сайёҳӣ буда, самти ҷуғрофии ҷойгиршавии сайёҳон ва ташрифи онҳоро ба мавзеъҳо ва маконҳои сайёҳӣ муайян менамояд. Хатсайри сайёҳӣ бояд аз маълумоти умумӣ, харита, расмҳо, тарҳ ва иттилооти дигари тавсифдиҳандаи объекти интихобгардида иборат бошад.

###### Моддаи 24. Таъмини амнияти сайёҳон

1. Таъмини амнияти сайёҳон дар ҳудуди Ҷумҳурии Тоҷикистон аз ҷониби давлат кафолат дода мешавад. Ҷумҳурии Тоҷикистон ба шаҳрвандонаш, ки ба сифати сайёҳ берун аз ҳудуди Ҷумҳурии Тоҷикистон қарор доранд, ҳимоя ва пуштибониро кафолат медиҳад.

2. Мақомоти корҳои хориҷӣ уҳдадоранд оид ба хатарҳои эҳтимолӣ, ки ба сайёҳ дар давлати будубоши муваққатӣ таҳдид доранд, ба мақоми ваколатдори давлатӣ дар соҳаи сайёҳӣ маълумот диҳанд. Мақоми ваколатдори давлатӣ дар соҳаи сайёҳӣ уҳдадор аст сайёҳон ва субъектҳои хизматрасонии сайёҳиро оид ба ин хатарҳои эҳтимолӣ хабардор намояд.

3. Субъектҳои хизматрасонии сайёҳӣ на дертар аз се рӯз пеш аз оғози саёҳат ба сайёҳон дар шакли хаттӣ маълумоти заруриро дар бораи тартиби ворид шудан, берун рафтан ва истиқомат дар давлати будубоши муваққатӣ, дар бораи қонунгузорӣ, анъанаҳои мардуми маҳаллӣ, маросими динӣ, муқаддасот, ёдгориҳои таърихию фарҳангӣ, иншооти табиӣ ва иншооти дигари намоишҳои сайёҳии таҳти назорати махсус қарордошта пешниҳод менамоянд. Субъектҳои мазкур ҳамчунин ба сайёҳон оид ба хатарҳое, ки мумкин аст дар вақти саёҳат ба онҳо дучор гарданд, иттилоъ медиҳанд ва тадбирҳои огоҳкунандаро, ки ба таъмини амнияти сайёҳон равона шудаанд, амалӣ менамоянд. Субъектҳои хизматрасонии сайёҳӣ маълумотро дар бораи сайёҳоне, ки аз хориҷа барнагаштаанд, дар давоми се рӯзи баъди ба охир расидани саёҳат ба мақоми ваколатдори давлатӣ дар соҳаи сайёҳӣ пешниҳод менамоянд.

4. Субъектҳои хизматрасонии сайёҳӣ пеш аз сафарбаршавӣ ба ҷойҳои хавфнок ва оид ба ҳодисаи фавқулодае, ки бо сайёҳ дар вақти саёҳат рух додааст, мақоми ваколатдори давлатӣ дар соҳаи сайёҳӣ, мақоми ваколатдори давлатӣ оид ба ҳолатҳои фавқулода, мақомоти корҳои хориҷӣ ва оилаи сайёҳро фавран огоҳ менамоянд.

###### Моддаи 25. Хизматрасонӣ дар соҳаи сайёҳӣ

1. Хизматрасонӣ дар соҳаи сайёҳӣ аз рӯи намудҳои хизматрасонӣ дар соҳаи сайёҳӣ бо тартиби муқаррарнамудаи қонунгузории Ҷумҳурии Тоҷикистон барои қонеъ гардондани дархост ва талаботи сайёҳон ҳангоми истифодаи хизматрасонии сайёҳӣ равона карда мешавад.

2. Дар соҳаи сайёҳӣ намудҳои зерини хизматрасонӣ муқаррар карда мешаванд:

- марказҳои хизматрасонии маҷмӯӣ;

-машваратию иттилоотӣ;

- меҳмонпазирӣ ва пешхизматӣ;

- меҳмонхонагӣ;

- сайёҳии кишоварзӣ;

- техникию нақлиётӣ;

- сарироҳӣ ва таъмини тозагӣ;

- истеҳсол ва фурӯши армуғони сайёҳӣ;

- чорабиниҳои фарҳангию фароғатӣ;

- табобатию истироҳатӣ;

- роҳбаладӣ ва тарҷумонӣ;

- намоишию тарғиботӣ;

- таҳия ва амалигардонии хизматрасонии маҷмӯии сайёҳӣ.

#### БОБИ 5. СУБЪЕКТҲОИ ХИЗМАТРАСОНИИ САЙЁҲӢ

###### Моддаи 26. Шаклҳои ташкилию ҳуқуқии субъектҳои хизматрасонии сайёҳӣ

Субъектҳои хизматрасонии сайёҳӣ метавонанд дар шакли шахсони воқеию ҳуқуқӣ ва соҳибкорони инфиродӣ, давлатӣ ва ғайридавлатӣ, гурӯҳӣ (корпоративӣ) ва фардӣ фаъолият намоянд.

###### Моддаи 27. Агенти сайёҳӣ

Агенти сайёҳӣ бо мақсади фурӯши маҳсулот ва паҳнкунии хатсайрҳои сайёҳии ширкати сайёҳӣ ба сифати миёнарав дар асоси шартнома тибқи қонунгузории Ҷумҳурии Тоҷикистон фаъолият менамояд.

###### Моддаи 28. Ҳуқуқ ва ухдадориҳои субъектҳои хизматрасонии сайёҳӣ

1. Шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд, новобаста ба миллат, нажод, ҷинс, забон, эътиқоди динӣ, мавқеи сиёсӣ, вазъи иҷтимоӣ, таҳсил ва молу мулк, ки ба синни 18 расидаанд ва қобили амал мебошанд, ҳуқуқ доранд ба фаъолияти хизматрасонии сайёҳӣ машғул шаванд.

2. Субъектҳои хизматрасонии сайёҳӣ ҳуқуқ доранд:

аз имтиёзҳои муқаррарнамудаи қонунгузории Ҷумҳурии Тоҷикистон истифода баранд;

- бо шахсони дигари воқеию ҳуқуқӣ ҳамкорӣ намоянд ва агентии сайёҳӣ ташкил кунанд;

- бо ҷалби шаҳрвандони хоҳишманд ба сифати корманд, агенти сайёҳӣ ва волонтёр гурӯҳҳои сайёҳӣ ташкил намоянд;

- аз хизматрасонии субъектҳои дигари хизматрасонии сайёҳӣ, ҳамзамон, ширкатҳои сайёҳӣ истифода намоянд;

- намуди дигари фаъолиятро, ки қонунгузории Ҷумҳурии Тоҷикистон манъ накардааст, амалӣ намоянд.

3. Субъектҳои хизматрасонии сайёҳӣ уҳдадоранд:

-расмиёти баҳисобгириро дар Феҳристи давлатии субъектҳои хизматрасонии сайёҳӣ тибқи қонунгузории Ҷумҳурии Тоҷикистон анҷом диҳанд;

- ҳангоми ба ҳудуди Ҷумҳурии Тоҷикистон ворид шудани сайёҳон, сафарбаркунии онҳо ба хориҷи кишвар ва ба мавзеъҳои сайёҳӣ дар ҳудуди Ҷумҳурии Тоҷикистон мақоми ваколатдори давлатӣ дар соҳаи сайёҳиро расман хабардор карда, тибқи намунаҳои муқарраршуда ҳисобот пешниҳод намоянд;

- хизматрасонии сайёҳиро бо сифати баланд пешниҳоди сайёҳон намоянд;

- амнияти сайёҳонро ҳангоми саёҳат таъмин намоянд;

- сайёҳонро оид ба зарурати суғуртаи сайёҳӣ ҳангоми беморӣ ва суғуртаи ҳаёт огоҳ созанд ва дар ин самт ба онҳо мусоидат намоянд;

- ҳангоми саёҳат ҳифзи захираҳои сайёҳиро таъмин намоянд;

- барои иҷро накардани шартҳои шартнома дар назди сайёҳ тибқи қонунгузории Ҷумҳурии Тоҷикистон ҷавобгаранд;

- ухдадориҳои дигари пешбининамудаи қонунгузории Ҷумҳурии Тоҷикистонро иҷро намоянд.

###### Моддаи 29. Ҳуқуқ ва уҳдадориҳои сайёҳ

1. Шаҳрвандони Ҷумҳурии Тоҷикистон, шаҳрвандони хориҷӣ ва шахсони бешаҳрванд, новобаста ба миллат, нажод, ҷинс, забон, эътиқоди динӣ, мавқеи сиёсӣ, вазъи иҷтимоӣ, таҳсил ва молу мулк ба саёҳат ҳуқуқи баробар доранд.

2. Ҳангоми саёҳат сайёҳ ҳуқуқ дорад:

- бастани шартномаро бо субъекти хизматрасонии сайёҳӣ дархост намояд;

- фароҳам овардани шароити муносиби хизматрасониро дар доираи шартнома талаб намояд;

- маълумоти дахлдорро оид ба маҳсулот, хатсайри сайёҳӣ ва шароити саёҳат талаб намояд;

- суғуртаи саёҳат, беморӣ, ҳаёт ва ҳолатҳои дигари хавфи эҳтимолидоштаро дархост намояд;

- барои гирифтани ёрии ҳуқуқӣ ба сафоратхонаҳо, консулгариҳо ва мақомоти дигари дахлдор муроҷиат намояд;

- ҳангоми ташкили фаъолияти хизматрасонии сайёҳӣ ба гурӯҳҳо, иттиҳодияҳои ҷамъиятӣ ва ассотсиатсияҳо муттаҳид шавад;

- риояи ҳуқуқҳои дигари худро, ки қонунгузории Ҷумҳурии Тоҷикистон муқаррар намудааст, талаб намояд.

3. Ҳангоми саёҳат сайёҳ уҳдадор аст:

- талабот ва дархости субъектҳои хизматрасонии сайёҳиро дар доираи шартномаи дахлдор ба иҷро расонад;

- қонунгузории Ҷумҳурии Тоҷикистонро риоя намояд, низоми сиёсию иҷтимоии давлат, урфу одат, эътиқоди динию мазҳабӣ ва тарзи зиндагии аҳолии макони будубоши муваққатиро эҳтиром намояд;

- захираҳои сайёҳиро тибқи талаботи санадҳои меъёрии ҳуқуқӣ мақсаднок истифода намояд, ба ҷойҳои мамнуъ ворид нашавад, ба муҳити зист, ёдгориҳои мероси таърихию фарҳангӣ, ҷойҳои муқаддас ва осори дигаре, ки таҳти ҳимояи давлат қарор доранд, эҳтиромона муносибат намояд;

- талаботи бехатариро ҳангоми ворид гардидан ба мавзеъҳо ва иншооти хавфнок риоя намояд;

- сари вақт ҳуҷҷатҳои заруриро барои саёҳат ва бастани шартномаи дахлдор пешниҳод намояд;

- ухдадориҳои дигари муқаррарнамудаи қонунгузории Ҷумҳурии Тоҷикистон ва санадҳои ҳуқуқии байналмилалиеро, ки Тоҷикистон онҳоро эътироф намудааст, иҷро намояд.

#### БОБИ 6. ҲАВАСМАНДГАРДОНӢ ДАР СОҲАИ САЙЁҲӢ

###### Моддаи 30. Имтиёзҳо барои субъектҳои хизматрасонии сайёҳӣ

Бо мақсади рушди соҳаи сайёҳӣ ҳамчун соҳаи афзалиятнок ҳавасмандгардонӣ дар шакли имтиёзҳо ва шаклҳои дигари муқаррарнамудаи қонунгузории Ҷумҳурии Тоҷикистон пешбинӣ карда мешавад.

###### Моддаи 31. Имтиёзҳо вобаста ба ташкили хизматрасонии сарироҳӣ ва тозагӣ

1. Мақомоти иҷроияи маҳаллии ҳокимияти давлатӣ барои хизматрасонии сарироҳӣ ва тозагӣ тибқи қонунгузории Ҷумҳурии Тоҷикистон қитъаҳои махсуси замин ҷиҳати истифодаи оммавӣ ҷудо менамояд.

2. Қитъаҳои махсуси замин барои истифодаи оммавӣ дар ҳудуди муайян ва дар фосилаи на кам аз 50 км дар шоҳроҳҳо ҷудо карда мешаванд.

3. Дар қитъаҳои махсуси замини барои истифодаи оммавӣ ҷудошуда дар ҳудуди на кам аз 50 метри мураббаъ сарой (хостел) ташкил карда мешавад.

4. Қитъаҳои (нуқтаҳои) ҷудошуда (ташкилшуда) ба субъектҳои хизматрасонии сайёҳӣ барои ҳамаи намуди хизматрасонӣ, бахусус савдои маҳсулоти маишӣ, хӯрокворӣ ва ташкили нуқтаҳои тозагӣ пешниҳод карда мешаванд.

###### Моддаи 32. Имтиёзҳо барои субъектҳои хизматрасонӣ дар самти истеҳсоли маҳсулоти сайёҳӣ

Барои ба роҳ мондани фаъолияти истеҳсоли маҳсулоти сайёҳӣ ба шахсони ҳуқуқӣ ва соҳибкорони инфиродӣ қитъаи замин барои коркард ва ё сохтмони иншооти зарурӣ тибқи қонунгузории Ҷумҳурии Тоҷикистон ҷудо карда мешавад.

###### Моддаи 33. Минтақаҳои сайёҳӣ

1. Минтақаҳои сайёҳӣ дар тамоми ҳудуд ё қисми ҳудуди шаҳр ё ноҳия дар доираи талаботи Қонуни мазкур ва дигар санадҳои меъёрии ҳуқуқии Ҷумҳурии Тоҷикистон бо мақсади ҳавасмандгардонии субъектҳои сайёҳӣ ташкил карда мешаванд.

2. Бо мақсади рушди минтақаҳои сайёҳӣ барномаҳои мақсадноки минтақавӣ бо тартиби муқаррарнамудаи қонунгузории Ҷумҳурии Тоҷикистон татбиқ карда мешаванд.

3. Барои соҳиб гардидан ба мақоми минтақаи сайёҳӣ ва ё минтақаҳои сайёҳии байналмилалӣ тамоми ҳудуд ё қисми ҳудуди шаҳр ё ноҳия бояд нишондиҳандаҳои муқаррарнамудаи қонунгузории дахлдорро дошта бошанд.

4. Мақоми минтақаи сайёҳӣ ва ё минтақаи байналмилалии сайёҳӣ ба ҳудуд ё қисми ҳудуди шаҳр ё ноҳияҳо аз ҷониби Ҳукумати Ҷумҳурии Тоҷикистон муайян карда мешавад.

###### Моддаи 34. Фармоишҳои иҷтимоии давлатӣ, грантҳо, мусоидати молиявӣ ва кумаки пулӣ дар соҳаи сайёҳӣ

1. Барои ҳал намудани мушкилот ва ташаккули заминаи илмию амалӣ дар самти рушди соҳаи сайёҳӣ фармоишҳои иҷтимоии давлатӣ амалӣ гардида, грантҳо ва мусоидати молиявӣ пешниҳод карда мешаванд.

2. Фармоишҳои иҷтимоии давлатӣ, грантҳо ва кумаки пулӣ аз ҳисоби маблағҳои буҷетӣ ва ғайрибуҷетӣ бо тартиби муқаррарнамудаи қонунгузории Ҷумҳурии Тоҷикистон ташаккул меёбанд.

#### БОБИ 7. МУҚАРРАРОТИ ХОТИМАВӢ

###### Моддаи 35. Ҳамкории байналмилалӣ дар соҳаи сайёҳӣ

Ҳамкории байналмилалӣ дар соҳаи сайёҳӣ бо тартиби муқаррарнамудаи қонунгузории Ҷумҳурии Тоҷикистон ва санадҳои ҳуқуқии байналмилалие, ки Тоҷикистон онҳоро эътироф намудааст, амалӣ карда мешавад.

###### Моддаи 36. Ҷавобгарӣ барои риоя накардани талаботи Қонуни мазкур

Шахсони воқеӣ ва ҳуқуқӣ барои риоя накардани талаботи Қонуни мазкур бо тартиби муқаррарнамудаи қонунгузории Ҷумҳурии Тоҷикистон ба ҷавобгарӣ кашида мешаванд.

###### Моддаи 37. Дар бораи аз эътибор соқит донистани қонунҳои Ҷумҳурии Тоҷикистон "Дар бораи туризм" ва "Дар бораи сайёҳии дохилӣ"

Қонунҳои Ҷумҳурии Тоҷикистон "Дар бораи туризм" аз 3 сентябри соли 1999 (Ахбори Маҷлиси Олии Ҷумҳурии Тоҷикистон, с. 1999, №9, мод. 228; с. 2005, №12, мод. 641; с. 2009, №5, мод. 337; с. 2012, №12, қ. 1, мод. 1016; с. 2013, №12, мод. 902) ва "Дар бораи сайёҳии дохилӣ" аз 18 июли, соли 2017 (Ахбори Маҷлиси Олии Ҷумҳурии Тоҷикистон, с. 2017, №7-9, мод., 573) аз эътибор соқит дониста шаванд.

###### Моддаи 38. Тартиби мавриди амал қарор додани Қонуни мазкур

Қонуни мазкур пас аз интишори расмӣ мавриди амал қарор дода шавад.

*Президенти*

*Ҷумҳурии Тоҷикистон Эмомалӣ Раҳмон*

*ш. Душанбе, 7 августи соли 2020 № 1718*

# **ҲУКУМАТИ ҶУМҲУРИИ ТОҶИКИСТОН**

# **ҚАРОР**

# **ДАР БОРАИ ТАЪСИСИ ШӮРОИ ҲАМОҲАНГСОЗИИ МИЛЛӢ ОИД БА РУШДИ СОҲАИ САЙЁҲӢ ДАР НАЗДИ ҲУКУМАТИ ҶУМҲУРИИ ТОҶИКИСТОН**

**(қарори Ҳукумати ҶТ аз 26.06.2021** [**№ 256**](vfp:///rgn=139780)**)**

Мутобиқи [моддаи 16](vfp:///rgn=24247#A000000020) Қонуни конститутсионии Ҷумҳурии Тоҷикистон "Дар бораи Ҳукумати Ҷумҳурии Тоҷикистон"  Ҳукумати Ҷумҳурии Тоҷикистон қарор мекунад*(қарори Ҳукумати ҶТ аз 26.06.2021* [*№ 256*](vfp:///rgn=139780)*)*:

1. Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон таъсис дода шавад *(қарори Ҳукумати ҶТ аз 26.06.2021* [*№ 256*](vfp:///rgn=139780)*).*

2. Низомнома ва ҳайати Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон тасдиқ карда шаванд ([замима мегарданд](vfp:///rgn=125177" \o "Ссылка на Низомномаи Шўрои байниидоравњ оид ба іамоіангсозии фаъолият дар соіаи туризм дар назди Іукумати ЇТ))*(қарори Ҳукумати ҶТ аз 26.06.2021* [*№ 256*](vfp:///rgn=139780)*).*

3. Раисони Вилояти Мухтори Кӯҳистони Бадахшон, вилоятҳо, шаҳри Душанбе ва шаҳру ноҳияҳо шӯроҳои вилоятӣ, шаҳрӣ ва ноҳиявиро таъсис дода, фаъолияти пурсамари онро таъмин намоянд .

4. Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон ва шӯроҳо оид ба ҳамоҳангсозии фаъолият дар соҳаи сайёҳӣ дар назди раисони Вилояти Мухтори Кӯҳистони Бадахшон, вилоятҳо, шаҳри Душанбе ва шаҳру ноҳияҳо фаъолияти худро дар асоси Қонуни Ҷумҳурии Тоҷикистон "[Дар бораи туризм](vfp:///rgn=20522)", дигар санадҳои меъёрии ҳуқуқии дахлдор ва Низомномаи мазкур ба роҳ монанд*(қарори Ҳукумати ҶТ аз 26.06.2021* [*№ 256*](vfp:///rgn=139780)*)*.

*Раиси*

*Ҳукумати Ҷумҳурии Тоҷикистон Эмомалӣ Раҳмон*

*аз 5 сентябри соли 2015 № 564*

*ш. Душанбе*

*Бо* [*қарори*](vfp:///rgn=125178) *Ҳукумати*

*Ҷумҳурии Тоҷикистон*

*аз 5 сентябри соли 2015, № 564*

*тасдиқ шудааст*

# **НИЗОМНОМАИ ШӮРОИ ҲАМОҲАНГСОЗИИ МИЛЛӢ ОИД БА РУШДИ СОҲАИ САЙЁҲӢ ДАР НАЗДИ ҲУКУМАТИ ҶУМҲУРИИ ТОҶИКИСТОН**

**(қарори Ҳукумати ҶТ аз 26.06.2021** [**№ 256**](vfp:///rgn=139780)**)**

#### 1. Муқаррароти умумӣ

1. Шӯрои ҳамоҳангсозии миллӣ оид ба рушди соҳаи сайёҳӣ дар назди Ҳукумати Ҷумҳурии Тоҷикистон (минбаъд - Шӯро) мақоми олии доимоамалкунандаи машваратӣ - ҳамоҳангсоз дар соҳаи рушди сайёҳӣ ба ҳисоб меравад (қарори Ҳукумати ҶТ аз 26.06.2021 [*№ 256*](vfp:///rgn=139780)).

2. Шӯро барои таъмини ҳамкории байни мақомоти маҳаллии ҳокимияти давлатӣ, ташкилотҳои ҷамъиятӣ, корхонаҳо ва шахсони алоҳидаи соҳаи сайёҳӣ, меҳмонхонаҳо, савдо, хӯроки умумӣ ва ташкилотҳое, ки новобаста аз шакли моликияташон, ба пешниҳоди мол ва хизматрасонии сайёҳӣ машғул мебошанд, таъсис дода мешавад (қарори Ҳукумати ҶТ аз 26.06.2021 [*№ 256*](vfp:///rgn=139780)).

3. Шӯро дар фаъолияти худ Конститутсия  Ҷумҳурии Тоҷикистон, қонунҳои Ҷумҳурии Тоҷикистон, фармонҳои Президенти Ҷумҳурии Тоҷикистон, қарорҳои Ҳукумати Ҷумҳурии Тоҷикистон ва Низомномаи мазкурро ба роҳбарӣ мегирад (қарори Ҳукумати ҶТ аз 26.06.2021 [*№ 256*](vfp:///rgn=139780)).

4. Низомнома ва ҳайати Шӯро аз ҷониби Ҳукумати Ҷумҳурии Тоҷикистон тасдиқ карда мешаванд.

5. Фаъолияти ташкилӣ-техникӣ ва иттилоотии Шӯро дар якҷоягӣ бо мақоми ваколатдори давлатӣ дар соҳаи сайёҳӣ амалӣ мегардад (қарори Ҳукумати ҶТ аз 26.06.2021 [*№ 256*](vfp:///rgn=139780)).

6. Дар кори Шӯро бо ҳуқуқи машваратӣ мумкин аст, ки намояндагони мақомоти иҷроияи маҳаллии ҳокимияти давлатӣ ва созмонҳое, ки дар соҳаи рушди сайёҳӣ фаъолият доранд, иштирок намоянд (қарори Ҳукумати ҶТ аз 26.06.2021 [*№ 256*](vfp:///rgn=139780)).

#### 2. Вазифаҳои асосии Шӯро

7. Вазифаҳои асосии Шӯро аз инҳо иборатанд:

- идора ва таъмини ҳамкории мутақобилаи мақомоти давлатӣ бо мақомоти иҷроияи маҳаллии ҳокимияти давлатӣ, ташкилотҳои ҷамъиятӣ, корхонаҳо ва шахсони алоҳида дар соҳаи сайёҳӣ (қарори Ҳукумати ҶТ аз 26.06.2021 [*№ 256*](vfp:///rgn=139780));

- таҳияи пешниҳодҳо оид ба амаликунии самтҳои асосии сиёсати давлатӣ дар соҳаи сайёҳӣ, ҷалби сармоягузорӣ ва истифодаи самараноки захираҳои сайёҳӣ дар Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780));

- муайян намудани самтҳои афзалиятноки сиёсати давлатӣ дар соҳаи сайёҳӣ, ташаккул ва рушди фазои ягонаи сайёҳии Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780));

- омӯзиш ва таҳлили вазъи ҳуқуқӣ, иқтисодӣ ва иҷтимоӣ дар самти рушди сайёҳии дохилӣ ва байналмилалӣ, таҳияи пешниҳодҳо доир ба ташкили саноати муосири сайёҳӣ дар Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780));

- ҳамоҳангсозии фаъолияти мақомоти иҷроияи маҳаллии ҳокимияти давлатӣ, ташкилотҳои тиҷоратӣ ва ғайриҳукуматӣ, шӯроҳои вилоятӣ, шаҳрӣ ва ноҳиявӣ дар соҳаи сайёҳӣ (қарори Ҳукумати ҶТ аз 26.06.2021 [*№ 256*](vfp:///rgn=139780));

- ташкили мониторинг ва арзёбии ҳолати инкишофи саноати сайёҳӣ дар Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780));

- ташкили ҳамкории мақомоти иҷроияи маҳаллии ҳокимияти давлатӣ, ташкилотҳои тиҷоратӣ ва ғайриҳукуматӣ, инчунин ташкилотҳои байналмилалӣ дар соҳаи сайёҳӣ (қарори Ҳукумати ҶТ аз 26.06.2021 [*№ 256*](vfp:///rgn=139780)).

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

#### 3. Раиси Шӯро

8. Ваколатҳои Раиси Шӯро:

- даъват ва гузаронидани ҷаласаҳои Шӯро;

- тасдиқи нақшаҳои кори Шӯро;

- шунидани ҳисоботи аъзои Шӯро ва дигар ниҳодҳои дахлдор аз натиҷаи тадбирҳои андешида ва вазъияти ҷорӣ вобаста ба ҷараёни амалигардонии Қонуни Ҷумҳурии Тоҷикистон "Дар бораи туризм", стратегияҳо, консепсияҳо, барномаҳои соҳавӣ ва дигар санадҳои меъёрии ҳуқуқӣ ва қарорҳои Шӯро;

- иҷрои ваколатҳои дигари пешбининамудаи қонунгузории Ҷумҳурии Тоҷикистон.

#### 4. Муовинони Раиси Шӯро

9. Муовини якуми Раиси Шӯро:

- дар мавриди набудани Раиси Шӯро, маҷлиси Шӯроро раисӣ менамояд;

- дар ташкили кори Шӯро ва омода намудани нақшаи кори он иштирок менамояд.

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

10. Ваколатҳои муовини Раиси Шӯро:

- назорати ҷараёни иҷрои қарорҳои Раис ва нақшаи кори Шӯро;

- омода намудани маълумот оид ба натиҷаҳои мониторинг ва арзёбии ҳолати рушди соҳаи туризм дар Ҷумҳурии Тоҷикистон;

- пешниҳоди чораҳо ҷиҳати беҳбуд бахшидан ба амалигардонии рушди саноати туристӣ дар Ҷумҳурии Тоҷикистон;

- пешниҳоди чорабиниҳои мушаххас барои ворид намудан ба нақшаи кори Шӯро.

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

#### 5. Аъзои Шӯро

11. Ваколатҳои аъзои Шӯро:

- иштироки фаъол дар ҷаласаҳои Шӯро ва иҷрои вазифаҳои он;

- иҷрои саривақтии нақшаи кори Шӯро ва вазифаҳои аз ҷониби Раиси Шӯро гузошташуда;

- омода намудани гузориш мутобнқи нақшаи кори Шӯро оид ба фаъолияти вазорат, идора ва ташкилоту муассисаҳое, ки онҳо намояндагӣ мекунанд;

- пешниҳоди таклифҳои мушаххас барои ворид намудан ба нақшаи кори Шӯро.

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

#### 6. Котиботи Шӯро

12. Барои ҳалли масъалаҳои ҷории фаъолияти Шӯро Котиботи Шӯро, ки онро муовини якуми Раиси Шӯро сарварӣ менамояд, таъсис дода мешавад.

13. Ҳайати Котиботи Шӯро аз ҳисоби муовини якуми Раиси Шӯро ва роҳбарияти мақомоти вакояатдори давлатӣ дар соҳаи туризм ташкил гардида, он аз ҷониби Раиси Шӯро тасдиқ мегардад.

14. Ваколатҳои Котиботи Шӯро:

- гузаронидани маҷлисҳои Котиботи Шӯро аз ҷониби муовини якуми Раиси Шӯро;

- пешниҳоди масъалаҳо барои баррасӣ дар маҷлисҳои Шӯро;

- баррасии масъалаҳои вобаста ба амалигардонии қарорҳои Шӯро, аз ҷумла масъалаҳои ташкили фаъолияти гурӯҳҳои кории байниидоравӣ;

- роҳбарӣ ва ҳамоҳанг намудани фаъолияти гурӯҳҳои экспертию машваратӣ ва гурӯҳҳои кории байниидоравӣ оид ба масъалаҳои рушди соҳаи сайёҳӣ дар Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780));

- назорати ҷараёни иҷрои қарорҳои Раис ва нақшаҳои кори Шӯро;

- омода намудани маълумот оид ба натиҷаҳои мониторинг ва арзёбии ҳолати татбиқи рушди соҳаи сайёҳӣ дар Ҷумҳурии Тоҷикистон (қарори Ҳукумати ҶТ аз 26.06.2021 [*№ 256*](vfp:///rgn=139780)).

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

15. Қарорҳои Котиботи Шӯро дар шакли протокол ба расмият дароварда шуда, аз ҷониби муовини Раиси Шӯро, ки дар маҷлиси он раисӣ кардааст, имзо карда мешавад.

#### 7. Ташкили кори Шӯро

16. Мақоми кории Шӯро котиби масъули Шӯро, раёсати банақшагирии стратегӣ ва ислоҳоти Дастгоҳи иҷроияи Президенти Ҷумҳурии Тоҷикистон, мақоми ваколатдори давлатӣ дар соҳаи сайёҳӣ ва сохторҳои вилоятӣ, шаҳрӣ ва ноҳиявии он мебошад, ки ба Шӯро, шӯроҳои вилоятӣ, шаҳрӣ ва ноҳиявӣ оид ба масъалаҳои рушди сайёҳӣ дар Ҷумҳурии Тоҷикистон маълумоти зарурӣ пешниҳод менамояд (қарори Ҳукумати ҶТ аз 26.06.2021 [*№ 256*](vfp:///rgn=139780)).

17. Котиби масъули Шӯро, раёсати банақшагирии стратегӣ ва ислоҳоти Дастгоҳи иҷроияи Президенти Ҷумҳурии Тоҷикистон, мақоми ваколатдори давлатӣ дар соҳаи сайёҳӣ ҳамоҳангсозӣ ва арзёбии фаъолияти сохторҳои дахлдорро оид ба амалигардонии қарорҳои Шӯро ва санадҳои меъёрии ҳуқуқии соҳаи сайёҳӣ анҷом медиҳанд (қарори Ҳукумати ҶТ аз 26.06.2021 [*№ 256*](vfp:///rgn=139780)).

18. Шӯро мутобики вазифаҳои асосии ба зиммааш гузошташуда аз ҳисоби аъзои Шӯро, ҳамчунин аз ҳисоби намояндагони мақомоту ташкилотҳои ба ҳайати Шӯро дохилнашуда гурӯҳҳои кории байниидоравиро оид ба самтҳои фаъолияти худ таъсис медиҳад.

19. Шӯроҳои Вилояти Мухтори Кӯҳистони Бадахшон, вилоятҳо, шаҳри Душанбе ва шаҳру ноҳияҳо мақсаду вазифаҳои Шӯроро дар вилоятҳо ва шаҳру ноҳияҳо татбиқ намуда, оид ба фаъолияташон ба Шӯро ҳар шашмоҳа маълумоти муфассал пешниҳод менамоянд (қарори Ҳукумати ҶТ аз 26.06.2021 [*№ 256*](vfp:///rgn=139780)).

20. Ҷаласаҳои Шӯро дар мӯҳлатҳои муқаррарнамудаи Раиси Шӯро, вале на камтар аз як маротиба дар шаш моҳ баргузор мегарданд. Ҷаласаҳои Шӯро дар сурати ширкат доштани на камтар аз се як ҳиссаи ҳайати он эътибор пайдо мекунанд. Қарорҳои Шӯро оид ба масъалаҳои баррасишаванда бо аксарияти овозҳо аз шумораи ҳайати иштироккунанда дар шакли протокол қабул карда мешаванд.

21. Иҷрои қарорҳои Шӯро аз ҷониби вазорату идораҳо; мақомоти иҷроияи маҳаллии ҳокимияти давлатӣ ва ташкилоту муассисаҳо, новобаста аз шакли ташкилию ҳуқуқии онҳо, ҳатмӣ мебошанд.

22. Лоиҳаи ҳуҷҷатҳо оид ба масъалае, ки дар ҷаласаи Шӯро баррасӣ мегардад, аз тарафи вазорат, идора, ташкилот ва ё муассисаи дахлдор, ки бо ташаббуси он масъалаи мазкур пешниҳод гардидааст ё гурӯҳи кории бо ин мақсад ташкилёфта таҳия карда мешавад.

#### 8. Ваколати котиби масъули Шӯро

23. Ваколатҳои котиби масъули Шӯро:

- таъмини иттилоотию таҳлилӣ ва ташкилию техникии фаъолияти Шӯро;

- тартиб додани лоиҳаҳои нақшаҳои корӣ ва барои мувофиқа ба аъзои Шӯро ва дигар ташкилотҳои дахлдор пешниҳод намудани онҳо;

- ташкили таҳия ва ворид намудани пешниҳодҳо ба нақшаи кори Шӯро;

- таҳия ва барои имзо ба Раиси Шӯро пешниҳод намудани қарорҳои қабулнамудаи Шӯро;

- таҳлил ва назорати рафти иҷрои нақшаҳо ва қарорҳои Шӯро ва пешниҳоди маълумот ба Раиси Шӯро аз натиҷаҳои онҳо;

- роҳбарии фаъолияти гурӯҳҳои корӣ.

хориҷ карда шуд (қарори Ҳукумати ҶТ аз 26.06.2021 [*№ 256*](vfp:///rgn=139780))

*Бо қарори Ҳукумати*

*Ҷумҳурии Тоҷикистон*

*аз 5 сентябри соли 2015 № 564*

*тасдиқ шудааст*

*Бо қарори Ҳукумати ҶТ аз 26.06.2021* [*№ 256*](vfp:///rgn=139780)*дар таҳрири нав тасдиқ шудааст.*

# **ҲАЙАТИ ШӮРОИ ҲАМОҲАНГСОЗИИ МИЛЛӢ ОИД БА РУШДИ СОҲАИ САЙЁҲӢ ДАР НАЗДИ ҲУКУМАТИ ҶУМҲУРИИ ТОҶИКИСТОН**

* Муовини якуми Сарвазири Ҷумҳурии Тоҷикистон - раиси Шӯро;
* раиси Кумитаи рушди сайёҳии назди Ҳукумати Ҷумҳурии Тоҷикистон - муовини якуми раиси Шӯро;
* муовини якуми раиси Кумитаи рушди сайёҳии назди Ҳукумати Ҷумҳурии Тоҷикистонмуовини раиси Шӯро;
* муовини раиси Кумитаи рушди сайёҳии назди Ҳукумати Ҷумҳурии Тоҷикистон -котиби масъули Шӯро.

Аъзои Шӯро:

сардори раёсати банақшагирии стратегӣ ва ислоҳоти Дастгоҳи иҷроияи Президенти Ҷумҳурии Тоҷикистон;

сардори раёсати кор бо мақомоти идоракунии маҳали Дастгоҳи иҷроияи Президенти Ҷумҳурии Тоҷикистон;

муовини вазири корҳои хориҷии Ҷумҳурии Тоҷикистон;

муовини вазири рушди иқтисод ва савдои Ҷумҳурии Тоҷикистон ;

муовини вазири корҳои дохилии Ҷумҳурии Тоҷикистон;

муовини вазири маориф ва илми Ҷумҳурии Тоҷикистон;

муовини вазири меҳнат, муҳоҷират ва шуғли аҳолии Ҷумҳурии Тоҷикистон;

муовини вазири молияи Ҷумҳурии Тоҷикистон;

муовини вазири саноат ва технологияҳои нави Ҷумҳурии Тоҷикистон;

муовини вазири фарҳанги Ҷумҳурии Тоҷикистон;

муовини вазири нақлиёти Ҷумҳурии Тоҷикистон;

муовини вазири тандурустӣ ва ҳифзи иҷтимоии аҳолии Ҷумҳурии Тоҷикистон;

муовини вазири кишоварзии Ҷумҳурии Тоҷикистон;

муовини раиси Кумитаи давлатии амнияти миллии Ҷумҳурии Тоҷикистон;

муовини раиси Кумитаи давлатии сармоягузорӣ ва идораи амволи давлатии Ҷумҳурии Тоҷикистон;

муовини раиси Кумитаи рушди маҳали назди Президенти Ҷумҳурии Тоҷикистон;

муовини раиси Кумитаи андози назди Ҳукумати Ҷумҳурии Тоҷикистон;

муовини раиси Кумитаи телевизион ва радиои назди Ҳукумати Ҷумҳурии Тоҷикистон;

муовини раиси Кумитаи ҳолатҳои фавқулодда ва мудофиаи граждании назди Ҳукумати Ҷумҳурии Тоҷикистон;

муовини раиси Кумитаи ҳифзи муҳити зисти назди Ҳукумати Ҷумҳурии Тоҷикистон;

муовини раиси Кумитаи кор бо ҷавонон ва варзиши назди Ҳукумати Ҷумҳурии Тоҷикистон;

муовини раиси Кумитаи бехатарии озуқавории назди Ҳукумати Ҷумҳурии Тоҷикистон;

муовини сардори Хадамоти гумруки назди Ҳукумати Ҷумҳурии Тоҷикистон;

муовини якуми директори Агентии омори назди Президенти Ҷумҳурии Тоҷикистон;

муовини директори Агентии хоҷагии ҷангали назди Ҳукумати Ҷумҳурии Тоҷикистон;

муовини фармондеҳи Қӯшунҳои сарҳадии Кумитаи давлатии амнияти миллии Ҷумҳурии Тоҷикистон;

муовини раиси Вилояти Мухтори Кӯҳистони Бадахшон;

муовини раиси вилояти Суғд;

муовини раиси вилояти Хатлон;

муовини раиси шаҳри Душанбе;

муовинони раисони шаҳру ноҳияҳои тобеи ҷумҳурӣ;

ректори муассисаи давлатии таълимии "Донишкадаи сайёҳӣ, соҳибкорӣ ва хизмат";

роҳбарони созмону ассотсиатсияҳои сайёҳӣ ва ҷамъиятӣ, ки дар соҳаи сайёҳӣ фаъолият мекунанд (5 нафар бо мувофиқа) .

**ҲУКУМАТИ ҶУМҲУРИИ ТОҶИКИСТОН**

**ҚАРОР**

# **ДАР БОРАИ КУМИТАИ РУШДИ САЙЁҲИИ НАЗДИ ҲУКУМАТИ ҶУМҲУРИИ ТОҶИКИСТОН**

Мутобиқи [моддаи 12](vfp:///rgn=24247#A000000016) Қонуни конститутсионии Ҷумҳурии Тоҷикистон "Дар бораи Ҳукумати Ҷумҳурии Тоҷикистон" Ҳукумати Ҷумҳурии Тоҷикистон қарор мекунад:

1. Кумитаи рушди сайёҳии назди Ҳукумати Ҷумҳурии Тоҷикистон таъсис дода шавад.

2. Низомнома, сохтори дастгоҳи марказӣ, нақшаи идоракунӣ ва рӯйхати мақомоти иҷроияи маҳаллии ҳокимияти давлатӣ оид ба таъсиси шуъбаҳо ва бахшҳои рушди сайёҳии Кумитаи рушди сайёҳии назди Ҳукумати Ҷумҳурии Тоҷикистон тасдиқ карда шаванд ([замимаҳои 1, 2, 3 ва 4](vfp:///rgn=129308" \o "Ссылка на Низомномаи Кумитаи рушди сайёіии назди Іукумати ЇТ)).

3. Шумораи ниҳоии кормандони дастгоҳи марказии Кумитаи рушди сайёҳии назди Ҳукумати Ҷумҳурии Тоҷикистон ба миқдори 32 воҳид (бе ҳайати хизматрасон) муқаррар карда шавад.

4. Ба Кумитаи рушди сайёҳии назди Ҳукумати Ҷумҳурии Тоҷикистон иҷозат дода шавад, ки 2 муовини раис, аз ҷумла як муовини якум дошта бошад ва ҳайати мушовараро иборат аз 7 нафар ташкил намояд.

5. Барои Кумитаи рушди сайёҳии назди Ҳукумати Ҷумҳурии Тоҷикистон лимити автомошинаҳои сабукрави хизматӣ ба миқдори 4 адад муқаррар карда шавад.

6. Маблағгузории дастгоҳи марказии Кумитаи рушди сайёҳии назди Ҳукумати Ҷумҳурии Тоҷикистон аз ҳисоби буҷети ҷумҳуриявӣ ва маблағҳои дигар дар мувофиқа бо Вазорати молияи Ҷумҳурии Тоҷикистон анҷом дода шавад.

7. Кумитаи рушди сайёҳии назди Ҳукумати Ҷумҳурии Тоҷикистон дар муҳлати ду моҳ тибқи тартиби муқарраргардида оид ба ворид намудани тағйиру иловаҳо ба санадҳои меъёрии ҳуқуқии соҳавии Ҷумҳурии Тоҷикистон таклиф пешниҳод намояд.

8. Шумораи воҳидҳои кории шуъбаҳо ва бахшҳои Кумитаи рушди сайёҳии назди Ҳукумати Ҷумҳурии Тоҷикистон дар сохтори мақомоти иҷроияи ҳокимияти давлатии Вилояти Мухтори Кӯҳистони Бадахшон, вилоятҳо, шаҳри Душанбе ва шаҳру ноҳияҳо ба миқдори 44 воҳиди корӣ тибқи замимаи 4 таъсис дода шавад.

9. Вазорати молияи Ҷумҳурии Тоҷикистон:

- тибқи тартиби муқарраргардида ҷиҳати ворид намудани тағйирот ба қарори Ҳукумати Ҷумҳурии Тоҷикистон аз 3 марти соли 2011, [№ 115](vfp:///rgn=36330) "Дар бораи низомнома ва сохтори намунавии дастгоҳи раис, мақомоти иҷроияи маҳаллии ҳокимияти давлатӣ, мақомоти худидоракунии шаҳрак ва деҳот ва лимити шумораи ниҳоии хизматчиёни давлатии мақомоти иҷроияи маҳаллии ҳокимияти давлатӣ" лоиҳаи санади дахлдорро таҳия ва пешниҳод намояд;

- хароҷоти нигоҳдории (пардохти музди меҳнат ва суғуртаи иҷтимоӣ) 44 воҳиди кории шуъбаҳо ва бахшҳои рушди сайёҳӣ дар сохтори мақомоти иҷроияи маҳаллии ҳокимияти давлатиро аз 1 июни соли 2017 аз ҳисоби маблағҳои буҷети ҷумҳуриявӣ ва дар солҳои мннбаъда аз ҳисоби маблағҳои буҷети маҳаллӣ пешбинӣ намояд.

*Раиси*

*Ҳукумати Ҷумҳурии Тоҷикистон  Эмомалӣ Раҳмон*

*аз 27 майи соли 2017 № 258*

*ш.Душанбе*

*Замимаи 1*

*ба* [*қарори*](vfp:///rgn=129309) *Ҳукумати*

*Ҷумҳурии Тоҷикистон*

*аз "27" майи соли 2017 № 258*

# **НИЗОМНОМАИ КУМИТАИ РУШДИ САЙЁҲИИ НАЗДИ ҲУКУМАТИ ҶУМҲУРИИ ТОҶИКИСТОН**

**(қарори Ҳукумати ҶТ аз 14.11.2019** [**№ 576**](vfp:///rgn=135190)**)**

**1. Муқаррароти умумӣ**

1. Кумитаи рушди сайёҳии назди Ҳукумати Ҷумҳурии Тоҷикистон (минбаъд - Кумита) мақоми иҷроияи марказии ҳокимияти давлатӣ буда, функсияҳои махсуси иҷроиявӣ, назоратӣ, иҷозатдиҳӣ ва дигар функсияҳои дар соҳаи фаъолияти рушди сайёҳӣ муқарраргардидаро анҷом медиҳад.

2. Кумита дар фаъолияти худ Конститутсияи Ҷумҳурии Тоҷикистон, қонунҳои конститутсионӣ, кодексҳо, қонунҳо, санадҳои ҳуқуқии байналмилалии эътирофнамудаи Тоҷикистон, қарорҳои якҷояи Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, қарорҳои Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, фармонҳои Президенти Ҷумҳурии Тоҷикистон, қарорҳои Ҳукумати Ҷумҳурии Тоҷикистон, дигар санадҳои меъёрии ҳуқуқӣ ва Низомномаи мазкурро ба роҳбарӣ мегирад.

3. Кумита тибқи тартиби муқаррарнамудаи санадҳои меъёрии ҳуқуқии Ҷумҳурии Тоҷикистон фаъолияти худро дар ҳамкорӣ бо мақомоти иҷроияи марказии ҳокимияти давлатӣ, мақомоти иҷроияи маҳаллии ҳокимияти давлатӣ, созмонҳои байналмилалӣ, ҷамъиятӣ ва дигар ташкилотҳо оид ба таҳия ва татбиқи сиёсати давлатӣ дар соҳаи сайёҳӣ ба роҳ мемонад.

**2. Ваколатҳои Кумита**

4. Ваколатҳои асосии Кумита аз инҳо иборатанд:

- сиёсати давлатӣ ва ҳамоҳангсозии фаъолияти сайёҳиро дар Ҷумҳурии Тоҷикистон ба амал мебарорад;

- барномаҳои давлатии сайёҳӣ дар Тоҷикистонро амалӣ менамояд;

- иҷрои шартномаҳо ва созишномаҳои байналмилалӣ дар соҳаи сайёҳиро таъмин менамояд;

- манфиатҳои Ҷумҳурии Тоҷикистонро дар ташкилотҳои байналмилалии сайёҳӣ намояндагӣ менамояд;

- бо созмонҳои ҷамъиятии соҳаи сайёҳӣ робита ва ҳамкорӣ менамояд;

- тибқи тартиби муқарраргардида санадҳои меъёрии ҳуқуқиро таҳия намуда, стандартҳои давлатии хизматрасонии сайёҳонро дар соҳаи фаъолият муайян менамояд;

- тибқи тартиби муқарраргардида ҷиҳати ҷалби сармоягузориҳо барои рушди соҳаи сайёҳӣ ба Ҳукумати Ҷумҳурии Тоҷикистон пешниҳодҳо таҳия менамояд;

- ҳамоҳангсозии фаъолият ва роҳбарии меъёрию методӣ ба субъектҳои фаъолияти сайёҳиро амалӣ менамояд;

- тибқи тартиби муқарраршуда иҷозатномадиҳии фаъолияти сайёҳиро амалӣ менамояд;

- квотаи сайёҳии мутаносибан баробар дар байни субъектҳои фаъолияти сайёҳӣ барои тамошои объектҳои сайёҳию экскурсионӣ, ки бинобар зарурати муҳофизати онҳо аз вайроншавӣ ба Кадастри давлатии захираҳои туристии Ҷумҳурии Тоҷикистон ворид карда шудаанд, муқаррар менамояд;

- ба сифати хизматрасонии сайёҳии пешниҳодшаванда ва иҷрои шартҳои иҷозатномадиҳӣ ва сертификатсия дар соҳаи сайёҳӣ назорат менамояд;

- интихоб, тайёр кардан ва ҷобаҷогузории кадрҳо (ба ғайр аз субъектҳои фаъолияти сайёҳии ғайридавлатӣ), гузаронидани корҳои илмию тадқиқотӣ дар соҳаи сайёҳӣ ва ташкили Кадастри давлатии захираҳои туристиро амалӣ менамояд;

- доир ба тартиби воридот ва содироти хизматрасониҳои туристӣ тибқи қонунгузории Ҷумҳурии Тоҷикистон пешниҳодҳо таҳия менамояд;

- оид ба тарифҳои ягона барои фатҳи қуллаҳои кӯҳҳо, пардохтҳо барои наҷотдиҳӣ дар кӯҳҳо ва пардохти экологӣ тибқи қонунгузории Ҷумҳурии Тоҷикистон пешниҳодҳо таҳия менамояд;

- тибқи тартиби муқарраргардида озмунҳо, фестивалҳо, конференсияҳо, форумҳо, ярмаркаҳо ва намоишгоҳҳои байналмилалӣ, байниминтақавӣ ва ҷумҳуриявӣ мегузаронад;

- функсияҳои ихтиёрдори асосӣ ва гирандаи маблағҳои буҷети ҷумҳуриявиро, ки барои таъминоти Кумита ва амалӣ намудани функсияҳое, ки ба зиммаи Кумита вогузор гардидаанд, анҷом медиҳад;

- дар доираи салоҳияти худ ҳифзи маълумоти дорои сирри давлатиро таъмин менамояд;

- омодагии касбии кормандони Кумита, бозомӯзӣ, такмили ихтисос ва таҷрибаомӯзии онҳоро ташкил менамояд;

- тибқи тартиби муқарраргардида бо мақомоти ҳокимияти давлатии давлатҳои хориҷӣ ва созмонҳои байналмилалӣ дар соҳаи муқарраргардидаи фаъолият ҳамкорӣ менамояд;

- тибқи қонунгузории Ҷумҳурии Тоҷикистон корҳоро оид ба ҷамъоварӣ, нигоҳдорӣ, баҳисобгирӣ ва истифодаи ҳуҷҷатҳои бойгонӣ, ки дар ҷараёни фаъолияти Кумита ташаккул ёфтаанд, анҷом медиҳад;

- дигар ваколатҳое, ки қонунгузории Ҷумҳурии Тоҷикистон пешбинӣ намудааст, амалӣ менамояд.

5. Кумита бо мақсади татбиқи ваколатҳо дар соҳаи муқарраргардидаи фаъолият ҳуқуқ дорад:

- аз мақомоти иҷроияи марказӣ ва маҳаллии ҳокимияти давлатӣ, шахсони ҳуқуқӣ ва воқеӣ маълумоти заруриро барои татбиқи босифати сиёсати давлатӣ оид ба рушди сайёҳӣ, инчунин ҷиҳати қабули қарорҳо оид ба масъалаҳои мансуб ба салоҳияти Кумита заруранд, дархост намояд ва гирад;

- тибқи қонунгузории Ҷумҳурии Тоҷикистон нишонҳои соҳавии хизматӣ, мукофотҳо таъсис намояд, кормандон ва шахсони ҳуқуқӣ ва воқеиро барои дастовардҳои баланд дар соҳаи муқарраргардидаи фаъолият бо онҳо сарфароз гардонад;

- барои ҳалли масъалаҳо дар соҳаи муқарраргардидаи фаъолият ташкилотҳои илмӣ, ташкилотҳои дигар, олимон ва мутахассисонро ҷалб намояд;

- мақомоти ҳамоҳангсозӣ, машваратӣ ва экспертӣ (шӯроҳо, комиссияҳо, гурӯҳҳо), коллективҳои эҷодӣ ва меҳнатиро барои татбиқи барномаҳо ва лоиҳаҳои мушаххас дар соҳаи мансуб ба салоҳияти Кумита таъсис диҳад ва низомномаҳои онҳоро тасдиқ намояд;

- тибқи қонунгузории Ҷумҳурии Тоҷикистон оид ба таъсис ва барҳам додани муассисаю ташкилотҳои системаи Кумита ба Ҳукумати Ҷумҳурии Тоҷикистон таклиф пешниҳод мекунад.

6. Кумита дар фаъолияти худ ҳуқуқ надорад функсияҳои назорат ва функсияи идораи амволи давлатиро анҷом диҳад. ба истиснои ҳолатҳое, ки фармонҳои Президенти Ҷумҳурии Тоҷикистон ва қарорҳои Ҳукумати Ҷумҳурии Тоҷикистон муқаррар намудаанд. Маҳдудиятҳои мазкур ба ваколатҳои Раис оид ба идораи амволи давлатӣ, ки ба Кумита бо ҳуқуқи идораи оперативӣ дода шудааст, ҳалли масъалаҳои кадрӣ ва масъалҳои ташкили фаъолияти Кумита татбиқ намегардад.

Ҳангоми танзими ҳуқуқии фаъолият Кумита ҳуқуқ надорад функсия ва ваколатҳоеро муқаррар намояд, ки қонунҳои конститутсионӣ, қонунҳо, санадҳои Президенти Ҷумҳурии Тоҷикистон ва Ҳукумати Ҷумҳурии Тоҷикистон барои мақомоти марказии ҳокимияти давлатӣ, мақомоти иҷроияи маҳаллии ҳокимияти давлатӣ, мақомоти худидоракунии маҳаллӣ пешбинӣ нанамудаанд, инчунин ҳуқуқ надорад нисбат ба татбиқи ҳуқуқ ва озодиҳои шаҳрвавдон, ҳуқуқи ташкилотҳои ғайридавлатии тиҷоратӣ ва ғайритиҷоратӣ маҳдудият муқаррар намояд, ба истиснои ҳолатҳое, ки имконпазирии муайян намудани чунин маҳдудиятҳо мутобиқи санадҳои мақомоти марказии ваколатдори ҳокимияти иҷроия мустақиман дар Конститутсияи Ҷумҳурии Тоҷикистон ва қонунҳои конститутсионӣ, қонунҳо, санадҳои Президенти Ҷумҳурии Тоҷикистон ва Ҳукумати Ҷумҳурии Тоҷикистон пешбинӣ шудаанд.

**3. Ташкили фаъолияти Кумита**

7. Кумитаро раис роҳбарӣ менамояд, ки аз ҷониби Ҳукумати Ҷумҳурии Тоҷикистон ба вазифа таъин ва аз вазифа озод карда мешавад. Раис барои иҷрои ваколатҳои ба зиммаи Кумита гузошташуда ва татбиқи сиёсати давлатӣ дар соҳаи муқарраргардидаи фаъолият масъулияти шахсӣ дорад.

8. Раис муовинон, аз ҷумла муовини якум дорад, ки бо пешниҳоди ӯ аз ҷониби Ҳукумати Ҷумҳурии Тоҷикистон ба вазифа таъин ва аз вазифа озод карда мешаванд. Шумораи муовинони раис аз ҷониби Ҳукумати Ҷумҳурии Тоҷикистон муқаррар карда мешавад.

9. Воҳидҳои сохтории Кумита мувофиқи самтҳои асосии фаъолияти худ аз раёсатҳо, шуъбаҳо ва бахшҳо иборат мебошад. Ба таркиби раёсатҳо, шӯъбаҳо ва бахшҳо шомиланд, ки тибқи тартиби муқарраргардида бо фармонҳои Раиси Кумита таъсис, аз нав ташкил ва барҳам дода мешаванд.

10. Раис дар доираи ваколати худ:

- байни муовинони худ вазифаҳоро тақсим мекунад;

- низомномаҳои (оинномаҳои) воҳидҳои сохтории дастгоҳи марказӣ ва мақомоти дар нақшаи идоракунии Кумита зикргардидаро тасдиқ менамояд;

- кормандони дастгоҳи марказӣ ва мақомоти дар нақшаи идоракунии Кумитаи зикргардида ва муассисаю ташкилотҳои системаи Кумитаро тибқи қонунгузории Ҷумҳурии Тоҷикистон ба вазифа таъин ва аз вазифа озод менамояд;

- тибқи қонунгузории Ҷумҳурии Тоҷикистон дар бораи хизмати давлатӣ масъалаҳои вобаста ба адои хизмати давлатиро дар Кумита ҳал менамояд;

- сохтор ва басти вазифаҳои Кумита тибқи талаботи намунавӣ дар доираи фонди музди меҳнат ва шумораи кормандон, ки Ҳукумати Ҷумҳурии Тоҷикистон муқаррар намудааст, сметаи ягонаи даромад ва хароҷоти Кумитаро дар доираи маблағҳои барои давраи дахлдор дар буҷети ҷумҳуриявӣ пешбинигардида тасдиқ мекунад;

- нақшаи кори ҳарсола ва нишондиҳандаҳои дурнамои фаъолияти муассисаю ташкилотҳои системаи Кумита, инчунин ҳисобот оид ба иҷрои онҳоро тасдиқ менамояд;

- бо пешниҳоди роҳбарони муассисаю ташкилотҳои системаи Кумита лоиҳаҳои низомномаҳо (оинномаҳо), шумораи ниҳоии воҳидҳои корӣ ва фонди музди меҳнати кормандони онҳоро тибқи тартиби муқарраргардида тасдиқ менамояд;

- тибқи тартиби муқарраргардида ба Вазорати молияи Ҷумҳурии Тоҷикистон оид ба ташаккули буҷети ҷумҳуриявӣ дар қисми таъмини молиявии фаъолияти Кумита ва муассисаю ташкилотҳои системаи Кумита пешниҳод манзур мекунад;

- дар доираи ваколатҳои муқарраргардида ба муассисаю ташкилотҳои системаи Кумита супориш медиҳад ва иҷрои онҳоро назорат мекунад;

- қарорҳои муассисаю ташкилотҳои системаи Кумитаро, ки хилофи қонунгузорӣ мебошанд, агар қонунгузорӣ тартиби дигар пешбинӣ накарда бошад, бекор мекунад;

- бо пешниҳоди роҳбарони муассисаю ташкилотҳои системаи Кумита муовинони онҳоро ба вазифа таъин ва аз вазифа озод менамояд;

- тибқи тартиби муқарраргардида кормандони Кумита, муассисаю ташкилотҳои система, дигар шахсонеро, ки дар соҳаи муқарраргардида фаъолият менамоянд, барои сарфароз гардонидан бо мукофотҳои давлатии Ҷумҳурии Тоҷикистон пешниҳод менамояд;

- дар ҳолати иҷро нагардидани уҳдадориҳои мансабӣ, вайронкунии интизоми меҳнат, тибқи тартиби муқаррарнамудаи қонунгузории Ҷумҳурии Тоҷикистон дар доираи ваколатҳояш нисбати кормандони Кумита ва муассисаю ташкилотҳои системаи он чораҳо меандешад;

- қабули шахсони воқеӣ ва ҳуқуқиро ташкил намуда, баррасии саривақтӣ ва пурраи аризаҳои шифоҳӣ ва хаттии онҳо, қабул намудани қарор аз рӯи онҳо ва дар муҳлати муқаррарнамудаи қонунгузории Ҷумҳурии Тоҷикистон ба аризадиҳандагон ирсол намудани ҷавобҳоро таъмин менамояд;

- фармоишҳои хусусияти меъёридошта ва оид ба масъалаҳои фаврӣ ва ҷории ташкили фаъолияти Кумита фармоишҳои хусусияти меъёринадошта қабул мекунад.

11. Дар Кумита мушовара дар ҳайати раиси Кумита (раиси мушовара) ва муовинони ӯ (аз рӯи вазифа) ташкил карда мешавад. Ба ҳайати мушовара метавонанд кормандони роҳбарикунандаи Кумита, ташкилотҳои тобеи Кумита, намояндагони мақомоти иҷроияи ҳокимияти давлатӣ ва намояндагони ташкилотҳои ҷамъиятии сайёҳӣ дохил шаванд.

12. Аъзои ҳайати мушовара, ба истиснои раис ва муовинон, ки мувофиқи вазифа ба ҳайати он дохил шудаанд, бо пешниҳоди раиси Кумита аз ҷониби Ҳукумати Ҷумҳурии Тоҷикистон тасдиқ карда мешаванд.

13. Ҳайати мушовара масъалаҳои муҳими вобаста ба фаъолияти Кумитаро баррасӣ менамояд. Қарорҳои ҳайати мушовара дар шакли протокол қабул шуда, бо фармоишҳои раиси Кумита амалӣ мегарданд. Ҷаласаи ҳайати мушовара дар сурати ширкат доштани аз нисф зиёди ҳайати он эътибор пайдо мекунанд. Қарорҳои ҳайати мушовара оид ба масъалаҳои баррасишаванда бо аксарияти овозҳо қабул карда мешаванд.

14. Маблағгузории дастгоҳи марказии Кумита аз ҳисоби маблағҳои буҷети ҷумҳуриявӣ ва маблағҳои дигар дар мувофиқа бо Вазорати молияи Ҷумҳурии Тоҷикистон анҷом дода мешавад.

15. Кумита шахси ҳуқуқӣ буда, дорои муҳр бо сабти Нишони давлатии Ҷумҳурии Тоҷикистон, ном бо забонҳои давлатӣ ва хориҷӣ, муҳр, штамп ва бланкҳои намунаи муқарраргардида мебошад ва аз суратҳисоби ягонаи Сарраёсати хазинадории марказии Вазорати молияи Ҷумҳурии Тоҷикистон маблағгузорӣ карда мешавад.

16. Кумита соҳиби молу мулк бо ҳуқуқи идоракунии оперативӣ ва тавозуни мустақил ва суратҳисоби махсус буда, метавонад аз номи худ шартномаҳо бандад, ҳуқуқи молу мулкӣ ба даст орад, дар суд ҳамчун даъвогар ё ҷавобгар баромад намояд.

17. Суроғаи ҳуқуқии Кумита: 734025, Ҷумҳурии Тоҷикистон, шаҳри Душанбе,

Замимаи 2

ба қарори Ҳукумати

Ҷумҳурии Тоҷикистон

аз "27" майи соли 2017, № 258

**Сохтори дастгоҳи марказии Кумитаи рушди сайёҳии назди Ҳукумати Ҷумҳурии Тоҷикистон**

Роҳбарият;

Раёсати рушди сайёҳӣ;

Шуъбаи иҷозатномадиҳӣ;

Шуъбаи муҳосибот ва хоҷагӣ;

Бахши иқтисод ва банақшагирӣ;

Бахши муносибатҳои байналмилалӣ;

Бахши кадрҳо ва таъминоти ҳуқуқӣ;

Бахши умумӣ ва назорат;

Бахши котибот.

Замимаи 3

ба қарори Ҳукумати

Ҷумҳурии Тоҷикистон

аз "27" майи соли 2017, № 258

**Нақшаи идоракунии Кумитаи рушди сайёҳии назди Ҳукумати Ҷумҳурии Тоҷикистон**

Дастгоҳи марказӣ;

Шуъбаҳои рушди сайёҳӣ дар Вилояти Мухтори Кӯҳистони Бадахшон, вилоятҳо ва шаҳри Душанбе;

Бахшҳои рушди сайёҳӣ дар шаҳру ноҳияҳо.

[Замимаи 4](vfp:///ext=1740)

*Замимаи 5*

*ба қарори Ҳукумати*

*Ҷумҳурии Тоҷикистон*

*аз "14" ноябри соли 2019, № 576*

**(қарори Ҳукумати Ҷумҳурии Тоҷикистон аз 14.11.2019** [**№ 576**](vfp:///rgn=135190)**)**

**НОМГӮИ ТАШКИЛОТИ СИСТЕМАИ КУМИТАИ РУШДИ САЙЁҲИИ НАЗДИ ҲУКУМАТИ ҶУМҲУРИИ ТОҶИКИСТОН**

Корхонаи воҳиди давлатии "Маркази иттилоотии хизматрасониҳои сайёҳӣ"

*Бо қарори Ҳукумати*

*Ҷумҳурии Тоҷикистон*

*аз "1" августи соли 2018, № 372*

*тасдиқ шудааст*

**СТРАТЕГИЯИ**

**РУШДИ САЙЁҲӢ ДАР ҶУМҲУРИИ ТОҶИКИСТОН БАРОИ ДАВРАИ ТО СОЛИ 2030**

**БОБИ 1. МУҚАРРАРОТИ УМУМӢ**

1. Соҳаи сайёҳӣ дар замони муосир яке аз самтҳои сердаромадтарини иқтисодиёти ҷаҳон ба ҳисоб рафта, дар таъмини шуғл ва баланд бардоштани сатҳи зиндагии мардум нақши муҳим дорад. Аз ин рӯ, танзими шароити мусоид барои рушди соҳаи сайёҳӣ ва такмили сиёсати давлатии идоракунии соҳа аз ҷумлаи афзалиятҳои муҳими сиёсати иқтисодию иҷтимоии рушди Ҷумҳурии Тоҷикистон ба ҳисоб меравад.
2. Стратегияи рушди сайёҳии Ҷумҳурии Тоҷикистон барои давраи то соли 2030 (минбаъд – стратегия) ҳадаф, вазифа ва самтҳои афзалиятноки рушди соҳаи сайёҳии кишварро барои давраи то соли 2030 муайян намуда, омили ташаккули нақшаҳо ва роҳнамои ташаббусҳои соҳибкории шаҳрвандон дар соҳаи сайёҳии кишвар ба ҳисоб меравад. Таҳлилҳо нишон медиҳанд, ки дар натиҷаи тадбирҳои андешидашуда сол аз сол ташрифи сайёҳони хориҷӣ ба ҷумҳурӣ зиёд гардида истодааст. Дар баробари ин, бояд қайд намуд, ки захираҳои сайёҳии ҷумҳурӣ ба таври зарурӣ ва мувофиқ ба меъёрҳои муосиру байналмилалии сайёҳӣ истифода нагардида, шароити мусоид барои сайёҳон ба таври кофӣ муҳайё карда нашудааст. Аз ин рӯ, мақсад аз он иборат аст, ки ислоҳот дар ин соҳа идома ёфта, саҳми соҳаи сайёҳӣ дар рушди иқтисодию иҷтимоии кишвар ба таври назаррас баланд бардошта шавад.
3. Дар стратегия мавҷудияти мероси бойи таърихию фарҳангии Тоҷикистон, табиати нодири он бо кӯлҳо, ҳайвоноту растаниҳои нодир, инчунин кӯҳҳои баланд омили асосии рушди сайёҳии кишвар эътироф шудааст. Барои рушди ин соҳа дар кишвар заминаҳои зарурии меъёрии ҳуқуқӣ фароҳам оварда шуда, як силсила чораҳои ҳавасмандкунӣ низ амалӣ гардидаанд. Аз ҷумла, якчанд минтақаҳои байналмилалии сайёҳӣ ташкил карда шуда, меҳмонхонаҳо ва марказҳои тиҷоратии ба талаботи муосир ҷавобгӯ сохта, ба истифодаи умум пешниҳод карда шуданд.

**БОБИ 2. ВАЗЪИ КУНУНИИ СОҲАИ САЙЁҲӢ ДАР ҶУМҲУРИИ ТОҶИКИСТОН**

1. Дар Ҷумҳурии Тоҷикистон танзими ҳуқуқии соҳаи сайёҳӣ бо Конститутсияи Ҷумҳурии Тоҷикистон ва санадҳои меъёрии ҳуқуқӣ, аз ҷумла қонунҳои Ҷумҳурии Тоҷикистон "Дар бораи туризм", "Дар бораи сайёҳии дохилӣ", Барномаи рушди сайёҳӣ дар Ҷумҳурии Тоҷикистон барои солҳои 2018-2020, Консепсияи рушди туризм дар Ҷумҳурии Тоҷикистон барои солҳои 2009-2019 ва дигар барномаҳои соҳавии рушд ба роҳ монда шудааст.
2. Ҳукумати Ҷумҳурии Тоҷикистон ба рушди сайёҳӣ таваҷҷуҳи хоса зоҳир намуда, имкониятҳои сайёҳии таърихию фарҳангӣ, қуллаҳои баланди кӯҳӣ, обҳои мусаффову шифобахш ва табиати нотакрори худро барои ҷалби бештари сайёҳон истифода бурда истодааст.
3. Айни замон, ҳиссаи Тоҷикистон дар соҳаи сайёҳии ҷаҳонӣ кофӣ нест. Соли 2017 ба Ҷумҳурии Тоҷикистон 430992 сайёҳ ташриф овард, ки нисбат ба соли 2016 86019 нафар ё ба андозаи 25,3 фоиз зиёд мебошад.
4. Баъди ба даст овардани истиқлолият Тоҷикистон низоми сустинкишофёфтаи соҳаи сайёҳиро ба мерос гирифт, ки он ба талаботи иқтисоди бозорӣ ҷавобгӯ набуд. Дар баробари вуҷуд доштани омилҳои ба рушди сайёҳӣ мусоидаткунанда, дар минтақаҳои ҷумҳурӣ боз як қатор мушкилоте ҷой доранд, ки барои инкишофи ин соҳа халал мерасонанд. Аз байн бурдани ин мушкилот ва беҳтар шудани фазои сармоягузорӣ, ҷалби сармоя ба инфрасохтори сайёҳӣ, баланд бардоштани сатҳи хизматрасонӣ, пайдо намудани бозорҳои нави ҷаҳонӣ ва ҷалби бештари сайёҳон ба болоравии иқтисодӣ ва сатҳи некуаҳволии мардум такони ҷиддӣ мебахшад.
5. Ҷиҳати пайдо намудани роҳҳои ҳалли мушкилоти мавҷудаи соҳаи сайёҳӣ, аз таҷрибаи ҷаҳонӣ маълум мегардад, ки барои ҷалб намудани сармоя ба соҳаи сайёҳӣ давлат аввалан самтҳои афзалиятноки онро муайян карда, ба он имтиёзҳо ҷудо менамояд. Инчунин зарур аст, ки дар марҳилаи аввал давлат бахши хусусиро барои сармоягузорӣ ҳавасманд гардонида, барои обод намудани мавзеъҳои сайёҳӣ заминаҳои зарурии иқтисодӣ ва ҳуқуқиро таъмин намояд. Пас аз гузаштани фосилаи муайяни вақт (аз 3-5 сол) онҳо ба манбаи муҳими воридоти асъори хориҷӣ табдил хоҳанд ёфт.
6. Ҳукумати Ҷумҳурии Тоҷикистон имтиёзҳои муҳими андозию гумрукиро ба рушди соҳаи сайёҳӣ фароҳам овардааст. Аз ҷумла, ширкатҳои сайёҳӣ дар тӯли панҷ соли аввали фаъолияти худ аз андоз аз фоида озод карда шуда, воридоти таҷҳизоту техника ва масолеҳи сохтмонӣ барои бунёди иншооти сайёҳӣ аз андоз аз арзиши иловашуда ва боҷи гумрукӣ озод карда шуданд. Инчунин боҷи гумрукӣ ба автомашинаҳои нав 50 фоиз коҳиш дода шуд.
7. Тибқи қарори Ҳукумати Ҷумҳурии Тоҷикистон аз 12 апрели соли 2018, №189 рӯйхати иншооти сайёҳие, ки барои бунёди онҳо воридоти таҷҳизоту техника ва маводи сохтмонӣ аз андоз аз арзиши иловашуда ва боҷи гумрукӣ озод карда мешаванд, тасдиқ гардид. Ба рӯйхати мазкур иншооти зерини сайёҳӣ ворид карда шудаанд:

|  |  |
| --- | --- |
| № | Номгӯйи иншоот |
| 1. | Меҳмонхонаҳо, аз ҷумла меҳмонхонаҳои махсус (хурд, гестҳаус, ҳостел) |
| 2. | Осоишгоҳҳои табобатӣ, истироҳатгоҳҳо, фароғатгоҳҳо |
| 3. | Марказҳои хизматрасонии маҷмӯии сайёҳӣ (маҷмааи сайёҳӣ) |
| 4. | Нуқтаҳои хизматрасонии маҷмӯии сарироҳӣ (мотел) |
| 5. | Боғҳои фарҳангию фароғатӣ |
| 6. | Мавзеъҳои фарҳангию таърихӣ ва динӣ (осорхонаҳо, зиёратгоҳҳо, иншооти таърихӣ) |
| 7. | Инфрасохтори моҳигирӣ ва шикор бо мақсади сайёҳӣ |
| 8. | Тарабхонаҳои дорои бренди байналмилалӣ |
| 9. | Марказҳои истеҳсоли маҳсулоти ҳунармандӣ |
| 10. | Пойгоҳҳои махсуси мутобиқгардонии минтақаҳои баландкӯҳ барои сайёҳон |
| 11. | Маҷмааи сайёҳию лижаронӣ |
| 12. | Марказҳои омӯзишӣ барои кӯҳнавардӣ, лижаронӣ, роҳбаладӣ |

1. Мутобиқи қарори мазкур ва рӯйхати тасдиқгардида, номгӯй ва миқдори таҷҳизоту техника ва маводи сохтмонии воридшаванда тибқи тартиби муқарраргардида дар мувофиқа бо мақоми ваколатдори давлатӣ дар соҳаи сайёҳӣ пешниҳод гардида, аз ҷониби Ҳукумати Ҷумҳурии Тоҷикистон тасдиқ карда мешавад. Бо қабули қарори мазкур, механизми пурра ва мушаххаси амалисозии имтиёзҳои андозию гумрукӣ барои бунёди инфрасохтори сайёҳӣ муайян карда шуд.
2. Дар баробари ин, дар Ҷумҳурии Тоҷикистон низ дар интихоби "корти муаррифкунанда"-и сайёҳӣ аз таҷрибаҳои Анталияи Туркия ва Иссиқкӯли Қирғизистон бо дар назар доштани бозоргир кардани чунин маҳсулоти сайёҳӣ бояд васеъ истифода бурда шавад. Дар робита бо ин, шаҳрҳои Норак ва Панҷакент, Вилояти Мухтори Кӯҳистони Бадахшон метавонанд ба сифати "корти муаррификунанда"-и Тоҷикистон интихоб карда шаванд. Инчунин ҷиҳати рушди сайёҳии экологӣ ва шикор мамнуъгоҳи навташкили "Хуталон" дар ноҳияи Данғара ва рушди сайёҳии саноатӣ дар заминаи минтақаи озоди иқтисодии "Данғара" пешниҳод карда мешавад.
3. Агар самти афзалиятноки соҳаи сайёҳӣ нодуруст интихоб карда шавад, рушди сайёҳӣ метавонад натиҷаи дилхоҳ надиҳад. Самтҳои афзалиятноки соҳаи сайёҳӣ барои Тоҷикистон сайёҳии экологӣ, табобатию солимгардонӣ, саёҳати сайругаштӣ, таърихию фарҳангӣ, кӯҳнавардӣ ва шикор ба шумор мераванд. Барои рушди навъҳои қайдгардидаи сайёҳӣ, захираҳои бузурги он дар ҷумҳурӣ имконият медиҳад. Қуллаҳои баланд, аз ҷумла қуллаи Исмоили Сомонӣ бо баландии 7495 м. аз сатҳи баҳр ва манзараҳои кӯҳистоне, ки дар он ҷо чаҳор фасли солро мушоҳида кардан мумкин аст, обҳои шифобахшу шаффоф, иншооти санаторию курортӣ, мавзеъҳои таърихию фарҳангӣ дар минтақаи Осиёи Марказӣ танҳо дар Ҷумҳурии Тоҷикистон мавҷуданд. Яъне, аз нуқтаи назари иқтисодӣ, бо пешниҳод кардани чунин маҷмӯи хизматрасонӣ бозори сайёҳии Тоҷикистон метавонад ба сайёҳон маҳсулоти сайёҳиеро пешниҳод намояд, ки дар он рақобат вуҷуд надорад. Танҳо зарур аст, ки ин хизматрасонӣ бо сифати баланд ва нархи дастрас ба сайёҳон пешниҳод карда шавад.
4. Бо амалисозии сиёсати хирадмандона ва пайгиронаи "дарҳои кушод"-и роҳбарияти давлат ва Ҳукумат, Тоҷикистон узви комилҳуқуқи Созмони Умумиҷаҳонии Сайёҳӣ гашта, ба ҳамгироии соҳаи сайёҳии кишвар ба бозори ҷаҳонии сайёҳӣ заминаи воқеӣ фароҳам оварда шуд.
5. Ҷумҳурии Тоҷикистон ҳамчун узви комилҳуқуқи Созмони Умумиҷаҳонии Сайёҳӣ бо як қатор кишварҳои олам созишномаҳои ҳамкорӣ дар соҳаи сайёҳӣ ба имзо расонидааст.
6. Дар Тоҷикистон низоми соддакардашудаи раводид барои шаҳрвандони 112 кишвари ҷаҳон ва низоми электронии раводид ҷорӣ гардида, шабакаи ягонаи электронӣ ба кор андохта шудааст.
7. Дар ин радиф, таваҷҷуҳи ҷомеаи ҷаҳонӣ ба захираҳои сайёҳии мамлакат зиёд гардида, симои кишвар ҳамчун мамлакати осоишта ва дорои захираҳои бойи сайёҳӣ боз ҳам устувор гардид.
8. Ҳамзамон, роҳандозии тартиби электронии дастрас намудани раводид ва реҷаи бераводид бо 12 кишвари ҷаҳон, фаъолияти зиёда аз 100 ширкати сайёҳӣ, сохтмон ва таҷдиду азнавсозии як қатор инфрасохтори сайёҳӣ, барои воридшавии ҷумҳурӣ ба бозорҳои ҷаҳонии сайёҳӣ ва ҷалби бештари сайёҳон заминаи мусоид гузошта истодаанд.
9. Фаъолияти 4 фурудгоҳи байналмилалӣ, 2 ширкати миллии ҳавопаймоӣ, 3 меҳмонхонаи бренди байналмилалии панҷситорадор, зиёда аз 70 иншооти санаториву курортӣ ва зиёда аз 160 меҳмонхона, як қатор марказҳои иттилоотии сайёҳӣ боиси таҳким ёфтани заминаҳои инфрасохтории соҳа гардиданд.
10. Дар қатори 10 кишвари ҷолибтарин барои боздиди сайёҳон эълон шудани ҷумҳурӣ, ба 10 роҳи зеботарини дунё шомил намудани шоҳроҳи Помир, ба ҳайси даҳгонаи мавзеъҳои бехатар аз рӯи таъмини амнияти шабона эътироф шудани пойтахти Ватанамон – шаҳри Душанбе, ба даҳгонаи кишварҳои беҳтарин аз рӯи сайёҳии пиёдагардӣ ва саргузаштӣ шомил шудани Тоҷикистон ва ба панҷгонаи беҳтарин аз рӯи низоми соддаи пешниҳоди раводид ворид шудани ҷумҳурӣ, шаҳодати дар сатҳи байналмилалӣ эътироф шудани соҳаи сайёҳии Тоҷикистон мебошад.
11. Қобили қайд аст, ки соҳаи сайёҳӣ ҷойҳои кории навро ба вуҷуд меорад, зеро таъмини меҳмондорӣ кори меҳнатталаб ба ҳисоб меравад. Ин, пеш аз ҳама, ҷойҳои кории нав барои аҳолии маҳаллӣ мебошад. Чунин ҷойҳои корӣ дар ҳама сатҳи фаъолияти меҳнатӣ, аз директори иҷроияи шабакаи меҳмонхонаҳо сар карда то пешхизмат, сарнишини ширкати ҳавопаймоӣ ва роҳбалади кӯҳӣ ташкил карда мешаванд.
12. Инчунин хусусиятҳои сайёҳӣ ин соҳаро ба яке аз соҳаҳои беҳтарин барои оғози фаъолияти нави соҳибкорӣ табдил медиҳанд. Талабот ба сармоя дар соҳаи сайёҳӣ метавонад на он қадар зиёд бошад, аммо имкониятҳои соҳа бениҳоят васеъ мебошанд. Ҳар нафари ташаббускор метавонад фаъолияти соҳибкории худро дар соҳаи сайёҳӣ оғоз намояд. Ҷойҳои кориро дар маҳалҳо таъсис диҳад, ки аксаран воситаи ягонаи бартараф намудани тарки ҷои муқимии зист аз тарафи ҷавонон бо мақсади ҷустуҷӯи кор дар хориҷи кишвар ба ҳисоб меравад.
13. Рушди сайёҳӣ аз шароити табиӣ ва муҳити атроф вобаста буда, фарҳанги миллӣ, урфу одат, хӯрокҳо ва нӯшокиҳои миллӣ, таърих ва осори фарҳангиро дар бар гирифта, заминаи асосии рушди сайёҳӣ ба шумор меравад. Бинобар ин, рушди сайёҳӣ бояд аз як насл ба наслҳои дигар якҷо бо фаъолият нисбати ҳифзи табиат ва муҳити сохташудаи атроф, осори ниёгон, дастгирии фарҳанг ва тамаддуни маҳаллӣ, расму ойин, касбу ҳунарҳои мардумӣ ба роҳ монда шавад.
14. Асоси тиҷоратии соҳаи сайёҳӣ ба афзалиятҳои иқтисодӣ, иҷтимоӣ ва экологӣ мувофиқ мебошад ва бинобар ин бахши мазкур яке аз беҳтарин соҳаҳо барои таъмини мувозинати аслии устувории экологӣ, иҷтимоӣ ва иқтисодӣ ба ҳисоб меравад. Сайёҳӣ симои мамлакат аст. Одамон дар хориҷи кишвар давлатро пеш аз ҳама аз рӯи имиҷи он ҳамчун мавзеи сайёҳӣ дар асоси гуфтугӯ бо сайёҳони воқеан ба мамлакат ташрифоварда мешиносанд. Ҷумҳурии Тоҷикистон имконияти фарох дорад, ки худро ба ҷаҳониён тавассути гузоштани таассуроти нек ба сайёҳон муаррифӣ намояд.
15. Айни замон дар бораи Тоҷикистон ҳамчун кишвари сайёҳӣ дар олами ғарб маълумот кофӣ нест ва он маълумоте, ки одамон дар бораи кишвар медонанд, на ҳама вақт саҳеҳ аст. Сайёҳон аз сафари худ амният, меҳмоннавозӣ ва қаноатмандии баландро интизор мешаванд. Муваффақ шудан ба қонеъ гардонидани чунин талабот маънои онро дорад, ки давлат шуҳрати баландро барои худ дар ҷаҳон ба даст овардааст. Ин занҷири самаранокеро ба вуҷуд меорад, ки на танҳо ба рушди бахши сайёҳӣ, балки ба густариши муносибатҳои байналмилалии иқтисодӣ, аз ҷумла воридоти сармояи хориҷӣ низ мусоидат мекунад.
16. Соҳаи сайёҳӣ ҳамчун равзана ба ҷаҳон ба сифати оинаи мамлакат баромад мекунад. Сайёҳӣ маълумотро дар бораи кишвар – табиат, фарҳанг, таърих ва мероси фарҳангӣ, таому нӯшокии миллӣ ва урфу одати мардуми он фаро мегирад.
17. Пешрафти сайёҳӣ ва мароқу рағбати хориҷиҳо ба баланд гардидани таваҷҷуҳи аҳолии маҳаллӣ ба ҷанбаҳои хубу дилкаши манзараҳои гуногуни кишвар мусоидат менамояд. Дар навбати худ, эҳсоси нави ифтихор бо мамлакат ва ё минтақаро тавассути эътироф намудани арзишҳои бузурги он ба вуҷуд оварда, ба рушди сайёҳии дохилӣ ва афзоиши шумораи сайёҳони маҳаллӣ кумак менамояд.
18. Мардуми Тоҷикистон дар ҳудуди ватани худ саёҳат карда, онро бештар меомӯзанд ва қадр менамоянд. Дар аксарияти мамлакатҳо шумораи сайёҳони дохилӣ аз сайёҳони хориҷӣ зиёд аст. Ин барои пешбурди фаъолияти соҳибкорӣ дар соҳаи сайёҳӣ шароити муосид фароҳам оварда, ҳамчун воситаи баланд бардоштани сатҳи маълумотнокии аҳолӣ оид ба мамлакати худ, эътирофи он ва баланд бардоштани ҳисси ифтихори миллӣ баромад менамояд.
19. Ҳамин тариқ, рушди сайёҳӣ дар маҷмӯъ метавонад ба пешрафти иҷтимоию иқтисодии кишвар, ташкили ҷойҳои кории нав таъсири назаррас расонида, ба баланд бардоштани обрую эътибори давлат дар арсаи байналмилалӣ, ҳисси худшиносӣ, ифтихори миллӣ, инчунин суботи иқтисодӣ ва ҷалби сармоягузорӣ мусоидат хоҳад кард.

**БОБИ 3. ВАЗЪИ МУОСИР ВА ҲАДАФҲОИ РУШДИ СОҲАИ САЙЁҲӢ**

**§1. Соҳаи сайёҳии Тоҷикистон дар соли 2030 (пешбинӣ, ҳадаф ва вазифаҳо)**

1. Дар соли 2030 Ҷумҳурии Тоҷикистон ҳамчун кишвари соҳаи сайёҳиаш устувор ва дар минтақаву сатҳи ҷаҳонӣ эътирофшуда хоҳад шуд. Саҳми сайёҳӣ дар маҷмӯи маҳсулоти дохилӣ назаррас буда, сайёҳӣ ҳамчун меҳвари таъсиси ҷойҳои корӣ дар шаҳру минтақаҳои дурдасти мамлакат нақши муҳим дорад. Ҷалби сармояи хориҷӣ ва дохилӣ, имтиёзҳои махсуси андозию гумрукӣ ба рушди инфрасохтори сарироҳӣ, меҳмонхонаҳо, осоишгоҳҳо, маҷмааҳои сайёҳӣ мақсаднок равона шуда, инчунин шароит ва инфрасохтори нақлиётию логистикӣ барои ташаккулёбӣ ва рушди истеҳсоли маҳсулоти ҳунарҳои дастӣ, соҳибкории саноатӣ ва сайёҳӣ дар деҳот ва дар ноҳияҳои дурдасти кишвар, ки дорои иқлим ва табиати беназир мебошанд, фароҳам оварда шудааст. Муҳоҷирати меҳнатӣ коҳиш ёфтааст ва ҷойҳои кори таъсисдодашуда ташаккул ёфтани табақаи миёнаи аҳолиро дар деҳот таъмин мекунанд.
2. Дар давоми солҳои охир рушди соҳаи сайёҳӣ ҷумҳурии мо аз кишвари саёҳати саргузаштиву экологӣ ва пиёдагардӣ ба кишвари саёҳати таърихӣ, фарҳангӣ, табобатӣ-фароғатӣ, саёҳати саноатӣ, тиҷоратӣ ва саёҳати корӣ табдил ёфтааст. Сатҳу сифати хизматрасонӣ ҷавобгӯ ба талаботи стандартҳои байналмилалӣ мебошанд.
3. Мавқеи Ҷумҳурии Тоҷикистон дар раддабандии кишварҳои меҳмоннавоз (World Economic Forum), индекси кишварҳои амниятӣ (Institute of Economy and Peace), Шӯрои ҷаҳонии саёҳат ва сафар (World Tourism and Travel Council) дар ҷои намоён қарор дошта, ташкилоти маркетингӣ (Destination Marketing Organization) ҷиҳати муаррифии бренди миллии мавзеъҳои сайёҳии Тоҷикистон фаъолияти фарогир (инклюзивӣ) дорад.
4. Донишгоҳи байналмилалии сайёҳӣ ва меҳмондории Тоҷикистон таъсис ёфтааст ва мутахассисони болаёқати соҳаи сайёҳӣ пешбарандаи фаъолияти соҳа мебошанд. Маҷаллаи махсуси сайёҳӣ, телевизиони сайёҳӣ, рӯзномаи сайёҳӣ таъсис дода шудаанд. Дар ҳамаи шаҳру ноҳияҳои кишвар марказҳои хизматрасонии сайёҳӣ фаъолият мекунанд, маводи таблиғотиву иттилоотӣ бо забонҳои гуногуни хориҷӣ таҳия ва таълиф шудаанд, фитта ва руқъаҳои ҷолиби сайёҳӣ ройгон дар сартосари кишвар ва берун аз он паҳн карда мешаванд.
5. Ҳадафи олии Стратегияи рушди сайёҳӣ дар Ҷумҳурии Тоҷикистон барои давраи то соли 2030 таъмини рушди устувори соҳаи сайёҳии кишвар ба ҳисоб меравад. Барои ноил шудан ба ин ҳадафи олӣ ҳадафҳои зерини стратегии рушд муайян карда шудаанд:

* ташаккули асосҳои институтсионалии рушди соҳаи сайёҳӣ;
* ташаккули инфрасохтори муосири соҳаи сайёҳӣ;
* тақвияти иқтидорҳои сайёҳии Ҷумҳурии Тоҷикистон ва ташкили дурусти тарғибу ташвиқи ҳаматарафаи он;
* таъмини рақобатпазирии маҳсулоти сайёҳӣ дар асоси баланд бардоштани сифати хизматрасонӣ;
* ташаккул ва муаррифии бренди миллии мавзеъҳои сайёҳӣ -маркетинг ва пешбурди маҳсулоти соҳаи сайёҳӣ, ҳифз, инкишоф ва истифодаи оқилонаи захираҳои табиию рекреатсионӣ ва мероси таърихию фарҳангӣ;
* тақвияти неруи инсонӣ, таъминоти кадрӣ ва шуғли пурмаҳсул дар соҳаи сайёҳӣ;
* мутобиқгардонӣ ба стандартҳои байналмилалӣ ва таъмини бехатарии сайёҳон;
* таъсис ва рушди кластерҳои сайёҳӣ (маҷмӯи минтақаҳои алоҳидаи сайёҳию рекреатсионии иқтисодӣ) ва таъмини инноватсионию сармоягузории рушди соҳаи сайёҳӣ.

1. Барои ноил шудан ба ҳадафҳои стратегии гузошташуда чунин тадбирҳои асосӣ пешбинӣ мешаванд.

Дар самти ташаккули асосҳои институтсионалии рушди соҳаи сайёҳӣ:

* такмили қонунгузории амалкунанда ва санадҳои меъёрии ҳуқуқии танзимкунандаи соҳаи сайёҳӣ;
* таҳияи санади мукаммал дар соҳаи сайёҳӣ;
* дар амал татбиқ намудани меъёрҳои қабулшудаи байналмилалӣ дар соҳаи сайёҳӣ;
* тақвияти заминаҳои институтсионалии шарикии давлат ва бахши хусусӣ дар соҳаи сайёҳӣ.
* Дар самти ташаккули инфрасохтори муосири соҳаи сайёҳӣ:
* ҳавасмандгардонии инкишофи инфрасохтори сайёҳӣ, таъсиси равзанаи ягона ва автоматикунонидашудаи бақайдгирии сайёҳон (низоми Е-меҳмон);
* муосиргардонии нуқтаҳои қабули сайёҳон, аз ҷумла фурудгоҳҳои аҳамияти байналмилалӣ ва маҳаллидошта, гузаргоҳҳои сарҳади давлатӣ ва терминалҳои нақлиётӣ;
* рушди инфрасохтори роҳу нақлиёт, аз ҷумла иншооти хизматрасониҳои муосири сарироҳии беҳдоштию санитарӣ ва маишию техникӣ, аломатҳо ва нишонаҳо ба забонҳои тоҷикӣ, русӣ ва англисӣ;
* рушди инфрасохтори пойгоҳҳои сайёҳӣ бо фарогирии маҷмааҳои варзишӣ-солимгардонӣ, истироҳатӣ-рекреатсионӣ;
* рушди инфрасохтори саёҳати кӯҳӣ ва экологӣ;
* рушди инфрасохтори муосири шабакавии меҳмонхонаҳо, тарабхонаҳо, осорхона ва китобхонаҳо, муассисаҳои театрӣ ва кино бо риояи унсурҳои миллӣ;
* рушди инфрасохтори иттилоотию коммуникатсионӣ ва хизматрасониҳои молиявӣ.

Дар самти тақвияти иқтидори сайёҳии Ҷумҳурии Тоҷикистон ва ташкили дурусти тарғибу ташвиқи ҳаматарафаи он:

* анҷом додани таҳқиқот ҷиҳати мушаххас намудани иқтидори сайёҳии Ҷумҳурии Тоҷикистон;
* тақвияти иқтидорҳои сайёҳии минтақаҳо ва мавзеъҳои сайёҳӣ;
* истифодаи маҷмӯии иқтидорҳои сайёҳӣ дар заминаи таъсиси минтақаҳои махсуси сайёҳӣ ва муайян намудани нуқтаҳои рушд;
* муаррифии иқтидорҳои сайёҳӣ.

Дар самти таъмини рақобатпазири маҳсулоти сайёҳии ба баланд бардоштани сифати хизматрасонии асосёфта:

* таъмини рақобатпазирии хизматрасониҳои сайёҳӣ дар асоси баланд бардоштани сифати он;
* гуногунсозии таркиб ва тавсеаи намудҳои хизматрасониҳои сайёҳӣ;
* густариши хизматрасониҳои электронии сайёҳӣ дар низоми онлайн-замимаҳо (раводид, меҳмонхона, тарабхона, нақлиёт);
* ташаккули низоми шаффофи баҳодиҳии сифати хизматрасониҳо, гуруҳбандии онҳо ва муайян кардани дараҷаву мақоми онҳо;
* ташаккули фарҳанги нархгузорӣ ба хизматрасониҳои сайёҳӣ.

Дар самти ташаккул ва муаррифии бренди миллии мавзеъҳои сайёҳӣ, маркетинг ва пешбурди маҳсулоти сайёҳӣ, ҳифз, инкишоф ва истифодаи оқилонаи захираҳои табиию рекреатсионӣ ва мероси таърихию фарҳангӣ:

* ташаккули сиёсати бренди миллии сайёҳӣ ва муаррифии бренди миллии мавзеъҳо ва иншооти сайёҳӣ;
* муаррифии бренди миллӣ бо истифода аз воситаҳои иртиботи маркетингӣ, аз ҷумла тарғибу ташвиқӣ (минбаъд PR) – реклама, маводи таблиғотии аудиовизуалӣ ва чопӣ;
* ташкили тарғибу ташвиқи бренди сайёҳӣ бо истифода аз воситаҳои пахш, шабакаи ҷаҳонии интернет, шабакаҳои иҷтимоӣ ва муаррифии он дар чорабиниҳои сатҳи гуногуни миллӣ, минтақавӣ ва байналмилалӣ;
* баланд бардоштани самаранокии истифодабарии захираҳои табиию рекреатсионӣ;
* таҳияи феҳристи захираҳои табиию рекреатсионӣ, ҳифзи гуногунии биологӣ;
* ҳифзи муҳит зист ва таъмини бехатарии экологӣ;
* иктишоф ва барқарорсозии объектҳои мероси таърихию фарҳангӣ, ки муаррифгари таъриху фарҳанг мебошанд;
* таснифи иншооти мероси таърихию фарҳангии марбут ба таърих ва фарҳанг.

Дар самти тақвияти неруи инсонӣ, таъминоти кадрӣ ва шуғли пурмаҳсул дар соҳаи сайёҳӣ:

* таъмини шароити мусоид барои рушди неруи инсонӣ, такмили ихтисос ва бозомӯзии кадрҳо бо мақсади таъмини шуғли пурмаҳсул дар соҳаи сайёҳӣ;
* таъминоти кадрии соҳаи сайёҳии кишвар, ташкил ва гузаронидани курсҳои бозомӯзии кадрҳои идоракунӣ ва ҳайати хизматрасон;
* таъмини ҳамоҳангсозии фаъолияти мақомоти давлатии соҳаи сайёҳӣ бо муассисаҳои таҳсилоти касбӣ ва бозори (меҳнати) сайёҳии кишвар;
* баррасии масъалаи таъсиси Академияи байналмилалии сайёҳӣ ва Пажӯҳишгоҳи илмӣ-таҳқиқотии Шоҳроҳи Абрешим бо мақсади омода кардани мутахассисони баландихтисос ва кадрҳои илмии соҳаи сайёҳӣ ;
* ташкили омӯзиши таҷрибаи хориҷӣ, такмили ихтисос ва омода кардани кадрҳо дар хориҷи кишвар;
* арзёбии сатҳи тахассус, маҳорату малакаи касбӣ, таърих, фарҳанг, расму ойини миллӣ, забонҳои хориҷӣ ва технологияи муосир;
* таъмини шуғли доимӣ ва таъсиси ҷойҳои нави корӣ дар соҳаи сайёҳӣ.

Дар самти мутобиқгардонӣ ба стандартҳои байнамилалӣ ва таъмини бехатарии сайёҳон:

* ташаккули меъёрҳои стандартҳои миллии сайёҳӣ тибқи стандартҳои байналмилалӣ;
* ҳамкорӣ бо ташкилоту созмонҳои байналмилалӣ дар самти мутобиқгардонии маҳсулоти сайёҳии кишвар ба стандартҳои байналмилалӣ;
* назорати риояи стандартҳои байналмилалӣ дар ташкил ва пешбурди фаъолият дар соҳаи сайёҳӣ;
* андешидани тадбирҳо дар таъмини бехатарии сайёҳон;
* ҳимояи ҳуқуқҳо ва ташкили суғуртакунонии сайёҳон.

Дар самти таъсиси кластерҳои сайёҳӣ ва таъмини инноватсионию сармоягузории рушди соҳаи сайёҳӣ:

* ташкили кластерҳои сайёҳӣ дар самти лижаронии кӯҳӣ, курортӣ- рекреатсионӣ, таърихӣ фарҳангӣ ва омӯзишӣ барои Шоҳроҳи Абрешим;
* таъсиси кластерҳои сайёҳии корӣ (соҳибкорӣ) барои баргузории вохӯриҳои байналмилалӣ, форумҳо, симпозиумҳо ва конфронсҳо;
* таъсиси кластерҳои сайёҳии ташкили чорабиниҳо (рӯйдоду ҷашнҳо) барои баргузории мусобиқаҳои байналмилалӣ оид ба намудҳои миллии варзиш ва идҳои миллӣ, фестивалҳои эҷодӣ, мусобиқаҳо, намоишгоҳҳо, инчунин мусобиқаҳои байналмилалии варзишӣ;
* ташкили кластерҳои махсуси мавзӯии сайёҳӣ;
* таъмини инноватсионии рушди фаъолияти соҳаи сайёҳӣ;
* беҳтар гардонидани фазои сармоягузорӣ дар соҳаи сайёҳӣ;
* ҷалби сармояи хориҷиву дохилӣ ҷиҳати рушди соҳаи сайёҳӣ;
* пешниҳод ва амалисозии имтиёзҳо ва кафолати давлатии ҳифзи манфиатҳои сармоягузорон.

**§2. Сайёҳӣ дар иқтисоди ҷаҳон. Заминаҳои рушд ва бартариятҳои рақобатии соҳаи сайёҳии Тоҷикистон**

Соҳаи сайёҳӣ дар ҳалли мушкилоти иқтисодию иҷтимоӣ, таъмини шуғл ва баланд бардоштани сатҳи некуаҳволии мардум мавқеи марказӣ дошта, барои рушди иқтисодиёти миллӣ мусоидат мекунад. Таҷриба нишон медиҳад, ки сайёҳӣ дар тӯли даҳсолаҳо новобаста ба буҳронҳои иқтисодию молиявӣ, таҳаввулоти сиёсӣ ва тағйироти иҷтимоӣ бо суръати устувор рушд намуда истодааст. Масалан, омори ҷаҳонии сайёҳӣ шаҳодат медиҳад, ки:

* шумораи сайёҳон дар ҷаҳон аз 698 миллион нафар дар соли 2000 то ба 1 миллиарду 322 миллион нафар дар соли 2017 афзоиш ёфтааст;
* даромади соҳаи сайёҳӣ аз 478 миллион доллари Иёлоти Муттаҳидаи Амрико (минбаъд ИМА) дар соли 2000 то 2,2 триллион доллари ИМА дар соли 2017 зиёд шудааст;
* ҳиссаи соҳаи сайёҳӣ дар маҷмӯи маҳсулоти ҷаҳонӣ аз 6 фоиз дар соли 2000 то 11 фоиз дар соли 2017 баланд шудааст;
* 7 фоиз содироти ҷаҳонӣ ва 30 фоиз хизматрасониҳои ҷаҳонӣ ба соҳаи сайёҳӣ рост омадааст.

Агар дар соли 2011 ба соҳаи сайёҳӣ 800 миллиард доллари ИМА маблағгузорӣ шуда, 4,9 фоизи ҳаҷми умумии сармоягузориҳоро дар ҷаҳон ташкил намуда бошад, мувофиқи пешбинии мутахассисон ин нишондиҳанда дар як сол ба 5,6 фоиз афзоиш ёфта, то соли 2022 ба 1,3 трлн доллари ИМА мерасад.

Бояд қайд намуд, ки рушди сайёҳӣ барои ташкили ҷойҳои кории нави мустақим ва ғайримустақим мусоидат менамояд. Шуғли аҳолӣ дар соҳаи сайёҳии ҷаҳон 277 миллион ҷойи кориро ташкил дода, то соли 2022 ба 350 миллион нафар мерасад ва мавқеи хосу устувор дорад.

Соли 2017 дар тамоми ҷаҳон қариб 1,2 миллиард сафарҳои байналмилалии сайёҳӣ анҷом дода шуданд ва мувофиқи пешбинии мутахассисон ин нишондиҳанда то соли 2022 ба 1,4 миллиард ва то соли 2030 ба 1,8 миллиард сафарҳои сайёҳӣ мерасад.

Дар ин радиф, суръати солонаи рушди иқтисодии мамлакатҳои рушдёфта 2,2 фоиз ва дар мамлакатҳои рушдёбанда ду маротиба зиёд, яъне 4,4 фоизро ташкил медиҳад. Ин чунин маъно дорад, ки то соли 2020 миқдори сайёҳон ба мамлакатҳои рӯ ба тараққӣ нисбат ба мамлакатҳои тараққикарда афзоиш меёбад. Дар баробари ин, бояд қайд намуд, ки сафарҳои хориҷӣ дар соли 2017 тибқи пешбинӣ на 4,4 фоиз балки 7,2 фоиз афзоиш ёфт.

Агар ба омори соҳаи сайёҳии кишварҳои алоҳида назар кунем, барои мисол, аз соҳаи сайёҳӣ дар соли 2016 ИМА – 206 миллиард доллари ИМА; Испания – 60 миллиард доллари ИМА; Таиланд – 50 миллиард доллари ИМА; Ҷумҳурии Халқии Хитой – 44 миллиард доллари ИМА; Фаронса – 42 миллиард доллари ИМА даромад гирифтанд.

Дар баробари ин, Ҷумҳурии Халқии Хитой – 261 миллиард доллари ИМА; ИМА – 124 миллиард доллари ИМА; Германия – 81 миллиард доллари ИМА; Британияи Кабир - 64 миллиард доллари ИМА ва Фаронса – 40 миллиард доллари ИМА барои рушди сайёҳӣ сарф карданд. Яъне сайёҳони ин кишварҳо маблағҳои мазкурро дар дигар кишварҳо хароҷот намуданд.

Тавре қайд гардид, рушди сайёҳӣ ба иқтисодиёти миллӣ даромадҳои назаррас оварда метавонад. Илова ба миқёси воқеии даромад аз соҳаи сайёҳӣ, соҳаи мазкур дорои бартариятҳои дигар низ мебошад, аз ҷумла:

* қисми зиёди даромадҳо бо асъори хориҷӣ ба даст оварда мешаванд, ки барои устувор нигоҳ доштани тавозуни пардохтии давлат муҳим аст;
* аз ҳар як доллари ба соҳаи сайёҳӣ харҷшуда 70 сенти он даромади соф аст. Ин аз таносуби даромадҳои саноати автомобилсозӣ, алоқа, кимиё ва саноати истихроҷи маъданҳои кӯҳӣ болотар аст;
* ҳар як доллари дар соҳаи сайёҳӣ (масалан, дар меҳмонхонаҳо) сарфкардашуда 3 доллари дигарро дар сохторҳои алоқаманди соҳаи сайёҳӣ (масалан, таъминкунандагони хизматрасониҳои меҳмонхонаҳо, ширкатҳои сохтмони меҳмонхонаҳо) ба вуҷуд меорад;
* ба ҳисоби миёна аз ҳар як доллари сарфшуда дар соҳаи сайёҳӣ 91 сенти он дар иқтисодиёти ватанӣ мемонад;
* сайёҳӣ аксаран ҳамчун воситаи асосии дастгирии минтақаҳо, махсусан минтақаҳои кӯҳӣ ва дурдасти кишоварзӣ, ки дигар афзалиятҳои иқтисодиро соҳиб нестанд, ба ҳисоб рафта, заминаи асосии баланд бардоштани сатҳи зиндагии мардум дар маҳалҳо ба шумор меравад;
* таъсири бевоситаи соҳаи сайёҳӣ, масалан талабот ба маҳсулоти маҳаллӣ ва ё мутахассисони маҳаллӣ метавонад барои ташаккули заминаи воқеии рушди соҳаҳои дигари саноат мусоидат намояд.

**БОБИ 4. МАРҲИЛАҲОИ АМАЛИСОЗИИ СТРАТЕГИЯ**

Стратегия тавассути се давраи миёнамуҳлат (ҳар 4 сол) амалӣ карда мешавад, ки дар ин марҳилаҳо ба самтҳои афзалиятноки рушди соҳаи сайёҳӣ диққати асосӣ равона карда мешавад.

Марҳилаҳои амалишавии стратегия ба марҳилаи рушди суръатнок (2019-2022), марҳилаи ба анҷом расонидани саноатикунонии босуръат (2023-2026) ва марҳилаи ташаккули иқтидорҳо барои рушд дар асоси дониш ва навовариҳо (2027-2030)-и Стратегияи миллии рушди Тоҷикистон, ки ба ҷалби сармоягузориҳо асос меёбад, дар назар дошта шудааст.

Дар ин марҳилаҳо, чуноне, дар Стратегияи миллии рушд, қайд шудааст, гузариш аз диверсификатсияи рушди иқтисодӣ аз ҳисоби интенсификатсияи истеҳсолоти кишоварзӣ, болоравӣ аз рӯи занҷири арзиши иловашуда дар саноат, навкунии соҳаи иҷтимоӣ, рушди босуръати бахши молиявӣ, сайёҳӣ ва соҳаҳои хизматрасониҳои соҳибкорӣ дар мадди аввал меистанд. Дар рушди иқтисодӣ – саҳми сармояи инсонӣ ниҳодҳои самарабахш ва технологияҳои пешқадам зиёд мешавад.

**БОБИ 5. САМТҲОИ СТРАТЕГИИ РУШДИ САЙЁҲӢ ДАР ТОҶИКИСТОН**

**§1. Аҳамияти самтҳои стратегӣ**

Бо дар назар доштани манфиати зиёди соҳаи сайёҳӣ, дар қатори дигар кишварҳо, Ҳукумати Ҷумҳурии Тоҷикистон низ кӯшиш менамояд, ки ба рушди ин соҳа мусоидат намояд. Дастовардҳои муосири технологӣ, аз ҷумла рушди технологияҳои иттилоотию коммуникатсионӣ дастрасии мавзеъҳои боз ҳам зиёди сайёҳиро осон ва васеъ намудаанд.

Бо афзоиши шумора ва хароҷоти сайёҳони байналмилалӣ, имкониятҳо барои сайру саёҳат боз ҳам васеъ гардида истодаанд. Ин шароит соҳаи сайёҳиро дар байни дигар соҳаҳои иқтисодиёт аз ҳама соҳаи рақобатпазир мегардонад.

Дар сурате, ки Тоҷикистон бештар бартарияти табииро соҳиб мебошад, муваффақияти рушди сайёҳӣ дар қатори тадбирҳо ҷиҳати осон гардонидани дастрасӣ ба бештари мамлакатҳои ҷаҳон ва бунёди пойгоҳи ҳуқуқии соҳаи сайёҳӣ, омилҳои дигареро низ талаб менамояд. Барои ноил шудан ба муваффақият идоракунии мукаммал, мунтазам ҷорӣ намудани навовариҳо, ягонагии мақсадҳои бахшҳои хусусиву давлатӣ ва хоҳиши мубориза бурдан дар шароити рақобати шадид зарур мебошанд.

Идоракунии самараноки омилҳои мусоид вазифаи муҳим буда, маънои онро дорад, ки манфиатҳои имконпазирро метавон дар ояндаи дарозмуддат афзоиш дод.

**§2. Саёҳати муштариён**

Бо дар назар доштани сатҳи рақобат дар соҳаи сайёҳӣ ва интихоби васеъ барои сайёҳони имконпазир имрӯз аз нуқтаи назари мизоҷи эҳтимолӣ амал кардан муҳим аст. Аз ҳама роҳи осон ва устувори ноил гардидан ба муваффақият ҳар чӣ беҳтар қонеъ намудани талаботи сайёҳон нисбат ба дигар мамлакатҳо, аз ҷумла кишварҳои минтақа мебошад.

Мусофирон ва сайёҳон новобаста аз мақсадашон метавонанд дар бораи сафар андеша кунанд. Вақте шаҳрванд фикри ба саёҳат баромаданро барои истироҳат ва ё барои анҷоми кор амалӣ менамояд, дар ин ҳолат саёҳат бояд ҳамаи намудҳои ташрифоти кӯтоҳмуддатро фаро гирад. Сайёҳон ва мусофирон, дар навбати аввал, дар бораи ҳавопаймо ва утоқи хоб дар меҳмонхонаҳо ё ҳатто дар бораи табиати ҷолиб ва биноҳои нодир андеша намекунанд. Онҳо дар бораи таассуроти умумӣ дар маҷмӯъ андеша мекунанд. Онҳо саёҳати худро ҳамчун як чизи том ва ҳамчун таҷрибаи манфиатбахш ва дилпазир тасаввур менамоянд. Одатан хариди билети ҳавопаймо ва фармоиши утоқ дар меҳмонхона мақсади асосӣ ба ҳисоб намеравад. Инҳо танҳо ҷузъиёти сайёҳӣ ба шумор мераванд, ки бо сабаби саёҳат дар маҷмӯъ, масалан, қаноатманд шудан аз истироҳат оғоз мешаванд. Дар ин раванд, гузаштан аз марҳилаҳои гуногун, ба монанди азназаргузаронии давлатҳо барои сайёҳӣ, фармоиши саёҳат, баромадан ба сафар, будубош, бозгашт ба манзил, паҳн намудани маълумот оид ба таассурот аз сафар ва нигоҳ доштани тамос зарур аст.

Ширкатҳои сайёҳӣ бояд иттилоотро оид ба тамос бо муштариёни худ, яъне сайёҳон ҷамъ оварда, бо онҳо тавассути суроғаи электронӣ ва ё шабакаҳои иҷтимоӣ мунтазам дар тамос бошанд, то таҷрибаи воқеӣ ва "зинда"-ро барои сайёҳон дар тафаккури онҳо нигоҳ дошта, барои ҳавасманд гардондан ба ташрифи навбатӣ ё ҷалби сайёҳони дигар истифода намоянд. Зеро сафари дуюмбораи сайёҳон ба як кишвар доимо нишонаи беҳтарини рушди сайёҳӣ дар кишвар аст.

**§3. Маркетинг**

Маркетинг ҷанбаи асосии стратегия ба ҳисоб рафта, аз қисмҳои тадқиқоти бозор, тарғибот, ба роҳ мондани фуруш ва нигоҳ доштани тамос бо муштариён иборат аст. Пеш аз оғози дилхоҳ фаъолияти маркетингӣ бояд муайян кард, ки он ба кӣ равона карда шуда, мақсади асосӣ аз чӣ иборат аст. Маркетинг аз тадқиқоти бозор оғоз мешавад.

Тадқиқоти бозор метавонад мураккаб ва серхарҷ бошад ва ё метавонад супориши нисбатан оддӣ бошад. Чи қадаре, ки воситаҳо бештар ҷалб шаванд, ҳамон қадар сифат баланд мешавад, аммо новобаста аз ин, раванди тадқиқот дар маҷмӯъ якхела мебошад. Раванди тадқиқоти бозор марҳилаҳои зеринро дар бар мегирад:

- муайян намудани бозорҳои имконпазир;

- баҳогузории миқёс ва иқтидор;

- муайян намудани ҳавасмандии муштариён;

- мутобиқгардонӣ ба маҳсулоти худӣ.

Барои бахши сайёҳӣ, чун қоида, тадқиқоти васеи бозор аз сайёҳони ташрифоварда ба мамлакат оғоз гардида, дар оянда ба фаъолият дар бозорҳои асосии фурӯш идома меёбад.

Ягон бозорро рад кардан лозим нест ва ташаккули вазъиятро боэҳтиётона зери мушоҳида қарор бояд дод. Аммо дар оғози кор барои соҳаи сайёҳии Тоҷикистон муҳим аст, ки диққати асосӣ ба ҷалби ҳарчӣ бештари сайёҳон дар қатори кишварҳои Иттиҳоди Давлатҳои Мустақил, аз Аврупои Ғарбӣ равона карда шавад. Махсусан ба бозорҳое бояд равона карда шаванд, ки ба Тоҷикистон дастрасии осон дошта, даромади нисбатан баланд доранд, ба монанди Германия, мамлакатҳои Созишномаи Бенилюкс, аз ҷумла Франсия, Швейтсария ва Британияи Кабир.

Қадами аввал – гузаронидани пурсиши муштариён дар бозори хизматрасониҳои сайёҳӣ барои гирифтани иттилоот оид ба ақидаҳо, нуқтаи назар ва маълумоти гурӯҳҳои гуногуни иҷтимоию иқтисодӣ нисбати Тоҷикистон ҳамчун мавзеи истироҳат ва мамлакати сайёҳӣ ба шумор меравад. Ин метавонад ба ташаккули фаъолияти ибтидоии тарғиботӣ мусоидат намояд. Ҳавасмандгардонии пешбурд ва фурӯши маҳсулоти сайёҳӣ дар ин самти аз ҳама дастрас ва осон бояд зери назорати қатъӣ қарор дода шавад. Ин ба тадқиқоти "зинда"-и бозор мусоидат менамояд.

Яқин аст, ки натиҷаи дуруст зуд ба даст оварда намешавад. Захираҳои мавҷуда ва сатҳи ҳозираи хатсайрҳо танҳо чунин натиҷаи тадқиқоти бозорро, ба монанди тарғиботи ибтидоӣ, ки ба баҳогузориҳои иттилоотӣ ва таассуроти муштариён асос ёфтааст, ба мо муяссар мегардонад. Баъд аз он, тадқиқоти нисбатан васеъ ва мураккаби бозор дар асоси таҷрибаи аввала бояд ҳамчун фаъолияти мунтазам ба нақша гирифта шавад.

Чорабиниҳои таъсирбахш: гузаронидани пурсиши назари сайёҳон аз мамлакатҳои Аврупои Ғарбӣ, ки бозорҳои мақсаднок барои Тоҷикистон бо дастрасии осон ба мамлакат ба ҳисоб мераванд (дар марҳилаи кунунӣ, минтақаҳои фарогири фурудгоҳҳои Франкфурт ва Дубай).

**§4. Тарғибот**

Дар марҳилаи "Азназаргузаронӣ"-и саёҳати муштариён, вазифаи асосӣ аз мунтазам ҷалб намудани диққати сайёҳи эҳтимолӣ тавассути воситаҳои ахбори омма ва сомонаҳо, шабакаҳои иҷтимоӣ иборат мебошад. Ширкатҳои сайёҳӣ барои тарғибот телевизион, синамо, радио, матбуот, сомона ва шабакаҳои интернетӣ, лавҳаҳои тарғиботӣ, муносибатҳои ҷамъиятӣ (PR), руйдодҳо ва дигар воситаҳои алоқаро истифода мебаранд.

Вобаста ба ғояи тарғибот бояд дар ду самт қарор қабул карда шавад: брендинг ва сабади (портфели) маҳсулот. Бренд (симо) дар асоси сабади маҳсулоти ҷумҳурӣ, дар шакли кӯтоҳ ва ҷалбкунада таҳия карда мешавад. Бренди ҷумҳурӣ бояд аз бренди дигар давлатҳо фарқ намуда, афзалиятҳои миллии сайёҳиро дар бар гирад.

Тоҷикистон соҳиби навгонӣ ва арзишҳои аслии бештар буда, шабакаи Интернет имкониятҳои васеи баробарро барои ҳама ҳатто бо захираҳои маҳдуд фароҳам меорад. Истифода намудани таҷрибаи пешқадами тахассусии маркетингӣ ҳангоми таҳияи бренд ниҳоят муҳим мебошад.

Бренди хуби миллӣ маълумотро дар шакли кӯтоҳ ва ҷолиби диққат фаро мегирад.

Чорабиниҳои таъсирбахш: баргузории чорабиниҳо ҷиҳати муайян намудани бренди сайёҳии Тоҷикистон бо мақсади ҷалби назари мусбати сайёҳони кунунӣ ва имконпазир.

Дар ибтидо бренди сайёҳии Тоҷикистонро тавассути амалигардонии чорабиниҳо атрофи таҳияи бренд бо ҷалби аҳолии маҳаллӣ ва хориҷиён муайян намудан мумкин аст. Ба бренд метавон бо мурури ворид шудани маълумоти нави иловагӣ аз сайёҳони воқеӣ ва эҳтимолӣ тағйирот дохил намуд, ки ин ба андешаронии дуруст оид ба муаррифӣ намудани мамлакат мусоидат менамояд. Унсурҳои таркибии бренд, хусусият ва услуби тарғиби онро муайян менамоянд.

Ба бренд чунин симо ва сабк додан зарур аст, ки дар қалби сайёҳони эҳтимолӣ ҷой гирад. Барои ин кумаки касбии мутахассисони маркетинг лозим мебошад.

Сабади маҳсулоти сайёҳӣ дар зери бренд ҷой мегирад. Дар ҳолате, ки бренд аз рӯи моҳияти худ даъвати эҳсосотиро ифода менамояд, сабади маҳсулоти сайёҳӣ фаъолияти амалӣ ба ҳисоб меравад. Ин ифодаи мухтасари он аст, ки чӣ хел сайёҳони эҳтимолӣ метавонанд дар мамлакат фароғат намоянд, бо чӣ кор машғул шуда, чиро дида метавонанд. Дарвоқеъ, барои соҳаи сайёҳии Тоҷикистон зарур аст, ки ба истифодаи самараноки захираҳои мавҷуда таваҷҷуҳи асосӣ дода шавад.

Дар маҷмӯъ, таркиби сабади маҳсулоти сайёҳии Тоҷикистон мазмуни тарғиботро муайян менамояд.

Чорабиниҳои таъсирбахш: интернет ҳамчун воситаи асосӣ истифода гардида, бо муносибатҳои ҷамъиятӣ (PR) пурра карда шавад, хусусан, бо ташкили боздидҳои шиносоӣ ба воситаҳои ахбори оммаи хориҷӣ (инфотур).

Асоси ин кӯшишҳои тарғиботиро бояд сомонаи фарогири миллии сайёҳӣ ташкил намояд. Имрӯзҳо бахшҳои давлатӣ ва хусусӣ дар ҳалли масъалаи мазкур бо ҳамдигар ҳамкории зич намуда истодаанд. Сомонаи миллии сайёҳӣ дар маркази таваҷҷуҳи мақомоти миллии сайёҳӣ қарор дорад. Сомона имкониятро барои ҳамаи ширкатҳои сайёҳии мамлакат, ки ба талаботи камтарини зарурии стандартҳои сифат ҷавобгӯ мебошанд, кафолат медиҳад.

Портали миллии сайёҳӣ инчунин пайвандҳоро (линк) бо ширкатҳои сайёҳии хориҷӣ, ширкатҳои ҳавопаймоӣ, меҳмонхонаҳо, ширкатҳои дигари дар Тоҷикистон ба фаъолияти сайёҳӣ машғулбуда ва доираи васеи шабакаҳои иҷтимоӣ таъмин менамояд. Дар саҳифаи асосии портали миллии сайёҳии Тоҷикистон ([www.traveltajikistan.tj](http://www.traveltajikistan.tj)) оварда шудааст.

Муносибатҳои ҷамъиятӣ (PR) воситаи муҳими тарғибот ба ҳисоб мераванд. Аз рӯи моҳияти худ ин усули ройгон паҳн намудани маълумот дар воситаҳои ахбори омма, хусусан, аз тарафи рӯзноманигорони сайёҳ дар маҷаллаҳо, телевизион ва интернет мебошад. Имрӯз ҳамчунин фикру ақидаҳои одамони машҳур ва сарварон дар шабакаҳои иҷтимоӣ аҳамияти калон пайдо намудаанд. Одатан ин усули тамоман ройгон нест, зеро барои ҷалби диққати шахсиятҳои машҳур бояд корҳои муайян анҷом дода шаванд, аммо ин, чун қоида, роҳи хеле арзон ва нисбатан боэътимод назар ба пардохти таблиғот мебошад.

Дар баробари ин хавф низ зиёд аст, чунки идоракунии ҷараёни иттилоот имконнопазир аст. Инчунин пеш аз гирифтани фикру ақидаи шахсиятҳои машҳур дар бораи Тоҷикистон, масалан тавассути амалигардонии "боздиди шиносоӣ"-и пардохтшаванда, ҳамаи унсурҳои дигари таркибии чорабинии таблиғотӣ, дастрасӣ, таҳияи маҳсулот ва сифати он бояд дар ҳолати хеле хуб қарор дошта бошанд.

Муносибатҳои ҷамъиятиро (PR) дар сатҳи миллӣ тавассути мақоми ваколатдори давлатӣ дар соҳаи сайёҳӣ бо ҷалби мутахассисони бахши хусусӣ баррасӣ ва таҳия намудан мувофиқи мақсад аст.

Чорабиниҳои таъсирбахш: кӯшишҳои ибтидоии маркетингӣ, аз ҷумла тарғиботи онлайн ва муносибатҳои ҷамъиятӣ (PR) атрофи намунаи хурди маҳсулоти сайёҳӣ бояд ба як ва ё ду бозори мамлакатҳои Аврупои Ғарбӣ ва мамолики Араб бо дастрасии осон ба Тоҷикистон равона карда шаванд.

Яке аз роҳҳои самараноки ҷалби сайёҳони хориҷӣ ба ҷумҳурӣ ин иштироки ширкатҳои сайёҳӣ дар намоишгоҳҳои сайёҳӣ дар хориҷи кишвар ба шумор меравад. Вале на ҳамаи ширкатҳои ватанӣ имконияти иштирок дар чунин намоишгоҳҳоро доранд. Зеро арзиши иштирок дар аксари намоишгоҳҳои бонуфуз гаронанд.

Чорабиниҳои таъсирбахш: мусоидати мақомоти ваколатдори давлатӣ дар соҳаи сайёҳӣ, сафоратхонаҳои Тоҷикистон дар кишварҳои хориҷӣ ҷиҳати иштироки боз ҳам бештари ширкатҳои сайёҳии ватанӣ дар намоишгоҳҳои сайёҳӣ ва васеъ намудани ҳамкориҳои ширкатҳои сайёҳии ҷумҳурӣ бо ширкатҳои сайёҳии давлатҳои аз ҷиҳати сайёҳӣ пешрафта.

**§5. Ба роҳ мондани фурӯш**

Баъди ҷалб намудани таваҷҷуҳи сайёҳи эҳтимолӣ дар марҳилаи "Азназаргузаронӣ"-и саёҳат, муҳим аст, ки муштарӣ барои гузаштан ба марҳилаи "Фармоиш"-и саёҳат ҳавасманд карда шавад. Чунки таассуроти хуби аввалаи муштарӣ оид ба саёҳат ба кишвар метавонад бо сабаби фишори интихобҳои бисёр ба осонӣ аз даст равад.

Боз ҳам сомонаи миллӣ асоси ин фаъолият мебошад. Дар сомона бояд пайвандҳо (линкҳо) бо ширкатҳои хориҷӣ ва ватание, ки метавонанд базудӣ ва хеле самаранок ҳавасмандиро ба фурӯш мубаддал гардонанд, ташкил карда мешаванд. Ширкатҳои сайёҳӣ низ дар навбати худ бояд сомонаҳои интернетии муосир дошта бошанд, то ки дастрасӣ ва имконияти фармоиш доданро нишон дода тавонанд. Барои ин бояд ба бахши хусусӣ кумак карда шавад, ки таҷҳизоти зарурии иттилоотӣ-технологӣ (ИТ) ва иқтидори кадриву техникӣ барои тарғибот ва фурӯши онлайнро дошта бошад.

Чорабиниҳои таъсирбахш: барномаи таъмин ва дастгирии ширкатҳои сайёҳӣ барои ба даст овардани таҷҳизоти зарурии технологияҳои иттилоотӣ ва маҳорати фаъолияту тиҷорат намудан тариқи онлайн бояд таҳия ва амалӣ карда шавад.

**§6. Нигоҳ доштани тамос бо муштариён**

Ба монанди дилхоҳ фаъолияти соҳибкорӣ ҷалби муштариён ё худ сайёҳон яке аз вазифаҳои муҳим боқӣ монда, қисмати аз ҳама мураккаб мебошад.

Нигоҳ доштани робита бо муштариён, барои он ки онҳо тавонанд дубора саёҳат фармоиш диҳанд ва ё ба дӯстону ҳамкорони худ тавсия диҳанд, нисбатан осон аст, агарчи ин аксар вақт сарфи назар карда мешавад. Ташкилотҳо ва ширкатҳои сайёҳӣ маҳорати нигоҳдории тамосро бо муштариён, хусусан тавассути суроғаи электронӣ ва шабакаҳои иҷтимоӣ бояд инкишоф диҳанд.

**§7. Дастрасӣ**

Дастрасӣ ҷанбаи дигари стратегия ба ҳисоб рафта, аз бахшҳои нақлиёт, сарҳадот, омӯзиши хадамоти хизматрасонии муштариён, раводид, иҷозатномадиҳӣ, иҷозатҳо ва бақайдгирии сайёҳон дар дохили мамлакат иборат аст.

Дар ин росто, барои сафар ба Тоҷикистон таъмин намудани дастрасии осон ва камхарҷ ҳаётан муҳим мебошад, зеро дар мавриди баръакс сайёҳ имкон дорад, ки мамлакати дигарро барои саёҳат интихоб намояд.

**§8. Нақлиёт, сарҳадот ва омӯзиши хадамоти хизматрасонии муштариён**

Қайд кардан зарур аст, ки сатҳу сифати хизматрасониҳо дар фурудгоҳҳои байналмилалии ҷумҳурӣ ва дигар гузаргоҳҳои сарҳадии заминӣ яке аз омилҳои муҳими рушди сайёҳӣ маҳсуб меёбанд. Фурудгоҳҳо ва дигар гузаргоҳҳои сарҳадии заминӣ барои меҳмонон таассуроти аввалин ва охиринро нисбати Тоҷикистон боқӣ мегузоранд ва мусоидат намудан барои бардоштани таассуроти мусбат аз ин сафарҳо ниҳоят муҳим аст. Ҳангоми вуруди сайёҳон хизматрасонӣ бояд тавре ба роҳ монда шавад, ки сайёҳони хориҷӣ меҳмоннавозӣ ва хушмуомилагиро нисбати худ ба хубӣ ҳис намоянд. Аз таассуроти мусбати гирифтааш сайёҳ онро ба дигарон низ нақл мекунад ва он гоҳ шумораи сайёҳони имконпазир ба кишвари мо зиёд мегардад.

Ҳангоми гусели меҳмонон (судур) ширкатҳои хизматрасон бояд боэътимод бошанд, ки меҳмонон бо таассуроти хуб ба кишвари худ бармегарданд ва кӯшиш кунанд то ин таассуротро боз ҳам қавитар намоянд. Чунки гузориши онҳо ба дӯстони худ оид ба таассуроташон нисбати Тоҷикистон яке аз роҳҳои беҳтарини таблиғот оид ба Тоҷикистон ва ҷалби бештари сайёҳон мебошад.

Бинобар ин зарур аст, ки сифати хизматрасонӣ дар ин ҷойҳо дар сатҳи баланд қарор дошта бошад. Яке аз дарвозаҳои бузурги ворид шудан ба Тоҷикистон ин фурудгоҳи байналмилалии шаҳри Душанбе ба шумор рафта, тамоми саъю кӯшиш ба он равона шудааст, ки рӯз то рӯз сифати хизматрасонӣ дар ин ҷо боз ҳам беҳтар карда шавад. Ин кӯшишҳо, албатта, бенатиҷа намондаанд, ки ба ин вазъи кунунии хизматрасониҳо дар фурудгоҳ шаҳодат медиҳад. Бо вуҷуди ин, бояд сатҳи хизматрасонӣ дар фурудгоҳҳо ва дигар гузаргоҳҳои сарҳадӣ боз ҳам баланд бардошта шавад.

Ҳангоми ворид шудани сайёҳон ба ҷумҳурӣ тариқи фурудгоҳҳо ва дигар гузаргоҳҳои сарҳадӣ онҳо аз назорати якчанд мақомоти давлатӣ, аз ҷумла қӯшунҳои сарҳадии Кумитаи давлатии амнияти миллӣ ва Хадамоти гумруки назди Ҳукумати Ҷумҳурии Тоҷикистон мегузаранд. Агарчанде вазъи фаъолияти ин сохторҳо нисбат ба солҳои пешин беҳтар шуда бошад ҳам, он аз баъзе норасогиҳои касбӣ холӣ нест. Ба ин норасогиҳо дохил мешаванд: надонистани забонҳои хориҷӣ (махсусан забони англисӣ) аз тарафи кормандони ниҳодҳои номбаршуда, дар баъзе ҳолатҳо муддатҳои тӯлонӣ интизор намудани сайёҳон барои хуруҷ аз фурудгоҳ, дастрас намудани бағоч ва ғайра.

Бинобар ин, тибқи стратегия бояд меҳмоннавозии тоҷиконае, ки дар хонаводаҳо нисбати меҳмонон анҷом дода мешаванд, дар фурудгоҳҳо ва дигар гузаргоҳҳои сарҳадии заминӣ ба сайёҳон ва дигар мусофирон низ пешниҳод карда шавад, ки он дар натиҷа як дастоварди муҳими соҳаи сайёҳӣ мешавад ва барои ҷалби бештари сайёҳон ва ташрифи такрории онҳо мусоидат менамояд.

Чорабиниҳои таъсирбахш:

* ташкили курсҳои доимӣ барои кормандони фурудгоҳҳо ва дигар гузаргоҳҳои сарҳади заминӣ фаъолияткунанда;
* ҷорӣ намудани низоми муосири идоракунӣ дар ҳамаи гузаргоҳҳои сарҳадӣ.

Аввалин таассурот бисёр муҳим аст. Бояд расмиёти вуруд ва судур дар фурудгоҳҳо ва дигар гузаргоҳҳои сарҳадӣ бо муомилаи хуб ва дӯстона бо сайёҳон анҷом дода шаванд. Аксарияти одамон бо эҳсоси мусбат кишварро интихоб намуда, ба он ворид мешаванд ва пас аз анҷоми саёҳат бозмегарданд. Ва агар ҳангоми судур аз мамлакат ба сайёҳон муомилаи дурушт карда шавад, таассуроти бади охирин метавонад дар хотираи онҳо нақш баста, ба рафиқону хешовандон паҳн карда шавад.

Тавассути зиёд намудани хатсайрҳои ҳавоӣ ба сайёҳон аз манотиқи гуногуни олам интихоби васеъ барои сафар намудан ба Тоҷикистон пайдо мешавад. Таҳлил ва амалияи ҷаҳонӣ нишон медиҳад, ки ҷорӣ намудани сиёсати "Осмони кушод" ба иқтисодиёти мамлакат манфиатҳои зиёд меорад.

Чорабиниҳои таъсирбахш:

* мунтазам гузаронидани пурсиш оид ба равандҳои вуруд ва судур дар фурудгоҳи байналмилалии Душанбе, дигар фурудгоҳҳои байналмилалӣ ва гузаргоҳҳои сарҳадӣ. Бо дар назар доштани натиҷаҳои чунин пурсиш беҳтар намудани раванд ё расмиёти вуруд ва судур;
* бо дар назар доштани мавқеи ҷуғрофии Тоҷикистон, ки дар маркази Осиё ҷойгир аст, табдил додани ҷумҳурӣ ба кишвари транзитӣ барои сайёҳони кишварҳои Аврупо, Осиёи Ҷанубу Шарқӣ ва минтақаҳои Уқёнуси Ором ва дар ин замина ҷорӣ намудани сиёсати "Осмони кушод" дар Тоҷикистон;
* гузаронидани таҳқиқоти мунтазами дастрасии ширкатҳои ҳавопаймоӣ ба Тоҷикистон бо мақсади афзоиши миқдори ҳарчи бештари ширкатҳои ҳавопаймоӣ, самтҳои хатсайрҳо барои пайваст намудани Тоҷикистон бо мамлакатҳои Аврупои Ғарбӣ ва минтақаи Уқёнуси Ором, дастгирӣ намудани фаъолияти ширкатҳои ҳавопаймоие, ки тибқи стандартҳои байналмилалӣ фаъолият мекунанд;
* таъмини рақобат байни ширкатҳои ҳавопаймоӣ дар мамлакат.

Бояд қайд намуд, ки бахши нақлиёт, аз ҷумла нақлиёти ҳавоӣ қисми умдаи хароҷоти сайёҳиро ташкил намуда, номукаммал будани хизматрасонӣ дар хатсайрҳои ҳавоии мавҷуда ва гарон будани арзиши билетҳои ҳавопаймоии ширкатҳои ватанӣ ва баъзе ширкатҳои хориҷӣ барои рушди сайёҳӣ таъсири манфӣ мерасонад. Ин ҳолат боиси коҳиш ёфтани шумораи сайёҳони эҳтимолӣ шуда метавонад.

Чорабиниҳои таъсирбахш: гузаронидани асосноккунии техникию иқтисодии арзиши билетҳои ҳавопаймоӣ дар ширкатҳои ватанӣ ва хориҷии дар Тоҷикистон фаъолияткунанда.

Мақоми байналмилалӣ надоштани гузаргоҳи сарҳади давлатӣ байни Тоҷикистон ва Қирғизистон дар қисмати Лахш-Қарамиқ ва гузаргоҳи сарҳади давлатии "Қулма" миёни Тоҷикистон ва Қирғизистон ба гардиши сайёҳони минтақа таъсири манфӣ расонида истодааст. Гузаргоҳҳои мазкур мақоми байнидавлатӣ дошта, ба шумораи зиёди сайёҳони ҳавасманд имкон намедиҳад, ки ба Тоҷикистон ворид шаванд ё аз Тоҷикистон ба Қирғизистону Хитой убур намоянд.

Ворид намудани тағйироту иловаҳои дахлдор ба Созишномаи байнидавлатӣ ва гузаргоҳи байналмилалӣ эълон намудани гузаргоҳҳои "Қарамиқ" ва "Қулма" барои зиёд кардани гардиши сайёҳон тавассути ин хатсайри муҳими Шоҳроҳи Абрешим мусоидат хоҳад кард.

Чорабиниҳои таъсирбахш: ба гузаргоҳҳои "Қарамиқ" ва "Қулма" додани мақоми байналмилалӣ.

**§9. Раводид**

Дар Ҷумҳурии Тоҷикистон вобаста ба воридшавӣ ва будубоши сайёҳони хориҷӣ ислоҳоти муҳим гузаронида шудааст ва ин раванд идома дорад.

Низоми электронии дастрас намудани раводид ҷорӣ гардида, аз 1 июни соли 2016 портали нав оид ба судури раводиди электронии  ["Е-Visa"](https://www.evisa.tj/index.evisa.html) ба кор даромад.

Низоми раводиди электронии ["Е-Visa"](https://www.evisa.tj/index.evisa.html) ба шаҳрвандони хориҷӣ, аз ҷумла сайёҳон иҷозат медиҳад, ки аризаи электрониро пур карда, бе ҳозиршавӣ дар муассисаҳои консулии Тоҷикистон дар хориҷа раводиди электрониро ба даст оранд.

Муҳлати эътибори раводиди электронӣ 90 рӯз буда, дорандаи он метавонад пас аз ворид шудан 45 рӯз дар ҳудуди ҷумҳурӣ будубош намояд ва дар давоми муҳлати муқаррарнамудаи раводид аз қайд дар мақомоти корҳои дохилӣ ва дар меҳмонхонаҳое, ки иҷозат барои бақайдгирии шаҳрвандони хориҷиро доранд, озод мебошад.

Дар баробари ин, бо зиёда аз 112 давлати дунё низоми соддаи раводид ҷорӣ гардида, шумораи давлатҳо боз ҳам афзоиш меёбад. Инчунин бо 12 давлат низоми бераводид амал мекунад.

Хоҳишмандон раводиди худро тавассути почтаи электронӣ ва бо пардохт тариқи онлайн аз корти кредитӣ тавассути шабакаҳои электронии эътирофшудаи байналмилалӣ ба даст меоранд.

Ин омилҳо барои сайёҳони хориҷӣ ҷолиби диққат буда, ҷиҳати интихоб намудани Тоҷикистон барои сайру саёҳат мусоидат мекунад. Низоми соддаи раводид ё раводиди электронӣ, ташриф наовардан ба муассисаҳои консулӣ, будубоши беқайд дар мақомоти дохилӣ имкон фароҳам меорад, ки сайёҳ диққати худро танҳо ба саёҳат сафарбар намояд.

Бояд тазаккур дод, ки низоми мазкур дар минтақа авввалин шуда, аз ҷониби Ҷумҳурии Тоҷикистон роҳандозӣ карда шудааст. Тибқи арзёбиҳои байналмилалӣ низоми электронии раводиди Тоҷикистон ба панҷгонаи беҳтарин дар арсаи байналмилалӣ ворид шудааст.

Дар баробари ин, ҷорӣ намудани раводиди электронии дукарата ва бисёркарата барои сайёҳон муҳим арзёбӣ мегардад. Чунки сайёҳон дар як сафар мехоҳанд аз чанд мамолик дидан намоянд. Масалан агар сайёҳ ба Тоҷикистон сафар намуда, сипас ба кишвари ҳамсоя сафар намояд, барои баргаштан ба Тоҷикистон ба ӯ зарур аст, боз раводид дастрас намояд, ки барои бознагаштани сайёҳон ва аз кишварҳои ҳамсоя ба давлати худ сафар намудани онҳо оварда мерасонад.

Чорабиниҳои таъсирбахш: мавриди омӯзиш ва ҳаллу фасл қарор додани ҷоринамоии раводиди электронии дукарата ва бисёркарата ва раводиди гурӯҳӣ барои сайёҳон.

**§10. Иҷозатномадиҳӣ**

Дар соҳаи сайёҳӣ: раванди додани иҷозатнома барои фаъолият дар соҳаи сайёҳӣ аз ҷониби мақоми ваколатдори давлатӣ дар соҳаи сайёҳӣ амалӣ карда мешавад.

Ин низом барои соҳибкороне, ки дар соҳаи сайёҳӣ фаъолият карданианд, мусоид буда, дар баробари ин, тибқи стратегия тартиби дастрас намудани иҷозатнома тавассути низоми электронӣ мавриди омӯзиш қарор дода мешавад.

Ин омил барои боз ҳам афзоиш ёфтани шумораи ширкатҳои сайёҳӣ ва рақобатпазир шудани соҳа мусоидат мекунад.

Тоҷикистон мавқеи хуби ҷуғрофиро дар қалби Осиё Марказӣ соҳиб мебошад, ки ба ҷалби сайёҳон на фақат ба худи мамлакат, балки ба саёҳати якбора ба якчанд мамлакати дигари минтақаҳои Осиёи Марказиву Ҷанубӣ ва Уқёнуси Ором мусоидат менамояд. Роҳи абрешим ва Шоҳроҳи Помир дар сарҳадҳои давлатӣ оғоз ва анҷом намеёбанд. Инчунин бозорҳои мамлакатҳои ҳамсояи собиқ Иттиҳоди Шӯравӣ ва иқтисодиёти дорои суръати баланди рушди Хитой бо дастрасии осони заминӣ мавҷуд мебошанд.

Чорабиниҳои таъсирбахш: соҳаи сайёҳӣ ва кумаккунандагони он, махсусан намояндагиҳои дипломатӣ бояд дар мамлакат ва берун аз он масъалаҳои доштани сарҳадҳои кушод ва осонгузар, инчунин низоми бераводид ва ё низоми соддаи раводидро бо кишварҳои олам, бахусус мамлакатҳои ҳамсоя бо дар назар доштани амнияти миллӣ ташвиқу тарғиб намоянд.

Инчунин масъалаи ба таври электронӣ ба роҳ мондани пешниҳоди иҷозатнома барои фаъолият дар соҳаи сайёҳӣ мавриди омӯзиш қарор дода мешавад.

**§11. Таҳияи маҳсулот**

Дар марҳилаи кунунӣ, пешниҳоди бастаҳои хизматрасонии сайёҳон аз ҷониби ширкатҳои ватанӣ ва тарғибу ташвиқи он дар сатҳи зарурӣ ба роҳ монда нашудааст. Бинобар сабаби нокифоя будани неруи кадриву имкониятҳои техникӣ, ширкатҳои сайёҳие, ки ба қабули сайёҳон машғуланд, бастаҳои ҷолибноки сайругаштҳои сайёҳӣ, боздид аз мавзеъҳои таърихиву фарҳангӣ, табиати зебо ва ғайраро ба таври кофӣ пешниҳод карда наметавонанд. Аксарияти ширкатҳои сайёҳӣ ба сайёҳии содиротӣ машғул буда, корҳои барасмиятдарории ҳуҷҷатҳои сайёҳонро анҷом медиҳанду халос.

Чорабиниҳои таъсирбахш: мусоидат намудан ба ширкатҳои сайёҳӣ ҷиҳати таҳия ва пешниҳоди бастаҳои хизматрасонии (маҳсулоти) сайёҳӣ ба сайёҳон.

**§12. Сабади маҳсулот**

Рӯйхати васеи маҳсулоти сайёҳиро тартиб додан мумкин аст, аммо барои мусоидат ба пешбурди интихоби истеъмолӣ дар қадами аввал муайян намудани якчанд категорияҳои нисбатан соддаи маҳсулоти сайёҳӣ беҳтар аст. Дар навбати аввал, ин категорияҳо бояд он маҳсулоти сайёҳиро, ки дар мамлакат бештар рушд ёфтааст ва маблағгузориҳои нав ва зиёдро талаб намекунанд, фаро гиранд. Ҳар як категория хусусиятҳои ба худ хос ва инкишоф дорад. Ҷолибнокии ин маҳсулоти сайёҳӣ метавонад тавассути мукаммалгардонии он ва пешниҳоди он ба миқдори зиёди муштариён баланд бардошта шавад.

Чорабиниҳои таъсирбахш: сабади маҳсулоти сайёҳии Тоҷикистон бояд чунин ташаккул дода шавад:

* сайёҳии экологӣ;
* сайёҳии табобатию солимгардонӣ;
* сайёҳии таърихию фарҳангӣ;
* куҳнавардӣ ва шикор;
* иштирок дар вохӯриҳо, маросим, кофронсҳо ва рӯйдодҳо.

Меҳмонхонаҳо, тарабхонаҳо ва дигар иншооти дар хатсайрҳо воқеъбуда низ аҳамияти калон доранд. Сайёҳон мехоҳанд тамоми мамлакатро сайр намоянд, ки ин барои паҳн намудани манфиат аз сайёҳӣ ба соҳаи кишоварзӣ, саноат ва хизматрасонӣ мусоидат намуда, дар баробари ин, муҳайё сохтани иншооту шароити мусоиди сайёҳиро дар маҳалҳо талаб менамояд.

Чорабиниҳои таъсирбахш: ҷалби соҳибкорони ватанию хориҷӣ ба бунёди инфрасохтори сайёҳӣ, аз ҷумла меҳмонхонаҳо, осоишгоҳу истироҳатгоҳҳо, тарабхонаҳо ва дигар иншооти зарурӣ барои сайёҳон дар хатсайрҳои асосӣ тавассути имтиёзҳои андозию гумрукии фароҳамовардашуда.

Меҳмоннавозии мардуми мо аллакай афзалияти мамлакат аст. Вале айни замон дарки аҳамият ва фоидаи рушди сайёҳӣ дар доираи бахши хусусӣ на он қадар ҷиддӣ аст. Дар маҷмӯъ, бахшҳои давлативу хусусӣ аҳолиро дар рӯҳияи дарки аҳамияти рушди соҳаи сайёҳӣ, таъсири он ба пешрафти мамлакат ва нақши ҳар як шахс дар рушди соҳа тарбия намоянд.

Чорабиниҳои таъсирбахш: гузаронидани маъракаи умумимиллӣ дар ҳудуди ҷумҳурӣ таҳти шиори "Сайёҳӣ - имконияти соҳибкорӣ барои ҳама" ва тақвият додани тарғиботи он тавассути васоити ахбори омма ва интернет.

**БОБИ 6. ИМКОНИЯТҲОИ САЙЁҲИИ ҶУМҲУРИИ ТОҶИКИСТОН АЗ РЎИ ТАҚСИМОТИ МИНТАҚАВӢ**

**§1. Шаҳри Душанбе**

Шаҳри Душанбе дорои захираҳои бойи сайёҳӣ буда, барои рушди соҳаи сайёҳӣ инфрасохтори мукаммал беш аз пеш фаъолият ва хизмат мерасонад, ки ба макони баргузории чорабиниҳои байналмилалии сиёсӣ, илмӣ, фарҳангӣ ва техникӣ мубаддал гаштани пойтахти кишварамон ҳамзамон, барои ҷалби таваҷҷуҳи ҷомеаи ҷаҳонӣ ва ба ин васила мустаҳкам кардани имиҷи кишвар ҳамчун мамлакати осоишта ва дорои захираҳои бойи сайёҳӣ, заминаи мусоид фароҳам меорад. Ба рушди соҳаи сайёҳии пойтахт, инчунин мавҷудияти ҷойҳои таърихӣ, ёдгориҳои бостонӣ ва меъморӣ, муассисаҳои табобатию профилактикӣ ва ғайра мусоидат менамоянд.

Айни замон дар ҳудуди шаҳр 40 меҳмонхона ба сокинон ва меҳмонони дохилию хориҷӣ хизматрасонӣ намуда истодаанд. Ҳамзамон, мавҷудияти 10 боғи фарҳангу фароғатӣ, се боғи ҷумҳуриявӣ дар маркази пойтахт макони сайру саёҳати сокинон ва сайёҳони кишвар гаштааст.

Яке аз масъалаҳои муҳими баромадан ба бозорҳои ҷаҳонии сайёҳӣ, ин узвият ба созмонҳо ва ташкилотҳои бонуфузи ҷаҳонии сайёҳӣ ва иштирок дар намоишгоҳҳои байналмилалӣ маҳсуб меёбад.

Бояд қайд намуд, ки яке аз чунин ташкилотҳо, Федератсияи умумиҷаҳонии шаҳрҳои сайёҳӣ буда, раёсати федератсияро шаҳри Пекини Ҷумҳурии Халқии Хитой пеш мебарад. Зиёда аз 130 шаҳри дунё ва 70 узви институтсионалӣ аз ҳисоби ширкатҳои калони сайёҳӣ, ассотсиатсияҳо, ширкатҳои ҳавопаймоӣ, шабакаҳои меҳмонхонаҳо ва истироҳатгоҳҳо шомили федератсияи мазкур мебошанд.

Тибқи стратегия шаҳри Душанбе дар ояндаи наздик узви Федератсияи умумиҷаҳонии шаҳрҳои сайёҳӣ хоҳад шуд.

Айни замон як қатор ширкатҳои сайёҳӣ хатсайрҳои гуногунро ба минтақаҳои сайёҳии мамлакат, аз ҷумла мавзеъҳои диданибоби шаҳри Душанбе, Душанбе-Қалъаи Ҳисор, Душанбе-Сафед-дара, Душанбе-Норак (ду намуд), Душанбе-Искандаркӯл (ду намуд), Душанбе-Варзоб, Душанбе-Ромит, Душанбе-Муъминобод (бо фарогирии ноҳияҳои Данғара, Восеъ ва шаҳри Кӯлоб), Душанбе-Панҷакент, Душанбе-Хуҷанд, Душанбе-Шаҳритуз (бо фарогирии мамнӯъгоҳи "Бешаи палангон"), Душанбе-Бадахшон мунтазам роҳандозӣ намуда истодаанд.

Дар ҳудуди шаҳри Душанбе 3 ёдгории бостонӣ - қалъаи Мир (Боғи Ирам), димнаи Шишахона, шаҳраки Чормағзтеппа, қалъаи Искандартеппа, 4 ёдгории монументалӣ, аз қабили маҷмааи меъмории Ваҳдат ва эҳёи Тоҷикистон бо муҷассамаи Исмоили Сомонӣ, муҷассамаи Абӯалӣ ибни Сино, муҷассамаи Абӯабдуллоҳи Рӯдакӣ, маҷмааи меъморӣ ва монументалии Садриддин Айнӣ ва 12 ёдгории меъморӣ мавриди баҳрабардории сокинону меҳмонон қарор дода шудааст. Дар шаҳр 62 тарабхона, 70 қаҳвахона, 156 ошхонаи миллӣ, 5 маркази дилхушӣ, 9 хизматрасонии хушкашӯи, 2 чойхона, 59 муассисаи табобатию профилактикӣ барои қабули меҳмонон ва сайёҳони дохиливу хориҷӣ хизмат менамояд.

Тибқи арзёбиҳои байналмилалӣ шаҳри Душанбе аз лиҳози таъмини амнияти шабона ба даҳгонаи шаҳрҳои амнтарин ворид шудааст, ки барои ҷалби бештари сайёҳон мусоидат намуда, дар ин замина тамоми иншооти таърихию фарҳангии шаҳр ба хатсайрҳои сайёҳӣ ворид карда шудааст.

**§2. Шаҳру ноҳияҳои тобеи ҷумҳурӣ**

Шаҳрҳои Ваҳдат, Турсунзода, Ҳисор, Роғун, ноҳияҳои Файзобод, Нуробод, Рашт, Сангвор, Тоҷикобод, Лахш, Шаҳринав, Рӯдакӣ ва Варзоб – шаҳру ноҳияҳои тобеи ҷумҳуриро ташкил медиҳанд.

Дар ҳудуди шаҳру ноҳияҳои тобеи ҷумҳурӣ шумораи умумии меҳмонхонаҳо зиёда аз 30, истироҳатгоҳҳо ва осоишгоҳҳо 46 буда, дар мавсими сайёҳӣ ба хизматрасонии шаҳрвандони ҷумҳурӣ ва сайёҳон фаъолият менамоянд.

**Шаҳри Ваҳдат.** Рушди соҳаи сайёҳӣ бо дар назар доштани мавҷудияти ҷойҳои истироҳативу таърихӣ дар шаҳри Ваҳдат имконияти васеъ дорад. Минтақаи Ромит бо қарори Ҳукумати Ҷумҳурии Тоҷикистон аз 18 сентябри соли 2000, №358 "Дар бораи минтақаи истироҳат ва туризм" ҳамчун минтақаи истироҳатӣ эълон гардидааст. Дараи Ромит бо обҳои мусаффо, ҳайвоноти нодир, гиёҳҳои шифобахш ва умуман бо табиати зебову нотакрораш шуҳрат дорад. Шаҳри Ваҳдат дорои 7 меҳмонхона, 12 тарабхона, 30 ошхона, 35 нуқтаи хӯроки умумӣ ва як қатор мавзеъҳои таърихиву ҷойҳои муқаддаси зиёратӣ мебошад. Мамнӯъгоҳи Ромит ва истироҳатгоҳҳои "Явроз", "Дониш", "Кайҳон", лагерҳои "Афсонаи кӯҳӣ", "Ҳамсафар", лагери мактабии "Роғун", базаи сайёҳии "Ёс", мавзеи экологии Канаск, оби шифобахши Зайрон, 60 иншооти истироҳатӣ, таълимӣ, фароғатӣ ва истеҳсолӣ аз ҷумлаи иншооти сайёҳии шаҳри Ваҳдат буда, 200 хонаи истироҳатӣ барои рушди соҳаи сайёҳӣ имкониятҳоро фароҳам меоранд. Дар ин замина, ободкориҳои дараи Ромит аз нав эҳё гардида, 36 истироҳатгоҳ, 10 лагери мактабӣ, 4 боғи таҷрибавӣ ва истироҳатӣ, корхонаи гулмоҳипарварӣ ва дигарон ба фаъолият оғоз намуда, барқарорсозии дигар истироҳатгоҳҳову табобатгоҳҳо идома дорад.

**Ноҳияи Файзобод.** Сайёҳӣ дар ноҳияи Файзобод яке аз соҳаҳои афзалиятнок дар ояндаи наздик маҳсуб меёбад. Мавқеи ҷойгиршавии ҷуғрофӣ, табиати дилпазир ва мавҷудияти ёдгориҳои зиёди таърихӣ ба рушди соҳаи сайёҳӣ мусоид мебошад. Ноҳияи Файзобод дорои 4 меҳмонхона, 3 тарабхона, 10 ошхона, маконҳои муқаддаси зиёратӣ, иншооти табиии табобатӣ буда, як гӯшаи ободу зебо, файзбори ҷумҳурӣ аст. Дар ноҳия ҷойгиршавии Вашигриди бостонӣ, яке аз қадимтарин ва калонтарин шаҳрҳои Осиёи Марказӣ маҳсуб меёфт ва аз ҳудуди он гузаштани Шоҳроҳи Абрешим аз рушди тиҷорати бузург дар он далолат медиҳад. Осорхонаи ноҳия, ки дар он бозёфтҳои таърихӣ аз асрҳои V-VI мелодӣ нигоҳдорӣ карда мешаванд, барои ҷалби сайёҳону меҳмонон хеле мувофиқ мебошад.

**Ноҳияи Нуробод.** Як гӯшаи кишвари офтобию биҳиштосои Тоҷикистон буда, таърихи бостонӣ дорад. Шаҳри бостонии Дарбанд, ки муаррихон таърихи мавҷудияти онро беш аз 3000 сол медонанд, макони тиҷорату савдо, косибию ҳунармандӣ ва илму фарҳанг маҳсуб меёфт. Харобаҳои то имрӯз боқимондаи ин шаҳр шоҳиди шикастхӯрии лашкари пуриқтидори Искандару Чингиз мебошанд. "Дарбанд" маънои бандарро дошта, ин шаҳр дарвозаи байни ду водӣ Қаротегин ва Дарвоз буд. Роҳи савдои ҷаҳонии Абрешим аз ин шаҳр мегузашт ва бешак сокинонаш бо дигар минтақаҳо равобити қавии тиҷоративу иқтисодӣ ва фарҳангӣ доштанд. Дар ноҳия 2 меҳмонхона, 1 тарабхона, 11 ошхона, 1 осорхона, 1 фурудгоҳи минтақавӣ, як қатор дӯкони молу маҳсулоти сайёҳӣ ва мавзеъҳои таърихиву фарҳангӣ, маконҳои муқаддасу зиёратӣ, иншооти табиии экологӣ, инчунин маркази ҳунармандӣ фаъолият менамоянд. Рушди сайёҳӣ дар ноҳия бо иқтидори гуногуншакл ифода ёфтааст: манзараҳои назаррабо, рӯдҳои кӯҳӣ, чашмаҳо, ҷойҳои таърихиву муқаддас ва дигар объектҳои ҷолиби диққат, ки барои сайёҳон ва истироҳаткунандагон диққатҷалбкунанда мебошанд. Таҳлилҳо нишон медиҳанд, ки самти асосии рушди сайёҳӣ дар минтақаи мазкур дар рушди сайёҳии экологӣ, аз ҷумла пиёда ва савори асп, рафтинг, моҳигирӣ ва шикор мувофиқ мебошад.

**Ноҳияи Рашт.** Ноҳияи Рашт яке аз ноҳияҳои тобеи ҷумҳурӣ маҳсуб ёфта, тавассути он Шоҳроҳи Абрешим мегузашт. Ноҳия дорои 4 меҳмонхона, 2 ҳомстей, 2 тарабхона, 10 ошхона, 3 осорхона, 1 фурудгоҳи минтақавӣ, маркази эҳёи расму оинҳои миллӣ, маркази иттилоотӣ барои сайёҳон, мавзеъҳои муқаддаси зиёратӣ, иншооти табиӣ, чашмаҳои шифобахш, боғу гулгаштҳо, минтақаҳои моҳӣ ва шикор, маркази интернетӣ, нуқтаҳои хизматрасонии сарироҳӣ, нуқтаҳои мубодилаи асъор буда, дар ноҳия ба рушди ҳунарҳои мардумӣ – сохтани табақу косаҳои чӯбӣ, оҳангарӣ, гаҳворасозӣ, сӯзанӣ, қошуқҳои чӯбӣ аҳамияти хос зоҳир мегардад. Ноҳияи Рашт аз захираҳои табиӣ бой аст, мувофиқи маълумоти расмӣ дар ноҳия зиёда аз 13 мавзеъ ва ёдгории таърихӣ ба қайд гирифта шудаанд. Табиат ва иқлими ноҳия барои сайёҳии экологӣ ва кӯҳнавардӣ мувофиқ аст. Дар ин ноҳия шаклҳои сайёҳии сайругаштӣ, пиёдагардӣ ва аспсаворӣ, агро-экосайёҳӣ, рафтинг, самтҳои афзалиятнок ба ҳисоб мераванд.

**Ноҳияи Сангвор.** Ноҳия яке аз ноҳияҳои тобеи ҷумҳурӣ маҳсуб ёфта, дар водии руди Хингоб аз сарҳади ноҳияи Нуробод аз ғарб то қисмати шарқии (мазори Ҳазрати Бурхи Валӣ) тӯл кашидааст. Ноҳияро дар қисматҳои марказии ағбаҳои Полезаку Харсанг ва дар ҷанубу шарқӣ ағбаи Хобурубот аз ноҳияҳои Ховалингу Дарвоз ҷудо намудаанд. Ноҳияи Сангвор дорои 4 меҳмонхона, 2 тарабхона, 1 осорхона, 10 ошхона, 1 фурудгоҳи минтақавӣ, маконҳои муқаддаси зиёратӣ, ёдгориҳои таърихӣ ва фарҳангӣ мебошад, ки симои ноҳияро дар дигар манотиқи ҷумҳурӣ ва берун аз он номдор кардаанд. Ноҳияи Сангвор дорои 10 мавзеи саёҳати экологӣ, 2 кӯл, 100 чашма ва 20 чашмаи шифобахш, 10 боғу гулгашт, 10 минтақаи моҳигирӣ ва шикор мебошад. Дар ноҳия ҳунарҳои мардумӣ, аз қабили сохтани асбобҳои мусиқӣ, табақҳо ва косаҳои чӯбӣ ва дигар ҳунарҳо рушд кардааст. Табиат ва иқлими ноҳия барои занбӯри асалпарварӣ, чорводорӣ, боғдорӣ, картошкапарварӣ ва сайёҳию кӯҳнавардӣ хеле мувофиқ мебошад. Ноҳия дорои захираҳои бойи табиӣ мебошад. Иқлим, табиат, ҳайвонот ва наботот, ҳавои тозаи кӯҳсор, чашмаҳои шаффоф, мардуми ҳунарманду меҳмоннавоз, ки дар ноҳия зиндагӣ мекунанд, барои ташкили осоишгоҳҳои табобатӣ, экосайёҳии сатҳи ҷумҳуриявӣ ва байналмилалӣ, моҳигирӣ ва шикор мувофиқ мебошад.

**Ноҳияи Тоҷикобод.** Ноҳияи Тоҷикободро аз шарқ ба ғарб дарёи Сурхоб бурида мегузарад. Ба он дарёҳои хурди бисёр ҳамроҳ мешаванд, ки калонтаринашон аз чап Шӯрак, Қайрма, Диҳдиҳӣ, Тағаяк мебошанд. Аз давраи қадим тавассути Тоҷикобод Роҳи Абрешим мегузашт. 1 меҳмонхона, 1 дӯкони молу маҳсулоти сайёҳӣ, 1 фурудгоҳи минтақавӣ, 86 чашмаи мусаффо, 1 чашмаи шифобахш дорад. Дар ноҳия ҳунарҳои мардумӣ, аз қабили оҳангарӣ, истеҳсоли табақҳои чубин ва косача рушд кардааст.

**Ноҳияи Лахш.** Тавре аз ҷониби олимону сайёҳони гузаштаву имрӯзаи кишварҳои гуногун, аз ҷумла сайёҳони хитоӣ, арабу форс тазаккур шудааст, водии Рашт, аз ҷумла ноҳияи Лахш дар гузаштаи дур дорои таъриху фарҳанг, алифбову адабиёт ва давлату давлатдорӣ будааст. Дар ҳазораи аввали пеш аз солшуморӣ як шохаи Шоҳроҳи Абрешим тавассути водии Рашт ва Олой гузашта, дунёи шарқу ғарбро ба ҳам мепайвастааст. Ноҳияи Лахш дорои 6 меҳмонхона, 5 ҳомстей, 1 тарабхона, 10 ошхона, 2 осорхона, 2 фурудгоҳи минтақавӣ- Ҷиргатол ва Лахш мебошад. Минтақаи Боғи миллӣ 69912га, петроглифҳои Очиқалъа, Қушағба, Қалъаи Чоргул, маконҳои муқаддаси зиёратӣ, қуллаи машҳури И. Сомонӣ, қуллаи Е.Корженевская, кӯлҳои Ҷилондӣ, ҷашнқул, Хариқул, Куштегермон, Калдар, Пиряхи Федченко, Дараи Дашти Қарашур аз ҷаззобтарин ва шуҳратмандтарин мавзеҳои ин ноҳия миёни сайёҳони дохиливу хориҷӣ – дӯстдорони сайри табиату фатҳи қуллаҳои баланди осмонбӯс мебошанд. Дар ноҳия ҳунарҳои мардумӣ, аз қабили намадбофӣ, қолинбофӣ, ҷуроббофӣ, сӯзанӣ ва дуторсозӣ рушд кардааст. Ноҳияи Лахш барои рушди соҳаи сайёҳӣ бо дар назар доштани мавҷудияти ҷойҳои таърихӣ, рӯду чашмаҳои шифобахш ва манзараҳои зебо, махсусан дар фасли зимистон ҷиҳати ташкил намуди варзиши лижаронӣ шароиту имкониятҳои мусоид дорад. Сайёҳоне, ки дар мавсими асосии сайру гашт, яъне моҳҳои июл-август ба ноҳияи Лахш меоянд, асосан кӯҳнавардон мебошанд ва онҳо танҳо барои фатҳ намудани қуллаи Исмоили Сомонӣ, куллаи Корженевская ва тамошо кардани пиряхи Федченко ва дигар манзараҳо ба ноҳия ташриф меоранд. Дар ҳудуди ноҳияи Лахш филиали Боғи миллии Тоҷикистон амал менамояд, ки дар он 13 пирях: Баралмос, Шағазъ, Музғазъ, Гашлик, Сугран, Шафақ, Москвина, Вантера, Аюжилға, Мушкетова, Шинибини, Фортанбек ва Солдатова, инчунин 4 қуллаи баландтарин, қуллаҳои Исмоили Сомонӣ 7495м., Коржиневская 7105м., Москвина 6785м ва Киров мавҷуд аст. Дар ноҳия 1 осорхона, 3 ҳавз, 20 мавзеи таърихиву фарҳангӣ, аз ҷумла зиёратгоҳҳои Қиз-терек, Чил-тан, Мазори Шоҳтолиб, мазори Арал, мазори Нонбой, Тоқамазор, мазори Бурга, Майдони мазор, Қучқорсанг, мазори Назармерген, теппаи Шаҳидон, Қизқорғон ва дигар осори таърихӣ, расмҳои болои санг, мазори Чоргул, ёдгориҳои таърихии Хоҷаи тавоф, ҳазрати Хоҷааҳмади Валӣ ва Гӯри Манас воқеъ мебошанд. Дар ҳудуди ноҳия дар масофаи 26 км дуртар аз маркази ноҳия, мавзеи табобатии Тандиқул ҷойгир аст, ки бо оби шифобахшаш дар тамоми ҷумҳурӣ ва берун аз он машҳур аст. Оби шифобахши барои бемориҳои ҷигар, пӯст, асаб, ревматизм ва дигар касалиҳо давобахш мебошад.

**Ноҳияи Шаҳринав.** Ноҳияи Шаҳринав сарзамини мардуми меҳмоннавоз, минтақаи меваҳои шаҳдбор аз нигоҳи иқлим, боду ҳаво, манзараҳои нотакрори табиат, кӯҳҳои осмонбӯс, обҳои ширини шифобахш, кӯлҳо, чашмаҳои оби мусаффо, гиёҳҳои шифобахш, ҳайвоноту наботот, як олами нотакрор ва макони беҳтарин сайру саёҳат мебошад. 2 тарабхона, 36 ошхона, 1 осорхона, дараи Қаратоғ, кӯлҳои Париён, Темурдара, Ҷувозак, чашмаи оби сулфурдор дар деҳаи Хоҷаи Бодом, чашмаи Хоҷа Ҳасан дар дараи Қаратоғ инфрасохтори сайёҳии ноҳияро ташкил медиҳанд. Минтақаҳои кӯҳии ноҳия бо тамоми манзараҳои дилкашаш беҳтарин мавзеи сайёҳӣ ба ҳисоб меравад.

**Шаҳри Турсунзода.** Табиати зебою нотакрор ва мавзеъҳои хушбоду ҳаво, боғҳои ангур ва дигар меваҳо, растаниву чашмаҳои шифобахш дорад, ки метавонад барои рушди соҳаи сайёҳӣ дар шаҳр мавриди истифода қарор гирад. Бахусус, рушди соҳаи сайёҳии экологӣ, сайёҳии кишоварзию саноатӣ, пиёдагардии кӯҳӣ, шикор, таърихию фарҳангӣ барои шаҳри Турсунзода хос мебошанд. Дар ҳудуди шаҳр база ва истироҳатгоҳҳои сайёҳии "Куран", "Металлург", "Чормағзак", "Қаратоғ", лагери бачагонаи "Ширкент", боғи таърихию табиии "Ширкент" амал менамоянд. Инчунин Осорхонаи санъати амалию халқии устод Мирзо Турсунзода, осорхонаи миллии шаҳри Турсунзода ва осорхонаи корхонаи воҳиди давлатии "Ширкати Алюминийи Тоҷик" фаъолият доранд. Дар шаҳр се меҳмонхона, аз ҷумла меҳмонхонаи "Ширкент", "Самандар-21" ва ҷамъияти дорои масъулияташ маҳдуд "Дӯстӣ" ба меҳмонон ва сайёҳони дохилию хориҷии хизматрасонӣ менамоянд. Шаҳр дорои ёдгориҳои зиёди таърихӣ, аз ҷумла катибаи "Санги бузургвор", мазори "Гаҳворасанг", мазори "Дарвоза", зиёратгоҳи Эшони Ҳидоятуллоҳи Офоқхоҷа, воқеъ дар деҳоти "Қаратоғ", зиёратгоҳи ҳазрати Баҳовудини Балогардон, воқеъ дар деҳоти 10-солагии Истиқлолият, мақбараи Хоҷа Нақшрон, воқеъ дар деҳоти ба номи Турсун Туйчиев мебошад. Имкониятҳои рушди сайёҳӣ дар шаҳр ин хоҷагии ҷангалу шикори "Қаратоғ", фермаи оҳуи холдор, воқеъ дар базаи хоҷагии ҷангалу шикори "Қаратоғ", боғи таърихӣ-табиии "Ширкент", саёҳати кӯҳӣ дар қаторкӯҳҳои Ҳисор, изи динозаврҳо дар мавзеи "Ширкент", деҳаи қадимаи кӯҳии "Пашми куҳна" дорои табиати нотакрор дар дараи Ширкент мебошад. Инчунин дар шаҳр бештар аз 20 муассисаи истироҳативу солимгардонӣ, аз ҷумла корхонаи воҳиди давлатии "Ширкати Алюминийи Тоҷик", "Табибон", "Шифо", "Эдем Аква", "Азиза", "Муфид" ва дигарон амал менамоянд. Дар баробари ин, имкониятҳои мавзеъҳои Патру, дараи Ҳакимӣ, Париён ва кӯли Темурдара аз мавзеъҳои ҷолиб ва тамошобоби минтақа ба ҳисоб мераванд. Тавре масъулини Осорхонаи санъати амалию халқии устод Мирзо Турсунзода иттилоъ доданд, дар соли 2017 бештар аз 20 ҳазор нафар ба осорхона ташриф оварданд. Ин аз он гувоҳӣ медиҳад, ки мардум бо эҳсоси баланди худшиносӣ ба мероси таърихию фарҳангӣ таваҷҷуҳи хоса доранд ва ин ҳолат ба рушди сайёҳии дохилӣ дар минтақа заминаи мусоид фароҳам меорад. Ҳамзамон, қайд кардан бамаврид аст, ки тавассути хатсайри дараи "Қаратоғ" сайёҳон имкон доранд ба хатсайри дигари сайёҳӣ, аз ҷумла "Искандаркӯл" ворид гарданд.

**Шаҳри Ҳисор.** Мавқеи ҷуғрофии шаҳри Ҳисор, фазои мусоиди экологӣ ва иншооти соҳа, аз қабили мамнӯъгоҳи "Қалъаи Ҳисор", осоишгоҳҳои "Шоҳамбарӣ" ва "Сатурн", мамнуъгоҳи таърихию мадании Ҳисор барои рушди сайёҳӣ иқтидорӣ воқеӣ дорад. Имкониятҳои сайёҳии шаҳр дар маводи тарғиботӣ-ташвиқотии соҳаи сайёҳӣ, ки аз тарафи Кумитаи рушди сайёҳии назди Ҳукумати Ҷумҳурии Тоҷикистон ба табъ расонида мешаванд, мунтазам инъикос шуда, ширкатҳои сайёҳии кишвар низ ҷиҳати ҷалби сайёҳони дохилию хориҷӣ тавассути пешкаш намудани хатсайрҳои нав ба шаҳри Ҳисор тариқи шаҳри Душанбе тадбирҳои судманд андешидаанд. Шаҳри Ҳисор ба ҷоизаи шаҳрҳои сайёҳии Созмони ҳамкориҳои исломӣ барои соли 2019 пешниҳод шудааст.

**Ноҳияи Рӯдакӣ.** Дар самти ҷануби Тоҷикистон дар водии Ҳисор ҷой гирифтааст. Доманакӯҳҳои сабзу хуррам, дарёҳо, майдонҳои васеи киштзор дар хамсоягӣ бо вилояти Хатлон, шаҳри Ваҳдат, ноҳияи Варзоб ва дар марзи водии зарнигори Ҳисор ҷой гирифта, атрофи пойтахти мамлакат-шаҳри Душанберо иҳота намудааст. Мавзеъҳои нотакрори ҳавзаи Кофарниҳон, шаршараи "Мағмуруд", чашмаи "Шуриён", обу боғҳои "Бибихурум" ва мавзеи "Гулзор", ҷангалзорҳои атрофи ғори "Чилтан", "Нови паҳн"-и қаторкӯҳҳои Ғозималик, бӯстонсаройҳои Сарикиштии пойину боло, ангурбоғи Роҳатӣ, меваҳои Рангон, сабзавоти Қӯштеппа, аспҳои зоти тоҷикии хоҷагии "Асппарвар"-и Султонобод, гармхонаю гулҳои Қӯштеппа ва Чимтеппа низ ба ифтихороти мардуми ноҳия мансуб мебошанд. Сарчашмаҳои таърихию бостоншиносӣ шаҳодат медиҳанд, ки аксари минтақаҳои ноҳия ба мисоли масҷиди Мавлоно Яқуби Чархӣ, Теппаи Самарқанд, Чоргултеппа, Тоҷхон, Бачамазорсой, Масҷиди Кампирқалъа, Эсанбой, Хоҷабулбулон, Қалъаи Кофарниҳон, Хоҷа бехоб ва Намозгоҳ мавҷудияти ҳазорсолаҳо ва таърихи бою қадима доранд.

**Шаҳри Роғун.** Шаҳр барои рушди сайёҳӣ дорои захираҳои бой буда, инфрасохтори нисбатан мукаммал дорад. Иншооти соҳа – истироҳатггоҳи "Оби гарм", Осорхонаи марказӣ, осорхона доир ба осоишгоҳ, оби шифобахши Муллошайх мебошанд. Дар шаҳр масъалаҳои марбут ба соҳаи сайёҳӣ минбаъд ба таври ҷиддӣ баррасӣ карда шуда, захираҳои сайёҳии ҳудуди он тавассути васоити ахбори омма бештар муаррифӣ карда мешаванд. Дар баробари ин, сатҳ ва сифати хизматрасонии иншоот беҳтару хубтар карда шуда, тартиби бурдани омори сайёҳони дохилию хориҷӣ бо таври бояду шояд ба роҳ монда мешавад.

**Ноҳияи Варзоб.** Ноҳияи Варзоб барои рушди сайёҳӣ дорои захираҳои бой буда, инфрасохтори мукаммал фароҳам оварда шудааст. Ноҳия дар асоси қарори Хукумати Чумҳурии Тоҷикистон аз 9 ноябри соли 2000, № 461 "Дар бораи тасдиқи Барномаи мақсадноки комплексии рушди ноҳияи Варзоб ҳамчун минтақаи истироҳат, табобати санаторию курортӣ ва туризм дар давраи солҳои 2000-2010" рушд намудааст. Ҳамчунин бо қарори Ҳукумати Ҷумҳурии Тоҷикистон консепсия ва низомномаи минтақаи истироҳатии ноҳияи Варзоб тасдиқ гардидааст. Дар ноҳияи Варзоб мувофиқи ҳисобот 920 минтақаи истироҳатӣ ба қайд гирифта шудааст, ки аз ин фаъолияти 65 минтақаи истироҳатии оммавӣ-мавсимӣ буда, фаъолияти як қатор иншооти муҳими сайёҳӣ ба монанди минтақаҳои истироҳатии "Кохи Малика", "Варзоб Палас", "Гулобод", "Гули майда" ва Маҷмааи лижаронию сайёҳии "Сафед-дара" доимӣ мебошанд, ки дар ин минтақаҳо барои қабули сайёҳони дохилию хориҷӣ тамоми шароитҳои муосир фароҳам оварда шудааст. Дар баробари мавҷуд будани ёдгориҳои таърихӣ, осоишгоҳҳои "Хоҷа оби гарм", "Сароб" ва пансионати "Харангон" фаъолияти доимӣ доранд, ки барои табобат ва истироҳати меҳмонону сайёҳони дохилӣ ва хориҷӣ тамоми шароитҳо бо хизматрасониҳои замонавӣ таъмин карда шудааст.

**§3. Вилояти Мухтори Кӯҳистони Бадахшон**

Вилояти Мухтори Кӯҳистони Бадахшон яке аз минтақаҳои ҷолиби сайёҳӣ ба ҳисоб рафта, бо рӯдҳо ва дарёчаҳои шӯх, кӯлҳо, кӯҳҳои сар ба фалак ва манзараҳои беҳамто дар ҷаҳон шуҳрат пайдо кардааст. Ба рушди соҳаи сайёҳии вилоят, инчунин мавҷудияти ҷойҳои таърихию табобатӣ, ба монанди кӯли Сарез, осоишгоҳи Гармчашма, Авҷ, Ямчун, Ҷелондеҳ, Бибӣ Фотимаи Зуҳро, қаторкӯҳҳои баландтарин дар ҷаҳон пиряхҳои Помир ва ғайра мусоидат менамоянд.

Соли 2013 Парки миллии Ҷумҳурии Тоҷикистон ба рӯйхати Мероси умумиҷаҳонии ЮНЕСКО ворид гардид, ки муаррифгари Тоҷикистон ба ҷаҳониён оид ба рушди сайёҳии экологӣ ва дарҳои кушод ба сайёҳии берунӣ мебошад.

Таҳлилҳо нишон медиҳанд, ки ҳамасола теъдоди зиёди сайёҳони хориҷӣ маҳз барои боздид аз мавзеъҳои сайёҳии вилоят ба кишвар ворид шуда, ба намудҳои сайёҳии кӯҳнавардӣ, экологӣ ва экскурсионӣ машғул мешаванд.

Дар вилоят Ассотсиатсияи экологӣ-фарҳангии сайёҳии Помир таъсис дода шудааст, ки зиёда аз 12 субъекти хоҷагидор ва соҳибкорони инфиродии соҳаи сайёҳиро муттаҳид месозад. Инчунин бо мақсади мусоидат дар пешбурди фаъолияти сайёҳӣ ва таъмини рақобати озоду солим 13 субъекти хоҷагидор дар вилоят дар самти сайёҳӣ фаъолият мекунанд.

Дар худуди вилоят 50 меҳмонхонаи хурд, аз қабили "Ҳомстей" ва "Гестҳауз" фаъолият мекунанд, ки мақсади асосии таъсис додани ин меҳмонхонаҳо паст кардани сатҳи бекорӣ ва баланд бардоштани дараҷаи хизматрасонӣ ба сайёҳон мебошад.

Меҳмонхонаҳои хурд, ки дар заминаи манзили истиқоматии шаҳрвандони маҳаллӣ таъсис ёфтаанд, ба сайёҳони хориҷӣ имкон медиҳанд, ки дар баробари истифодаи ҷойи хоб, аз фарҳанг ва расму ойини миллӣ аз наздик шиносоӣ пайдо намоянд.

Осоишгоҳҳо ва курортҳо: дар ҳудуди Вилояти Мухтори Кӯҳистони Бадахшон 4 осоишгоҳ вуҷуд дорад. Дар ноҳияи Шуғнон дар водии Ҷелондеҳ, дар ноҳияи Ишкошим - Авҷ, Гарм Чашма, Бибӣ Фотимаи Зухро.

Мавзеъҳои таърихиву фарҳангӣ ва зиёратгоҳҳо: дар ҳудуди Вилояти Мухтори Кӯҳистони Бадахшон ёдгориҳои таърихию фарҳангӣ 251-торо ташкил медиҳанд. Аз ин шумора дар шаҳри Хоруғ 12, ноҳияҳои Давроз 9, Ванҷ 15, Рӯшон 35, Ишкошим 76, Шуғнон 32, Мурғоб 15 ва Роштқала 51-то мебошанд.

Айни замон дар ҳудуди вилоят Донишгоҳи давлатии Хоруғ ва Донишгоҳи Осиёи Марказӣ фаъолият менамоянд, ки дар омодасозии кадрҳои соҳаи сайёҳӣ, аз ҷумла роҳбаладӣ, идоракунии ташкилоти сайёҳӣ ва меҳмоннавозӣ саҳм гузошта истодаанд.

**§4. Вилояти Хатлон**

Дар вилояти Хатлон бо дар назар доштани мавҷудияти захираҳои бойи табиӣ, таърихию фарҳангӣ ва экологӣ сайёҳӣ метавонад яке аз самтҳои афзалиятноки иқтисодиёти минтақа бошад.

Таҳлилҳо нишон медиҳанд, ки ҳамасола теъдоди сайёҳони хориҷӣ барои боздид аз мавзеъҳои сайёҳии вилояти Хатлон ба кишвар ворид мешаванд, меафзояд.

Айни ҳол дар вилоят 4 ширкати сайёҳӣ фаъолият дошта, шумораи онҳо бамаротиб зиёд хоҳад шуд.

Дар ҳудуди вилоят 582 ёдгориву мавзеи таърихӣ ва фарҳангӣ, 32 осорхона, 32 ёдгории шаҳрсозӣ, меъмориву монументалӣ, 34 мавзеи табиии истироҳатӣ мавҷуд буда, ба хизмати мизоҷон дар шаҳру ноҳияҳои вилоят 60 меҳмонхона фаъолият доранд. Ҳамчунин дар ҳудуди вилоят 13 истироҳатгоҳу осоишгоҳ фаъолият намуда истоданд.

Самтҳои афзалиятноки сайёҳӣ дар вилоят:

* сайёҳии кӯҳию варзишӣ, экологӣ – бештар дар ҳудуди шаҳру ноҳияҳои Балҷувон, Муъминобод, Норак, Сарбанд, Хуросон, Шамсиддин Шоҳин ва Ховалинг созгор буда, дар ин замина роҳи Балҷувон-Сари Хосор, Кӯлоб-Чилдухтарон ва дар шафати роҳҳо хонаҳои типи нав Ҳомстей, Гестҳаус ва Ҳостел бо хизматрасонии обу ташноб бунёд карда мешаванд;
* варзиши лижаронии кӯҳӣ - асосан дар ҳудуди ноҳияи Шамсиддин Шоҳин шароити мусоид барои ин навъи сайёҳӣ фароҳам буда, дар оянда бунёди базаи лижарониву сайёҳӣ ва аспсаворӣ мақсаднок мебошад;
* сайёҳии шикор, моҳидорӣ – бештар дар ҳудуди шаҳру ноҳияҳои Дӯстӣ, Балҷувон, Муъминобод ва Шамсиддин Шоҳин афзалият дорад. Имрӯз дар байни сайёҳон ҳавасмандии гирифтани мустақилонаи моҳӣ дар ҷараёни сафар, бевосита пухтан ё омода намудани он хеле маъмулу машҳур буда, баҳри ҷалби сайёҳон ба ин минтақа ҳам аз нигоҳи сайёҳии дохилӣ ва ҳам байналмилалӣ созгор мебошад;
* сайёҳии таърихию фарҳангӣ - дар аксари шаҳру ноҳияҳои вилоят, аз ҷумла шаҳрҳои Бохтар, Кӯлоб ва ноҳияҳои Вахш, Қубодиён, Восеъ, Шамсиддин Шоҳин, Балҷувон, Ховалинг, Муъминобод, Шаҳритуз ва Фархор бештар афзалият дорад. Мавриди зикр аст, ки шаҳри бостонии Кӯлоб 2700 сол таърих дошта, дар масири Шоҳроҳи Абрешим қарор дорад. Иттиҳоди Давлатҳои Мустақил бо такя ба таърихи бою рангини шаҳри Кӯлоб онро дар соли 2015 ҳамчун шаҳри фарҳангиву таърихӣ дар байни давлатҳои Иттиҳоди Давлатҳои Мустақил эълон намудааст;
* ҳамзамон, шаҳри қадимаи маркази илмиву фарҳангии Хуталони қадим – Хулбук низ то имрӯз аз нигоҳи меъморӣ сохтмон ва масолеҳи он дар ҷаҳон ҳамто надорад;
* сайёҳии солимгардонӣ-санаторӣ, истироҳатӣ - бештар дар ҳудуди шаҳру ноҳияҳои Норак, Восеъ, Муъминобод, Темурмалик афзалият дорад. Боиси ифтихор аст, ки рӯз аз рӯз саноати сайёҳӣ дар ин минтақа рушд ёфта, бо сохтани роҳҳои сатҳи байналмилалӣ, нақбҳо, ба пойтахти мамлакат наздик будани шаҳру ноҳияҳо, аз қабили Норак ва Восеъ ба сохтани инфрасохтори сайёҳӣ, таъсиси кемпингҳо ва осоишгоҳҳо сармояи дохилӣ тақозо дорад;
* сайёҳати динӣ ва зиёратӣ - бештар дар ҳудуди шаҳру ноҳияҳои Норак, Дустӣ, Шаҳритуз, Кӯлоб, Данғара, Балҷувон, Муъминобод, Шамсиддин Шоҳин ва Ховалинг афзалият дорад. Мавриди зикр аст, ки тамоми шаҳру ноҳияҳои вилоят аз нигоҳи самтҳои афзалиятноки соҳа диққатҷалбкунанда ва тамошобоб мебошанд. Махсусан мавзеъҳои Тахти Сангин, Чилучорчашма, Чилдухтарон, мақбараи Имом Зайналобиддин, олим ва мутафаккири Шарқ Мир Сайид Алии Ҳамадонӣ солҳои охир таваҷҷуҳи ҷомеаи ҷаҳониро ба худ ҷалб намуда истодаанд.

**§ 5. Вилояти Суғд**

Вилояти Суғд яке аз минтақаи ҷолиби сайёҳӣ ба ҳисоб рафта, бо рӯдҳо ва дарёчаҳои шӯх, кӯлҳо, кӯҳҳо ва манзараҳои дилкашу беҳамто дар ҷаҳон шуҳрати калон пайдо кардааст. Ба рушди соҳаи сайёҳии вилоят инчунин мавҷудияти ҷойҳои таърихӣ, аз қабили Саразм, ки зиёда аз 5500 сол арзи вуҷуд дорад, Панҷакенти қадим, зодгоҳи сардафтари адабиёти классикии тоҷику форс, устод Абӯабдуллоҳи Рӯдакӣ-деҳаи Панҷрӯд, кӯҳҳои Фону Арчамайдон, кӯлҳои ба таври афсонавӣ зебои Кӯликалон, Ҳафткӯл, Искандаркӯл ва ғайра мусоидат менамоянд.

Дар вилояти Суғд бо дар назар доштани мавҷудияти захираҳои бойи табиӣ ва таърихию фарҳангӣ сайёҳӣ яке аз самтҳои афзалиятноки иқтисодиёти минтақа ба ҳисоб меравад.

Таҳлилҳо нишон медиҳанд, ки ҳамасола теъдоди зиёди сайёҳони воридшуда бо намудҳои сайёҳии таърихию фарҳангӣ, экологӣ, кӯҳнавардӣ ва табобатӣ-санаторию курортӣ машғул мешаванд.

Айни ҳол дар вилоят 21 ширкати сайёҳӣ, Ассотсиатсияи рушди сайёҳии Зарафшон ва ташкилоти ҷамъиятии Шӯрои рушди сайёҳӣ фаъолият доранд.

Дар ҳудуди вилоят зиёда аз 520 ёдгорӣ ва мавзеъи таърихию фарҳангӣ, 5 осорхона, 33 мавзеи зиёратӣ, 33 мавзеи табиӣ-истироҳатӣ, 13 осоишгоҳ, санаторияву курорт, 19 боғу гулгашт, 10 кӯл, 30 ҳавзи моҳигирӣ, 7 минтақаи шикор, 2 чашмаи шифобахш, 68 дӯкони молу маводи мардумӣ, 191 тарабхона, мавҷуд буда, баҳри хизмати мизоҷон дар шаҳру ноҳияҳои вилоят 49 меҳмонхона фаъолият доранд.

Самтҳои афзалиятноки сайёҳӣ дар вилоят:

* вилояти Суғд таъриху фарҳанги бою қадима дошта, дар аксарияти шаҳру ноҳияҳои вилоят як қатор мавзеъҳои таърихӣ аз ҷумла, дар шаҳри Хуҷанд, маҷмааи таърихӣ меъмории Шайх Муслиҳиддин, асрҳои XII-XIX, қалъаи Хуҷанд, асрҳои VII- XIX, мадрасаи Абдулатиф Султон аз асри XVI, маҷмааи меъмории Ҳазрати Шоҳ аз асри XIX, маҷмааи таърихию меъмории Савристон, асри XVI, масҷиди ҳавзи сангин, асри XIX, мақбараи Эшони Мавлоно, асри XIX, ноҳияи Шаҳристон, шаҳри Шаҳристони қадим-Қаҳқаҳа, қабристонҳои антиқӣ аз асри I-VII, тасвирҳои болои санг аз асри санг ва асрҳои миёна, мадрасаи Мирраҷаб Додхоҳ, мадрасаи Ойим, манораи Майдони Машҳад, мақбараи Хоҷа Такворут, манораҳои Варз, Рарз, Фатмев, маҷмааи меъмории Абулқосим Гургонӣ, мақбараи Нақибхон Туғрал, масҷидҳои Палдорак ва Ревомутк, мадрасаи Олим Додхоҳ, мақбараи Муҳаммад Башоро, мақбараи Абӯабдуллоҳи Рӯдакӣ, маскани энолотии Саразм, шаҳраки Панҷакенти қадим, Бунҷикати қадим, қалъаи Чилҳуҷра, мадрасаи Абдуллохон, маҷмааи меъмории Ҳазрати Шоҳ, мақбараи Хоҷа Рушноӣ мавҷуданд;
* қисмати фарҳангию таърихии вилоят аз Саразми Панҷакент (охири ҳазорсолаи IV-аввали ҳазорсолаи II пеш аз мелод) дар водии Зарафшон яке аз ёдгориҳои қадимтарини энеолит ва аввали асри биринҷии Осиёи Миёна мебошад, ки 31 июли соли 2010 Саразм ба феҳристи мероси фарҳанги умумибашарии ЮНЕСКО дохил шудааст. Ёдгории Саразм ҳамчун пойгоҳи омезиш ва такомули чандин маданияти қавми ҳиндуаврупоӣ ба назар мерасад;
* маҳз ҳамин махсусияти Саразм боиси таваҷҷуҳи сайёҳон аст. Сайёҳат дар шаҳрҳои бостонии Панҷакент, Хуҷанд, Истаравшан ва дигар шаҳру ноҳияҳои вилоят бо дидани мероси археологӣ, таърихӣ ва меъмории мардуми Шарқ барои сайёҳон диққатҷалбкунанда мебошад.

Сайёҳии кӯҳию варзишӣ, экологӣ - бештар дар ҳудуди шаҳру ноҳияҳои Айнӣ, Панҷакент, Кӯҳистони Мастчоҳ, Мастчоҳ, Шаҳристон, Ифара, Ашт ва Истаравшан, ки дорои мавзеъҳои зиёди сайёҳӣ мебошанд, созгор мебошад. Дар байни сайёҳон ва кӯҳнавардон, махсусан кӯҳҳои Фон машҳур мебошад, ки миёни теппаҳои Зарафшон ва Ҳисор аз Куштударё то Фондарё ҷойгир мебошанд. Дар шаҳри Панҷакент маркази байналмилалии кӯҳии Артуч 76 км дуртар аз шаҳри Панҷакент дар кӯҳҳои Фон ва Кӯли Калон ҷойгир буда, масоҳати 15га-ро дар бар мегирад, ки дорои шароити мусоид барои сайёҳии варзишию кӯҳӣ ва экологӣ мебошад. Искандаркӯл, Кӯли Калон, кӯли Алоуддин, кӯли Ало, кӯли Марғзор, кӯли Ойкул, дараи Охтангӣ, Дараи Кенгкӯл ва Дараи Кӯҳсовлӣ бисёр манзараҳои зебо ва тамошобоб дошта, сайёҳҳон метавонанд бисёр манзараҳои аҷоибро ҳангоми сайёҳати худ дар ин мавзеъҳо ва мавзеъҳои дигари қисмати шимолии Тоҷикистон мушоҳида намоянд.

Сайёҳии табобатию солимгардонӣ, санаторӣ ва истироҳатӣ - бештар дар ҳудуди шаҳру ноҳияҳои Исфара, Бобоҷон Ғафуров, Ашт, Гулистон, Конибодом, Истаравшан ва Айнӣ афзалият дорад. Дар шаҳри Исфара ҷамъияти саҳомии кушодаи "Осоишгоҳи Зумрад", дар ноҳияи Ашт табобатгоҳи "Аксикон", дар ноҳияи Бобоҷон Ғафуров "Осоишгоҳи Юсуфзода", дар шаҳри Гулистон ҷамъияти дорои масъулияташ маҳдуди Маркази табобатӣ солимгардонии "Соҳил", ҷамъияти дорои масъулияташ маҳдуди "Осоишгоҳи Шифо" ва ҷамъияти саҳомии пӯшидаи "Осоишгоҳи Баҳористон", дар шаҳри Конибодом осоишгоҳҳои "Бодом" ва "Ирам", дар шаҳри Истаравшан осоишгоҳҳои "Ўротеппа", "Авис сити" ва "Ҳавотоғ" фаъолият менамоянд.

Ин мавзеъҳо бо табиати афсункор, манзараҳои зебо, ҳавои софу беғубор, дарахту буттаҳои ороишӣ, ҳавзҳои пуроб манбаи сиҳативу омили табобат барои сайёҳони дохилию хориҷӣ ба ҳисоб мераванд. Осоишгоҳҳои мазкур марказҳои бузурги табобатӣ ва ташхисӣ буда, бо намудҳои гуногуни дастгоҳҳои муолиҷавӣ ва хизматрасонии маданӣ ва маишӣ дар дохил ва хориҷи кишвар маълуманд. Ҳамасола саноати сайёҳӣ дар ин минтақа рушд ёфта, бо бунёди роҳҳои сатҳи байналмилалӣ, нақбҳо, инфрасохтори сайёҳӣ, таъсиси кемпингҳо ва осоишгоҳҳо боз ҳам тараққӣ мекунад ва ба баланд бардоштани сатҳи зиндагӣ ва некуаҳволии шаҳрвандон мусоидат менамояд.

Чорабиниҳои амалишаванда ҷиҳати рушди соҳаи сайёҳӣ дар пойтахт ва минтақаҳои ҷумҳурӣ:

* бештар намудани интишори маводи таблиғотии соҳа барои ҷалби сайёҳон ва муаррифии мавзеъҳои тамошобоби минтақа, зиёд намудани таблиғот тавассути васоити ахбори омма;
* тарбияи мутахассисони ботаҷрибаю касбӣ ва пешниҳоди хизматрасонии сатҳи байналмилалӣ;
* таҳияи сомонаи алоҳида вобаста ба имкониятҳои сайёҳии шаҳру ноҳияҳо, насби аломатҳои минтақаҳои сайёҳӣ бо забонҳои давлатию хориҷӣ;
* ба талабот ҷавобгӯй намудани ҳолати санитарию гигиении ошхонаву ҳаммомҳо, мабразу дастшӯйгоҳҳо;
* таҳияи харитаи сайёҳии шаҳру ноҳияҳо;
* баргузории курсҳои омӯзишӣ бо мақсади баланд бардоштани касбият ва тахассуснокии масъулини соҳа;
* ҷалби сармояи дохиливу хориҷӣ ба рушди инфрасохтори сайёҳӣ, аз ҷумла инфрасохтори сарироҳӣ;
* ташкили марказҳои ҳунарҳои дастӣ ва армуғонҳо барои сайёҳон;
* фароҳам овардани шароитҳо барои рақобатнокӣ дар самти хизматрасонӣ ба сайёҳон;
* таъмини рақобат дар самти хизматрасонӣ ба сайёҳон;
* ташкилдиҳии базаи сайёҳӣ ва аз нав ҷиҳозонидани лагерҳои партофташуда ҳамчун иншооти инфрасохтори сайёҳӣ, ҷудо намудани қитъаи замин ба Кумитаи рушди сайёҳӣ ҷиҳати бунёди базаи сайёҳӣ дар мавзеъҳои сайёҳӣ.

Дар маҷмӯъ, омилҳои зерин ба рушди соҳа ва ҷолибнокии соҳаи сайёҳии ҷумҳурӣ таъсири мусбат мерасонанд:

* иқтидори беназири табиӣ ва захиравӣ, мероси фарҳангӣ ва таърихӣ;
* зиёдшавии шумораи ширкатҳои сайёҳӣ, қувваи кории дорои таҳсилоти тахассусӣ;
* ҷойгиршавии стратегӣ ва имконияти пайвастани кишварҳо тавассути хатсайри "Шоҳроҳи Абрешим", мавҷуд будани фурудгоҳҳои байналмилалӣ, роҳи оҳан ва роҳҳои автомобилгард.

Ҷиҳати таъмини рушди устувори соҳаи сайёҳӣ тадбирҳои иловагии зерин роҳандозӣ карда мешаванд:

* такмили санадҳои меъёрии ҳуқуқии соҳа, аз ҷумла мутобиқ намудани онҳо ба хусусияти хоси маҳаллӣ ва таҷрибаи пешрафтаи ҷаҳонӣ;
* таҳияи ҳуҷҷати ҳуқуқии рушд ва ҳамоҳангсозии фаъолияти меҳмонхонаҳо, тарабхонаҳо, нақлиёт ва дигар соҳаҳои ҳамбаста ҷиҳати ба роҳ мондани қоидаҳои ягонаи хизматрасонии сайёҳӣ;
* ҷорӣ намудани низоми сертификатсияи ихтиёрии сифати хизматрасониҳои сайёҳӣ, меҳмонхонаҳо, осоишгоҳу истироҳатгоҳҳо;
* ташаккул додани низоми мусоири омодасозӣ ва бозомӯзии мутахассисони соҳаи сайёҳӣ, ташкил намудани семинарҳои илмию таҷрибавӣ бо ҷалби мутахассисони сатҳи байналмилалӣ;
* мусоидати иттилоотӣ ба ширкатҳои сайёҳӣ дар самти пешбарии сатҳи хизматрасонӣ, нашри маводи иттилоотӣ, тарҳрезии сомонаҳо ва дигар самтҳои дахлдор.

Ба инобат гирифтани тадбиру чораҳо барои ташаккули соҳаи сайёҳии рақобатпазири ҷумҳурӣ дар байни кишварҳои минтақа мусоидат менамоянд, ки ин раванд дар маҷмӯъ имкониятҳои зеринро фароҳам меорад:

* қонеъгардонии эҳтиёҷоти сайёҳҳон дар мавриди бархурдоршавӣ аз хизматрасонии босифати сайёҳӣ;
* тавлиди ҷойҳои нави корӣ ва тавсеаи ҷойҳои кории мавҷуда;
* баланд бардоштани сатҳи ҷолибнокии сармоягузории кишвар;
* зиёдшавии даромад ба буҷети ҷумҳуриявӣ ва маҳаллӣ;
* беҳтаршавии некуаҳволии мардум ва нишондиҳандаҳои иқтисодӣ ва иҷтимоӣ.

Маҷмӯи чорабиниҳои дар боло қайдгардида барои беҳтаршавии соҳаи сайёҳии кишвар замина гузошта, бо ин раванд даромадҳои молиявӣ афзоиш меёбад.

**БОБИ 7. НИЗОМИ МОНИТОРИНГ ВА АРЗЁБИИ СТРАТЕГИЯ**

Ҳадафи асосии мониторинг ва арзёбӣ - таъмини раванди мустақил ва шаффофи татбиқи чорабиниҳо ҷиҳати ноил гардидан ба ҳадафҳои стратегия мебошад.

Барои таъмини ҳамоҳангсозии ҳамкории ҳаматарафаи ҷонибҳои манфиатдор дар масоили рушди сайёҳии Ҷумҳурии Тоҷикистон, бо қарори Ҳукумати ҷумҳурӣ Шӯрои байниидоравӣ оид ба ҳамоҳангсозии фаъолият дар соҳаи сайёҳӣ таъсис дода шудааст. Шӯрои мазкур самтҳои асосии рушди сайёҳиро муайян мекунад ва бо мақсади таъмин намудани ҳамоҳангсозӣ байни мақомоти давлатӣ фаъолият мекунад.

Мониторинг ва арзёбӣ дар асоси пайгирии мунтазами нишондиҳандаҳои (индикаторҳои) тасдиқшуда гузаронида шуда, фарогири меъёрҳои имконияти арзёбӣ, муносибӣ, арзиши пасти ҷамъоварии маълумот, инчунин инъикоси бевоситаи натиҷаҳои фосилавиро доро аст. Ҳангоми гузаронидани мониторинг ба масоили чораҳои банақшагирифташуда, нишондиҳандаҳои дурнамо, натиҷаҳои фосилавии тадбирҳои сиёсати давлатӣ ҷавобҳо омода мегарданд.

Мониторинг дар асоси индикаторҳои мақсадноки стратегия ва индикаторҳои Шӯрои байналмилалии сафар ва сайёҳат гузаронида мешавад.

**Нишондиҳандаҳои мақсадноки стратегия**

|  |  |  |  |  |  |
| --- | --- | --- | --- | --- | --- |
| Р/т | Номгӯи нишондиҳандаҳо | 2017 | 2020 | 2025 | 2030 |
| 1. | Шумораи сайёҳони ба ҷумҳурӣ ташрифоваранда (ҳазор нафар) | 430,9 | 1000,0 | 1600,0 | 2500,0 |
| 2. | Саҳми сайёҳӣ дар ММД (%) | 1,2 | 5,0 | 6,5 | 8,0 |
| 3. | Саҳми сайёҳӣ дар содирот (%) | 6,2 | 8,0 | 12,0 | 15,0 |
| 4. | Саҳми сармоя ба соҳаи сайёҳӣ дар маҷмуи сармоягузориҳо (%) | 0,07 | 2,0 | 5,0 | 10,0 |
| 5. | Саҳми сайёҳӣ дар қисми даромади буҷети давлатӣ (%) | 0,046 | 1,0 | 1,6 | 3,0 |
| 6. | Миқёси хизматрасониҳо дар соҳаи сайёҳӣ (млн сомонӣ) | 1906,8 | 4425,0 | 7080,0 | 11862,6 |
| 7. | Шумораи субъектҳои бақайдгирифташудае, ки дар соҳаи истироҳат ва табобат хизматрасонӣ мекунанд | 230 | 300 | 410 | 500 |
| 8. | Шуғли аҳолӣ дар соҳаи сайёҳӣ (бо %) | 0,6 | 2,0 | 5,0 | 10,0 |
| 9. | Мавқеи Тоҷикистон дар раддабандии кишварҳои меҳмоннавоз, ки аз ҷониби Форуми ҷаҳонии иқтисодӣ гузаронида мешавад | 107/136 | 90/136 | 75/136 | 50/136 |

Эзоҳ: Нишондиҳандаҳои бандҳои 2,3,4,5 ва 8 дар соли 2017 аз рӯи маълумоти арзёбишуда пешниҳод гардидаанд.

**Нишондиҳандаҳои Шӯрои сафар ва саёҳати ҷаҳонӣ**

|  |  |  |
| --- | --- | --- |
| Нишондиҳандаҳои асосӣ | Саҳми мустақим | Саҳми умумӣ |
| Маҷмӯи маҳсулоти дохилӣ | Саҳми мустақим аз ҳисоби сафар ва саёҳат ба ММД дар соли 2014 маблағи 2,364.8 млрд доллари ИМА (3.1% -и умумии ММД)-ро ташкил дод. Ин нишондиҳанда дар солҳои 2015-2025 ба андозаи 3,9% рушд карда, дар соли 2025 маблағи умумии 3,593.2 млрд доллари ИМА баробар шуда, 3,3% ММД ҷаҳонро ташкил хоҳад дод | Саҳми умумии сафар ва саёҳат дар ММД ҷаҳон дар соли 2014 маблағи 7,580.9 млрд доллари ИМА (9,8% ММД ҷаҳон)-ро ташкил дод. Тибқи дурнамо, ин нишондиҳанда 3,8% устувор рушд карда, дар соли 2025 маблағи 11,381.9 млрд доллари ИМА (10,5% ММД ҷаҳонро) ташкил хоҳад дод |
| Ҷойҳои корӣ | Дар соли 2014 саёҳат ва сафар омили таъсиси 105,408,000 ҷойҳои корӣ (3.6% ҷойҳои умумии кори ҷаҳон). Ин нишондиҳанда 2.0% рушд карда, бо 130,694,000 ҷойҳои кории таъсисёфта, 3,9%-и шуғли меҳнатро дар соли 2025 ташкил хоҳад дод | Дар соли 2014 саҳми умумии сафар ва саёҳат ба шуғли меҳнат, бо дар назар доштани ҷойҳои кории ғайримустақими соҳа 9.4%-и шуғли меҳнат (276,845,000 ҷойҳои корӣ)-ро ташкил дод. Ин нишондиҳанда 2.6% рушд карда, дар соли 2025 356,911,000 ҷойҳои кори - 10,7% шуғли меҳнатро ташкил хоҳад дод. |
| Содироти сайёҳон | Маблағҳои аз ҳисоби сафарҳои сайёҳон ба даст омада, 1, 383.8 млрд (5.7% содироти ҷаҳон)-ро дар соли 2014 ташкил дод. Ин нишондиҳанда дар солҳои 2015-2025 ба андозаи 4,2% рушд карда, маблағи 2,140.1 млрд доллари ИМА ё 5.6%-и содироти ҷаҳонро ташкил хоҳад дод | |
| Сармоягузорӣ | Сармоягузорӣ дар саёҳат ва сафар дар соли 2014, 814.4 млрд доллари ИМА-ро ташкил дод, ки он ба 4,3% сармоягузорӣ дар ҷаҳон баробар аст. Ин нишондиҳанда бояд 4,8% боло рафта, ҳаҷми умумии маблағгузориҳо дар соҳа 4,6% дар даҳ соли оянда ба нақша гирифта шавад. Ҳаҷми маблағгузориҳо 1,336.4 млрд доллари ИМА ва ё 4.9%-и ҳаҷми умумии сармоягузориро дар соли 2025 ташкил диҳад. | |
| Шумораи сайёҳон | Дар соли 2014 зиёда аз 1 млрд нафар сафар ва саёҳат намуданд. Дар соли 2017 сафари 1,322 млн ба қайд гирифта шудааст. Ин нишондиҳанда дар соли 2020 ба 1,4 млрд нафар ва дар соли 2030 ба 1,8 млрд сайёҳ баробар хоҳад шуд.  Дар маҷмӯъ, шумораи сайёҳон аз 25 млн дар соли 1950 устувор ва бомайлон рушд карда, новобаста ба буҳронҳои молиявии ҷаҳонӣ ба 1,8 млрд сайёҳ дар соли 2030 баробар хоҳад шуд. | |

**Манбаъ: Дурнамои Шӯрои сафар ва саёҳат**

Мониторинг ва арзёбии стратегия таҳти роҳбарӣ ва дар ҳамоҳангсозӣ бо мақоми ваколатдори давлатӣ дар соҳаи сайёҳӣ амалӣ мегардад.

Кумитаи рушди сайёҳии назди Ҳукумати Ҷумҳурии Тоҷикистон якҷо бо вазорату идораҳо, мақомоти дахлдори соҳаи сайёҳӣ ва сохторҳои соҳибкорӣ бо ҷалби шарикони рушд мониторинг ва арзёбии стратегияро мегузаронад ва ҳисоботи солонаро оид ба рафти амалисозии стратегия ба Шӯрои байниидоравӣ оид ба ҳамоҳангсозии фаъолият дар соҳаи сайёҳӣ ва ҳисоботи панҷсоларо оид ба натиҷаи амалисозии стратегия ба Шӯрои машваратии назди Президенти Ҷумҳурии Тоҷикистон оид ба беҳтар намудани фазои сармоягузорӣ пешниҳод менамояд.

Низоми мониторинг ва арзёбӣ ҳамзамон низоми дахлдори ҳисоботдиҳӣ аз натиҷаҳои амалисозии стратегия ва марҳилаҳои амалишавии он барои давраи 2019-2022, 2023-2026 ва 2027-2030 аз нуқтаи назари рушди соҳа ва бо ҳисоботи фосилавӣ маҳсуб меёбад. Сохторҳои дахлдори мақомоти иҷроияи маҳаллии ҳокимияти давлатӣ, ассотсиатсияҳои сайёҳӣ ҳисоботи соҳавиро оид ба амалиёбии марҳилаҳои стратегия ба мақоми ваколатдори давлатӣ дар соҳаи сайёҳӣ пешниҳод мекунанд.

Ба ин мақсад дар назди ҳамаи мақомоти соҳавӣ ва ҳудудии идоракунии сохторҳо шахсони масъул муайян ва таъин мешаванд, ки ҳамоҳангсозии гузаронидани мониторинг ва арзёбӣ дар идораҳои худ, инчунин ҷамъбасти маълумот ва омода намудани ҳисобот дар бораи амалисозии барномаҳои миёнамуҳлати рушди сайёҳӣ барои пешниҳод ба мақоми ваколатдори давлатӣ дар соҳаи сайёҳӣ ба зиммаи онҳо вогузор мешавад.

Мақоми ваколатдори давлатӣ дар соҳаи сайёҳӣ ҳамаи маълумоти пешниҳодшударо бо ҷалби тарафҳои манфиатдор ҷамъбаст ва таҳлил менамояд.

Ҳисоботи омодашуда оид ба амалисозии барномаҳои миёнамуҳлати рушди сайёҳӣ барои муҳокима ба Шӯрои машваратии назди Президенти Ҷумҳурии Тоҷикистон оид ба беҳтар намудани фазои сармоягузорӣ пешниҳод мегарданд.

Амалисозии чорабиниҳои низоми мониторинг ва арзёбӣ аз ҳисоби маблағҳои шарикони рушд маблағгузорӣ мегардад. Дар ин раванд, ҷалби маблағҳои донорон, саҳми ташкилоти ҷомеаи шаҳрвандӣ ҷиҳати таҳкими иқтидори институтсионалии низоми мониторинг ва арзёбӣ мақсаднок мебошад.

Ҳукумати Ҷумҳурии Тоҷикистон якҷо бо тарафҳои манфиатдор ҷиҳати таҳкими минбаъда ва пайваста баланд бардоштани самаранокии низоми мониторинг ва арзёбии стратегия тадбирҳои заруриро роҳандозӣ мекунад.

Бо дар назар доштани мониторинги ҳамасола гузаронидашаванда, арзёбии тағйирёбии вазъият дар иқтисоди ҷаҳон ва пайомадҳои он ба соҳаи сайёҳӣ ва дар маҷмӯъ ба иқтисоди миллӣ, Ҳукумати Ҷумҳурии Тоҷикистон муқаррароти стратегияро такмил медиҳад.

**БОБИ 8. МУҚАРРАРОТИ ХОТИМАВӢ**

Пурра ва самаранок амалӣ гардидани стратегия ба рушди соҳаи сайёҳӣ дар кишвар мусоидат намуда, яке аз омилҳои баланд бардоштани иқтисодиёти миллӣ мегардад. Барои ноил шудан ба ин ҳадафҳо, андешидани чораҳои ташкилӣ, техникӣ, моддӣ, молиявӣ, ҳуқуқӣ, иттилоотӣ, ҳамчунин иштироки фаъолонаи мақомоти давлатӣ, ниҳодҳои ҷомеаи шаҳрвандӣ ва шаҳрвандон талаб карда мешавад.

Маблағгузории стратегия аз ҳисоби маблағҳои буҷети давлатӣ, инчунин дигар маблағҳои ғайрибуҷетӣ, маблағгузории шарикони рушд, грантҳо ва сарчашмаҳои иловагие, ки қонунгузории Ҷумҳурии Тоҷикистон манъ накардааст, амалӣ мегардад.

**ҚАРОРИ ҲУКУМАТИ ҶУМҲУРИИ ТОҶИКИСТОН**

аз **29 декабри соли 2022 №631**

# **ДАР БОРАИ НАҚШАИ ЧОРАБИНИҲОИ АМАЛИСОЗИИ СТРАТЕГИЯИ РУШДИ САЙЁҲӢ ДАР ҶУМҲУРИИ ТОҶИКИСТОН БАРОИ ДАВРАИ ТО СОЛИ 2030 БАРОИ СОЛҲОИ 2023-2026**

Мутобиқи моддаи 16 Қонуни конститутсионии Ҷумҳурии Тоҷикистон «Дар бораи Ҳукумати Ҷумҳурии Тоҷикистон» ва бо мақсади иҷрои банди 4 қарори Ҳукумати Ҷумҳурии Тоҷикистон аз 1 августи соли 2018, **№372** «Дар бораи Стратегияи рушди сайёҳӣ дар Ҷумҳурии Тоҷикистон барои давраи то соли 2030», Ҳукумати Ҷумҳурии Тоҷикистон қарор м е к у н а д:

1. Нақшаи чорабиниҳои амалисозии Стратегиям рушди сайёҳӣ дар Ҷумҳурии Тоҷикистон барои давраи то соли 2030 барои солҳои 2023-2026 тасдиқ карда шавад (замима мегардад).

2. Вазорату идораҳо ва мақомоти иҷроияи маҳаллии ҳокимияти давлатӣ ҷиҳати иҷрои бандҳои нақшаи чорабиниҳо дар доираи маблағҳои пешбинишудаи буҷети давлатӣ, ҷалби сармоя ва маблағҳои грантӣ тадбирҳои зарурӣ андешида, ҳар сол ба Кумитаи рушди сайёҳии назди Ҳукумати Ҷумҳурии Тоҷикистон оид ба рафти иҷрои онҳо маълумот пешниҳод намоянд.

3. Вазорати молияи Ҷумҳурии Тоҷикистон бо дарназардошти имкониятҳои воқеии буҷети давлатӣ дар солҳои 2023-2026 хароҷоти вобаста ба амалисозии нақшаи чорабиниҳоро дар сатри алоҳида пешбинӣ намояд.

4. Кумитаи рушди сайёҳии назди Ҳукумати Ҷумҳурии Тоҷикистон ҳар сол дар бораи ҷараёни иҷрои Нақшаи чорабиниҳои

амалисозии Стратегиям рушди сайёҳӣ дар Ҷумҳурии Тоҷикистон барои давраи то соли 2030 барои солҳои 2023-2026 ба Ҳукумати Ҷумҳурии Тоҷикистон маълумот пешниҳод намояд

**Раиси**

**Ҳукумати Ҷумҳурии Тоҷикистон Эмомали Раҳмон**

*Замима ба қарори Ҳукумати*

*Ҷумҳурии Тоҷикистон*

*аз «29» декабри соли 2022, №631*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Нақшаи чорабиниҳои амалисозии Стратегияи рушди сайёҳӣ дар Ҷумҳурии Тоҷикистон барои давраи то соли 2030 барои солҳои 2023-2026** | | | | | | | | | |
| № т/р | Чорабиниҳо | Натиҷаҳои пешбинишаванда | Иҷрокунандагон | Шарикон | Муҳлати иҷро (солҳо) | Талаботи умумӣ ба маблағгузорӣ (сомонӣ) | Сарчашмаи маблағгузорӣ | | |
| Ҳукумати Ҷумҳурии Тоҷикистон | Шарикон | Бахши хусусӣ |
| **1. ТАКМИЛИ НИЗОМИ ИДОРАКУНИИ СОҲАИ САЙЁҲӢ** | | | | |  |  |  |  |  |
| 1 | Гузаронидани таҳқиқоти сайёҳони дохилӣ ва хориҷӣ, муайян намудани хусусияти сайёҳон ва ҷорӣ намудани низоми ёридиҳандаи омори сайёҳӣ (Tourism Satellite Accounts) тибқи талаботи Созмони умумиҷаҳонии сайёҳии Созмони Милали Муттаҳид | Низоми ёридиҳандаи омори сайёҳӣ (Tourism Satellite Accounts) тибқи талаботи Созмони умумиҷаҳонии сайёҳии Созмони Милали Муттаҳид амалӣ мегардад | Кумитаи рушди сайёҳӣ, Қӯшунҳои сарҳадии Кумитаи давлатии амнияти миллӣ ва Агентии омор | Шарикони рушд | 2023 | 50000 | 0 | 50000 | 0 |
| 2024 | 200000 | 150000 | 50000 | 0 |
| 2025 | 210000 | 160000 | 50000 | 0 |
| 2026 | 220000 | 170000 | 50000 | 0 |
| 2 | Стандартикунонии фаъолияти осоишгоӣӣо, меӣмонхонаӣо, пансионатӣо, истироӣатгоӣӣо ва дигар мавзеъӣои сайёӣҷ дар маӣалӣо | Фаъолияти субъектҳои хизматрасонии сайёҳӣ ба стандартҳои байналмилалӣ мутобиқ гардонида мешаванд | Кумитаи рушди сайёҳӣ, Агентии стандартизатсия, метрология, сертификатсия ва нозироти савдо ва бахши хусусҷ | Шарикони рушд | 2023 | 50000 | 0 | 50000 | 0 |
| 2024 | 50000 | 0 | 50000 | 0 |
| 2025 | 50000 | 0 | 50000 | 0 |
| 2026 | 50000 | 0 | 50000 | 0 |
| 3 | Амалисозии самараноки имтиёзҳои пешбининамудаи соҳаи сайёҳӣ барои ҷалби бахши хусусӣ дар бунёди инфрасохтори соҳа | Имтиёзҳои андозию гумрукӣ ба таври васеъ амалӣ гардида, ҳавасмандии бахши хусусӣ барои фаъолият дар самти сайёҳӣ зиёд мешавад | Кумитаи рушди сайёҳӣ, Вазорати молия, Кумитаи андоз, Хадамоти гумрук ва ва мақомоти иҷроияи маҳаллии ҳокимияти давлатӣ | Шарикони рушд | 2023 | 50000 | 0 | 50000 | 0 |
| 2024 | 50000 | 0 | 50000 | 0 |
| 2025 | 50000 | 0 | 50000 | 0 |
| 2026 | 50000 | 0 | 50000 | 0 |
| 4 | Ташкили чорабиниҳо барои намояндагони соҳаи сайёҳии Точикистон бо ҷалби коршиносони минтақавӣ ва байналмилалии соҳаи сайёҳӣ вобаста ба ташкили дурусти ҷамъоварии омори сайёҳӣ | Тартиби ҳисоби омории соҳа беҳтар ва ҳаҷми даромади соҳаи сайёҳӣ ба иқтисодиёт ба пуррагӣ муайян мешавад | Кумитаи рушди сайёҳӣ, Агентии омор, Қӯшунҳои сарҳадии Кумитаи давлатии амнияти миллӣ | Шарикони рушд | 2023 | 100000 | 0 | 100000 | 0 |
| 2024 | 210000 | 60000 | 150000 | 0 |
| 2025 | 270000 | 70000 | 200000 | 0 |
| 2026 | 330000 | 80000 | 250000 | 0 |
| 5 | Гузаронидани тадқиқот оид ба мавсимҳои махсуси сайёҳӣ (зимистону баҳор ва тобистону тирамоҳ) дар фурудгоҳҳо ва гузаргоҳҳои давлатии сарҳадӣ | Ҷолибияти маҳсулоти сайёҳӣ ва сабади маҳсулоти сайёҳии Тоҷикистон муайян мегардад | Кумитаи рушди сайёҳӣ, бахши хусусӣ, шарикони рушд | Шарикони рушд | 2023 | 50000 | 0 | 50000 | 0 |
| 2024 | 195000 | 120000 | 75000 | 0 |
| 2025 | 230000 | 130000 | 100000 | 0 |
| 2026 | 290000 | 140000 | 150000 | 0 |
| 6 | Таъмини рақобатпазирии хизматрасониҳои сайёҳӣ дар асоси гуногунсозии сабади маҳсулоти сайёҳӣ ва бардоштани сифати онҳо аз ҷониби субъектҳои хизматрасонии сайёҳӣ | Фаъолияти суъбектҳои хизматрасонии сайёҳӣ дар бозори сайёҳии минтақа рақобатпазир мегарданд | Кумитаи рушди сайёҳӣ, , Агентии стандартизатсия, метрология, сертификатсия ва нозироти савдо, Хадамоти зиддинҳисорӣ ва бахши хусусҷ | Шарикони рушд | 2023 | 100000 | 50000 | 50000 | 0 |
| 2024 | 170000 | 120000 | 50000 | 0 |
| 2025 | 180000 | 130000 | 50000 | 0 |
| 2026 | 190000 | 140000 | 50000 | 0 |
| **2. САНОАТИКУНОНИИ БОСУРЪАТИ СОҲАИ САЙЁҲӢ** | | | | |  |  |  |  |  |
| 7 | Мусоидат ба бунёди истироҳатгоҳҳо ва меҳмонхонаҳои замонавӣ дар шаҳру ноҳияҳои ҷумҳурӣ ва таъмини маводи иттилоотию тарғиботӣ | Иншооти сайёҳӣ бо талаботи муосир бунёд мегардад | Кумитаи рушди сайёҳӣ, Кумитаи меъморӣ ва сохтмон ва мақомоти иҷроияи маҳаллии ҳокимияти давлатӣ | Бахши хусусӣ | 2023 | 400000 | 0 | 400000 | 0 |
| 2024 | 800000 | 400000 | 400000 | 0 |
| 2025 | 900000 | 500000 | 400000 | 0 |
| 2026 | 1000000 | 600000 | 400000 | 0 |
| 8 | Мусоидат ба тармиму таҷдид ва бунёди иншооти безарар дар назди кӯлу дарёҳо, обанборҳои зебоманзари кишвар бо дарназардошти таъмини бехатарии экологӣ ва таъмини маводи иттилоотию тарғиботӣ | Бо мақсади беҳтар намудани сифати хизматрасониҳо дар мавзеъҳои сайёҳӣ шароитҳои мусоиди истироҳатию фароғатӣ мавриди истифода қарор мегиранд | Кумитаи рушди сайёҳӣ, Кумитаи меъморӣ ва сохтмон, мақомоти иҷроияи маҳаллии ҳокимияти давлатӣ ва бахши хусусӣ | Бахши хусусӣ | 2023 | 4050000 | 50000 | 1000000 | 3000000 |
| 2024 | 4120000 | 120000 | 1000000 | 3000000 |
| 2025 | 6130000 | 130000 | 2000000 | 4000000 |
| 2026 | 6140000 | 140000 | 2000000 | 4000000 |
| 9 | Рушди инфрасохтори ёдгориҳои таърихӣ ва мавзеъҳои сайёҳии Вилояти Мухтори Кӯҳистони Бадахшон ва вилояти Хатлон | Хизматрасонӣ дар ҳудуди ёдгориҳои таърихӣ ва мавзеъҳои сайёҳӣ беҳтар мегардад | Кумитаи рушди сайёҳӣ, Вазорати фарҳанг ва мақомоти иҷроияи маҳаллии ҳокимияти давлатӣ | Лоиҳаи рушди иқтисодиёти деҳот (Бонки Ҷаҳонӣ) | 2023 | 3050000 | 50000 | 3000000 | 0 |
| 2024 | 3100000 | 100000 | 3000000 | 0 |
| 2025 | 200000 | 200000 | 0 | 0 |
| 2026 | 200000 | 200000 | 0 | 0 |
| 10 | Мусоидат ба бунёди инфрасохтори сайёҳӣ ва ташкили ҳоумстейҳо (ҳуҷраҳои оилавии меҳмонпазирӣ) дар Вилояти Мухтори Кӯҳистони Бадахшон ва вилояти Хатлон | Инфрасохтори сарироҳӣ ташаккул меёбад | Кумитаи рушди сайёҳӣ, Вазорати нақлиёт ва мақомоти иҷроияи маҳаллии ҳокимияти давлатӣ | Лоиҳаи рушди иқтисодиёти деҳот (Бонки Ҷаҳонӣ) | 2023 | 1000000 | 0 | 1000000 | 0 |
| 2024 | 1100000 | 100000 | 1000000 | 0 |
| 2025 | 120000 | 120000 | 0 | 0 |
| 2026 | 130000 | 130000 | 0 | 0 |
| 11 | Мусоидат ба сохтмони таваќќуфгоӣӣо барои сайёӣон бо фарогирии хӯроки тезтайёр, ташноб, шустушўйгоӣ, љои дамгирҷ ва ѓайра, ба таври доимҷ таъмин намудани вазъи хуби санитарию эпидемиологҷ ва экологҷ дар инфрасохтори минтаќаӣо ва шоӣроӣӣои сайёӣҷ | Инфрасохтори соҳаи сайёҳӣ ташаккул ёфта, хизматрасониҳо беҳтар карда мешаванд | Кумитаи рушди сайёӣҷ, вазорату идораҳо, маќомоти иљроияи маӣаллии ӣокимияти давлатҷ, бахши хусусҷ ва шарикони рушд | Шарикони рушд | 2023 | 3050000 | 50000 | 1000000 | 2000000 |
| 2024 | 5200000 | 200000 | 2000000 | 3000000 |
| 2025 | 7300000 | 300000 | 3000000 | 4000000 |
| 2026 | 9400000 | 400000 | 4000000 | 5000000 |
| 12 | Ташкили муколама ва шарикии давлат ва бахши хусусҷ дар соӣаи сайёӣҷ | Ҳамкории давлат бо бахши хусусӣ дар соҳаи сайёҳӣ қавӣ мегардад | Кумитаи рушди сайёҳӣ, Кумитаи давлатии сармоягузорӣ ва идораи амволи давлатӣ ва бахши хусусӣ | Шарикони рушд | 2023 | 100000 | 0 | 100000 | 0 |
| 2024 | 200000 | 0 | 200000 | 0 |
| 2025 | 300000 | 0 | 300000 | 0 |
| 2026 | 500000 | 0 | 500000 | 0 |
| 13 | Ташкили хизматрасониҳои муосири сайёҳӣ дар назди минтақаҳои озоди иқтисодии ҷумҳурӣ | Минтақаҳои озоди иқтисодӣ ба хатсайрҳои сайёҳӣ ворид мегарданд | Кумитаи рушди сайёҳӣ ва бахши хусусӣ | Шарикони рушд | 2023 | 1000000 | 0 | 1000000 | 0 |
| 2024 | 1170000 | 170000 | 1000000 | 0 |
| 2025 | 2180000 | 180000 | 2000000 | 0 |
| 2026 | 3190000 | 190000 | 3000000 | 0 |
| 14 | Таӣияи лоиӣаӣои сармоягузорҷ оид ба бунёд ва беӣсозии инфрасохтори сайёӣҷ ва пешниӣод ба сармоягузорон | Таваҷҷуҳи сармоягузорон ба соҳаи сайёҳии кишвар зиёд карда мешавад | Кумитаи рушди сайёҳӣ, Кумитаи давлатии сармоягузорӣ ва идораи амволи давлатӣ ва бахши хусусӣ | Шарикони рушд | 2023 | 4000000 | 0 | 2000000 | 2000000 |
| 2024 | 5110000 | 110000 | 2000000 | 3000000 |
| 2025 | 7120000 | 120000 | 3000000 | 4000000 |
| 2026 | 9130000 | 130000 | 4000000 | 5000000 |
| 15 | Бо мақсади рушди саноати сайёҳӣ гузаронидани чорабиниҳо зери унвони «Сайёҳӣ ҳамчун тиҷорати мардумӣ» | Ҳавасмандии аҳолӣ ба соҳаи сайёҳӣ ҳамчун самти афзалиятнок зиёд мегардад | Кумитаи рушди сайёҳӣ, Кумитаи давлатии сармоягузорӣ ва идораи амволи давлатӣ ва бахши хусусӣ | Шарикони рушд | 2023 | 200000 | 50000 | 100000 | 50000 |
| 2024 | 300000 | 120000 | 120000 | 60000 |
| 2025 | 330000 | 130000 | 130000 | 70000 |
| 2026 | 370000 | 140000 | 150000 | 80000 |
| **3. ТАҚВИЯТИ НЕРӮИ КАДРИИ СОҲАИ САЙЁҲӢ** | | | | |  |  |  |  |  |
| 16 | Ташкили курсӣои омўзишҷ байни кормандони субъектӣои хизматрасонии сайёӣҷ дар шаҳру ноҳияҳо | Сатҳи тахассуснокии кормандони субъектҳои хизматрасонии сайёҳӣ баланд бардошта мешавад | Кумитаи рушди сайёҳӣ, шарикони рушд ва бахши хусусӣ | Шарикони рушд | 2023 | 70000 | 0 | 70000 | 0 |
| 2024 | 150000 | 70000 | 80000 | 0 |
| 2025 | 170000 | 80000 | 90000 | 0 |
| 2026 | 190000 | 90000 | 100000 | 0 |
| 17 | Мусоидат ба муассисаӣои таълимии дахлдор дар таъминоти адабиёти муосири соӣаи сайёӣҷ | Муассисаӣои таълимии дахлдор бо адабиёти муосири соӣаи сайёӣҷ таъмин карда мешаванд | Кумитаи рушди сайёҳӣ ва шарикони рушд | Шарикони рушд | 2023 | 150000 | 50000 | 100000 | 0 |
| 2024 | 310000 | 110000 | 200000 | 0 |
| 2025 | 420000 | 120000 | 300000 | 0 |
| 2026 | 530000 | 130000 | 400000 | 0 |
| 18 | Гузаронидани чорабиниҳои сатӣи љумӣуриявҷ ва маӣаллҷ бо иштироки роӣбарияти муассисаӣои таҳсилоти миёна ва олии касбии Ҷумҳурии Тоҷикистон, субъектӣои хизматрасонии сайёӣҷ оид ба масъалаӣои рушди самараноки фаъолияти сайёӣҷ | Заминаҳои захираҳои инсонӣ ташаккул дода мешаванд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ, шарикони рушд ва бахши хусусӣ | Шарикони рушд | 2023 | 160000 | 80000 | 80000 | 0 |
| 2024 | 180000 | 90000 | 90000 | 0 |
| 2025 | 200000 | 100000 | 100000 | 0 |
| 2026 | 210000 | 110000 | 100000 | 0 |
| 19 | Баргузор намудани озмунҳо дар самти муаррифии имкониятҳои сайёҳии Тоҷикистон | Ҳавасмандии касбомӯзон ба соҳаи сайёҳӣ бештар мегардад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ, шарикони рушд ва бахши хусусӣ | Шарикони рушд | 2023 | 150000 | 50000 | 100000 | 0 |
| 2024 | 340000 | 220000 | 120000 | 0 |
| 2025 | 380000 | 250000 | 130000 | 0 |
| 2026 | 420000 | 280000 | 140000 | 0 |
| 20 | Такмили ихтисоси мутахассисони идораи сайёҳӣ дар давлатҳои пешрафтаи сайёҳӣ (курсҳо ва семинарҳои омӯзишӣ) | Мутахассисони идораи сайёҳӣ аз такмили ихтисос мегузаранд | Кумитаи рушди сайёҳӣ ва мақомоти иҷроияи маҳаллии ҳокимияти давлатӣ | Шарикони рушд | 2023 | 400000 | 0 | 400000 | 0 |
| 2024 | 500000 | 0 | 500000 | 0 |
| 2025 | 600000 | 0 | 600000 | 0 |
| 2026 | 700000 | 0 | 700000 | 0 |
| 21 | Ташкил ва гузаронидани мастер-классҳо барои кормандони идораи сайёҳӣ ва донишҷӯён оид ба пешбурди фаъолияти волонтёрии сайёҳӣ | Мастер-классҳо ташкил ва баргузор карда мешаванд | Кумитаи рушди сайёҳӣ, шарикони рушд ва бахши хусусӣ | Шарикони рушд | 2023 | 100000 | 50000 | 50000 | 0 |
| 2024 | 120000 | 60000 | 60000 | 0 |
| 2025 | 140000 | 70000 | 70000 | 0 |
| 2026 | 160000 | 80000 | 80000 | 0 |
| 22 | Баргузор ва иштирок намудан дар турҳои иттилоотии (инфотурҳои) сайёҳӣ дар дохил ва хориҷи кишвар | Турҳои иттилоотии (инфотурҳои) сайёҳӣ ташкил ва баргузор карда мешаванд | Кумитаи рушди сайёҳӣ, Кумитаи телевизион ва радио ва шарикони рушд | Шарикони рушд | 2023 | 500000 | 100000 | 400000 | 0 |
| 2024 | 830000 | 430000 | 400000 | 0 |
| 2025 | 950000 | 450000 | 500000 | 0 |
| 2026 | 970000 | 470000 | 500000 | 0 |
| **4. МУАРРИФИИ ЗАХИРАҲОИ САЙЁҲӢ ҲАМЧУН БРЕНДИ МИЛЛӢ ВА ТАЪМИНИ ИТТИЛООТИИ СОҲАИ САЙЁҲӢ** | | | | |  |  |  |  |  |
| 23 | Таҳия ва нашри маводи таблиғотӣ оид ба муаррифии Тоҷикистон дар воситаҳои ахбори омма ва шабакаҳои иҷтимоӣ | Маводҳои таблиғотӣ оид ба муаррифии Тоҷикистон дар воситаҳои ахбори омма ва шабакаҳои иҷтимоии кишварҳои хориҷӣ нашр гардида, шумораи сайёҳон ба Тоҷикистон зиёд мегардад | Кумитаи рушди сайёҳӣ, Кумитаи телевизион ва радио, мақомоти иҷроияи маҳаллии ҳокимияти давлатӣ ва бахши хусусӣ | Шарикони рушд | 2023 | 700000,0 | 100000 | 400000 | 200000 |
| 2024 | 1250000 | 450000 | 500000 | 300000 |
| 2025 | 1500000 | 500000 | 600000 | 400000 |
| 2026 | 1750000 | 550000 | 700000 | 500000 |
| 24 | Таҳияи хатсайрҳои нави сайёҳӣ дар минтақаҳои сайёҳии кишвар | Ташрифи сайёҳон ба минтақаҳои сайёҳии кишвар осон мегардад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ, ассотсиатсияҳо ва ширкатҳои сайёҳӣ | Шарикони рушд | 2023 | 130000 | 0 | 60000 | 70000 |
| 2024 | 220000 | 70000 | 70000 | 80000 |
| 2025 | 250000 | 80000 | 80000 | 90000 |
| 2026 | 280000 | 90000 | 90000 | 100000 |
| 25 | Баргузор намудани намоишгоӣҳои сайёӣӣ бо иштироки ширкатӣои сайёӣии ватанию хориљҷ, иншоотӣои санаторҷ-курортҷ, меӣмонхонаӣо ва ширкатӣои ӣавопаймоию сайёӣҷ | Имкониятҳои сайёҳии ҷумҳурӣ ба намоиш гузошта мешавад | Кумитаи рушди сайёҳӣ ва мақомоти иҷроияи маҳаллии ҳокимияти давлатӣ | Шарикони рушд | 2023 | 400000 | 100000 | 300000 | 0 |
| 2024 | 620000 | 220000 | 400000 | 0 |
| 2025 | 740000 | 240000 | 500000 | 0 |
| 2026 | 860000 | 260000 | 600000 | 0 |
| 26 | Такмил ва нигоӣдории интернет-портали давлатҷ оид ба захираӣои сайёӣии кишвар ва маълумоти зарурии дигар | Интернет-портали давлатҷ оид ба захираӣои сайёӣии кишвар такмил мегардад | Кумитаи рушди сайёӣҷ, бахши сайёӣҷ ва шарикони рушд | Шарикони рушд | 2023 | 350000 | 50000 | 300000 | 0 |
| 2024 | 620000 | 220000 | 400000 | 0 |
| 2025 | 740000 | 240000 | 500000 | 0 |
| 2026 | 860000 | 260000 | 600000 | 0 |
| 27 | Таҳия, нашр ва таъмини маълумоти иттилоотӣ барои лавӣаӣои сайёӣҷ дар биноӣои муассисаӣои консулии љумҳурҷ дар дохил ва хориљи кишвар, фурудгоӣӣои байналмилалии љумӣурҷ | Маводи иттилоотӣ таъмин карда мешаванд | Кумитаи рушди сайёҳӣ ва шарикони рушд | Шарикони рушд | 2023 | 300000 | 100000 | 200000 | 0 |
| 2024 | 520000 | 220000 | 300000 | 0 |
| 2025 | 640000 | 240000 | 400000 | 0 |
| 2026 | 760000 | 260000 | 500000 | 0 |
| 28 | Таӣия ва нашри роӣнамоӣо, наќшаӣои хатсайрӣо, маљалаӣо, харитаӣо ва дигар маълумотномаҳои сайёӣҷ бо забонҳои давлатӣ ва хориҷӣ | Роӣнамоӣо, наќшаӣои хатсайрӣо, маљалаӣо, харитаӣо ва дигар маълумотномаҳои сайёӣҷ бо забонҳои давлатӣ ва хориҷӣ таҳия, нашр ва дастрас мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ, бахши хусусӣ ва шарикони рушд | Шарикони рушд | 2023 | 400000 | 100000 | 300000 | 0 |
| 2024 | 750000 | 350000 | 400000 | 0 |
| 2025 | 900000 | 400000 | 500000 | 0 |
| 2026 | 1050000 | 450000 | 600000 | 0 |
| 29 | Таъмини маводӣои савѓотҷ барои ташрифи меӣмонони расмии хориљҷ дар чорабиниӣои дохилию байналмилалҷ | Маводҳои савғотӣ бо брендҳои миллии сайёҳӣ омода гардида, таъмин мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва шарикони рушд | Шарикони рушд | 2023 | 200000 | 100000 | 100000 | 0 |
| 2024 | 310000 | 110000 | 200000 | 0 |
| 2025 | 420000 | 120000 | 300000 | 0 |
| 2026 | 430000 | 130000 | 300000 | 0 |
| 30 | Таҳия ва пахши филмҳои мустанад ва видеороликҳои сайёҳӣ оид ба захираҳои сайёҳӣ ҳамчун бренди миллӣ | Филмҳои мустанад ва видеороликҳои сайёҳӣ оид ба захираҳои сайёҳӣ ҳамчун бренди миллӣ таҳия ва пахш гардида, имкониятҳои сайёҳӣ муаррифӣ мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва шарикони рушд | Шарикони рушд | 2023 | 450000 | 50000 | 400000 | 0 |
| 2024 | 720000 | 220000 | 500000 | 0 |
| 2025 | 840000 | 240000 | 600000 | 0 |
| 2026 | 960000 | 260000 | 700000 | 0 |
| 31 | Гузаронидани давраҳои омӯзишӣ барои намояндагони воситаҳои ахбори омма оид ба баланд бардоштани донишу малакаи онҳо дар самти сайёҳӣ | Донишу малакаи намояндагони воситаҳои ахбори омма дар самти сайёҳӣ баланд мегардад | Кумитаи рушди сайёҳӣ, Кумитаи телевизион ва радио ва шарикони рушд | Шарикони рушд | 2023 | 350000 | 50000 | 300000 | 0 |
| 2024 | 620000 | 220000 | 400000 | 0 |
| 2025 | 730000 | 230000 | 500000 | 0 |
| 2026 | 740000 | 240000 | 500000 | 0 |
| 32 | Баргузор намудани конфронсҳои минтақавӣ ҷиҳати муаррифии бренди миллии мавзеъҳои сайёҳии Тоҷикистон | Бренди миллии мавзеъҳои сайёҳии Тоҷикистон муаррифӣ мегардад | Кумитаи рушди сайёҳӣ ва мақомоти иҷроияи маҳаллии ҳокимияти давлатӣ | Шарикони рушд | 2023 | 200000 | 0 | 200000 | 0 |
| 2024 | 420000 | 220000 | 200000 | 0 |
| 2025 | 540000 | 240000 | 300000 | 0 |
| 2026 | 560000 | 260000 | 300000 | 0 |
| 33 | Ташкили пресс турҳо ба минтақаҳои ҷумҳурӣ | Пресс турҳо ташкил ва баргузор карда мешаванд | Кумитаи рушди сайёҳӣ ва мақомоти иҷроияи маҳаллии ҳокимияти давлатӣ | Шарикони рушд | 2023 | 300000 | 0 | 300000 | 0 |
| 2024 | 620000 | 220000 | 400000 | 0 |
| 2025 | 640000 | 240000 | 400000 | 0 |
| 2026 | 760000 | 260000 | 500000 | 0 |
| 34 | Ташкили чорабиниҳо оид ба ҳифз, рушд ва истифодаи оқилонаи захираҳои табиию рекреатсионӣ ва мероси таърихию фарҳангӣ | Чорабиниҳо дар минтақаҳо ташкил ва баргузор карда мешаванд | Кумитаи рушди сайёҳӣ ва мақомоти иҷроияи маҳаллии ҳокимияти давлатӣ | Шарикони рушд | 2023 | 150000 | 50000 | 100000 | 0 |
| 2024 | 310000 | 110000 | 200000 | 0 |
| 2025 | 320000 | 120000 | 200000 | 0 |
| 2026 | 430000 | 130000 | 300000 | 0 |
| 35 | Баргузор намудани форумҳои саёҳативу тиҷоратӣ бо кишварҳои минтақаи Осиёи Марказӣ ва Иттиҳодияи Давлатҳои Мустақил | Робитаҳои сайёҳӣ байни ширкатҳои сайёҳии минтақа устувор мегардад | Кумтаи рушди сайёҳӣ, шарикони рушд ва бахши хусусӣ | Шарикони рушд | 2023 | 600000 | 300000 | 300000 | 0 |
| 2024 | 720000 | 320000 | 400000 | 0 |
| 2025 | 740000 | 340000 | 400000 | 0 |
| 2026 | 860000 | 360000 | 500000 | 0 |
| **5. МАРКЕТИНГ ВА ПЕШБУРДИ МАҲСУЛОТИ САЙЁҲӢ ТАВАССУТИ ИШТИРОК ДАР НАМОИШГОҲҲОИ САТҲИ БАЙНАЛМИЛАЛӢ** | | | | |  |  |  |  |  |
| 36 | Мусоидат ба таъмини иштироки намояндагони мақоми ваколатдори давлатӣ дар соҳаи сайёҳӣ ва ширкатҳои сайёҳӣ дар чорабиниҳои байналмилалии сайёҳӣ ва ташкили гӯшаи сайёҳӣ | Имкониятҳои сайёҳии Тоҷикистон бештар муаррифӣ гардида, бозорҳои нав барои ҷалби сайёҳон пайдо мегарданд | Кумитаи рушди сайёҳӣ, Вазорати корҳои хориҷӣ, мақомоти иҷроияи маҳаллии ҳокимияти давлатӣ, бахши хусусӣ ва шарикони рушд | Шарикони рушд | 2023 | 5000000,0 | 2000000 | 2000000 | 1000000 |
| 2024 | 5200000,0 | 2100000 | 2100000 | 1000000 |
| 2025 | 5500000,0 | 2200000 | 2200000 | 1100000 |
| 2026 | 5800000,0 | 2300000 | 2300000 | 1200000 |
| **6. ТАШАККУЛИ МАҲСУЛОТ ВА ХИЗМАТРАСОНИҲОИ САЙЁҲӢ ДАР САМТҲОИ АФЗАЛИЯТНОКИ СОҲА** | | | | |  |  |  |  |  |
| 37 | Таҳияи “Харитаи роҳ” доир ба рушди “Агросайёҳӣ”, бо тамаркуз ба 5 хатсайри беҳтарин дар ин самт | “Харитаи роҳ” доир ба рушди “Агросайёҳӣ” таҳия ва дастрас карда мешавад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 350000 | 50000 | 200000 | 100000 |
| 2024 | 410000 | 110000 | 200000 | 100000 |
| 2025 | 520000 | 120000 | 300000 | 100000 |
| 2026 | 530000 | 130000 | 300000 | 100000 |
| 38 | Ташкил ва гузаронидани чорабиниҳо доир ба рушди “Агросайёҳӣ” дар сатҳи ҷумҳурӣ ва маҳаллӣ | Чорабиниҳо оид ба "Агросайёҳӣ" ташкил ва гузаронида мешаванд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 350000 | 50000 | 200000 | 100000 |
| 2024 | 410000 | 110000 | 200000 | 100000 |
| 2025 | 520000 | 120000 | 300000 | 100000 |
| 2026 | 530000 | 130000 | 300000 | 100000 |
| 39 | Таҳияи “Нақшаи маҳаллии рушди сайёҳӣ” барои 5 шаҳру ноҳияи таҷрибавӣ оид ба омода ва ҷорӣ намудани маҳсулоти “Агросайёҳӣ” | “Нақшаи маҳаллии рушди сайёҳӣ” таҳия гардида, маҳсулоти “Агросайёҳӣ” омода мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 450000 | 50000 | 300000 | 100000 |
| 2024 | 710000 | 210000 | 400000 | 100000 |
| 2025 | 730000 | 230000 | 400000 | 100000 |
| 2026 | 950000 | 250000 | 500000 | 200000 |
| 40 | Таҳияи “Харитаи роҳ” доир ба рушди “Экосайёҳӣ” дар Тоҷикистон | “Харитаи роҳ” таҳия гардида, “Экосайёҳӣ” дар Тоҷикистон рушд мегардад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 250000 | 50000 | 200000 | 0 |
| 2024 | 310000 | 110000 | 200000 | 0 |
| 2025 | 420000 | 120000 | 300000 | 0 |
| 2026 | 430000 | 130000 | 300000 | 0 |
| 41 | Ташкил ва гузаронидани чорабиниҳо доир ба рушди “Экосайёҳӣ” дар сатҳи ҷумҳурӣ ва маҳаллӣ | На кам аз 5 чорабиниҳо доир ба рушди “Экосайёҳӣ” дар сатҳи ҷумҳурӣ ва маҳаллӣ ташкил ва баргузор мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 150000 | 50000 | 100000 | 0 |
| 2024 | 310000 | 110000 | 200000 | 0 |
| 2025 | 320000 | 120000 | 200000 | 0 |
| 2026 | 330000 | 130000 | 200000 | 0 |
| 42 | Таҳияи нақшаҳои рушди сайёҳӣ барои шаҳру ноҳияҳои интихобшуда оид ба омода ва ҷорӣ намудани маҳсулот бо тамаркуз ба “Экосайёҳӣ” | Нақшаҳои рушди сайёҳӣ барои шаҳру ноҳияҳои интихобшуда таҳия ва тасдиқ гардида, маҳсулот бо тамаркуз ба “Экосайёҳӣ” омода мегардад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 350000 | 50000 | 300000 | 0 |
| 2024 | 410000 | 110000 | 300000 | 0 |
| 2025 | 420000 | 120000 | 300000 | 0 |
| 2026 | 530000 | 130000 | 400000 | 0 |
| 43 | Таҳияи хатсайрҳо ба мавзеъҳои ҷолиби шикорӣ | На кам аз 10 хатсайрҳо ба мавзеъҳои ҷолиби шикорӣ таҳия ва пешниҳод мегарданд | Кумитаи рушди сайёҳӣ,мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 250000 | 50000 | 200000 | 0 |
| 2024 | 310000 | 110000 | 200000 | 0 |
| 2025 | 320000 | 120000 | 200000 | 0 |
| 2026 | 430000 | 130000 | 300000 | 0 |
| 44 | Таҳия ва нашри маводи иттилоотию тарғиботӣ оид ба сайёҳии шикор | Маводи иттилоотию тарғиботӣ оид ба сайёҳии шикор таҳия, нашр ва дастрас мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 400000 | 100000 | 300000 | 0 |
| 2024 | 520000 | 220000 | 300000 | 0 |
| 2025 | 640000 | 240000 | 400000 | 0 |
| 2026 | 660000 | 260000 | 400000 | 0 |
| 45 | Таҳия намудани «Харитаи роҳ» оид ба рушди ҳамкории ташкилотҳои тиббӣ ва осоишгоҳҳо бо операторони сайёҳӣ | «Харитаи роҳ» таҳия гардида, ҳамкории ташкилотҳои тиббӣ ва осоишгоҳҳо бо операторони сайёҳӣ рушд мегардад | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 300000 | 100000 | 200000 | 0 |
| 2024 | 520000 | 220000 | 300000 | 0 |
| 2025 | 530000 | 230000 | 300000 | 0 |
| 2026 | 540000 | 240000 | 300000 | 0 |
| 46 | Таҳияи хатсайрҳо ба мавзеъҳои истироҳатию табобатӣ | На кам аз 10 хатсайрҳо ба мавзеъҳои истироҳатию табобатӣ таҳия ва пешниҳод мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 300000 | 100000 | 200000 | 0 |
| 2024 | 320000 | 120000 | 200000 | 0 |
| 2025 | 340000 | 140000 | 200000 | 0 |
| 2026 | 460000 | 160000 | 300000 | 0 |
| 47 | Таҳия ва нашри маводи таблиғотӣ оид ба сайёҳии солимгардонию табобатӣ | Маводи таблиғотӣ оид ба сайёҳии солимгардонию табобатӣ таҳия, нашр ва дастрас мегарданд | Кумитаи рушди сайёҳӣ, мақомоти иҷроияи маҳаллии ҳокимияти давлатӣ ва ширкатҳои сайёҳӣ | Шарикони рушд | 2023 | 400000 | 100000 | 300000 | 0 |
| 2024 | 520000 | 220000 | 300000 | 0 |
| 2025 | 540000 | 240000 | 300000 | 0 |
| 2026 | 660000 | 260000 | 400000 | 0 |
| **Ҷамъ**: | | | | | 2023 | 31860000 | 4330000 | 18910000 | 8620000 |
| 2024 | 42055000 | 9450000 | 21865000 | 10740000 |
| 2025 | 48230000 | 10470000 | 23800000 | 13960000 |
| 2026 | 56520000 | 11380000 | 28860000 | 16280000 |
| **Ҳамагӣ**: | | | | | | 178665000 | 35630000 | 93435000 | 49600000,00 |

**ФАРМОНИ ПРЕЗИДЕНТИ ҶУМҲУРИИ ТОҶИКИСТОН**

# **ДАР ХУСУСИ ҲАМРОҲШАВИИ ҶУМҲУРИИ ТОҶИКИСТОН БА КОНВЕНСИЯИ ҚОЛАБӢ ОИД БА ОДОБИ САЙЁҲӢ**

Мутобиқи [моддаи 69](vfp:///rgn=20010#A000000070) Конститутсияи Ҷумҳурии Тоҷикистон фармон медиҳам:

1. Ҷумҳурии Тоҷикистон ба [Конвенсияи қолабӣ](vfp:///rgn=143181) оид ба одоби сайёҳӣ, ки бо қатъномаи Маҷмааи Умумии Созмони Умумиҷаҳонии Сайёҳӣ 11 сентябри соли 2019 дар шаҳри Санкт-Петербург қабул гардидааст, ҳамроҳ шавад.

2. Вазорати корҳои хориҷии Ҷумҳурии Тоҷикистон тибқи тартиби муқарраргардида мафҳуздорандаи Конвенсияи қолабии мазкурро аз ҳамроҳшавии Ҷумҳурии Тоҷикистон ба Конвенсияи қолабии мазкур огоҳ намояд.

*Президенти*

*Ҷумҳурии Тоҷикистон                                                       Эмомалӣ Раҳмон*

*ш. Душанбе,*

*аз 7 сентябри соли 2022, № 452*

**ҲУКУМАТИ ҶУМҲУРИИ ТОҶИКИСТОН**

**ҚАРОР**

# **ДАР ХУСУСИ КОНВЕНСИЯИ ҚОЛАБӢ ОИД БА ОДОБИ САЙЁҲӢ**

Мутобиқи [моддаи 14](vfp:///rgn=127594#A000000018) Қонуни Ҷумҳурии Тоҷикистон "Дар бораи шартномаҳои байналмилалии Ҷумҳурии Тоҷикистон" Ҳукумати Ҷумҳурии Тоҷикистон қарор мекунад:

[Конвенсияи қолабӣ](vfp:///rgn=143163#A6FD0RNX8V) оид ба одоби сайёҳӣ, ки бо қатъномаи Маҷмааи Умумии Созмони Умумиҷаҳонии Сайёҳӣ 11 сентябри соли 2019 дар шаҳри Санкт-Петербург қабул гардидааст, барои ҳамроҳшавӣ ба Президенти Ҷумҳурии Тоҷикистон пешниҳод карда шавад.

*Раиси*

*Ҳукумати Ҷумҳурии Тоҷикистон                                     Эмомалӣ Раҳмон*

*ш. Душанбе,*

*аз 31 августи соли 2022, № 438*

**КОНВЕНСИЯИ КОЛАБӢ ОИД БА ОДОБИ САЙЁҲӢ**

**Тарафҳои баландпояи аҳдкунанда**

Бо саъю кӯшиши рушди соҳаи сайёҳӣ, бо мақсади мусоидат ба рушди иқтисодӣ, ҳамдигарфаҳмии байналмилалӣ, сулҳ, шукуфоӣ, эҳтироми ҳамаҷониба ва риояи ҳуқуқу озодиҳои инсон барои ҳамаи одамон бидуни ягон тафовутгузорӣ ба нажод, ранг, ҷинс, забон, дин, ақидаҳои сиёсӣ ё дигар маҳсубияти миллӣ ё иҷтимоӣ, вазъи молумулкӣ, синну сол, баромад ё дигар мақом.

Бо дарназардошти он, ки соҳаи сайёҳӣ мустақиман ё ғайримустақим барои расидан ба Ҳадафҳои рушди устувор, ки дар Рӯзнома дар соҳаи рушди устувор то давраи соли 2030, аз он ҷумла ба рушди иқтисодиётӣ фарогир ва устувор, шуғлнокии пурраю истеҳсолӣ ва меҳнати арзанда барои ҳама, истеъмол ва истеҳсолоти устувор, инчунин истифодаи оқилонаи уқёнусҳо ва захираҳои баҳрӣ ва экосистемаи замин алоқаманд мусоидат мекунад,

Бо боварии беҳад зиёд ба он, ки тавассути робитаҳои мустақим, беихтиёрона ва бевосита, ки байни мардон ва занони дорои фарҳангу тарзи гуногуни зиндагӣ, соҳаи сайёҳӣ як омили муҳими таъминкунандаи сулҳ ва таҳкимбахши дӯстӣ ва ҳамдигарфаҳмӣ байни мардуми сайёраи мо мебошад,

Бо пайравӣ ба мантиқи созиш дар асоси устувори масъалаҳои ҳифзи муҳити зист, рушди иқтисод ва мубориза бо камбизоатӣ, ки аз ҷониби Созмони Милали Муттаҳид соли 1992 дар Боздиди сатҳи олии "Саммити Замин"-и Рио-де-Жанейро, ки дар Рӯзнома - 21 изҳор гашта, ба ин муносибат қабул шудааст ва дар мулоқотҳои сатҳи олии "Саммитҳои Замин"-и Йоханнесбург соли 2002 ва Рио дар соли 2012 (Рио + 20) дубора тасдиқи худро ёфтааст,

Бо таваҷҷуҳ ба афзоиши босуръат ва пайвастан чи дар гузашта ва чи дурнамои ояндаи фаъолияти сайёҳӣ, бо мақсадҳои дамгирӣ, тиҷоратӣ, фарҳангӣ, динӣ ё беҳдоштӣ, инчунин, дигар маҳсулот ва қисматҳои соҳаи сайёҳии мавриди таваҷҷӯҳи махсус ва таъсири қавии мусбӣ ва манфии он ба муҳити зист, иқтисод ва ҷомеаи чи кишварҳои фиристонанда ва чи қабулкунанда, ба ҷомеаҳои маҳаллӣ ва аҳолии таҳҷоӣ, инчунин ба робитаҳои байналмилалӣ ва табодулҳо,

Бо ҳадафгузории мусоидат ба рушди сайёҳии бо масъулият, устувор ва барои ҳама дастрас дар доираи амалигардонии ҳуқуқҳои ҳамаи одамон барои истифодаи вақти холии худ ҷиҳати фароғат ва саёҳат ва бо эҳтироми интихоби оммавии ҳамаи халқҳо,

Бо боварии қатъӣ ба он, ки бо шарти риоя гардидани як қатор принсипҳо қоидаҳои муайян, сайёҳии бомасъулият ва устувор ба мусолиҳакории (либерализатсияи) минбаъдаи шарту шароити батанзимдарорандаи пешниҳоди молу хизматрасониҳое, ки корхонаҳои соҳаи сайёҳӣ дар асоси он фаъолият мекунанд ва дар ин замина лозим аст, ки ҳифзи муҳити зист бо рушди иқтисодӣ ва рушди иҷтимоӣ ҳамоҳанг шуда, барои тиҷорати байналмилалӣ бо ҳифзи иҷтимоӣ ва фарҳангӣ кушода бошад,

Бо дарназардошти он, ки бо чунин муносибат, ҳамаи иштирокдорони равобит дар соҳаи рушди сайёҳӣ - маъмуриятҳои миллӣ, минтақавӣ ва маҳаллӣ, корхонаҳо, ассотсиатсияҳои тиҷоратӣ, кормандони соҳа, ташкилотҳои ғайридавлатӣ ва ҳама гуна мақомоти марбут ба соҳаи сайёҳӣ, инчунин ҷомеаҳои қабулкунанда, васоити ахбори омма ва худи сайёҳон, аз он ҷумла тамошогарон - гарчанде ки дар рушди инфиродӣ ва иҷтимоии сайёҳӣ вазифаҳои гуногуни ба ҳам вобастагӣ доранд ва муайянсозии ҳуқуқу уҳдадориҳои инфиродии онҳо ва вазифаҳояшон барои расидан ба ин ҳадаф мусоидат хоҳад кард,

Бо таъкид бар он, ки дар соҳаи сайёҳӣ ҳам давлат ва ҳам корхонаҳо якҷо масъулият барои таъмини ҳифз ва эҳтироми ҳуқуқи инсон дар доираи фаъолияти соҳибкорӣ чи тавре ки тиҷорат, ки дар қоидаҳои роҳнамоии фаъолияти соҳибкорӣ аз нигоҳи ҳуқуқҳои инсон ифода ёфта, аз ҷониби Шурои ҳуқуқҳои инсони Созмони Миллали Муттаҳид бо қарори 17/4 аз 16 июни 2011 қабул карда шудааст, ба зимма мегиранд.

Бо ишора ба Конвенсияҳое, ки Созмони Байналмилалии Меҳнат (СБМ) қабул карда, муқарраротеро дар бар мегирад, ки мавзуъҳо ва принсипҳои бунёдии ҳуқуқҳои меҳнатӣ ҳисобида мешаванд: озодии иттиҳодияҳо ва эътирофи муассири ҳуқуқ ба музокироти аҳлона; барҳам додани меҳнати маҷбурӣ ё иҷборӣ; барҳам додани меҳнати кӯдакон; барҳам додани табъиз нисбати шуғл,

Бо истиснод ба Қарори A/REЉ/406 (XIII) аз соли 1999, ки аз ҷониби Ассамблеяи Генералии Созмони Умумиҷаҳонии Сайёҳӣ (минбаъд "СУССММ") қабул гаштааст, ки дар он Кодекси Глобалии Одоби Сайёҳиро ботантана қабул намудааст,

Бо такя ба Қарори A/REЉ/668 (XXI) аз соли 2015, ки дар он Ассамблеяи Генералии СУССММ изҳороту худро оид ба таҷдиди Кодекси Глобалии Одоби Сайёҳиро ба шартномаи ҳатмии ҳуқуқӣ бо мақсади боло бурдани самаранокии он дар сатҳи байналмилалӣ ва миллӣ баён кардааст,

Бо дарназардошти он, ки Кумитаи Умумиҷаҳонии одоби сайёҳӣ (минбаъд - "Кумита"), ки соли 2001 тибқи қарори A/REЉ/438 (XIV) таъсис ёфта, ки як мақоми фаръии Ассамблеяи Генералии СУССММ ба ҳисоб меравад,

Бо муътақидӣ ба он, ки ин Конвенсияи Қолабӣ (минбаъд"Конвенсия") ба пешрафти сайёҳии бозҳам устувортар ва одоби сайёҳӣ, ки дар Кодекси глобалии одоби сайёҳӣ зикр шудааст, мусоидат хоҳад кард,

Бо нияти даровардани илова ба ин Конвенсияи Қолабӣ бо Протоколи ихтиёрӣ (факултативӣ), ки воситаи ҳуқуқии алоҳида ва мустақил аст ва барои давлатҳои аъзои Конвенсияи мазкур кушода буда, расмиёти ҳалли баҳсҳоро таъмин менамояд, ки метавонад ҳамчун Дастур хизмат карда, ба амалисозии бештар самараноки принсипҳои одоб аз ҷониби ҳамаи тарафҳои манфиатдор мусоидат намояд,

Бо такя ба қарору қатъномаҳои марбут ба татбиқи Кодекси Глобалии одоби сайёҳӣ, ки Ассамблеяи Генералии СУССММ ва Шурои иҷроияи он қабул кардаанд,

Бо тасдиқи дубораи он, ки СУССММ ҳамчун ниҳоди махсуси Созмони Милали Муттаҳид ва давлатҳои аъзои он, дар фаъолияти худ Оинномаи Созмони Милали Муттаҳид, Қатъномаҳои дахлдори Созмони Милали Муттаҳид ва меъёру принсипҳои аз ҷониби умум эътирофшудаи ҳуқуқи байналмилалиро ба роҳбарӣ мегиранд,

Ба мувофиқаи зайл расиданд:

**МУҚАРРАРОТИ УМУМӢ**

**Моддаи 1. Мафҳумҳо**

Барои максадҳои Конвенсияи мазкур ва агар бо муқаррароти махсус тартиби дигаре пешбинӣ нашуда бошад, мафҳумҳои зерин истифода мешаванд:

a. принсипҳои одоб дар соҳаи сайёҳӣ маънои принсипҳои дар моддаҳои 4 то 12 Конвенсияи мазкур зикршударо ифода мекунанд.

b. сайёҳӣ ба фаъолияти меҳмонон, новобаста аз он ки онҳо сайёҳанд ё тамошогар мебошанд;

c. сайёҳ - шахсе анҷомдиҳандаи сафари шабонарӯзӣ ба ягон нуқтаи таъиноти асосӣ берун аз макони маъмулии зисташ дар тӯли камтар аз як сол бо ҳама гуна ҳадафи асосӣ (тиҷорат, фароғат ё дигар мақсадҳои шахсӣ), ба истиснои мақсади шуғлмандӣ дар корхонаи бақайдгирифтаи кишвар ё макони ташриф мебошад;

d. тамошогар шахсе мебошад, ки сафари рӯзона ба ягон нуқтаи таъминоти асосӣ берун аз макони маъмулии зисташро анҷом медиҳад. Бо мақсадҳои Конвенсияи мазкур ҳама гуна истинод ба сайёҳон ҳамзамон истинод ба тамошогарон ҳисоб мешавад;

e. иштирокчиёни муносибатҳо дар рушди соҳаи сайёҳӣ инҳоанд:

i. ҳукуматҳои миллӣ;

ii. мақомоти иҷроияи ҳокимияти давлатӣ, ки барои салоҳияти мушаххас дар соҳаи сайёҳӣ мебошанд;

iii. муассиса ва корхонаҳои сайёҳӣ, аз он ҷумла ассотсиатсияҳои онҳо;

iv. муассисаҳои маблағгузори лоиҳаҳои сайёҳӣ;

v. кормандон ва мутахассисон соҳаи сайёҳӣ;

vi. иттифоқҳои касабаи кормандони соҳаи сайёҳӣ;

vii. сайёҳон ва тамошогарон;

viii. аҳолии маҳаллӣ ва ҷомеаи қабулкунандаи ҷойҳои таъиноти сайёҳӣ дар шахсияти намояндагони он;

ix. дигар шахсони ҳуқуқӣ ва воқеӣ, ки дар рушди сайёҳӣ саҳм доранд, аз ҷумла ташкилотҳои ғайридавлатии ба соҳаи сайёҳӣ тахассусдошта, ки бевосита дар лоиҳаҳои сайёҳӣ ва расонидани хизматрасонии сайёҳӣ иштирок мекунанд;

f. захираҳои сайёҳӣ - ин захираҳои табиӣ ва фарҳангӣ мебошанд, ки иқтидори ҷалби сайёҳонро доранд.

**Моддаи 2. Ҳадаф ва доираи амал**

1. Ҳадафи Конвенсияи мазкур мусоидат ба сайёҳии бомасъулият, устувор ва барои ҳама дастрас бо роҳи амалисозии принсипҳои одоб дар соҳаи сайёҳӣ мебошад.

2. Конвенсияи мазкур ба ҳама иштирокчиёни муносибатҳои дар соҳаи рушди сайёҳӣ, ки дар моддаи 1 (е) дар қисмати риояи принсипҳои одоб дар соҳаи сайёҳӣ дахл дорад.

**Моддаи 3. Усулҳои татбиқ**

1. Давлатҳои аъзо бо роҳи таҳияи сиёсатҳое, ки ба принсипҳои одоб дар соҳаи сайёҳии дар Конвенсия ифодаёфта мувофиқат мекунанд, ба рушди сайёҳии бомасъулият, устувор ва барои ҳама дастрасро мусоидат мекунанд.

2. Давлатҳои аъзо принсипҳои одоб дар соҳаи сайёҳиро эҳтиром ва пеш мебаранд, аз ҷумла тавассути дастгирии корхонаву мақомоти сайёҳӣ барои ворид кардани ин принсипҳо ба ҳуҷҷатҳои шартномавии худ ва дар кодекси рафтор ё қоидаҳои касбии худ ба онҳо истинод менамоянд.

3. Давлатҳои аъзо давра ба давра ба Кумитаи ҷаҳонии одоби сайёҳӣ дар ҳама гуна чораҳое, ки барои татбиқи ин Конвенсия андешида ё пешбинӣ шудаанд, гузориш пешниҳод мекунанд.

4. Давлатҳои аъзо, ки инчунин иштирокчиёни Протоколи ихтиёрии (факултативии) Конвенсияи қолабӣ оид ба одоби сайёҳӣ мебошанд, муассисаҳо ва мақомоти сайёҳиро ҷиҳати истифодаи механизмҳои созиш, ки дар Протоколи ихтиёрӣ (факултативӣ) пешбинӣ шудааст, дастгирӣ менамоянд.

**ПРИНСИПҲОИ ОДОБ ДАР СОҲАИ САЙЁҲӢ**

**Моддаи 4. Саҳми сайёҳӣ дар ҳамдигарфаҳмӣ ва эҳтиром байни халқҳо ва ҷомеаҳо**

1. Фаҳмиш ва тарғиби арзишҳои умумиистисноии одобӣ барои инсоният, аз мавқеи таҳаммулпазирӣ ва эҳтиром ба гуногунии эътиқодоти мазҳабӣ, фалсафӣ ва ахлоқӣ, ҳамзамон - ҳам асос ва ҳам натиҷаи сайёҳии бомасъулият мебошанд; иштирокдорони муносибатҳо дар соҳаи рушди сайёҳӣ ва худи сайёҳон бояд расму анъанаҳои иҷтимоӣ ва фарҳангии ҳама халқҳоро, аз ҷумла анъанаҳои ақаллиятҳо ва аҳолии таҳҷоӣ бумиро риоя кунанд ва арзиши онҳоро эътироф намоянд.

2. Фаъолияти сайёҳӣ бояд бо дарназардошти эҳтироми сохт ва анъанаҳои минтақаҳо ва кишварҳои қабулкунанда ва бо риояи қонуну қоида ва урфу одатҳои онҳо амалӣ карда шавад.

3. Ҷомеаҳои қабулкунанда аз як тараф ва мутахассисони маҳаллӣ аз тарафи дигар, бояд бо сайёҳоне, ки ба онҳо ташрифот меоранд, шинос шаванд ва ба онҳо эҳтиром гузоранд ва оид ба тарзи зиндагӣ, завқ ва интизориҳои онҳо бохабар шаванд; омӯзиш ва коромӯзиҳои ба мутахассисон додашуда ба истиқболи меҳмонон ва меҳмоннавозӣ бояд мусоидат кунад.

4. Вазифаи мақомоти давлатӣ аз таъмини ҳифзи ҳам сайёҳон ва ҳам ашёи онҳост; онҳо бояд ба андешидани чораҳои марбут ба таъмини ҳифз, суғурта ва расонидани кумаки ҷавобгӯи ниёзҳои онҳо мусоидат кунанд; ҳама гуна ҳамла, одамрабоӣ ё таҳдидҳо ба сайёҳон ё кормандони соҳаи саноати сайёҳӣ, инчунин қасдан нест кардани иншооти сайёҳӣ ё иншооти мероси фарҳангӣ ё табиӣ бояд шадидан маҳкум ва мувофиқи қонунгузории миллии дахлдори онҳо ҷазо дода шаванд.

5. Ҳангоми саёҳат, сайёҳон набояд ягон амали ҷиноӣ ё амале, ки тибқи қонунгузории кишвари ташрифоваранда ҷиноят ҳисобида мешавад, содир намоянд ва аз ҳама гуна рафторе, ки барои аҳолии маҳаллӣ таҳқиромез ё таҳдидкунанда ҳисобида мешавад ё худ ба муҳити маҳаллӣ зарар расонад, худдорӣ кунанд; онҳо бояд аз ҳама гуна муомилоти маводи мухаддир, аслиҳа, антиқаҳо, намудҳои ҳифзшавандаи наботот ва ҳайвонот, инчунин маҳсулоте, ки бо қонунгузориҳои миллӣ хатарнок ҳисоб меёбанд ё манъ карда шудаанд, худдорӣ кунанд.

6. Сайёҳон уҳдадоранд, ки бо тавсифоти кишварҳое, ки барои ташриф овардан омодагӣ мегиранд, шинос шаванд; онҳо бояд аз ҳама гуна хавфу хатарҳои саломатӣ ва амниятӣ, ки барои сафарҳои берун аз муҳити муқаррарии худ хосанд, огоҳ бошанд ва тавре рафтор кунанд, ки ин хатарҳоро ба ҳадди ақал коҳиш диҳанд

**Моддаи 5. Сайёҳӣ ҳамчун василаи такмилдиҳандаи инфиродӣ ва дастаҷамъӣ**

1. Сайёҳат фаъолияте аст, ки бештар ба истироҳат, фароғат, варзиш, фарҳанг ва табиат алоқамандӣ дошта, бояд ҳамчун воситаи имтиёзноки такмилдиҳандаи инфиродӣ ва дастаҷамъӣ ба нақша гирифта шуда, баррасӣ карда шавад; вақте ки ин кор бо ақли комил таҷриба карда мешавад, ин омили нотакрори худомӯзӣ, таҳаммулпазирии мутақобила ва дарки фарқиятҳои мавҷудаи байни халқҳову фарҳангҳо ва гуногуннавъии онҳо мебошад.

2. Дар ҳама гуна фаъолияти сайёҳӣ бояд баробарии занону мардон эҳтиром шавад; бояд ҳуқуқҳои инсон ва махсусан, ҳуқуқҳои фардии гурӯҳҳои бештар осебпазир, аз ҷумла, кӯдакон, пиронсолон, маъюбон, ақаллиятҳои миллӣ ва аҳолии бумӣ риоя гарданд.

3. Истисмори одам дар ҳама гуна шакл, махсусан шаҳвонӣ ва бахусус вақте ки нисбати кӯдакон истифода мешавад, манъ аст, ки ба ҳадафҳои бунёдии сайёҳӣ мухолиф ва инкори сайёҳӣ мебошад, манъ аст; аз ин рӯ, тибқи қонунҳои байналмилалӣ, он бояд дар ҳамкорӣ бо ҳамаи давлатҳои манфиатдор фаъолона дар ин самт муқовимат карда шавад ва бидуни гузашт тибқи қонунгузории миллии чи кишвари ташрифоваранда ва ҳам давлате, ки шаҳрванди он мебошанд, ин амалҳо бояд муҷозот шаванд, ҳатто вақте ки онҳо дар хориҷа содир мешаванд.

4. Сафарҳо бо мақсади солимгардонӣ, такомули маънавӣ, табодули фарҳангӣ ва забондонӣ, махсусан судманд аст ва сазовори дастгирӣ мебошанд.

5. Ҷорӣ кардани курсҳо оид ба арзиши табодули сайёҳӣ, манфиатҳои иқтисодӣ, иҷтимоӣ ва фарҳангии онҳо, инчунин ба хавфу хатарҳои онҳо ба барномаҳои таълимӣ алоқаманд бояд дастгирӣ ёбад.

**Моддаи 6. Сайёҳӣ ҳамчун омили устувори муҳити зист**

1. Ҳама иштирокчиёни раванди фаъолияти рушди сайёҳӣ бояд муҳити табиатро бо мақсади таъмини рушди солим, рӯзафзун ва устувори иқтисодӣ, ки барои баробар қонеъ кардани ниёзҳо ва ниятҳои наслҳои ҳозира ва оянда нигаронида шудаанд, ҳифз кунанд.

2. Ҳама шаклҳои рушди сайёҳӣ, ки барои сарфаи захираҳои нодир ва гаронбаҳо, бахусус об ва энергия имкон медиҳанд, инчунин то ҳадди имкон ба вуҷуд омадани партовҳои истеҳсолиро пешгирӣ менамоянд, бояд зери тавуҷҷуҳи аввалиндараҷаи мақомоти давлатӣ, миллӣ, минтақавӣ ва маҳаллӣ қарор гиранд ва ҳавасманд шаванд.

3. Бо мақсади кам кардани таъсироти фаъолияти сайёҳӣ ба муҳлати зист ва афзоиши таъсири судманди он ба соҳаи сайёҳӣ ва иқтисодиёти маҳаллӣ бояд барои баробар тақсим шудани воридшавии сайёҳон аз рӯйи вақт ва маҳал хусусан вобаста ба рухсатии музднок ва таътилҳои мактабӣ, тақсимоти баробари давраи рухсатиҳоро ҷустуҷӯ бояд кард.

4. Инфрасохтори сайёҳӣ бояд тавре тарҳрезӣ ва шаклҳои фаъолияти сайёҳиро чунин банақшагирӣ карда шаванд, ки ҳифзи мероси табиӣ, ки аз экосистемаҳо ва гуногунии биологӣ иборатанд, таъмин гардад, инчунин намудҳои нодири ҳайвонотро, ки хатари нобудшавӣ доранд муҳофизат кунанд; иштирокчиёни муносибатҳо дар соҳаи рушди сайёҳӣ, ва бахусус мутахассисон, бояд ҳангоми ҷорӣ кардани маҳдудиятҳо ба фаъолияташон дар минтақаҳои махсусан осебпазир: биёбон, ноҳияҳои қутбӣ ё баландкӯҳ, минтақаҳои наздисоҳилӣ, ҷангалҳои тропикӣ ё ботлоқзорҳо, ки барои таъсиси мамнӯъгоҳҳо ё минтақаҳои муҳофизатшаванда муносибанд, розигӣ диҳанд.

5. Сайёҳии табиӣ ва экотуризм шаклҳои туризме ҳастанд, ки махсусан барои ғанӣ гардонидан ва баланд бардоштани мавқеи сайёҳӣ мусоидат мекунанд, ба шарте ки онҳо ба мероси табиӣ ва аҳолии маҳаллӣ эҳтиром гузоранд ва қобилияти зарфияти ҷойҳои иншооти сайёҳиро ба назар гиранд.

**Моддаи 7. Сайёҳӣ ҳамчун соҳаи истифодабарандаи захираҳои фарҳангӣ ва саҳмгузори ғанигардонии онҳо**

1. Захираҳои сайёҳӣ унсури муҳими тамаддун ва фарҳанги халқҳо мебошанд; сокинони минтақаҳое, ки дар ҳудуди онҳо захираҳо ҷойгиранд нисбат ба онҳо ҳуқуқ ва уҳдадориҳои махсус доранд.

2. Сиёсат ва фаъолият дар соҳаи сайёҳӣ бояд дар асоси эҳтиромоти мероси бадеӣ, археологӣ ва фарҳангӣ бо мақсади ҳифз ва нигоҳдории он барои наслҳои оянда амалӣ гардад; диққати махсус дар баробари ин бояд ба ҳифзи ёдгориҳо, ибодатгоҳҳо, иншооти археологӣ ва таърихӣ, инчунин муосиргардонии осорхонаҳо дода шавад, ки бояд ба таври васеъ кушода ва барои боздидҳои сайёҳӣ дастрас бошанд; барои дастрасии ҷамъият ба моликият ва ёдгориҳои хусусӣ, ки дар соҳибияти шахсӣ қарор доранд, бо эҳтироми ҳуқуқи соҳибони онҳо, инчунин ҷойҳои ибодат, бе зараррасонӣ ба эҳтиёҷоти мавҷудаи вобаста ба арҷгузории ибодат набояд монеа гузошт.

3. Воситаҳои молиявие, ки аз ҳисоби боздид аз иншоот ва ёдгориҳои фарҳангӣ ба даст меоянд, бояд ҳадди ақал қисман барои нигоҳдорӣ, ҳифз, рушд ва батартибдарории ин меросҳо истифода шаванд.

4. Фаъолият дар соҳаи сайёҳӣ бояд тавре тарҳрезӣ карда шавад, ки ҳифз ва рушди ҳунарҳои анъанавӣ, фарҳангӣ ва фолклор таъмин гашта, на ин ки ба беназокатӣ ва таназзули онҳо оварда шаванд.

**Моддаи 8. Сайёҳӣ ҳамчун фаъолияти судманд барои кишварҳои қабулкунанда ва ҷомеаҳо**

1. Аҳолии маҳаллӣ бояд ба фаъолияти сайёҳӣ ҷалб гашта, ба ӯ имкониятҳои баробари истифодабарӣ, ки дар алоқамандӣ ба он фоидаҳои иқтисодӣ, иҷтимоӣ ва фарҳангӣ бахусус дар шакли ҷойҳои корӣ, ки натиҷаи бевосита ба бавоситаи ин фаъолият аст, ба миён меоянд, таъмин карда шавад.

2. Сиёсат дар соҳаи сайёҳиро тавре бояд роҳандозӣ намуд, ки барои баланд бардоштани сатҳи зиндагии аҳолии ноҳияҳои ташрифоваранда мусоидат намояд ва ҷавобгӯи қонеъ кардани ниёзҳои онҳо бошад; ҳангоми банақшагирии шаҳрсозӣ ва меъморӣ, истифодабарии истироҳатгоҳҳо ва воситаҳои ҷойгиронӣ бояд то ҳадди аксари имконияти якҷояшавии онҳо ба муҳити иқтисодӣ ва иҷтимоии маҳаллӣ пешбинӣ карда шавад; дар навбати аввал ва бо шароити баробар бояд имконоти кироя кардани қувваи кории маҳаллӣ ҷустуҷӯ намуд.

3. Таваҷҷуҳи махсус бояд ба мушкилоти махсусиятноки минтақаҳои наздисоҳилӣ ва минтақаҳои ҷазиравӣ, инчунин минтақаҳои осебпазири деҳот ё кӯҳистон дода шавад, ки сайёҳӣ як имконияти нозири рушд барои онҳо дар сурати таназзули фаъолиятҳои анъанавии иқтисодӣ аст.

4. Ба мутахассисони соҳаи сайёҳӣ, хусусан сармоягузорон мебояд, ки тибқи қоидаҳои муқаррарнамудаи мақомоти давлатӣ тадқиқоти таъсири лоиҳаҳои рушди худро ба муҳити зист ва муҳити фарҳангӣ ва табиӣ гузаронанд; онҳо инчунин бояд шаффофона ва воқеъбинона маълумотро дар бораи барномаҳои ояндаи худ ва интизориҳои пешбинишавандаи онҳо расонанд ва ба доир гаштани муколама вобаста ба муҳтавои онҳо бо аҳолии манфиатдор мусоидат намоянд.

**Моддаи 9. Уҳдадориҳои иштирокчиёни муносибатҳо дар соҳаи рушди сайёҳӣ**

1. Давлатҳои аъзо бояд пешниҳоди маълумоти дуруст ва дақиқро аз ҷониби мутахассисони соҳаи сайёҳӣ ба сайёҳон дар бораи маҳалли таъинот, шароити сафар, қабулу меҳмоннавозӣ ва будубош таъмин намоянд. Мутахассисони соҳаи сайёҳӣ бояд ба муштариёни худ шартномаҳои дорои муқаррароти возеҳ дар бораи хусусият, нарх ва сифати хизматрасониҳои пешниҳодкунандаи онҳо манзур намоянд, инчунин пардохти ҷуброни молиявӣ, ки дар сурати яктарафа вайрон кардани шартнома аз ҷониби мутахассисони соҳаи сайёҳӣ сурат мегирад, дар шартнома возеҳ нишон дода шавад.

2. Мутахассисони соҳаи сайёҳӣ дар доираи имконияташон ва дар ҳамкорӣ бо мақомоти давлатӣ бояд дар бораи амният ва бехатарӣ, пешгирии ҳодисаҳои нохуш, ҳифзи саломатӣ ва амнияти озуқавории шахсоне, ки ба онҳо барои хизматрасонӣ муроҷиат мекунанд, ғамхорӣ кунанд; онҳо бояд системаҳои муносиби суғурта ва кумакро таъмин намоянд; уҳдадориҳои ҳисоботдиҳиро, ки дар қонунгузории миллии онҳо пешбинӣ шудаанд, ба зимма гиранд ва дар сурати риоя накардани уҳдадориҳои шартномавии худ ҷуброни одилона пардохт намоянд.

3. Мутахассисони соҳаи сайёҳӣ, дар доираи имконоти худ ва дар ҳолатҳои дахлдор ба сайёҳон бояд дар ҷараёни сафари онҳо бояд ба худтакмилдиҳии фарҳангӣ ва маънавии онҳо мусоидат намоянд.

4. Мақомоти давлатии кишварҳои интиқолдиҳанда ва қабулкунандаи сайёҳон дар ҳамкорӣ бо мутахассисони манфиатдори соҳаи сайёҳӣ ва иттиҳодияҳои онҳо бояд ҷорӣ кардани механизмҳои заруриро барои бозгардонидани сайёҳон дар ҳама ҳолатҳо таъмин намоянд.

5. Ҳукуматҳо ҳуқуқ доранд ва уҳдадоранд, махсусан дар давраи бӯҳрон, ба шаҳрвандони худ дар бораи шароити душвор ва ҳатто хатарҳое, ки онҳо метавонанд ҳангоми сафар ба хориҷа дучор шаванд, хабар диҳанд; аммо онҳо бояд чунин иттилоотро бе расонидани зарари беасос ва муболиғона ба бахши сайёҳии кишварҳои қабулкунанда ва манфиати ширкатҳои давлати худ иҷро намоянд; аз ин рӯ, муҳтавои чунин тавсияҳо эҳтимолии сайёҳӣ бояд дар ҳолати зарурӣ бо мақомоти кишварҳои қабулкунанда муҳокима шавад; тавсияҳои таҳияшуда қатъиян бояд ба ҷиддияти вазъиятҳои дучоршуда мувофиқ бошад ва бо он минтақаҳои ҷуғрофӣ, ки мушкилоти ноамнӣ тасдиқи худро ёфтааст, маҳдуд бошанд; чунин тавсияҳои огоҳкунанда ҳангоми ба эътидол омадани вазъият маъмулӣ бояд сабук ва ё бекор карда шаванд.

6. Матбуот, хусусан матбуоти махсусгардонидашудаи сайёҳӣ ва дигар васоити ахбори омма, аз он ҷумла воситаҳои муосири алоқаҳои электронӣ, бояд дар бораи рӯйдодҳо ва ҳолатҳое, ки метавонанд ба ҷараёни рафтуомади сайёҳон таъсир расонанд, иттилооти эътимодбахш ва ҳамаҷиҳата санҷидашуда нашр кунанд; онҳо инчунин бояд ба истифодабарандагони хидматрасониҳои сайёҳӣ маълумоти дақиқ ва боэътимод диҳанд; технологияҳои нави алоқа ва тиҷорати электронӣ низ бояд бо ин мақсад таҳия ва истифода шаванд; дар баробари ин матбуот ва дигар васоити ахбори омма, онҳо набояд ба ҳеҷ ваҷҳ ба истисмори шаҳвонӣ дар сайёҳат мусоидат кунанд.

**Моддаи 10. Ҳуқуқ ба сайёҳӣ**

1. Имконоти мустақиман ва шахсан барои худ кашф кардан ва ҳаловат бурдан аз захираҳои сайёра ин ҳуқуқе аст, ки баробар барои ҳамаи сокинони ҷаҳон аст; иштироки афзояндаи васеъ дар сайёҳати дохилӣ ва байналмилалӣ бояд яке аз ифодаҳои беҳтарини афзоиши устувори вақти холигӣ дониста шавад ва набояд ба ин зуҳурот монеаҳо гузошта шаванд.

2. Ҳуқуқ ба сайёҳӣ ин натиҷаи ҳуқуқ ба истироҳат ва фароғат, аз ҷумла оқилона маҳдуд кардани вақти кор ва рухсатиҳои меҳнатии давравии музднок, тибқи шартномаҳои байналмилалӣ мебошад.

3. Бо дастгирии мақомоти давлатӣ сайёҳати иҷтимоӣ ва бахусус ин сайёҳии дастаҷамъӣ, ки дастрасии васеъро ба фароғат, саёҳат ва истироҳат таъмин менамояд, бояд ҳавасманд ва густариш дода шавад.

4. Барои рушди сайёҳати оилавӣ, ҷавонон, донишҷӯён, инчунин барои шахсони солхурда ва маъюбон бояд дастгирӣ ва мусоидат карда шавад.

**Моддаи 11. Озодии сафарҳои сайёҳӣ**

1. Мутобиқи моддаи 13 Эъломияи умумии ҳуқуқи башар бо дарназардошти ҳуқуқҳои байналмилалӣ ва қонунгузории миллӣ озодии ҳаракати сайёҳон дар дохили кишварҳояшон ва аз як давлат ба давлати дигар бояд таъмин карда шавад; ба онҳо имконияти дастрасӣ ба минтақаҳои транзитӣ ва будубош, инчунин иншооти сайёҳӣ ва фарҳангӣ бидуни зери расмиёти аз ҳад зиёд ё табъиз таъмин гардад;

2. Сайёҳон бояд ба ҳама шаклҳои мавҷудаи алоқаи дохилӣ ё берунӣ дастрасӣ дошта бошанд; дар ҳолати зарурӣ ба онҳо бояд дастрасии бемамоният ва фаврӣ ба хидматрасониҳои маҳаллии маъмурӣ, ҳуқуқӣ ва тиббӣ пешниҳод шавад; онҳо бояд мувофиқи шартномаҳои байналмилалии амалкунанда имконияти ба намояндагони консулии кишварҳои худ муроҷиат карданро дошта бошанд;

3. Ба сайёҳон бояд имконияти истифодабарӣ аз ҳамон ҳуқуқҳое, ки шаҳрвандони кишвари қабулкунанда дар қисмати ҳифзи маълумоти шахсӣ ва иттилооти пешниҳодкунанда истифода мебаранд, дода шавад, бахусус он маълумоте, ки дар шакли электронӣ нигоҳ дошта мешавад.

4. Расмиёти маъмурии убури сарҳад, ки аз ҷониби давлатҳо ҷорӣ мегарданд ё натиҷаи созишномаҳои байналмилалӣ мебошанд, ба мисоли раводид ё расмиёти тиббӣ ва гумрукӣ, бояд то ҳадди имкон мутобиқ карда шаванд, то ба ҳадди озодии сафар ва дастрасии бештари одамон ба сайёҳати байналмилалӣ мусоидат кунанд; созишномаҳои байни гурӯҳи кишварҳо, ки ба ҳамоҳангсозӣ ва соддагардонии ин расмиёт нигаронида шаванд, бояд дастгирӣ ёбад; андозҳо ва боҷҳои махсусе, ки бахши сайёҳиро ҷарима мекунанд ва рақобатпазирии онҳоро халалдор месозанд, бояд тадриҷан барҳам дода шаванд ё тасҳеҳ шаванд.

5. Ба сайёҳон мутобиқи вазъи иқтисодии кишварҳое, ки аз он ҷо иҷозати сафар доранд, бояд имконияти дастрасӣ ба асъори мубодилашавандаро барои сафарҳои худ пешниҳод гардад.

**Моддаи 12. Ҳуқуқи кормандон ва мутахассисони бахши сайёҳӣ**

1. Ҳуқуқҳои асосии кормандон ва мутахассисони бахши сайёҳӣ ва дигар фаъолиятҳои наздик ба он бояд таҳти назорати маъмуриятҳои миллӣ ва маҳаллӣ, чи аз ҷониби кишварҳои интиқолдиҳанда ва чи қабулкунанда бо дарназардошти маҳдудиятҳои мушаххаси аз он ҷумла ба хусусияти мавсимии фаъолияти онҳо алоқаманд кафолат дода шаванд; бо миқёси ҷаҳонии соҳа ва чандирии онҳо, ки аз рӯи табиати кориашон аз онҳо талаб карда мешавад.

2. Кормандони кирошуда ва шуғли худихтиёридошта дар бахши сайёҳӣ ва фаъолиятҳои ба он алоқаманд бояд ба омӯзиши ибтидоии муносиб дастрасӣ дошта бошанд; имконияти такмили тахассусиашонро дошта бошанд; ба онҳо бояд ҳифзи муносиби иҷтимоӣ дода шавад; аксар мӯътамадии шуғли онҳо боло бурда шавад ва ба коргарони мавсимии соҳа мақоми мушаххас, бахусус оид ба таъминоти иҷтимоии онҳо бояд пешниҳод карда шавад.

3. Ба ҳама ашхоси воқеӣ ё ҳуқуқии дорои қобилият ва тахассуси зарурӣ бояд дар доираи қонунгузориҳои амалкунандаи миллӣ ҳуқуқ ба фаъолияти касбӣ дар соҳаи сайёҳиро пешниҳод гардад; соҳибкорон ва сармоягузорон, хусусан дар соҳаи тиҷорати хурду миёна, бояд бо ҳадди ақали маҳдудиятҳои ҳуқуқӣ ё маъмурӣ ба бахши сайёҳӣ дастрасии озод дошта бошанд.

4. Мубодилаи таҷрибае, ки ба ҳайати роҳбарикунанда ва кормандон аз кишварҳои гуногун пешниҳод карда мешавад, ба рушди бахши ҷаҳонии сайёҳӣ бояд мусоидат кунад; ин иқдомҳо бояд то ҳадди имкон бо дарназардошти қонунгузории амалкунандаи миллӣ ва конвенсияҳои байналмилалӣ дастгирӣ карда шаванд.

5. Ҳамчун омили ивазнашавандаи ҳамбастагӣ дар рушд ва афзоиши динамикии мубодилаи байналмилалӣ, корхонаҳои фаромиллии бахши сайёҳӣ набояд аз мавқеи ҳукмфармо бартаридоштае, ки онҳо метавонанд ишғол намоянд, истифода баранд; онҳо бояд аз табдилёбии худ ба воситаи сунъии зӯран бар ҷомеаҳои қабулкунанда талқин кардани қолабҳои фарҳангӣ ва иҷтимоӣ дурӣ ҷӯянд; бар ивази озодии онҳо сармоягузорӣ ва савдо кунанд, ки бояд пурра эътироф карда шавад, онҳо бояд ба таъсиси амсилаҳои маҳаллӣ ва устувори истеъмол ва истеҳсолот мусоидат намоянд ва дар рушди маҳаллӣ бо роҳи коҳиш наёфтани саҳми гузоштаашон дар иқтисодиёт ширкат варзанд, ки дар онҳо фаъолият доранд, ки дар натиҷаи аз ҳад зиёд баргардонидани фоидаи худ ва дастрасии воридот ба амал омада аст.

6. Шарикӣ ва роҳандозии муносибатҳои мутавозуни байни корхонаҳои кишварҳои интиқолкунанда ва қабулкунанда ба рушди устувори сайёҳӣ ва тақсимоти одилонаи фоидаҳое, ки дар натиҷаи рушди он ба вуҷуд меояд, мусоидат менамоянд.

**КУМИТАИ УМУМИҶАҲОНӢ ОИД БА ОДОБИ САЙЁҲӢ**

**Моддаи 13. Иҷозат**

1. Кумитаи ҷаҳонӣ оид ба одоби сайёҳӣ як мақоми фаръии Ассамблеяи Генералии СУССММ мебошад ва сарфи назар аз вазифаҳое, ки аз ҷониби он дар робита ба Кодекси Глобалии Одоби Сайёҳӣ иҷро карда мешаванд, барои мониторинги амалисозии муқаррароти Конвенсияи мазкур ва иҷрои вазифаҳои дигаре, ки Конференсияи давлатҳои аъзо ба уҳда дорад, масъулиятро дар дӯш дорад.

2. Кумита тартиби пешниҳод ва баррасии маърӯзаҳои давравии давлатҳои аъзоро муайян мекунад.

3. Кумита гузориши дусоларо оид ба татбиқ ва тафсири Конвенсия қабул мекунад, ки онро Котиби Генералии СУССММ ба Ассамблеяи Генералии СУССММ ва Конференсияи давлатҳои аъзои ин Конвенсия интиқол медиҳад.

4. Кумита метавонад ҳамчунин ҳангоми зарурат ба ҳайси воситаи миёнарави оштидиҳанда барои давлатҳои аъзо ва дигар иштирокчиёни муносибат дар соҳаи рушди сайёҳӣ мутобиқи Протоколи ихтиёрӣ (факултативӣ), ки ба Конвенсияи қолабӣ оид ба одоби сайёҳӣ замима гардидааст, баромад кунад.

**Моддаи 14. Ҳайат**

1. Ассамблеяи Генералии СУССММ дар ҳамкорӣ бо Конференсияи давлатҳои аъзо ҳайати Кумита, инчунин тартиби пешбарӣ ва таъини аъзои онро бо мақсади ноил шудан ба истиқлолият ва беғаразии онҳо муайян мекунад.

2. Ассамблеяи Генералии СУССММ дар ҳамкорӣ бо Конференсияи давлатҳои аъзо аъзои Кумитаро бо инобати зарурии ҷиҳатҳои ҳаматарафаи ҷинс ва синну сол ва намояндагии одилонаи минтақаҳо ва бахшҳо интихоб мекунад.

**Моддаи 15. Фаъолият**

1. Котиби Генералии СУССММ дар ихтиёри Кумита ҳайати кормандон ва захираҳои молиявии барои иҷрои вазифаҳои он заруриро мегузорад. Хароҷоти барои фаъолияти Кумита зарурӣ бо тасдиқи Ассамблеяи Генералӣ ба буҷети Созмон ворид карда мешаванд.

2. Кумита дар доираи Конвенсияи мазкур қоидаҳои дохилии расмиёти худро қабул мекунад. Матни қоидаҳои расмиёт барои маълумот ба Конференсияи давлатҳои аъзо ва Ассамблеяи Генералии СУССММ фиристода мешавад.

**КОНФЕРЕНСИЯИ ДАВЛАТХОИ АЪЗО**

**Моддаи 16. Ҳайат ва уҳдадориҳо**

1. Конференсияи давлатҳои аъзо мақоми якҷоягии ин Конвенсия мебошад, ки аз намояндагони ҳамаи давлатҳои аъзо иборат аст.

2. Конференсияи давлатҳои аъзо дар ду сол як маротиба ҳамзамон бо Ассамблеяи Генералии СУС баргузор мегардад. Конференсия метавонад бо ҷаласаи ғайринавбатӣ даъват шавад, агар чунин қарор аз ҷониби Котиби Генералии СУССММ қабул гардад ва ё ҳадди ақал аз се як ҳиссаи давлатҳои аъзо ба ӯ дархост диҳанд.

3. Ҳузури намояндагии аксарияти давлатҳои аъзо барои таъмини дар ҷаласаҳои Конференсияи давлатҳои аъзо зарур аст.

4. Конференсияи давлатҳои аъзо қоидаҳои расмиёти худ ва тағйиротро ба он қабул мекунад.

5. Конференсияи давлатҳои аъзо, аз ҷумла вазифаҳои зеринро иҷро мекунад:

a) дар ҳолати зарурӣ тағйирот ба ин Конвенсия ва Протоколи факултативӣ ба Конвенсияи қолабӣ оид ба одоби сайёҳиро баррасӣ ва қабул менамояд.

b) нақшаҳо ва барномаҳоро оид ба татбиқи ин Конвенсия қабул менамояд; ва андешидани ҳама гуна чораҳои дигаре, ки барои расидан ба ҳадафҳои ин Конвенсия заруранд, қабул менамояд; ва

c) принсипҳои роҳбарикунандаи амалиётӣ оид ба татбиқ ва истифодабарии муқаррароти Конвенсияи мазкур, ки бо дархости он аз ҷониби Кумитаи ҷаҳонӣ оид ба одоби сайёҳӣ омода карда шудааст.

6. Конференсияи давлатҳои аъзо метавонад нозиронро ба ҷаласаҳои худ даъват намояд. Масъалаҳои иҷозатдиҳӣ ва иштироки нозирон бо қоидаҳои расмиёти Конференсияи давлатҳои аъзо ба танзим дароварда.

7. Конференсияи давлатҳои аъзо метавонад фондро агар зарурат ба миён ояд, пӯшонидани ҳама гуна хароҷот ҷиҳати татбиқи Конвенсия, ки аз ҷониби СУССММ пӯшонида нашудааст, таъсис диҳад ва андозаи саҳми аз ҷониби ҳар як давлати аъзо ба ин Конвенсия пардохтшавандаро муайян намояд.

**Моддаи 17. Котибот**

Котиботи СУССММ дар ҳолати зарурӣ ба Конференсияи давлатҳои аъзо дастгирии маъмурӣ мерасонад.

**МУҚАРРАРОТИ ХОТИМАВӢ**

**Моддаи 18. Баимзорасонӣ**

Конвенсияи мазкур барои аз ҷониби ҳамаи давлатҳои аъзои СУССММ ва ҳамаи давлатҳои аъзои Созмони Милали Муттаҳид ба имзо расонидани он дар сардафтари СУССММ дар Мадрид то маҳалли баимзорасонӣ ва баъдан кушода аст.

**Моддаи 19. Тасдиқкунӣ, қабул, тасвиб ё ҳамроҳшавӣ**

Конвенсияи мазкур бояд аз ҷониби давлатҳои аъзо ба тасвиб, қабул, тасдиқ ё ҳамроҳ шавад. Ҳуҷҷатҳои тасдиқкунандаи қабул, тасдиқ ва ҳамроҳшавӣ барои маҳфуздорӣ ба Котиби Генералии СУССММ супорида мешаванд.

**Моддаи 20. Эътибор пайдо кардан**

1. Конвенсияи мазкур дар рӯзи сиюми пас аз барои маҳфуздорӣ гузоштани ҳуҷҷати даҳум оид ба тасвиб, қабул, тасдиқ ё ҳамроҳшавӣ эътибор пайдо мекунад.

2. Барои ҳар як давлати аъзо, ки Конвенсияро ба тасвиб мерасонад, қабул мекунад, тасдиқ мекунад ё ба он ҳамроҳ мешавад, пас аз санаи ба маҳфуздорӣ супоридани ҳуҷҷати даҳум оид ба қабул, тасдиқ ё ҳамроҳшавӣ, Конвенсия дар рӯзи сиюми пас аз супоридани ҳуҷҷати тасдиқкунандаи он оид ба қабул, тасдиқ ё ҳамроҳшавӣ барои маҳфуздорӣ эътибор пайдо мекунад.

**Моддаи 21. Тағйир додани Конвенсия**

1. Ҳар як давлати аъзо метавонад ба Конвенсияи мазкур тағйирот пешниҳод намояд.

2. Матни ҳама гуна тасҳеҳоти пешниҳодшаванда аз ҷониби Котиби Генералии СУССММ ба ҳамаи давлатҳои аъзо на камтар аз навад рӯз пеш аз ифтитоҳи ҷаласаи Конференсияи давлатҳои аъзо фиристода мешавад.

3. Тасҳеҳот бо аксарияти овозҳои аз се ду ҳиссаи ҳузурдоштагон ва дар овоздиҳии ширкаткунандагони давлатҳои аъзо қабул карда мешавад ва аз ҷониби Котиби Генералии СУССММ ба давлатҳои аъзо барои тасвиб, қабул, тасдиқ ё ҳамроҳшавӣ фиристода мешавад.

4. Ҳуҷҷатҳо оид ба тасдиқот, қабул, маъқул донистани тасҳеҳот ё ҳамроҳшавӣ ба онҳо барои маҳфуздорӣ ба Котиби Генералии СУССММ супорида мешаванд.

5. Тасҳеҳоте, ки мутобиқи банди 3 қабул карда шудаанд, барои он давлатҳои аъзо, ки қабули чунин тасҳеҳотро тасдиқ кардаанд, қабул, тасдиқ ва ба онҳо ҳамроҳ шудаанд, ки дар рӯзи сиюми пас аз санаи аз ҷониби Котиби Генералии СУССММ гирифтани ҳуҷҷатҳо оид ба тасдиқкунӣ, қабул шудан, тасдиқ ё ҳамроҳшавӣ ба онҳо ҳадди ақал панҷ давлати аъзои ин Конвенсия эътибор пайдо мекунанд. Сипас, ин тасҳеҳот барои ҳар як давлати дигари аъзо дар рӯзи сиюми пас аз санаи аз ҷониби ҳамин давлати аъзо барои маҳфуздорӣ супоридани ҳуҷҷати худ эътибор пайдо мекунад.

6. Пас аз эътибор пайдо кардани тасҳеҳот ба Конвенсияи мазкур, ҳар як давлати нави аъзои Конвенсия тибқи тасҳеҳоти ба он даровардашуда давлати аъзои Конвенсия мегардад.

**Моддаи 22. Бекоршавӣ**

1. Конвенсияи мазкур ба муҳлати номуайян эътиборашро нигоҳ медорад, аммо ҳар як давлати аъзо метавонад дар ҳар вақт бо роҳи ирсоли огоҳии хаттӣ онро бекор кунад. Ҳуҷҷати бекоркунӣ ба Котиби Генералии СУССММ барои маҳфуздорӣ супорида мешавад. Пас аз як соли барои маҳфуздорӣ супоридани санади бекоркунӣ, Конвенсия амалашро нисбати давлати аъзои онро бекорнамуда қатъ мекунад, аммо барои дигар давлатҳои аъзо эътиборашро нигоҳ медорад.

2. Бекоркунӣ ба уҳдадориҳои эҳтимолии молиявии боқимондаи давлати аъзои бекоркунанда, ҳама гуна дархостҳо оид ба иттилоот ё кумак ё расмиёти ҳалли осоиштаи баҳсҳое, ки дар давраи эътибор доштани Конвенсия барои давлати аъзои бекоркунанда оғоз шудаанд, таъсир намерасонад.

**Моддаи 23. Ҳалли баҳсҳо**

Ҳама гуна баҳсҳое, ки метавонанд дар байни давлатҳои аъзо оид ба татбиқ ё тафсири Конвенсияи мазкур ба миён меоянд, бояд тавассути роҳҳои дипломатӣ ҳал карда шаванд ё дар сурати набудани он бо дигар воситаҳои ҳаллу фасли осоиштаи давлатҳои аъзои ба баҳс ҷалбшуда, аз он ҷумла ҳангоми қобили татбиқ будан, воситаи оштидиҳанда, ки дар Протоколи ихтиёрӣ (факултативӣ) пешбинӣ шудааст, амалӣ мегардад.

**Моддаи 24. Матнҳои аслӣ**

Матнҳои арабӣ, англисӣ, фаронсавӣ, русӣ ва испании Конвенсияи мазкур эътибори якхела доранд.

**Моддаи 25. Маҳфузнигоҳдорӣ**

1. Котиби Генералии СУССММ маҳфузнигоҳдорандаи Конвенсияи мазкур мебошад.

2. Котиби Генералии СУССММ нусхаҳои тасдиқшударо ба ҳар як давлати аъзои онро имзокарда мефиристад.

3. Котиби Генералии СУССММ ба давлатҳои аъзо дар бораи баимзорасонӣ, дар бораи ба маҳфуздорӣ супоридани ҳуҷҷатҳои ратификатсия, қабул, тасдиқ ва ҳамроҳшавӣ, тасҳеҳот ва бекоркунӣ хабар медиҳад.

**Моддаи 26. Бақайдгирӣ**

Мутобиқи моддаи 102 Оинномаи Созмони Милали Муттаҳид, Конвенсияи мазкур аз ҷониби Котиби Генералии Созмони Милали Муттаҳид бо хоҳиши Котиби Генералии СУССММ ба қайд гирифта мешавад. Бо тасдиқоти он ки дар зери, ки бо тариқи зарурӣ барои имзо салоҳият дорад, Конвенсияи мазкурро ба имзо расониданд.

# **ПРОТОКОЛИ ИХТИЁРӢ (ФАКУЛТАТИВӢ) БА КОНВЕНСИЯИ ҚОЛАБӢ ОИД БА ОДОБИ САЙЁҲӢ**

# **ТАРАФҲОИ БАЛАНДПОЯИ АҲДКУНАНДА**

* бо баимзорасонии Конвенсияи қолабӣ оид ба одоби сайёҳӣ (минбаъд Конвенсия), ки ҳамчун дастури заминавии барои рушди сайёҳати бо масъулият устувор ва барои ҳама дастрас,
* бо эътирофи он, ки баҳсҳо дар бахши сайёҳӣ баъзан метавонанд ба таври ҷиддӣ таъсири мусбии бахшро ба рушди ҳамоҳангшудаи иҷтимоӣ, фарҳангӣ, иқтисодӣ ва пешрафти сулҳу шукуфоӣ халалдор кунанд,
* бо кӯшишу ниятҳо ҷиҳати ба Конвенсияи қолабии мазкур илова кардани Протоколи ихтиёрӣ (факултативӣ), ки як санади ҳуқуқии алоҳида ва мустақил буда, барои давлатҳои аъзои ин Конвенсияи мазкур кушода ва расмиёти ҳалли баҳсҳоро, ки метавонанд ҳамчун дастур хизмат кунад ва ба амалисозии бештар самарабахши принсипҳои одоб аз ҷониби ҳама ҷонибҳои манфиатдор таъмин намояд,
* бо даъвати ҳамаи тарафҳо ба кӯшиши ҳалли осоиштаи баҳсҳо пеш аз муроҷиат ба муҳокимаҳои судӣ,

**Ба мувофиқаи зайл расиданд:**

 1. Кумитаи Умумиҷаҳонӣ оид ба одоби сайёҳӣ (минбаъд"Кумита") ҳамчун механизми мустақил ва ихтиёрии оштидиҳанда барои ҳалли ҳама гуна баҳсҳое, ки метавонанд дар байни давлатҳои аъзои Протоколи мазкур ё иштирокчиёни муносибатҳо дар соҳаи рушди сайёҳӣ вобаста ба тафсир ё татбиқи Конвенсия ба миён меоянд, амал мекунанд.

2. Ҳама гуна баҳс байни ду ё якчанд давлатҳои аъзои Протоколи мазкур, ё ягон давлати аъзо ва як ё якчанд иштирокдорони муносибат метавонад ба Кумита дода шавад.

3. Агар тарафҳо розӣ бошанд, ки баҳс ба Кумита пешниҳод гардад, онҳо изҳороти хаттиро бо ҳамроҳии ҳама ҳуҷҷатҳо ва дигар далелҳои зарурии лозимдониста ба Раиси Кумита пешниҳод мекунанд, ки ӯ зеркумитаи иборат аз се нафари барои тафтиш масъулро барои баррасии баҳс ва таҳияи тавсияҳое, ки барои танзими он мувофиқанд, таъин мекунад.

4. Бо мақсади таҳлили тавсияҳои дахлдор зеркумита метавонад аз тарафҳо маълумоти иловагӣ талаб кунад ва агар зарур ин мувофиқи мақсад дониста шавад, дархости онҳоро шунавад; хароҷоти зарурии вобаста ба расмиёти оштӣ баамаломада аз ҷониби тарафҳои баҳсбарангез пӯшонида мешавад. Ҳозир нашудани яке аз тарафҳо, гарчанде ки ба он имконияти оқилона барои иштирок дар он дода шуда бошад, зеркумита барои қабули тавсияҳои худиро монеъ шуда наметавонад.

5. Агар тарафҳои баҳсбарангез тартиби дигаре ба мувофиқа наояд, Кумита тавсияҳои зеркумитаро дар давоми се моҳ аз лаҳзаи барои баррасии он ирсол шудани баҳс эълон мекунад. Тарафҳои баҳсбарангез ба раиси Кумита дар бораи ҳама гуна ҳалли баҳсҳое, ки дар асоси тавсияҳо ва ҳама гуна амалҳое, ки барои амалӣ намудани чунин созиш андешида шудаанд, хабар медиҳанд.

6. Агар бо гузашти ду моҳ пас аз ирсоли тавсияҳо тарафҳои баҳсбарангез аз рӯйи шартҳои ҳалли ниҳоӣ ба мувофиқа нарасанд, ин тарафҳо ё яке аз онҳо метавонанд баҳсро барои баррасӣ ба ҷаласаи якҷояи Кумита супоранд.

7. Ҷаласаи якҷояи (пленарии) Кумита қарор қабул мекунад, ки дар он ба тарафҳои баҳсбарангез хабар дода мешавад ва агар тарафҳои баҳсбаранда розӣ бошанд, ба ҳама маълум карда мешавад. Дар сурати розӣ будани тарафҳои баҳс барангез бо қарори мазкур, аз онҳо хоҳиш карда мешавад, ки онро дар фурсати кутоҳтарин иҷро кунанд ва онҳо бояд ба раиси Кумита дар бораи амалҳое, ки барои иҷрои қарори зикршуда андешидаанд, маълумот диҳанд.

8. Давлати аъзо метавонад дар лаҳзаи тасвиб, қабул, тасдиқ ё ҳамроҳшавӣ ё ягон лаҳзаи минбаъда изҳор намояд, ки нисбат ба ҳар як давлати дигари аъзо, ки ҳамон як уҳдадориро қабул кардааст, розӣ аст, ки қарори эътибордоштаи Кумитаро дар ҳама гуна баҳсҳои бо Протоколи мазкур, ки мутобиқи банди 4 оид ба он ягон созиш ҳосил нашудааст, эътироф намояд.

9. Муассисаҳои сайёҳӣ ва корхонаҳои сайёҳӣ, инчунин иттиҳодияҳои онҳо метавонанд ба ҳуҷҷатгузории шартномавии худ муқарраротро ворид кунанд, ки қарорҳои Кумитаро дар муносибатҳояшон бо тарафҳои аҳдкунандаи худ эътибори ҳатмӣ медиҳанд.

10. Ба истиснои ҳолатҳое, ки ҷузъиёти нав ба он пешниҳод карда шудаанд, Кумита масъалаҳои қаблан баррасишударо баррасӣ намекунад (non biғ in idem) ва дар ин бора ба тарафҳои баҳсбаранда хабар медиҳад.

11. Протоколи мазкур барои тасвиб, қабул, тасдиқ ё ҳамроҳшавӣ ба давлатҳои аъзои Конвенсия кушода аст. Қоидаҳо оид ба тағйир додан ва бекор кардани Конвенсия нисбати Протокол татбиқ карда мешаванд. Ин Протокол замимаи Конвенсия барои давлатҳое, ки онро ба тасвиб расонида, қабул ва ё тасдиқ кардаанд ё ба он ҳамроҳ шудаанд, мебошад.

12. Бекор кардани Конвенсия фавран бекор кардани ин Протоколи мазкурро ба миён меорад. Бекоркунӣ пас аз як соли гирифтани санади бекоркунӣ эътибор пайдо мекунад. Бо вуҷуди ин, давлатҳои аъзое, ки Протоколро бекор мекунанд, бо муқаррароти он нисбати ҳама гуна баҳсҳое, ки мумкин аст то ба охир расидани як соле, ки дар боло пешбинӣ шудаанд, ба Кумита дода шуда бошанд, боқӣ мемонанд.

13. Протоколи мазкур дар рӯзи сиюми пас аз барои маҳфуздорӣ супоридани ҳуҷҷати дуюм оид ба тасвиб, қабул, тасдиқ ё ҳамроҳшавӣ эътибор пайдо мекунад.

14. Барои ҳар як давлати аъзо пас аз супоридани ҳуҷҷати дуюм оид ба тасвиб, қабул, тасдиқ ё ҳамроҳшавӣ, Протоколро тасвиб мекунад, қабул мегардад, тасдиқ мекунад ё ба он ҳамроҳ мешавад, Протоколи мазкур дар рӯзи сиюми баъди аз ҷониби ин давлати аъзо супоридани ҳуҷҷати худ дар бораи тасвиб, қабул, барои маҳфуздорӣ тасдиқ ё ҳамроҳшавӣ эътибор пайдо мекунад.

*Замима*

*ба қарори Ҳукумати*

*Ҷумҳурии Тоҷикистон*

*аз 26 феврали соли 2022, №*[*57*](vfp:///rgn=141449)

# **ТАРТИБИ ПЕШБУРДИ ФЕҲРИСТИ ДАВЛАТИИ СУБЪЕКТҲОИ ХИЗМАТРАСОНИИ САЙЁҲИИ ҶУМҲУРИИ ТОҶИКИСТОН**

**1. МУҚАРРАРОТИ УМУМӢ**

1. Тартиби пешбурди Феҳристи давлатии субъектҳои хизматрасонии сайёҳӣ (минбаъд - **Тартиб**) раванди пешбурд ва воридсозии иттилоот ба Феҳристи давлатии субъектҳои хизматрасонии сайёҳии Ҷумҳурии Тоҷикистон (минъбад - **Феҳрист**) ва хориҷ намудани иттилоот аз онро муайян намуда, барои танзими низоми хизматрасонӣ дар соҳаи сайёҳӣ нигаронида мешавад.

2. Мақоми ваколатдори давлатӣ дар соҳаи сайёҳӣ оид ба пешбурди Феҳристи давлатии субъектҳои хизматрасонии сайёҳӣ Кумитаи рушди сайёҳии назди Ҳукумати Ҷумҳурии Тоҷикистон (минбаъд - **мақоми ваколатдори давлатӣ дар соҳаи сайёҳӣ**) мебошад.

3. Ба Феҳрист шахсони воқеӣ, ҳуқуқӣ ва соҳибкорони инфиродие, ки бо тартиби муқаррарнамудаи қонунгузории Ҷумҳурии Тоҷикистон дар дохили мамлакат ба хизматрасонии сайёҳӣ машғул мебошанд, дохил карда мешаванд.

**2. ТАРТИБИ ПЕШБУРД ВА ВОРИДСОЗИИ ИТТИЛООТ БА ФЕҲРИСТ**

4. Феҳрист дар шакли чопӣ ва электронӣ мутобиқи шакли замимагардида пеш бурда мешавад (замима мегардад).

5. Дар ҳолати номутобиқатии иттилооти чопӣ бо электронӣ, шакли чопии он афзалият дорад.

6. Ворид намудани субъекти хизматрасонии сайёҳӣ ба Феҳрист дар асоси аризаи пешниҳоднамудаи он ва қабули қарор аз ҷониби мақомоти ваколатдори давлатӣ дар соҳаи сайёҳӣ ба амал бароварда мешавад.

7. Феҳрист дорои иттилоот дар бораи субъектҳои хизматрасонии сайёҳӣ мебошад. Иттилоот дар бораи субъектҳои хизматрасонии сайёҳӣ аз инҳо иборат аст:

1) рақами тартибӣ;

2) номи пурраи субъекти хизматрасонии сайёҳӣ;

3) рақами мушаххаси андозсупоранда

4) суроғаи маҳалли ҷойгиршавии субъекти хизматрасонии сайёҳӣ;

5) рақами иҷозатнома барои фаъолияти сайёҳӣ;

6) муҳлати амали иҷозатнома барои фаъолияти сайёҳӣ (оғоз, анҷом);

7) шаҳодатнома дар бораи бақайдгирӣ дар мақомоти андоз;

8) иқтибос аз мақомоти андоз;

9) дастовардҳои касбӣ ва мукофотҳо дар соҳаи сайёҳӣ;

10) санаи ворид намудани субъекти хизматрасонии сайёҳӣ ба Феҳрист.

8. Мақоми ваколатдори давлатӣ дар соҳаи сайёҳӣ маълумоти пешниҳодгардидаро баррасӣ намуда, дар сурати ҷавобгӯ будан ё набудан ба Тартиби мазкур, дар муҳлати на дертар аз 10 рӯзи корӣ хулосаи худро ба муроҷиаткунанда ба таври хаттӣ ирсол менамояд.

9. Мақоми ваколатдори давлатӣ дар соҳаи сайёҳӣ бо дархости мақомоти дахлдори давлатӣ иттилооти заруриро аз Феҳрист пешниҳод менамояд.

10. Мақоми ваколатдори давлатӣ дар соҳаи сайёҳӣ ҳар сол иттилоотро оид ба субъектҳои хизматрасонии сайёҳӣ таҳия карда, дар сомонаи худ ҷойгир менамояд.

**3. ТАРТИБИ ВОРИД НАМУДАНИ ТАҒЙИРОТ БА ФЕҲРИСТ ВА ХОРИҶ НАМУДАНИ ИТТИЛООТ АЗ ОН**

11. Ба Феҳрист дар ҳолатҳои зерин метавонад бо қарори мақомоти ваколатдор тағйирот ворид карда шавад:

- тағйир ёфтани шакли ташкилию ҳуқуқӣ;

- тағйир ёфтани номи шахси ҳуқуқӣ;

- тағйир ёфтани суроға;

- тағйир ёфтани номи субъекти хизматрасонии сайёҳӣ.

12. Субъекти хизматрасонии сайёҳӣ дар ҳолатҳои зерин бо қарори мақомоти ваколатдор аз Феҳрист хориҷ карда мешавад:

- тибқи муроҷиати хаттии субъекти хизматрасонии сайёҳӣ;

- ба анҷом расидани муҳлати иҷозатнома субъекти хизматрасонии сайёҳӣ барои фаъолияти сайёҳӣ;

- аз рӯзи эътибори қонунӣ пайдо намудани қарори суд оид ба қатъи фаъолият;

- ҳангоми қатъ гардидани фаъолият.

13. Мақоми ваколатдори давлатӣ дар соҳаи сайёҳӣ тибқи талаботи бандҳои 11 ва 12 Тартиби мазкур барои тағйир додан ва ё хориҷ намудани субъекти хизматрасонии сайёҳӣ аз Феҳрист чораҷӯӣ менамояд.

14. Субъекти хизматрасонии сайёҳӣ мақоми ваколатдори давлатӣ дар соҳаи сайёҳиро дар муҳлати на дертар аз 10 рӯзи корӣ аз санаи тағйир ёфтани маълумот ва ё қатъ гардидани фаъолияти субъект ба таври хаттӣ огоҳ менамояд.

**4. МУҚАРРАРОТИ ХОТИМАВӢ**

15. Феҳрист дар сомонаи расмии мақоми ваколатдори давлатӣ дар соҳаи сайёҳӣ ҷойгир карда шуда, мунтазам нав карда мешавад.

Ниг. ба [Замима](vfp:///ext=4290)

*Замима*

*ба қарори Ҳукумати*

*Ҷумҳурии Тоҷикистон*

*аз 27 августи соли 2021,*[*№335*](vfp:///rgn=140112)

# **ТАРТИБИ ПЕШБУРДИ КАДАСТРИ ДАВЛАТИИ ЗАХИРАҲОИ САЙЁҲИИ ҶУМҲУРИИ ТОҶИКИСТОН**

**БОБИ 1. МУҚАРРАРОТИ УМУМӢ**

1. Тартиби пешбурди Кадастри давлатии захираҳои сайёҳии Ҷумҳурии Тоҷикистон (минбаъд- Тартиб) раванди пешбурд, бақайдгирӣ, ҷамъоварии маълумот ва додани шиносномаи мақоми объектҳои сайёҳии Ҷумҳурии Тоҷикистонро муайян намуда, бо мақсади танзими истифодаи самаранок, ҳифз ва муаррифии захираҳои нодири таърихию фарҳангӣ, табиӣ ва захираҳои сайёҳии Ҷумҳурии Тоҷикистон таҳия гардидааст.

2. Кадастри давлатии захираҳои сайёҳии Ҷумҳурии Тоҷикистон (минбаъд- Кадастр) имкониятҳои сайёҳии мамлакатро дар бар гирифта, ба он объектҳои табиӣ, арзишҳои илмӣ ва таърихию фарҳангӣ дохил мешаванд, ки сарвату дороии миллии Ҷумҳурии Тоҷикистон буда, асоси маҳсулоти миллии сайёҳии Ҷумҳурии Тоҷикистонро ташкил менамоянд.

3. Кадастр ҷиҳати дастрас намудани маълумоти зарурӣ барои ташрифи сайёҳони хориҷию дохилӣ, гузаронидани тадқиқоти илмӣ, чорабиниҳои экологӣ, ташкили баҳисобгирии оморӣ барои таҳияи минбаъдаи хатсайрҳои нави сайёҳӣ дар Ҷумҳурии Тоҷикистон истифода мешавад.

4. Кадастр аз ҷониби мақоми ваколатдори давлатӣ дар соҳаи сайёҳӣ дар асоси маълумоти илман асоснок ва маводи аз ҷониби мақомоти иҷроияи ҳокимияти давлатии Вилояти Мухтори Кӯҳистони Бадахшон, вилоятҳои Суғду Хатлон, шаҳри Душанбе, шаҳру ноҳияҳои тобеи ҷумҳурӣ, вазорату идораҳои дахлдор, муассисаҳои илмӣ, Федератсияи иттифоқҳои касабаи мустақили Тоҷикистон ва субъектҳои хизматрасонии сайёҳӣ пешниҳоднамуда таҳия ва пеш бурда мешавад.

5. Номгӯи объектҳои ба Кадастр дохилшаванда тибқи қонунгузорӣ аз ҷониби мақоми ваколатдори давлатӣ дар соҳаи сайёҳӣ дар мувофиқа бо вазорату идораҳои дахлдор, Федератсияи иттифоқҳои касабаи мустақили Тоҷикистон ва субъектҳои хизматрасонии сайёҳии Ҷумҳурии Тоҷикистон муайян мегардад.

6. Кадастр аз маълумоти зерин иборат мебошад:

- номгӯи объектҳо;

- арзиши арзёбӣ, аҳамияти таърихӣ, фарҳангӣ ва илмии объектҳо бо нишон додани тобеияти он, ки аз ҷониби вазорату идораҳои дахлдор муайян карда мешавад;

- маълумот оид ба ҳолати санитарию экологӣ;

- тавсифи мавқеи ҷойгиршавӣ.

7. Мақоми ваколатдори давлатӣ дар соҳаи сайёҳӣ ва шахсони мансабдоре, ки Кадастрро пеш мебаранд, уҳдадоранд, ки дурустии маълумоти ба ҳуҷҷатҳои кадастрӣ дохилшаванда ва ба шахсони манфиатдор дастрас намудани ин маълумотро таъмин намоянд.

**БОБИ 2. МАҚСАД ВА ТАРТИБИ ПЕШБУРДИ КАДАСТРИ ДАВЛАТИИ ЗАХИРАҲОИ САЙЁҲӢ**

8. Кадастри давлатии захираҳои сайёҳӣ дар Ҷумҳурии Тоҷикистон бо мақсадҳои зерин пеш бурда мешавад:

- арзёбии ҳолати захираҳои сайёҳӣ дар Ҷумҳурии Тоҷикистон ва тағйиротҳои дар онҳо баамалоянда;

- баланд бардоштани самарабахшии идоракунии захираҳои сайёҳӣ дар Ҷумҳурии Тоҷикистон тавассути амалисозии чорабиниҳое, ки ба нигоҳдорӣ ва барқарорсозии онҳо равона карда шудааст;

- гузаронидани таҳлили мунтазами захираҳои сайёҳӣ ва риояи тартиби муқарраргардида дар онҳо.

9. Тартиби пешбурди Кадастри давлатии захираҳои сайёҳӣ аз таъсис додани китоби кадастрии ҷумҳуриявӣ ва парвандаҳои кадастрии объектҳои сайёҳӣ иборат мебошад.

10. Дар китоби кадастрии ҷумҳуриявӣ маълумот оид ба объектҳои сайёҳии тибқи қонунгузории Ҷумҳурии Тоҷикистон ташкилшуда бо нишон додани маълумот оид ба арзиши арзёбӣ, аҳамияти таърихӣ, фарҳангӣ ва илмии объектҳо, тобеияти он, мақом, намуд, тавсифи мавқеи ҷойгиршавӣ ва таъиноти истифодабарӣ ҷамъ оварда мешавад.

11. Ба ҳар як объекти сайёҳӣ, ки ба китоби кадастрии ҷумҳуриявӣ ворид карда мешавад, рақами кадастрӣ дода мешавад.

12. Парвандаи кадастрӣ барои ҳар як объекти сайёҳӣ алоҳида тартиб дода мешавад ва рақами кадастрие, ки ба китоби кадастрии ҷумҳуриявӣ ворид карда шудааст, ба он гузошта мешавад.

13. Объекти сайёҳие, ки ба Кадастр дохил шудааст, танҳо мувофиқи таъинот ва мақсад истифода мешавад. Намудҳои дигари фаъолиятро, ки ба вазъи захираҳои сайёҳӣ таъсири манфӣ мерасонад, ба Кадастр дохил намудан манъ аст.

14. Мақоми ваколатдори давлатӣ дар соҳаи сайёҳӣ якҷо бо вазорату идораҳои дахлдор, инчунин бо Федератсияи иттифоқҳои касабаи мустақили Тоҷикистон шумораи квотаҳои ташрифи иншооти ба Кадастр дохилгардидаро муайян мекунанд ва истифодаи онҳоро дар асоси шартнома амалӣ мегардонанд.

15. Ҳангоми ташкили сайёҳати ташрифӣ ба Ҷумҳурии Тоҷикистон истифодабарии ройгони захираҳои сайёҳие, ки ба Кадастр дохил шудаанд, ба истиснои ташрифоти расмӣ иҷозат дода намешавад. Шаҳрвандони Ҷумҳурии Тоҷикистон ва сайёҳони дохиливу хориҷӣ ҳангоми ташриф овардан ба объектҳои сайёҳии ба Кадастр дохилшуда бо мақсади сайёҳат, истироҳат, табобат, фароғат, инчунин зиёрат уҳдадоранд меъёрҳо ва қоидаҳои рафтори марбут ба нигоҳдорӣ ва муҳофизати захираҳои сайёҳиро риоя намоянд.

16. Объектҳои сайёҳии ба Кадастр дохилшуда ҳамчун дастовардҳои миллӣ ба шумор рафта, дар воситаҳои ахбори оммаи Ҷумҳурии Тоҷикистон ва сомонаи расмии мақоми ваколатдори давлатӣ дар соҳаи сайёҳӣ оид ба ҳолатҳои арзиши таърихӣ, фарҳангии онҳо, ки барои ташрифовардагон ва шароитҳои истифодабарӣ квотаҳо муқаррар гардидаанд, мунтазам маълумот интишор карда мешаванд.

17. Вазорату идораҳо, субъектҳои хизматрасонии сайёҳӣ, Федератсияи иттифоқҳои касабаи мустақили Тоҷикистон, ки соҳибмулкони объектҳои ба Кадастр дохилшуда мебошанд, бо дархости мақоми ваколатдори давлатӣ дар соҳаи сайёҳӣ дар хусуси таъиноти онҳо, арзиши таърихӣ, фароғатӣ, фарҳангӣ, илмӣ, табиӣ, тартиби истифодабарӣ, хусусият, ҳолат, шароити қабул ва хизматрасонии сайёҳон маълумоти дахлдор пешниҳод менамоянд.

18. Мақоми ваколатдори давлатӣ дар соҳаи сайёҳӣ ба объектҳое, ки ба Кадастр дохил шудаанд, шиноснома медиҳад. Ин шиноснома мақоми объекти мазкурро ҳамчун дастоварди миллӣ тасдиқ менамояд.

19. Маълумоте, ки дар Кадастр ҷамъоварӣ шудааст, дар мақоми ваколатдори давлатӣ дар соҳаи сайёҳӣ нигоҳ дошта мешавад ва дар ҳолати зарурӣ бо тартиби муқарраргардида ба субъектҳои манфиатдор пешниҳод карда мешавад.

20. Маълумоти Кадастр ҳам дар шакли чопӣ ва ҳам дар ҳомили электронӣ бо истифода аз системаи электронии ҷамъоварӣ, коркард ва нигоҳдории иттилоот пеш бурда мешавад.

21. Коркард ва тартиби ворид намудани маълумот ба Кадастри давлатии захираҳои сайёҳӣ, аз ҷумла барасмиятдарории парвандаҳои кадастриро тибқи тартиби муқарраргардида мақоми ваколатдори давлатӣ дар соҳаи сайёҳӣ ба роҳ мемонад.

**БОБИ 3. ПАРДОХТИ ХАРОҶОТИ КАДАСТРИ ДАВЛАТИИ ЗАХИРАҲОИ САЙЁҲӢ**

22. Пардохти хароҷоти объектҳои сайёҳии ба Кадастр воридшуда аз ҳисоби маблағҳои буҷетӣ ва сарчашмаҳои дигаре, ки қонунгузорӣ манъ накардааст, амали карда мешаванд.

23. Мақоми ваколатдори давлатӣ дар соҳаи сайёҳӣ нархнома барои истифодаи объектҳои сайёҳии ба Кадастр воридшударо дар мувофиқа бо вазорату идораҳои дахлдор, инчунин Федератсияи иттифоқҳои касабаи мустақили Тоҷикистон таҳия ва тасдиқ менамояд.

**БОБИ 4. ҲИФЗИ ОБЪЕКТҲОИ САЙЁҲӢ, КИ БА КАДАСТРИ ДАВЛАТИИ ЗАХИРАҲОИ САЙЁҲӢ ВОРИД ГАШТААНД**

24. Бо мақсади ҳифз ва нигоҳдорӣ, инчунин истифодаи самараноки объектҳои сайёҳии ба Кадастр воридгашта мақоми ваколатдори давлатӣ дар соҳаи сайёҳӣ якҷо бо вазорату идораҳои дахлдор, ки дорои ваколат мебошанд, барои муайян намудани мутобиқат ба стандартҳои мавҷуда ва истифодаи судманди онҳо, ба истиснои иншооте, ки дар ихтиёри Федератсияи иттифоқҳои касабаи мустақили Тоҷикистон мебошанд, санҷишҳо мегузаронанд.

25. Мақоми ваколатдори давлатӣ дар соҳаи сайёҳӣ, вазорату идораҳо, Федератсияи иттифоқҳои касабаи мустақили Тоҷикистон ва субъектҳои сайёҳӣ, ки дар истифодабарӣ ё ихтиёрдориашон захираҳои сайёҳӣ қарор доранд ва ба Кадастр ворид шудаанд, тибқи қонунгузории Ҷумҳурии Тоҷикистон барои ҳолати иншоот ва истифодаи мақсадноки онҳо масъулият доранд.

*Замима*

*ба қарори Ҳукумати*

*Ҷумҳурии Тоҷикистон*

*аз 22 сентябри соли 2022,* [*№ 456*](vfp:///rgn=143294)

# **ТАРТИБИ ИСТИФОДАИ ЗАХИРАҲОИ САЙЁҲИИ ҶУМҲУРИИ ТОҶИКИСТОН**

**1. МУҚАРРАРОТИ УМУМӢ**

1. Тартиби истифодаи захираҳои сайёҳии Ҷумҳурии Тоҷикистон (минбаъд - **Тартиб**) бо мақсади танзими истифодаи самаранок ва ҳифзи захираҳои сайёҳии Ҷумҳурии Тоҷикистон таҳия гардида, шартҳои ҳифз, нигоҳдорӣ ва истифодабарии захираҳои сайёҳии Ҷумҳурии Тоҷикистонро муайян менамояд.

2. Захираҳои сайёҳии Ҷумҳурии Тоҷикистон (минбаъд - **захираҳои сайёҳӣ**) маҷмуи захираҳо ва падидаҳои табиии иқлимӣ, истироҳатӣ, маърифатӣ, маишӣ, техногенӣ, объектҳои табиию солимгардонӣ, мероси фарҳангию таърихӣ ва зиёратии дар ҳудуди Ҷумҳурии Тоҷикистон, ки таваҷҷуҳи сайёҳонро ҷалб менамоянд, дар бар мегирад.

3. Захираҳои сайёҳӣ ба Кадастри давлатии захираҳои сайёҳии Ҷумҳурии Тоҷикистон ворид карда мешаванд.

**2. МАҚСАД ВА ВАЗИФАҲОИ АСОСИИ ИСТИФОДАИ ЗАХИРАҲОИ САЙЁҲӢ**

4. Захираҳои сайёҳӣ барои муаррифӣ ба шаҳрвандони хориҷӣ ва шаҳрвандони Ҷумҳурии Тоҷикистон, гузаронидани тадқиқотҳои илмӣ, чорабиниҳои сайёҳӣ ва ташкили хатсайрҳои сайёҳӣ дар Ҷумҳурии Тоҷикистон истифода мешаванд.

5. Вазифаҳои асосии истифодаи захираҳои сайёҳӣ инҳо мебошанд:

- назорати истифодаи самаранок ва ҳифзи захираҳои сайёҳӣ;

- таҳкими иқтидори захираҳои сайёҳӣ ва ташкили дурусти тарғибу ташвиқ;

- муаррифӣ ва ҷалби бештари сайёҳон ба захираҳои сайёҳӣ;

- ташаккули инфрасохтори захираҳои сайёҳӣ;

- мутобиқгардонӣ ба стандартҳои байналмилалӣ ва таъмини бехатарии сайёҳон зимни истифодаи захираҳои сайёҳӣ;

- ташаккул додани ҳисси ифтихор ва масъулият дар байни аҳолӣ вобаста ба захираҳои сайёҳӣ;

- таҳияи барномаҳои мақсаднок оид ба истифода, ҳифз ва нигоҳдории захираҳои сайёҳӣ.

**3. ТАРТИБИ ИСТИФОДАИ ЗАХИРАҲОИ САЙЁҲӢ**

6. Захираҳои сайёҳӣ танҳо мувофиқи таъиноти мустақим истифода мешаванд.

7. Вазорату идораҳо, мақомоти иҷроияи маҳаллии ҳокимияти давлатӣ, субъектҳои хизматрасонии сайёҳӣ, Федератсияи иттифоқҳои касабаи мустақили Тоҷикистон, ки моликони захираҳои сайёҳӣ мебошанд, бо дархости мақоми ваколатдори давлатӣ дар соҳаи сайёҳӣ дар хусуси таъиноти онҳо, арзиши таърихӣ, фароғатӣ, илмӣ, тартиби истифодабарӣ, хусусияти кор, ҳолат, шартҳои қабул ва хизматрасонии сайёҳон низомномаҳои дахлдор таҳия менамоянд.

8. Арзиш ва тартиби пардохти истифодаи захираҳои сайёҳии Ҷумҳурии Тоҷикистон аз ҷониби моликони захираҳои сайёҳӣ тибқи тартиби муқаррарнамудаи қонунгузорӣ муайян карда мешаванд.

**4 . ҲИФЗ ВА НИГОҲДОРИИ ИСТИФОДАИ ЗАХИРАҲОИ САЙЁҲӢ**

9. Мақоми ваколатдори давлатӣ дар соҳаи сайёҳӣ, вазорату идораҳо, мақомоти иҷроияи маҳаллии ҳокимияти давлатӣ, Федератсияи иттифоқҳои касабаи мустақили Тоҷикистон ва субъектҳои хизматрасонии сайёҳие, ки дар тобеияташон захираҳои сайёҳӣ мавҷуд мебошанд, мутобиқи қонунгузории Ҷумҳурии Тоҷикистон барои ҳолати захираҳои сайёҳӣ ва истифодаи мақсадноки онҳо масъулият доранд.

10. Истифодаи захираҳои сайёҳӣ дар асоси пешниҳоди мақоми ваколатдори давлатӣ дар соҳаи сайёҳӣ, бо мақсади ҳифзи захираҳои сайёҳӣ, ҳамчун дастовардҳои умумимиллии Ҷумҳурии Тоҷикистон метавонад бо қарори Ҳукумати Ҷумҳурии Тоҷикистон маҳдуд карда шавад.

**5. МУҚАРРАРОТИ ХОТИМАВӢ**

11. Назорати риояи Тартиби мазкур аз ҷониби вазорату идораҳои дахлдор ва мақомоти иҷроияи маҳаллии ҳокимияти давлатӣ таъмин карда мешавад.

12. Шахсони воқеӣ ва ҳуқуқӣ барои вайрон кардани Тартиби мазкур тибқи тартиби муқаррарнамудаи қонунгузории Ҷумҳурии Тоҷикистон ба ҷавобгарӣ кашида мешаванд.

**ҲУКУМАТИ ҶУМҲУРИИ ТОҶИКИСТОН**

**ҚАРОР**

# **ДАР БОРАИ ТАРТИБИ СЕРТИФИКАТСИЯИ МАҲСУЛОТИ САЙЁҲӢ, МОЛ ВА ХИЗМАТРАСОНИИ ФАЪОЛИЯТИ СУБЪЕКТОНИ САЙЁҲӢ**

Мутобиқи [моддаи 7](vfp:///rgn=137069#A000000010) Қонуни Ҷумҳурии Тоҷикистон "Дар бораи сайёҳӣ" Ҳукумати Ҷумҳурии Тоҷикистон қарор мекунад:

1. Тартиби сертификатсияи маҳсулоти сайёҳӣ, мол ва хизматрасонии фаъолияти субъектони сайёҳӣ тасдиқ карда шавад ([замима](vfp:///rgn=142186" \o "Ссылка на Тартиби сертификатсияи маісулоти сайёіњ, мол ва хизматрасонии фаъолияти субъектони сайёіњ) мегардад).

2. Кумитаи рушди сайёҳии назди Ҳукумати Ҷумҳурии Тоҷикистон якҷо бо Агентии стандартизатсия, метрология, сертификатсия ва нозироти савдои назди Ҳукумати Ҷумҳурии Тоҷикистон гузаронидани сертификатсияи маҳсулоти сайёҳӣ, мол ва хизматрасонии фаъолияти субъектони сайёҳиро тибқи Тартиби мазкур таъмин намояд.

3. Кумитаи рушди сайёҳии назди Ҳукумати Ҷумҳурии Тоҷикистон якҷо бо вазорату идораҳои дахлдор, корхона, муассиса ва ташкилотҳои дигар, новобаста аз шакли ташкилию ҳуқуқӣ, иҷрои қарори мазкурро таъмин намоянд.

*Раиси*

*Ҳукумати Ҷумҳурии Тоҷикистон                             Эмомалӣ Раҳмон*

*ш. Душанбе,*

*аз 21 майи соли 2022, № 239*

*Бо қарори Ҳукумати Ҷумҳурии Тоҷикистон аз 21 майи соли 2022,* [*№239*](vfp:///rgn=142184) *тасдиқ шудааст*

# **ТАРТИБИ СЕРТИФИКАТСИЯИ МАҲСУЛОТИ САЙЁҲӢ, МОЛ ВА ХИЗМАТРАСОНИИ ФАЪОЛИЯТИ СУБЪЕКТОНИ САЙЁҲӢ**

**1. МУҚАРРАРОТИ УМУМӢ**

1. Тартиби сертификатсияи маҳсулоти сайёҳӣ, мол ва хизматрасонии фаъолияти субъектони сайёҳӣ (минбаъд - **Тартиб**) мақсад, сохтори ташкилӣ ва тартиби сертификатсияи маҳсулоти сайёҳӣ, мол ва хизматрасонии фаъолияти субъектони сайёҳии Ҷумҳурии Тоҷикистонро муаяйн мекунад.

2. Дар Тартиби мазкур мафҳумҳои асосии зерин истифода мешаванд:

- **ташкилоти сайёҳӣ** - ташкилоте, ки хизматрасонии сайёҳӣ, аз ҷумла ҷойгиркунӣ, хӯрок ва фароғат, инчунин дигар хизматрасониҳои ба соҳаи сайёҳӣ алоқамандбударо пешниҳод менамояд;

- **сертификат** - ҳуҷҷате, ки ба ташкилотҳои хизматрасонии сайёҳӣ дода шуда, мутобиқати он бо таснифот тасдиқ гардидааст;

- **мақомоти сертификатсия** - мақоми давлатӣ ва ташкилоте, ки барои иҷрои корҳои сертификатсияи маҳсулоти сайёҳӣ, мол ва хизматрасонӣ аккредитатсия шудаанд;

- **дорандаи сертификат** - ташкилоти сайёҳӣ, ки расмиёти сертификатсияро гузашта, дорои ҳуқуқ ва имтиёзҳо мебошад;

- **кемпинг** - макони истиқоматӣ барои сайёҳон дар фазои кушод мебошад, ки онҳо метавонанд нақлиёти худро нигоҳ дошта, хаймаҳо гузоранд. Субъекти хизматрасонии сайёҳӣ ҳудуди кемпингро посбонӣ карда, таъмини қувваи барқ, об, ҳоҷатхона ва шароити дигари будубошро барои истироҳаткунандагон фароҳам меорад;

- **глэмпинг** - як намуди кемпинг мебошад, ки дар табиат ҳуҷраҳои бароҳати меҳмонхонаҳоро фароҳам меорад;

- **роҳбалад** - намуди хизматрасоние, ки аз ҷониби шахси дорои малакаи касбӣ ва ё тахассуси дахлдор дар шакли роҳнамоӣ, иттилоотонӣ ва фаҳмондадиҳии сайёҳон нисбат ба объекти муайян ба амал бароварда мешавад;

- **меҳмонхонаҳои сатҳи одӣ** - ин гуна меҳмонхонаҳо арзон ва хизматгузорӣ дар онҳо маҳдуд буда, ҳадди ақалли хизматгузориро пешниҳод менамоянд. Дар ин гуна меҳмонхонаҳо имкони бо хӯрок таъмин кардан вуҷуд дорад;

- **меҳмонхонаи люкс** - меҳмонхонаи дорои ороиши боҳашамат, ки бо мебели баландсифат ҷиҳозонида шуда, хизматгузорӣ дар ҳуҷраҳои он бо шумораи зиёди хизматгузорон таъмин карда мешавад. Меҳмонхонаи люкс аз 100 то 400 ҳуҷра дошта, дорои шароити зисти олӣ мебошад. Дар он ҳуҷраҳо дорои якчанд хона, аз қабили хонаи хоб ва меҳмонхона буда, дорои ошхона бо яхдон мебошад;

- **меҳмонхонаи дараҷаи олӣ** - меҳмонхона аз 400 то 2000 ҳуҷра дошта, он бо доираи васеи хизмат, ки аз ҷониби шахсони таълимгирифта ба ҷо оварда мешавад, ба соҳибкорон, иштироккунандагони конференсияҳо, сайёҳони алоҳида пешниҳод мегардад;

- **меҳмонхонаи сатҳи миёна** - меҳмонхона барои доираи васеи истеъмолкунандагон пешбинӣ гардида, шумораи ҳуҷраҳояш гуногун мешавад ва баробари паст кардани хароҷоти истифодабарӣ аз технологияи муосир ҳам истифода мебарад ва сатҳи миёнаи нархро нигоҳ медорад;

- **апарт-отел** - меҳмонхонаи маъмулан аз 100 то 400 ҳуҷра дорад, бо мебел ҷиҳозонида шуда, нархаш вобаста ба мавсим ва шароити зист дар он тағйир ёфта меистад;

- **мотел** - меҳмонхона дар канори роҳ барои мусофироне, ки бо воситаи нақлиёти шахсӣ масофаи тӯлониро тай мекунанд, чунин меҳмонхонаҳо одатан дур аз шаҳр дар назди шоҳроҳҳо ва дар муҳити муносибе бунёд гардида, ғунҷоишашон аз 150 то 400 ҳуҷра мебошад;

- **меҳмонхонаи курортӣ** - меҳмонхонаи осоишгоҳӣ, ки дорои аз 100 то 500 ҳуҷра буда, маъмулан аз шаҳр ҷудо дар назди ягон мавзеи истироҳатӣ, соҳили кӯлу дарё ва дар кӯҳсору ҷангалҳо ҷойгир гардида, дар он хизматрасониҳои гуногун, аз қабили хизматрасонии махсуси тиббӣ бо хӯрокҳои парҳезӣ бо нархи он аз миёна баландтар барои категорияҳои гуногуни сайёҳон пешниҳод мегардад;

- **таймшер** - меҳмонхонаи дорои 50 то 250 ҳуҷра буда, метавонад бинои алоҳида ва ҳуҷраҳояш ба хонаи истиқоматӣ монанд бошад. Дар он шароит низ ҳамчунин шабеҳи меҳмонхонаҳои курортӣ аст;

- **меҳмонхонаҳои статсионарӣ** - меҳмонхонаҳо барои истироҳати оилавӣ дорои иморат барои бозии кӯдакон, ки зери назорати кормандони меҳмонхона барои машғулиятҳои варзишию беҳдоштӣ ва барои фароғат пешбинӣ мегардад;

- **ротел** - меҳмонхонаи автомобилӣ (чархдор) аз вагонҳои махсус аз якчанд бахш иборат буда, дорои яхдон, ҳоҷатхона, ҳаммом, ҷои хоб ва ошхона мебошад. Ротел меҳмонхонаи сайёр мебошад, ки аз вагони як ё дуҷоя иборат буда, сайёҳон рӯзона дар он сафар карда, бо шаҳрҳои гуногун ва ҷойҳои диданбоби онҳо шинос мешаванд;

- **ботел** - меҳмонхонаи хурде дар болои об (аммо шино намекунад) ҷойгир буда, барои истифодабарии он аз қаиқи таҷҳизонидашуда истифода бурда мешавад;

- **ҳостел (хонаист)** - манзиле, ки барои муддати кутоҳ ё дарозмуддат меҳмононро бо хобгоҳ бидуни хизматрасониҳои сатҳи баланди иловагӣ таъмин мекунад;

- **спа-ҳотел** - як навъ маркази саломатӣ буда, дар он меҳмонон дар вақти таътили худ тавассути табобатҳои гуногуни санаторию курортӣ, ки ба организм таъсири судманд мерасонанд, истироҳат намуда, саломатии худро беҳтар менамоянд;

- **тарабхона дар меҳмонхона** - тарабхонаҳо барои хизматрасонии меҳмонони меҳмонхона нигаронида шуда, аз онҳо дигарон низ истифода бурда метавонанд. Дар меҳмонхонаҳои бузург, ки ба шабакаи меҳмонхонавӣ дохиланд, одатан ду тарабхона мавҷуд аст. Тарабхонаи калон ва тарабхонаи хурд, мисли қаҳвахона, ки онҳо ҳам ба истиқоматкунандагони меҳмонхона ва ҳам ба дигар мизоҷон хизмат мерасонанд;

- **меҳмонхонаҳои буҷетӣ (1 ситора)** - меҳмонхонаи дар маркази шаҳрҳо ҷойгирбуда, бо роҳатнокии ақалл;

- **меҳмонхонаҳои дараҷаи сайёҳӣ (2 ситора)** - меҳмонхонаи дорои тарабхона;

- **меҳмонхонаи дараҷаи миёна (3 ситора)** - меҳмонхонаи дорои сатҳи хизматрасонии олӣ;

- **меҳмонхонаи дараҷаи 1 (4 ситора)** - меҳмонхонаи дорои сифати баланди истиқомат ва дараҷаи олии хизматрасонӣ;

- **меҳмонхонаи дараҷаи олӣ (5 ситора)** - меҳмонхонаи дорои сатҳи олии хизматрасонӣ ва истиқомат.

**2. МАҚСАДИ СЕРТИФИКАТСИЯИ МАҲСУЛОТИ САЙЁҲӢ, МОЛ ВА ХИЗМАТРАСОНИИ ФАЪОЛИЯТИ СУБЪЕКТОНИ САЙЁҲӢ**

3. Сертификатсияи маҳсулоти сайёҳӣ, мол ва хизматрасонии фаъолияти субъектони сайёҳии Ҷумҳурии Тоҷикистон бо мақсадҳои зерин роҳандозӣ мегардад:

- муқаррар намудани меъёрҳои объективӣ ва дараҷаи дастрасӣ ба сертификатсияи ташкилотҳои сайёҳӣ;

- таъмини стандартҳои мувофиқ ва мувофиқашуда дар соҳаи сайёҳӣ бодарназардошти сиёсати миллӣ, таҷрибаи байналмилалӣ ва тавсияҳои Созмони Умумиҷаҳонии Сайёҳӣ;

- баланд бардоштани рақобатпазирии ташкилотҳои сайёҳӣ;

- огоҳонидани сайёҳони воридотӣ ва дохилӣ дар бораи сифати хизматрасониҳои сайёҳӣ дар Тоҷикистон ва мутобиқати онҳо ба стандартҳои байналмилалӣ ва ба ин васила беҳтар намудани иқтидори сайёҳӣ ҳамчун манбаи даромади миллӣ.

**3. ВАКОЛАТҲОИ МАҚОМИ ВАКОЛАТДОРИ ДАВЛАТӢ ДАР СОҲАИ САЙЁҲӢ**

4. Мақоми ваколатдори давлатиӣ дар соҳаи сайёҳӣ дорои чунин ваколатҳо мебошад:

- таҳия ва пешниҳод намудани лоиҳаи консепсияҳо, стратегияҳо ва барномаҳои давлатӣ дар самти сертификатсияи маҳсулоти сайёҳӣ, мол ва хизматрасонии фаъолияти субъектони сайёҳии Ҷумҳурии Тоҷикистон;

- ташкили бойгонии сертификатсия, таъмини дастрасӣ барои тарафҳои дар ин раванд иштирокдошта, нашри формати рақамӣ ё маълумоти дахлдор дар портали миллӣ;

- иттилоотонии ташкилотҳои сайёҳии сертификатсияшуда аз имтиёзҳо ё нақшаҳои дастгирии аз ҷониби Ҳукумати Ҷумҳурии Тоҷикистон фароҳамовардашуда;

- муқаррар кардани стандартҳои сайёҳӣ, навсозӣ ё бекор кардани стандартҳои мавҷуда;

- амалӣ кардани дигар ваколатҳо вобаста ба сертификатсияи маҳсулоти сайёҳӣ, мол ва хизматрасонии фаъолияти субъектони сайёҳии Ҷумҳурии Тоҷикистон мутобиқи тартиби муқаррарнамудаи қонунгузории Ҷумҳурии Тоҷикистон.

**4. СЕРТИФИКАТСИЯИ МАҲСУЛОТИ САЙЁҲӢ, МОЛ ВА ХИЗМАТРАСОНИИ ФАЪОЛИЯТИ СУБЪЕКТОНИ САЙЁҲӢ**

5. Сертификатсияи маҳсулоти сайёҳӣ, мол ва хизматрасонии фаъолияти субъектони сайёҳӣ дар асоси ариза амалӣ карда мешавад. Аризадиҳанда дархост, аз ҷумла маълумот дар бораи ташкилоти хизматрасонии сайёҳиро бо ҳуҷҷатҳои зарурӣ ба мақоми ваколатдор пешниҳод менамояд. Мақоми ваколатдор аризаро барои баррасӣ ба мақоми сертификатсия ирсол менамояд.

6. Ба ҳуҷҷатҳои дархост дохил мешаванд:

- ҳуҷҷатҳо дар бораи баҳисобгузорӣ дар низоми андози миллӣ ва намояндагии ҳуқуқии аризадиҳанда;

- ҳуҷҷатҳо дар бораи мутобиқати иншоот ба меъёрҳои сохтмонӣ (саломатӣ, бехатарӣ, мутобиқат ба нақшаҳо);

- ҳуҷҷатҳо дар бораи ҳуқуқи моликият ба молу мулк ва ҳуқуқи аризадиҳанда.

7. Мақоми сертификатсия барои огоҳ кардани мақоми ваколатдор дар бораи ҳама гуна ҳуҷҷатҳои шубҳанок ё қалбакӣ, ки дар ҷараёни ин раванд пайдо шудаанд, таъмини амнияти ҳама гуна маълумоти махфӣ ва риояи меъёрҳои ҳуқуқӣ масъул мебошад.

8. Риоя накардани талаботи қонунгузорӣ ё дидаю дониста аз ҷониби ташкилоти аккредитатсияшуда поймол намудани шартҳои муқарраргардида боиси аз ҷониби мақоми ваколатдор бекор кардани аккредитатсия мешавад.

9. Мақоми сертификатсия ҳуҷҷатҳои дархостро на бештар аз 15 рӯзи корӣ баррасӣ менамояд.

10. Агар ҳуҷҷатҳо ба талабот ҷавобгӯ набошанд, мақоми сертификатсия ба аризадиҳанда мактуби асосноки рад менависад ва нусхаи онро ба мақоми ваколатдор пешниҳод менамояд.

11. Мақоми сертификатсия шартномаро бо дарназардошти ҳаққи хизматрасонии худ тартиб дода, нусхаи онро ба мақоми ваколатдор пешниҳод менамояд.

12. Ҳама ҳуҷҷатҳо ба довталабон фиристода мешаванд, ки ҳамчун маълумоти алоқаи ҳуқуқии аризадиҳанда ҳисобида мешаванд.

13. Аризадиҳанда шартномаро дар давоми 3 моҳ имзо намуда ва дубора ба мақоми сертификатсия пешниҳод менамояд. Мақоми сертификатсия дар навбати худ бо дархосткунанда барои боздид аз иншоот ва мавҷудияти намояндаи ваколатдорро барои кафолат додан таъмин менамояд.

14. Мақоми сертификатсия аз ҳисоби намояндагони мақоми ваколатдори давлатӣ дар соҳаи сайёҳӣ ва коршиносони худ комиссияи тахассусиро таъсис медиҳад, ки онҳо ба макони иншоот ташриф оварда, ба талабот мувофиқат кардани онро санҷида, барои арзёбии ниҳоӣ ба мақоми ваколатдор гузориш медиҳад.

15. Мақоми сертификатсия ба аризадиҳанда аз 30 то 90 рӯз барои бартараф кардани номутобиқатӣ бо роҳи огоҳ кардан метавонад тавассути мақоми ваколатдори давлатӣ дар соҳаи сайёҳӣ муҳлат диҳад.

16. Мақоми сертификатсия ба тарафҳо дар хусуси мутобиқ будан ё набудани ҳуҷҷатҳои зарурӣ вобаста ба ташрифи дуюмбора ба иншоот маълумот медиҳад. Мақоми сертификатсия натиҷаҳои арзёбиро дар давоми 10 рӯзи корӣ пас аз ба итмом расидани баҳодиҳӣ ба мақоми ваколатдор пешниҳод менамояд.

17. Барои фаъолият намудани якчанд ташкилоти хизматрасонӣ дар як макон шаҳодатнома ба ҳар кадоми онҳо алоҳида дода мешавад.

18. Дорандаи сертификат пеш аз ба охир расидани муҳлати эътибори сертификат барои тамдиди он дархост пешниҳод менамояд.

19. Мақоми ваколатдор дар асоси шикояти сайёҳон, мактубҳои мақомоти давлатӣ дар бораи ҷой доштани камбудиҳои ташкилоти хизматрасонии сайёҳӣ ё дар бораи тағйирот ба иттилооти алоқаманд метавонад сертификатро бозхонд намояд.

20. Ҳангоми пайдо шудани номутобиқатӣ дар давоми муҳлати эътибори сертификат, вобаста ба мушкилоти бамиёномада огоҳинома дода мешавад ва дар ҳолати бартараф накардан ҷиҳати бекор кардани сертификат масъалагузорӣ гузошта мешавад.

21. Дар ҳуҷҷати дахлдор ҳолатҳои огоҳӣ ва дигар чораҳои муайяннамудаи қонунгузорӣ қайд гардида, амалисозии он бо тартиби муқаррарнамудаи қонунгузорӣ амалӣ карда мешавад.

22. Мақоми сертификатсия ба мақоми ваколатдор тасдиқи хароҷот ва расидҳои дахлдорро пешниҳод менамояд.

23. Мақомоти сертификатсия бо асосҳои зерин сертификатро барои қатъ намудан пешниҳод менамояд:

- қобилият надоштан барои ҳалли масъалаҳои асосӣ дар давоми 90 рӯз;

- иҷро накардани талаботи муайяншуда дар давоми 90 рӯз;

- гирифтани ариза аз дорандаи сертификат оид ба қатъи амали сертификат;

- қатъ гардидани фаъолияти сайёҳӣ дар ташкилот;

- ошкор шудани ҳуҷҷатҳои қалбакӣ;

- дигар ҳолатҳои пешбининамудаи қонунгузории Ҷумҳурии Тоҷикистон.

**5. СЕРТИФИКАТСИЯИ ХИЗМАТРАСОНИИ САЙЁҲӢ**

24. Сертификатсияи сатҳ ва сифати хизматрасонии сайёҳӣ, ки аз ҷониби ташкилотҳои босалоҳияти ватанӣ ва байналмилалӣ мутобиқи муқаррарот (талабот ва ё стандартҳо)-и Ҷумҳурии Тоҷикистон ва стандартҳои байналмилалӣ амалӣ гардонида мешавад, зимни стандартонӣ ва сертификатсияи хизматрасонии сайёҳӣ стандартҳои давлатӣ ба инобат гирифта мешаванд.

**6. НАМУДҲОИ ХИЗМАТРАСОНИИ САЙЁҲӢ, КИ ОБЪЕКТИ СЕРТИФИКАТСИЯ МЕБОШАНД**

25. Сертификатсияи хизматрасонии сайёҳӣ аз рӯи намудҳои хизматрасонии зерин гузаронидани мешавад:

- хизматрасонии роҳбалад;

- хизматрасонии тарҷумон;

- хизматрасонии пешхизмат;

- хизматрасонии меҳмоннавозӣ.

26. Намудҳои дигари хизматрасонӣ, ки бояд сертификатсия шаванд, бо дарназардошти бозори хизматрасонии соҳаи сайёҳӣ тибқи тартиби муқарраргардида муайян карда мешавад.

27. Талаботи асосӣ барои сертификатсияи намуди хизматрасонии роҳбаладӣ инҳоянд:

- доштани малакаи касбӣ ва ё тахассуси дахлдори риштаи илмҳои иҷтимоӣ ва гуманитарӣ (хатмкардагони муассисаҳои таҳсилоти ибтидоӣ, миёна ва олии касбӣ ва ё ташкилоти таҳсилоти калонсолон (иловагӣ), доштани маълумоти саҳеҳ дар бораи минтақа ва ҳудуд, таърих ва фарҳанг, урфу одат ва анъанаҳои объекти саёҳат (дар шакли хаттӣ ва ё сабти техникӣ);

- соҳиб будан ба малакаи муоширатию ровигӣ;

- донистани забони давлатӣ ва таърихи халқи тоҷик;

- донистани ҳадди ақал як забони хориҷӣ;

- доштани шаҳрвандии Тоҷикистон (дар сурати доштани шаҳрвандии хориҷӣ, тибқи тартиби муқарраргардида бояд дар мақоми ваколатдори давлатии соҳаи сайёҳӣ ҳамчун роҳбалад ба ҳисоб гузошта шавад).

28. Талаботи асосӣ барои сертификатсияи намуди хизматрасонии тарҷумонӣ инҳоянд:

- доштани малакаи касбӣ ва ё тахассуси дахлдори риштаи илмҳои иҷтимоӣ ва гуманитарӣ (хатмкардагони муассисаҳои таҳсилоти ибтидоӣ, миёна ва олии касбӣ ва ё муассисаҳои таҳсилоти калонсолон (иловагӣ), доштани ҳуҷҷати намунаи давлатии тасдиқкунандаи малакаи касбӣ ва ё тахассуснокӣ (диплом ё аттестат);

- соҳиб будан ба малакаи тарҷумонӣ;

- донистани забони давлатӣ ва таърихи халқи тоҷик;

- дар сатҳи хуб донистани забони муайяни хориҷӣ;

- доштани шаҳрвандии Тоҷикистон (дар сурати доштани шаҳрвандии хориҷӣ, тибқи тартиби муқарраргардида бояд дар мақоми ваколатдори давлатии соҳаи сайёҳӣ ҳамчун тарҷумон ба ҳисоб гирифта шавад).

29. Талаботи асосӣ барои сертификатсияи намуди хизматрасонии пешхизматӣ инҳоянд:

- доштани малакаи касбӣ ва ё тахассуси дахлдори риштаи илмҳои иҷтимоӣ, гуманитарӣ ва иқтисодӣ (хатмкардагони муассисаҳои таҳсилоти ибтидоӣ, миёна ва олии касбӣ ё ташкилоти таҳсилоти калонсолон (иловагӣ) ва ё муассисаҳои таълимӣ дар хориҷи кишвар);

- доштани ҳуҷҷати намунаи давлатии тасдиқкунандаи малакаи касбӣ ва ё тахассуснокӣ (диплом ё шаҳодатнома ё сертификат (дар сурати доштани намунаи хориҷӣ, он бояд тибқи тартиби муқарраргардида ностиртификатсия (мутобиқати баробарарзишӣ) шуда бошад,) агар тибқи қонунгузории Ҷумҳурии Тоҷикистон тартиби дигар пешбинӣ нашуда бошад;

- соҳиб будан ба малака ва маҳорати пешхизматӣ, хушмуомила, ботаҳаммул ва ботамкин будан;

- доштан ё таъмин будан бо либоси махсус ва муносиб ба хизматрасонӣ;

- донистани забони давлатӣ ва ҳадди ақал як забони хориҷӣ;

- донистани урфу одат, арзишҳои миллӣ ва таърихи халқи тоҷик;

- доштани шаҳрвандии Тоҷикистон (дар сурати доштани шаҳрвандии хориҷӣ тибқи тартиби муқарраргардида бояд дар мақоми ваколатдори давлатии соҳаи сайёҳӣ ҳамчун пешхизмат ба ҳисоб гирифта шавад).

30. Талаботи асосӣ барои сертификатсияи намуди хизматрасонии меҳмоннавозӣ инҳоянд:

- доштани малакаи касбӣ ва ё тахассуси дахлдори риштаи илмҳои иҷтимоӣ, иҷтимоии гуманитарӣ ва иқтисодӣ (хатмкардагони муассисаҳои таҳсилоти ибтидоӣ, миёна ва олии касбӣ ё муассисаҳои таҳсилоти калонсолон (иловагӣ) ва ё муассисаҳои таълими дар хориҷи кишвар), доштани ҳуҷҷати намунаи давлатии тасдиқкунандаи малакаи касбӣ ва ё тахассуснокӣ (диплом ё шаҳодатнома ё сертификат (дар сурати доштани ҳуҷҷати намунаи хориҷӣ, он бояд тибқи тартиби муқарраргардида ностиртификатсия (мутобиқати баробарарзишӣ) шуда бошад, агар тибқи қонунгузории Ҷумҳурии Тоҷикистон тартиби дигар пешбинӣ нашуда бошад);

- соҳиб будан ба малака ва маҳорати меҳмоннавозӣ, хушмуомила, ботаҳаммул ва ботамкин будан;

- доштан ё пешниҳоди либоси махсус ва мувофиқ - меҳмоннавозӣ;

- донистани забони давлатӣ ва ҳадди ақал як забони хориҷӣ;

- донистани урфу одат, арзишҳои миллӣ ва таърихи халқи тоҷик;

- доштани шаҳрвандии Тоҷикистон (дар сурати доштани шаҳрвандии хориҷӣ, тибқи тартиби муқарраргардида бояд дар мақоми ваколатдори давлатии соҳаи сайёҳӣ ҳамчун меҳмоннавоз ба ҳисоб гирифта шавад).

**7. НАМУДҲОИ ХИЗМАТРАСОНИИ САЙЁҲӢ, КИ ОБЪЕКТИ СТАНДАРТОНӢ МЕБОШАНД**

31. Стандартикунонии хизматрасонии сайёҳӣ аз рӯи намудҳои зерини хизматрасонӣ (фаъолият) ба роҳ монда мешавад:

- хатсайри сайёҳӣ;

- бехатарии саёҳат;

- воситаҳои ҷойгиркунӣ.

32. Стандарти давлатии намуди хизматрасониҳои сайёҳиро мақоми ваколатдори давлатӣ оид ба стандартонӣ дар доираи Тартиби мазкур ва санадҳои меъёрии ҳуқуқии дигари Ҷумҳурии Тоҷикистон муайян менамояд.

33. Талаботи асосӣ барои стандартонии хизматрасонӣ (фаъолият) вобаста ба хатсайри сайёҳӣ инҳоянд:

- маълумоти умумӣ (номгӯйи ташкилот, номи хатсайр, муаллиф ва соли тартибдиҳӣ);

- маълумот дар бораи фармоишгари хатсайри сайёҳӣ, агар чунин хатсайр фармоиш шуда бошад;

- шиноснома - нишондиҳандаҳои асосӣ (номи хатсайр, рақами тартибӣ, намуди саёҳат, мақсад, шакл, вақт, масофа, иштирокчиёни эҳтимолӣ, истеъмолкунандагон, ҷойгиршавии объекти саёҳат, хизматрасонии хатсайр, арзиши хатсайр ва ғайра);

- тавсифи техникӣ (маълумоти муфассал оид ба мақсад, намуд, шакл ва барномаи саёҳат, талабот ва шартҳои будубош, ҳуқуқ ва уҳдадориҳои сайёҳ, талаботи бехатарӣ, дараҷаи эҳтимолии обу ҳаво ва дигар иттилооти тавсифдиҳанда);

- харита (харитаи расидан то объекти сайёҳӣ бо дарназардошти барномаҳои дахлдор дар роҳ ва харитаи дохилиобъектӣ (тасвири масофаи байни объектҳо бо тартиби ташрифи онҳо);

- тавсифи хатсайр тавассути аксҳо (аксҳо аз объекти сайёҳӣ (ҳар як нуқтаи саёҳат) бо тартиби ташрифи онҳо);

- қувваи ҳуқуқӣ (шартномаҳо ва муқаррароти ҳуқуқии таркибии хатсайр);

- тавсияҳо барои сайёҳ (рӯйхати тавсияҳо бо дар назар доштани талаботи объекти сайёҳӣ);

- адабиёт (манбаъҳои маълумоти истифодашуда);

- қарори ширкати сайёҳӣ оид ба тасдиқи хатсайр.

34. Талаботи асосӣ нисбати стандартонии хизматрасонӣ (фаъолият) аз рӯи воситаҳои ҷойгиркунӣ инҳоянд:

- воситаҳои ҷойгиркунӣ бояд ба талаботи санадҳои меъёрии ҳуқуқии Ҷумҳурии Тоҷикистон ва талаботи Тартиби мазкур мувофиқат кунанд;

- муассисон (иҷорагирандагон)-и иншооти воситаҳои ҷойгиркунӣ уҳдадоранд, ки онҳоро дар ҳолати дуруст нигоҳ доранд, ба сӯиистифода ва вайрон кардани қоидаҳои истиқомат роҳ надиҳанд;

- ҳудуди воситаҳои ҷойгиркунӣ бояд ба талаботи муқарраршудаи санитарию гигиенӣ мувофиқ бошад;

- тозакунии ҳудуди воситаҳои ҷойгиркунӣ бояд мунтазам гузаронида шавад, аз ҷумла обдиҳии майдонҳо ва растаниҳо дар фасли гармо ва гарм ва чораҳои зидди яхбандӣ дар фасли зимистон (бардоштани ях, пошидани қум ё реагентҳои зидди яхбандӣ, тоза кардани барфу яхбандӣ ва ғайра);

- ба минтақаҳое, ки дар ҳудуди онҳо иншоотҳои истиқоматӣ ҷойгиранд, бояд озодона мошинҳои махсуси ҷамъоварии партовҳо таъмин карда шавад;

- меъморӣ ва банақшагирӣ, унсурҳои сохтмон ва қарорҳои лоиҳавии иншооти воситаҳои ҷойгиркунӣ бояд ба талаботи муқаррарнамудаи қоидаҳои сохтмон мувофиқат намоянд;

- системаҳои гармидиҳӣ, вентилятсия, кондитсионер бояд параметрҳои оптималии микроиқлимро дар иншооти истиқоматии инфиродӣ таъмин кунанд;

- равшанӣ дар биноҳои истиқоматӣ ва ҳаммомҳо бояд барои истироҳати бароҳат кофӣ бошад;

- маводе, ки барои ороиши дохили биноҳо, фаршҳо, мебелҳои мулоим аз маводи синтетикӣ истифода мешавад, набояд манбаи моддаҳои зараровар бошад ва барои сайёҳон шароити номусоид ба вуҷуд оварад;

- пӯшишҳо ва рӯйпӯшҳои деворҳо, қисмҳо, таҷҳизот ва мебелҳои дар утоқҳои истиқоматӣ ва ҷойҳои ҷамъиятӣ насбшуда бояд безарар бошанд. Сатҳҳо бояд ҳамвор, тоза кардан осон, тар тозашаванда ва ба моддаҳои шустушӯй ва дезинфексия тобовар бошанд;

- деворҳо ва фарши ҳаммомҳо ва душхонаҳо, хонаҳои гигиенӣ ва дигар иншооти санитарӣ бояд бо маводи ба намӣ тобовар, ки ба маводи дезинфексия тобоваранд, пӯшонида шаванд;

- тавсия дода мешавад, ки сӯрохиҳои равшани ҳуҷраҳои хоб, меҳмонхона ва ҷойҳои ҷамъиятӣ бо воситаҳои муҳофизаткунандаи офтоб, аз ҷумла пардаҳо ва ғайра муҷаҳҳаз карда шаванд;

- ҳангоми истифодабарии иншооти истиқоматӣ иҷрои корҳое, ки манбаи баландшавии садо, ларзиш, ифлосшавии ҳаво мебошанд, ки шароити зисти дигар сайёҳон ва сокинони хонаро вайрон мекунанд, иҷозат дода намешавад;

- нигоҳ доштан ва истифода бурдани моддаҳои тарканда ва кимиёвии хавфнок манъ аст;

- иттилооти зарурӣ ва боэътимод дар бораи воситаҳои ҷойгиркунӣ ва хизматрасониҳои дар онҳо пешниҳодшуда бояд тибқи қонунгузории амалкунанда сари вақт ба маълумоти сайёҳон расонида шавад.

35. Стандарти давлатии хатсайри сайёҳӣ тибқи тартиби муқаррарнамудаи қонунгузории Ҷумҳурии Тоҷикистон бо дарназардошти талаботи асосӣ барои стандартонии хизматрасонӣ (фаъолият) вобаста ба хатсайри сайёҳӣ таҳия ва амалӣ карда мешавад.

36. Талаботи асосӣ барои стандартонии хизматрасонӣ аз рӯи намуд (оид ба таъмин)-и бехатарии саёҳат инҳоянд:

- тадбирҳои фаҳмондадиҳӣ ба сайёҳон оид ба ҳолатҳои эҳтимолии хатарнок;

- асосҳои ҳуқуқӣ оид ба таъмини бехатарии сайёҳон (бастани шартнома, пешниҳоди суғурта ба сайёҳон аз хизматрасонӣ, ҳаёт, саломатӣ, моликият ва дигар ҳолатҳо);

- тавсияҳо оид ба василаҳо ва олоти таъмини бехатарӣ (маводи доруворӣ, таҷҳизоти болобароӣ, фурудоӣ, ҳайма ва ғайра);

- номгӯйи субъектҳои дахлдор, аз ҷумла мақоми ваколатдори давлатӣ оид ба таъмини бехатарии сайёҳон ва уҳдадориҳо дар ин самт (асосҳои ҳуқуқӣ ва уҳдадориҳо оид ба таъмини бехатарии шаҳрвандон, аз ҷумла сайёҳон);

- заминаи ҳамкорӣ бо сохторҳои дахлдор, аз ҷумла мақоми ваколатдори давлатӣ оид ба таъмини бехатарии сайёҳон;

- таъмини бехатарӣ дар доираи сайёҳии байналмилалӣ.

37. Стандарти давлатии хизматрасонӣ аз рӯи намуд (оид ба таъмин)-и бехатарии саёҳат тибқи тартиби муқаррарнамудаи қонунгузории Ҷумҳурии Тоҷикистон бо дарназардошти талаботи асосӣ барои стандартонии хизматрасонӣ (фаъолият) вобаста ба хатсайри сайёҳӣ таҳия ва амалӣ карда мешавад.

# **ҲУКУМАТИ ҶУМҲУРИИ ТОҶИКИСТОН**

**ҚАРОР**

# **ДАР БОРАИ РЎЙХАТИ ИНШООТИ САЙЁҲИЕ, КИ БАРОИ БУНЁДИ ОНҲО ВОРИДОТИ ТАҶҲИЗОТУ ТЕХНИКА ВА МАВОДИ СОХТМОНӢ АЗ АНДОЗ АЗ АРЗИШИ ИЛОВАШУДА ВА БОҶИ ГУМРУКӢ ОЗОД КАРДА МЕШАВАД**

**(Қарори Ҳукумати ҶТ аз 26.04.2022№ 187)**

Мутобиқи моддаи 251 Кодекси андози Ҷумҳурии Тоҷикистон ва моддаи 345 Кодекси гумруки Ҷумҳурии Тоҷикистон, бо мақсади муайян намудани иншооти сайёҳӣ ва татбиқи имтиёзҳои андозию гумрукӣ барои бунёди иншооти сайёҳӣ, Ҳукумати Ҷумҳурии Тоҷикистон қарор мекунад (қарори Ҳукумати ҶТ аз 26.04.2022№ 187):

1. Рўйхати иншооти сайёҳие, ки барои бунёди онҳо воридоти таҷҳизоту техника ва маводи сохтмонӣ аз андоз аз арзиши иловашуда ва боҷи гумрукӣ озод карда мешавад, тасдиқ карда шавад (замима мегардад).

2. Номгўй ва миқдори таҷҳизоту техника ва маводи сохтмонии воридшаванда тибқи тартиби муқарраршуда дар мувофиқа бо мақоми ваколатдори давлатӣ дар соҳаи сайёҳӣ пешниҳод гардида, аз ҷониби Ҳукумати Ҷумҳурии Тоҷикистон тасдиқ карда мешавад.

Раиси

Ҳукумати Ҷумҳурии Тоҷикистон Эмомалӣ Раҳмон

аз 12 апрели соли 2018 № 189

ш. Душанбе

Замима

*Бо қарори Ҳукумати*

*Ҷумҳурии Тоҷикистон*

*аз "12" апрели соли 2018, № 189*

*тасдиқ шудааст*

Рӯйхати

иншооти сайёҳие, ки барои бунёди онҳо воридоти таҷҳизоту

техника ва маводи сохтмонӣ аз андоз аз арзиши иловашуда

ва боҷи гумрукӣ озод карда мешавад

|  |  |  |
| --- | --- | --- |
| № | Номгӯйи иншоот | Эзоҳ |
| 1. | Меҳмонхонаҳо, аз ҷумла меҳмонхонаҳои махсус (хурд, гестҳаус, ҳостел) |  |
| 2. | Осоишгоҳҳои табобатӣ, истироҳатгоҳҳо, фароғатгоҳҳо |  |
| 3. | Марказҳои хизматрасонии маҷмӯии сайёҳӣ (маҷмааи сайёҳӣ) |  |
| 4. | Нуқтаҳои хизматрасонии маҷмӯии сарироҳӣ (мотел) |  |
| 5. | Боғҳои фарҳангию фароғатӣ |  |
|  | Мавзеъҳои фарҳангию таърихӣ ва динӣ (осорхонаҳо, зиёратгоҳҳо, иншооти таърихӣ) |  |
| 7. | Инфрасохтори моҳигирӣ ва шикор бо мақсади сайёҳӣ |  |
| 8. | Тарабхонаҳои дорои бренди байналмилалӣ |  |
| 9. | Марказҳои истеҳсоли маҳсулоти ҳунармандӣ |  |
| 10. | Пойгоҳҳои махсуси мутобиқгардонии минтақаҳои баландкӯҳ барои сайёҳон |  |
| 11. | Маҷмааи сайёҳию лижаронӣ |  |
| 12. | Марказҳои омӯзишӣ барои кӯҳнавардӣ, лижаронӣ, роҳбаладӣ |  |

**МАҶМӮИ САНАДҲОИ МЕЪЁРИИ ҲУҚУҚӢ ДАР СОҲАИ САЙЁҲӢ (ҚИСМИ 1)**

Маҷмӯи мазкур дар заминаи санадҳои меъёрии ҳуқуқии амалкунанда дар соҳаи сайёҳӣ барои истифодаи кормандони Кумитаи рушди сайёҳии назди Ҳукумати Ҷумҳурии Тоҷикистон, дигар мақомоти давлатӣ ва бахшӣ хусусӣ омода шудааст.

***Мураттибон***: Исроил Исмоилов, Мирзошариф Зокирӣ ва Ҷамшедҷон Мирзоев